
Prolog 


De sus şi de la distanță, urmele lăsate în ţărână formau un cerc 
strâns. Un cerc departe de a fi perfect, cu conturul deformat, când 
gros, când subțire, când întrerupt pe alocuri. Şi care nu era gol. 

În mijloc se afla o piatră de mormânt, şlefuită fin de asaltul a o 
sută de ani de nisip, vânt şi soare. Piatra avea cam un metru 
înălţime şi se menținea încă perfect dreaptă. Era orientată cu faţa 
spre vest, către deşert, ceea ce era un lucru neobişnuit prin partea 
locului. Vestul nu era decât rareori prima opţiune a cuiva. 

Numele bărbatului îngropat sub ea dispăruse de multă vreme, iar 
locul era cunoscut de către localnici — cei şaizeci şi cinci, împreună 
cu suta de mii de capete de vite ale lor — drept mormântul 
păstorului. Bucata aceea de pământ nu fusese niciodată cimitir; 
păstorul fusese îngropat în locul în care murise şi, de peste un secol 
încoace, nu i se alăturase nimeni. 

Dacă cineva ar fi mângâiat piatra tocită, ar fi putut descoperi 
printre adâncituri un fragment din data morţii. Un unu şi un opt, 
poate şi un nouă — 1890 şi ceva. Mai erau vizibile doar patru 
cuvinte. Fuseseră cioplite mai jos, ferite de intemperii. Sau poate că 
fuseseră cioplite mai adânc, de la bun început; poate că cineva 
crezuse mesajul mai important decât omul. Cuvintele erau: 

care a rătăcit calea 

Luni întregi se scurgeau, poate chiar şi un an, fără ca cineva să 
treacă pe acolo, cu atât mai puţin să se oprească pentru a citi 
inscripţia estompată sau să privească spre vest, în soarele după- 
amiezii. Nici vitele nu zăboveau pe aici. Pământul era crăpat şi 
nisipos timp de unsprezece luni pe an şi inundat de şuvoaie 
mâloase în luna rămasă. Vitele preferau să meargă spre nord, unde 
iarba era mai bună şi copacii ofereau umbră. 

Aşa că mormântul rămânea cel mai adesea singur, lângă un gard 
de sârmă îngust, care mărginea la dreapta vreo doisprezece 

kilometri de drum, iar la stânga câteva sute de deşert, atât de întins 
şi pustiu, încât, la orizont, puteai vedea conturul curb al 
Pământului. Era ţinutul mirajelor, cu licărul câtorva copăcei la mare 
depărtare plutind peste lacuri inexistente. 

Exista o singură gospodărie undeva către nordul gardului şi alta 
către sud. Vecinul, la trei ore distanţă. Drumul către est era 
imposibil de văzut de la mormânt. Şi, oricum, era mult spus drum. 
Puteau trece şi zile până când liniştea acelei fâşii de pământ, 
bătătorită şi lată, să fie tulburată de vreun vehicul. 

Drumul ducea până la Balamara, un orăşel cu o singură stradă, ai 
cărui puţini locuitori ar fi putut încăpea într-o cameră dacă i-ar fi 
adunat cineva. La o mie cinci sute de kilometri distanţă, se aflau 
Brisbane şi coasta. 

De câteva ori pe an, în anumite zile, un elicopter trecea pe 
deasupra mormântului păstorului agitând praful şi ţărâna. Piloții 
lucrau pământul din aer, folosind zgomotele şi mişcarea pentru a 
mâna vitele pe distanţe demne de mărimea unor ţări europene mai 
mici. Însă acum, cerul se întindea gol cât vedeai cu ochii. 

Mai târziu — prea târziu —, un elicopter avea să zboare pe acolo, 
încet şi cât de jos se putea. Pilotul avea să observe mai întâi maşina, 
mai exact metalul fierbinte sclipind. Apoi avea să-i atragă atenţia 
mormântul, aflat la ceva distanţă, dar asta doar pentru că se tot 
învârtea prin jur, în căutarea unui loc potrivit pentru aterizare. 

Capitolul 1 


Nathan Bring nu vedea nimic. Apoi a văzut totul brusc. 

Urcase dâmbul abrupt cu mâinile încleştate pe volan, de vreme 
ce terenul accidentat încerca să-i fure controlul maşinii, şi deodată 
totul era chiar acolo. În faţa lui. Vizibilă, deşi încă la kilometri 
distanţă, oferindu-i răgazul de a descoperi ceea ce vedea, pe măsură 
ce i se dezvăluia înainte. A aruncat o privire către scaunul 
pasagerului. 

„Nu te uita”, a fost tentat să spună, dar a renunţat. Nu avea 
niciun sens. Priveliştea îi lua ochii. 

Şi totuşi, a oprit maşina mai departe de gard decât ar fi avut 
nevoie. A tras frâna de mână, dar a lăsat motorul pornit şi, în acelaşi 
timp, şi aerul condiţionat. Ambele au protestat scâncind faţă de 
căldura de decembrie din Queensland. 

— Stai în maşină, a spus el. 

— Dar... 

Nathan a trântit uşa înainte să audă continuarea. S-a dus către 
gard, a dat la o parte firele de sârmă de deasupra, s-a cățărat şi a 
sărit, trecând de pe partea sa în cea a fraţilor săi. 

Lângă mormântul păstorului era parcată o maşină de teren, tot cu 
motorul şi aerul condiţionat pornite. Cel mai probabil, aerul 
condiţionat era la maximum. Nathan s-a desprins de gard în acelaşi 
moment în care portiera şoferului s-a deschis şi fratele său mai mic a 
ieşit din maşină. 

— Sal'tare, a zis Bub, când Nathan s-a apropiat suficient cât să îl 
audă. 

— Sal'tare. 

S-au întâlnit lângă mormânt. Nathan era conştient că, la un 
moment dat, va trebui să privească şi în jos. A amânat momentul şi 
a zis: 

— Când ai... 

A auzit mişcare în spatele său şi s-a întors. 

— Hei! Stai naibii în maşină! 

Trebuia să strige ca să poată fi auzit, însă vocea îi sunase mai 
aspră decât intenţionase. 

— Stai în maşină, a încercat el din nou. 

Nu a sunat mult mai bine, dar măcar fiu-său l-a ascultat de data 
asta. 

— Am uitat că Xander era la tine, a zis Bub. 

— Mda. 

Nathan a aşteptat să se închidă bine portiera. Îl putea vedea pe 
Xander prin parbriz; în zilele noastre, la şaisprezece ani eşti mai 
degrabă bărbat decât băiat. S-a întors înapoi către fratele lui. Către 
cel care stătea în picioare în faţa sa, adică. Pentru că al treilea frate, 
mijlociul Cameron Bright, zăcea la picioarele lor, lângă piatra de 
mormânt. Bine măcar că fusese acoperit cu o prelată decolorată. 

Nathan a mai încercat o dată: 

— De când eşti aici? 

Bub s-a gândit puţin, aşa cum obişnuia deseori, înainte să 
răspundă. Borul pălăriei îi umbrea privirea, iar cuvintele i-au ieşit 
de pe gură cu o fracțiune de secundă mai lent decât ritmul normal 
de vorbire: 

— De aseară, puţin înainte să se întunece. 

— Nu vine şi unchiul Harry? 

Altă fracțiune de secundă întârziată, apoi o clătinare din cap. 

— Unde e? Acasă cu mama? 

— Şi cu Ilse, şi cu fetele, a zis Bub. El s-a oferit, dar i-am zis că 
erai deja pe drum. 

— Cred că e mai bine că stă cineva cu mama acum. Tu ai 
probleme? 

Nathan s-a uitat în sfârşit către grămada de la picioarele lui. Era 
ceva ce atrăgea cu siguranţă amatorii de hoituri. 

— La dingo te referi? 

— Da, frate. 

Bineînţeles. La ce altceva s-ar fi putut referi? Nu prea erau multe 
opţiuni prin zonă. 

— A trebuit să trag de vreo două ori cu puşca, a răspuns Bub 
scărpinându-se pe gât şi dându-i astfel ocazia lui Nathan să vadă o 
bucată din steaua de vest a tatuajului său cu Crucea Sudului. Dar a 
fost în regulă. 

— Bine, atunci. 

Nathan simțea obişnuita frustrare care apărea când vorbea cu 
Bub. I-a trecut prin minte că i-ar fi plăcut să fie Cameron acolo, să 
liniştească apele, iar realitatea l-a înjunghiat crudă pe sub coaste. S-a 
forţat să tragă o gură mare de aer, un aer cald, care i-a umplut gâtul 
şi plămânii. Era greu pentru toată lumea. 

Bub avea ochii roşii şi era neras, cu faţa împietrită din cauza 
şocului, s-a gândit Nathan. Semănau puţin, însă nu prea mult. Cu 
Cameron între ei, relaţia lor frăţească devenea evidentă. Fratele lor 
umplea distanţa dintre ei nu doar în felul acesta. Bub arăta obosit şi, 
ca mai mereu în ultima vreme, mai bătrân decât şi-l amintea 
Nathan. Erau doisprezece ani diferenţă între ei şi totuşi Nathan încă 
se simţea surprins uneori că îşi vede fratele apropiindu-se de 
treizeci de ani, şi nu tot în scutece, ca pe vremuri. 

Nathan a îngenuncheat lângă prelată. Era decolorată de vreme şi 
prinsă bine în câteva locuri, ca un cearşaf de pat. 

— Te-ai uitat? 

— Nu. Mi s-a spus să nu ating nimic. 

Nathan nu l-a crezut. Poate din cauza tonului folosit, poate 
pentru că prelata nu era aşezată cum trebuie la unul dintre capete. 
S-a convins după zgomotul pe care Bub l-a scos când a întins mâna 
către prelată: 

— Nu face asta, Nate! Nu e bine. 

Bub nu se pricepuse niciodată să mintă. Nathan şi-a tras înapoi 
mâna şi s-a ridicat în picioare: 

— Ce i s-a întâmplat? 

— Nu ştiu. Doar ce au spus la radio. 

— Mda, am cam ratat ce au spus. 

Nathan nu s-a uitat în ochii lui Bub. 

Bub şi-a mişcat greutatea de pe un picior pe altul: 

— Şi totuşi, i-ai promis mamei că aveai să îl ţii deschis, frate. 

Nathan nu a răspuns şi Bub nu a insistat. Nathan s-a uitat înapoi 
peste gard, către pământul său. Îl vedea pe Xander, care nu putea 
sta locului pe scaun. În ultima săptămână călătoriseră de-a lungul 
hotarului sudic, lucrând ziua şi campând noaptea. Tocmai se 
pregăteau să lase uneltele deoparte aseară, când au simţit vibraţiile 
produse de elicopter. O pasăre neagră pe indigoul sfârşitului 
chinuit al zilei. 

— De ce zboară atât de târziu? întrebase Xander, chinuindu-se să 
privească în direcţia elicopterului. 

Nathan nu răspunsese nimic. Zbor de noapte. O alegere 
periculoasă şi un semn rău. Ceva nu era în regulă. Deschiseseră 
radioul, dar era deja prea târziu. 

Nathan s-a întors cu faţa către Bub: 

— Am auzit destul. Dar asta nu înseamnă că am şi înțeles. 

A văzut cum bărbia nerasă a lui Bub a tresărit. Bine ai venit în 
club. 

— Nu ştiu ce s-a întâmplat, frate, a zis el din nou. 

— E în regulă. Zi-mi doar ce ştii tu. 

Nathan a încercat să îşi tempereze puţin nerăbdarea din voce. 
Vorbise puţin cu Bub prin staţia radio aseară, la căderea nopții, şi îi 
spusese că avea să plece cu maşina la drum când se crăpa de ziuă. 
Ar fi avut încă o sută de întrebări să îi pună, dar nu-i pusese 
niciuna. Nu pe o frecvenţă deschisă, pe care puteau fi ascultați de 
oricine. 

— Când a plecat Cam de acasă? a întrebat direct Nathan, când a 
văzut că Bub nu prea ştia de unde să înceapă. 

— Alaltăieri-dimineaţă, aşa a spus Harry. Pe la opt. 

— Deci miercuri. 

— Aşa cred. Însă eu personal nu l-am văzut, pentru că plecasem 

deja de marţi. 

— Încotro? 

— Departe, să verific puţurile din ţarcul din nord. Aveam în plan 
să rămân peste noapte acolo, apoi să mă întâlnesc cu Cam miercuri, 
la Lehmann's Hill. 

— De ce? 

— Ca să reparăm releul radio. 

Adică să îl repare Cam, s-a gândit Nathan. Bub ar fi putut cel 
mult să îi ţină uneltele la îndemână. Şi ca să fie doi. Lehmann's Hill 
se afla la marginea de vest a proprietăţii. Era un drum de patru ore 
până acolo. Dacă releul se defectase în acea zonă, se pierdea orice 
contact radio la distanţă. 

— Şi ce s-a întâmplat? a zis Nathan. 

Bub se uita în gol către prelată. 

— Am ajuns acolo târziu. Ar fi trebuit să ne întâlnim pe la ora 
unu, dar am fost blocat pe drum. Nu am reuşit să ajung la 
Lehmann's decât două ore mai târziu. 

Nathan a aşteptat. 

— Cam nu era acolo, a continuat Bub. M-am întrebat dacă nu 
cumva fusese deja şi plecase, însă releul tot nu funcţiona, aşa că m- 
am gândit că, cel mai probabil, nu ajunsese. Am încercat să îl caut 
pe radio, dar nu a răspuns. Aşa că am aşteptat puţin, apoi am luat-o 
înapoi spre drum. M-am gândit că aveam să dau peste el. 

— Dar n-ai dat. 

— Nu. Am continuat să îl caut pe radio, dar n-am primit niciun 
semn de la el, a spus Bub încruntându-se. Am condus vreo oră, dar 
tot nu ajunsesem la drum, aşa că a trebuit să opresc. Se întuneca. 

Pe sub borul pălăriei, ochii lui căutau asigurări, iar Nathan a dat 
din cap: 

— Nu prea aveai ce altceva să faci. 

Şi aşa şi era. Noaptea cădea ca un giulgiu opac peste Lehmann's 
Hill. Dacă ai fi condus acolo noaptea, întrebarea era nu dacă ai fi 
avut un accident, ci care ar fi fost acesta: te-ai fi lovit de o stâncă, 

sau ai fi intrat într-o vită, sau te-ai fi răsturnat în afara drumului? Şi 
apoi, Nathan ar fi avut doi fraţi acoperiţi de-o prelată. 

— Dar te-ai îngrijorat? a întrebat Nathan, deşi putea ghici care 
era răspunsul. 

— Da şi nu, a ridicat Bub din umeri. Ştii şi tu cum e. 

— Mda. 

Nathan ştia. Trăiau într-un ţinut al extremelor, din mai multe 
puncte de vedere. Oamenii erau ori perfect normali, ori în extrema 
cealaltă. Exista o foarte îngustă cale de mijloc. lar Cam nu era vreun 
turist. Ştia să îşi poarte de grijă, şi asta însemna că ar fi putut fi la o 
jumătate de oră de mers mai departe, încetinit de căderea 
întunericului şi în afara razei de acţiune a radioului, instalat 
confortabil în casa lui pe roţi şi cu o bere rece de la frigider în mână. 
Sau ar fi putut să nu fie. 

— Nimeni nu răspundea la radio, a spus Bub. Niciun afurisit nu e 
treaz pe acolo în perioada asta a anului şi, cum turnul era căzut... 

A mai mormăit ceva, frustrat. 

— Deci ce ai făcut? 

— Am plecat cu maşina la răsăritul soarelui, şi tot a durat secole 
până când a răspuns cineva. 

— Cam cât? 

— Habar n-am, a şovăit Bub. Probabil că vreo jumătate de oră 
până am ajuns la drum şi încă o oră după asta. Şi chiar şi atunci, 
erau doar doi idioţi dintr-ăia de jackaroo!, care învaţă să mâne 
turmele, la Atherton. Le-a luat o grămadă de timp să îl găsească pe 
manager. 

— Dintotdeauna au angajat numai tâmpiţi la Atherton, a spus 
Nathan. 

Proprietatea vecină de la nord-est se întindea pe o suprafaţă mare 
cât tot oraşul Sydney. Era plină de tâmpiţi, după cum zisese, dar 
rămânea cea mai bună oportunitate de a avea o legătură cu cineva 

pe aici. 

— Deci au dat alarma? 

— Da, dar deja... 

Bub s-a oprit. După calculele lui Nathan, deja trecuseră douăzeci 
şi patru de ore de când avuseseră vreun semn de la fratele lor. 
Căutarea intrase de mult într-o fază urgentă chiar înainte să fi 
început. Protocolul era ca toate proprietăţile din jur să fie informate 
şi toată lumea să dea o mână de ajutor, indiferent cum. La distanţele 
de aici, perechile de mâini erau puţine şi rar întâlnite, aşa că putea 
trece foarte mult timp până când să şi reuşească să fie de vreun 
ajutor. 

— Pilotul l-a observat? 

— Da, a spus Bub. Într-un sfârşit. 

— E cineva cunoscut? 

— Nuu, e un contractor cu sediul mai jos, lângă Adelaide. A 
lucrat la Atherton în sezon. Un poliţist l-a interceptat în zbor şi i-a 
spus să dea o raită, să verifice drumurile. 

— Glenn? 

— Nu. Altcineva. De la dispecerat sau ceva de genul ăsta. 

— Înţeleg, a spus Nathan. 

Fusese un noroc şi doar că pilotul îl văzuse pe Cameron. 
Mormântul păstorului se afla la două sute de kilometri de 
Lehmann's Hill şi de zona principală de căutare. 

— Şi când a anunţat? 

— Imediat după prânz. Cei mai mulţi nici măcar nu ajunseseră la 
Lehmann's până atunci. Practic, eram doar eu şi cu Harry pe acolo, 
dar cum mă aflam cam la o oră distanţă, am zis că mă duc eu să văd 
ce era. 

— Şi Cam era deja mort? 

— Aşa a zis pilotul. Părea să fi murit de câteva ore. L-a pus 
polițistul ăla cu care comunica prin radio să facă nişte teste, a spus 
Bub, şi a făcut o grimasă. Am ajuns acolo aproape de apus. Tipul îl 
acoperise pe Cam aşa cum i se indicase, însă se grăbise să plece. Nu 

voia să-l prindă întunericul şi să rămână blocat acolo. 

Lui Nathan i s-a părut corect. Nici el nu ar fi rămas. l-a părut rău 
că totul rămăsese în cârca lui Bub. 

— Dar dacă trebuia să te vezi cu Cam la Lehmann's Hill, ce căuta 
acolo? 

— Nu ştiu. Harry a zis că îşi notase în agendă că trebuia să 
meargă la Lehmann's. 

— Şi altceva? 

— Nimic de care să-mi fi zis Harry. 

Nathan s-a gândit la agenda aceea. Ştia unde era ţinută, lângă 
telefon, după uşa de la intrarea din spate a casei care fusese odată a 
tatălui lor şi care îi rămăsese lui Cameron. Scrisese şi Nathan în 
agenda aia, de o groază de ori, când era mai mic. Şi tot de o groază 
de ori nu scrisese, atunci când uitase, ori când îi fusese lene s-o facă, 
ori când nu voise să ştie şi alţii unde se ducea, ori când nu găsise un 
pix. 

Simţea sudoarea căldurii scurgându-i-se pe gât în timp ce s-a 
uitat la ceas. Era acoperit cu un praf fin, roşu, iar Nathan şi-a trecut 
degetul mare peste ecran. 

— La ce oră ar trebui să ajungă ei? 

Ei însemna poliția şi echipa medicală. Ei mai însemna şi alţi doi 
oameni. Care veneau separat. Nu o echipă, nimic ieşit din comun. 

— Nu ştiu sigur. Sunt pe drum. 

Ceea ce nu însemna totuşi şi că aveau să ajungă curând. Nathan 
s-a uitat din nou în jos, la prelată. La urmele din țărână. 

— Părea rănit? 

— Nu cred. Sau cel puţin eu nu am văzut asta. Doar ars de soare 
şi însetat. 

Bub şi-a aplecat şi el fața în jos şi a atins cu călcâiul cizmei 
marginea cercului din ţărână. Niciunul dintre fraţi nu vorbise 
despre asta. Amândoi ştiau ce însemna. Văzuseră semne 
asemănătoare, făcute de animale muribunde. Nathan a privit în jur, 
gânditor. 

— Dar unde or fi lucrurile lui? 

— Pălăria e sub prelată. Nu avea nimic altceva. 

— Cum nimic? 

— Aşa a zis pilotul. I s-a spus să verifice, a făcut şi câteva poze. S- 
a jurat că nu a văzut nimic altceva. 

— Dar... 

Nathan s-a uitat din nou în jur, cu atenţie. 

— Nimic altceva? Nici măcar o sticlă goală de apă? 

— Nu cred. 

— Ai căutat bine? 

— Poţi să vezi cu ochii tăi, frate. 

— Dar... 

— N-auzi că nu ştiu? Nu îţi pot da niciun răspuns. Nu mă mai 
întreba! 

— Bine, am înţeles, a spus Nathan şi a tras adânc aer în piept. Dar 
înţeleg că pilotul a găsit maşina? 

— Aşa e. 

— Şi unde este? 

Nu se mai obosea să îşi ascundă acum frustrarea. Afli mai multe de 
la o vacă decât de la afurisitul de Bub, după cum zicea tatăl lor. 

— Lângă drum. 

Nathan s-a holbat la el: 

— Care drum? 

— Câte drumuri sunt pe aici? Al nostru. De partea asta a graniței, 
puţin mai la nord de ţarcul tău. Isuse, s-a vorbit numai de asta la 
radio, frate! 

— Nu se poate. E la zece kilometri de-aici. 

— Opt, mai degrabă, dar da. 

S-a lăsat o lungă tăcere. Soarele ajunsese sus pe cer şi fâşia de 
umbră aruncată de piatra de mormânt se subţiase aproape de tot. 

— Deci Cam şi-a abandonat maşina? 

Sub piciorul lui Nathan, pământul s-a înclinat foarte uşor pe axa 
sa. A văzut expresia de pe faţa fratelui său mai mic şi a dat din cap: 

— Scuze. Ştiu că nu ştii, doar că... 

S-a uitat în depărtare, dincolo de fratele său, spre linia 
orizontului, lungă şi inertă. Singura mişcare pe care o putea observa 
era a pieptului lui Bub, în ritmul respirației. 

— Te-ai dus până la maşină? a întrebat Nathan în cele din urmă. 

— Nu. 

De data asta, spunea adevărul, s-a gândit Nathan. A aruncat o 
privire înapoi, peste umăr. Xander era doar o siluetă în umbră, 
încovoiată în scaunul său. 

— Hai să mergem. 

Capitolul 2 


Până la urmă, au fost nouă kilometri. 

Maşina de teren a lui Nathan era de partea cealaltă a gardului, 
aşa că l-a sărit înapoi şi a deschis uşa pasagerului. Xander s-a uitat 
la tatăl său întrebător. Nathan a ridicat o mână: 

— Îţi povestesc mai târziu. Acum, hai! Mergem să căutăm maşina 
unchiului Cam. 

— S-o căutăm? Unde este? s-a încruntat Xander. 

Tunsoarea băiatului, de şcoală privată, se zburlise uşor pe la 
vârfuri în ultima săptămână, iar bărbia nerasă îl făcea să arate mai 
matur. 

— Undeva pe lângă drum. Conduce Bub. 

— Scuze, pe drumul tău? 

— Mda, aşa se pare. 

— Dar... Ce? 

— Nu ştiu, băiete. O să vedem. 

Xander a vrut să mai spună ceva, dar a renunţat şi a sărit din 
maşină fără să mai comenteze. Şi-a urmat tatăl dincolo de gard, a 
aruncat o privire scurtă către prelată, făcând un ocol larg, cu respect 
pentru mormânt, apoi s-a îndreptat către maşina lui Bub. 

— Salut, Bub. 

— Bună ziua, puştiule. În fine, nu mai eşti chiar un puşti acum, 
nu? 

— Da, aşa cred. 

— Cum e la Brisbane? 

Nathan a observat că fiul său ezita să dea un răspuns. Mai bine ca 
aici, era clar. 

— E bine, mulţumesc, s-a hotărât el până la urmă să spună. Îmi 
pare rău pentru Cameron. 

— Da, e OK, nu e vina ta, prietene, a răspuns Bub, şi a deschis 
portiera: Hopa sus! 

Xander rămăsese cu privirea înspre mormânt: 

— Dar îl... 

— Ce? a întrebat Bub, instalat deja la volan. 

— ÎI lăsăm aşa? 

— Au zis să nu atingem nimic. 

Xander părea îngrozit: 

— Nici nu mă gândeam să ating ceva. Să-l ating, adică. Doar mă 
întrebam dacă n-ar fi trebuit ca vreunul dintre noi să... 

Bub se uita fix la el, iar puştiul a ezitat. 

— Nu mai contează. 

Nathan observase delicateţea de orăşean a lui Xander ca şi cum 
ar fi fost un strat nou de piele. Trăsăturile îi fuseseră delicat 
modelate, de discuţiile pline de nuanţe şi de cafeaua străină, şi de 
ştirile dimineţii. Nu avea trăsături grosolane, aspre. Xander gândea 
înainte să vorbească şi îşi cântărea înţelept consecinţele faptelor sale 
înainte să treacă la acţiune. În general, ăsta nu era deloc un lucru 
rău, s-a gândit Nathan. Dar depindea şi de locul în care te aflai. 
Nathan a deschis portiera. 

— Cred că o să fim în regulă, prietene, a zis el, şi a urcat. Să 
mergem. 

Xander nu a părut convins, dar a urcat în spate fără să mai 
comenteze. În maşină era răcoare şi întuneric. Radioul a rămas 
tăcut. 

Nathan s-a uitat la fratele său: 

— Ţii linia gardului? 

— Da, cred că e cel mai rapid aşa, a răspuns Bub, apoi i-a aruncat 
o privire piezişă, prin oglinda retrovizoare, lui Xander: Ţine-te bine. 
O să merg cât de încet pot, dar drumul e foarte accidentat. 

— OK. 

Au mers în tăcere. Bub era concentrat să menţină controlul 
volanului în lupta cu gropile şi pământul mâlos. Au trecut peste o 
denivelare, iar mormântul a dispărut imediat din vedere, în urma 
lor. Nathan l-a văzut pe Xander ţinându-se strâns de scaunul din 

spate, apoi şi-a întors privirea către gardul care îi despărțea 
proprietatea de cea a fraţilor săi. Nu îi putea vedea capătul. Când au 
trecut pe lângă o zonă în care stâlpii păreau să se clatine, Nathan şi- 
a notat în minte să îi spună despre asta lui Cam. Şi-a dat singur 
seama şi s-a oprit brusc. O întoarcere brutală la realitate. 

Bub a încetinit. Ajunseseră la marginea proprietăţii lui Cam. 
Drumul principal care se întindea în faţa lor era ascuns de o 
formaţiune stâncoasă aflată pe graniţa de est dintre proprietăţile lui 
Cameron şi a lui Nathan. De partea lui Nathan, era doar o dună de 
pământ; de partea lui Cameron, era o stâncă ce reuşise să reziste 
câtorva mii de ani. La apus, strălucea roşiatic de parcă avea o flacără 
interioară. Însă acum era de un maro banal. 

— Unde e maşina? a întrebat Nathan. 

Bub aproape că se oprise şi se uita atent prin parbriz. Xander s-a 
întors să privească în spate, la drumul pe care veniseră. 

— Pe partea asta nu e nimic, a spus Nathan chiorându-se prin 
geamul prăfuit. Ce a zis pilotul, mai exact? 

Bub a ridicat din umeri. 

— Nu avea GPS, deci... Nu ne-a ajutat prea mult. Însă a spus că 
era undeva pe stânci, la nord de ţarc, a zis Bub, şi a schimbat viteza. 
O să merg spre drum. Să vedem ce putem vedea. 

Bub a tinut-o pe lângă linia gardului, pe cărarea îngustă şi 
neumblată care unea padocul de drum. A trecut printr-o 
deschizătură din stâncă şi, după o zdruncinătură şi un şuierat de 
motor, s-au trezit de partea cealaltă a acesteia. Drumul neasfaltat era 
pustiu. 

— Deci, presupun că o luăm spre nord? a spus Nathan. 

Bub a încuviințat. Maşina a stârnit un vârtej de praf, iar Nathan a 
auzit pietricele izbindu-se de caroseria maşinii, în timp ce Bub 
accelera. În faţa lor, drumul se întindea ca o panglică murdară. La 
stânga îi însoțea formațiunea stâncoasă. În câteva ore, avea să 
blocheze lumina soarelui aflat către vest. 

Au mai mers un minut, apoi Bub a încetinit în faţa unei spărturi 

aproape invizibile în lanţul stâncos. Nu era niciun indicator acolo. 
Localnicii cunoşteau cele mai multe dintre drumurile de pământ, iar 
turiştii ocazionali nu erau încurajați să le exploreze. Bub a întors 
maşina şi a luat-o prin spărtura dintre pietrele înalte către padocul 
de pe partea cealaltă. Văzută de aici, formațiunea stâncoasă părea 
un versant blând ce ducea către cel mai înalt punct, după care se 
arunca abrupt în drum. 

Bub s-a oprit, lăsând motorul pornit, iar Nathan a deschis 
portiera şi a coborât. Vântul se înteţise şi a simţit nisip fin lipindu-i- 
se de piele şi sprâncene. A privit încet, de jur-împrejur. Putea vedea 
stâncile, gardul — acum mic, în depărtare. Şi orizontul. Nimic 
altceva. A intrat înapoi în maşină. 

— Hai mai încolo. 

S-au întors pe drum şi, după câteva clipe, Bub a luat-o printr-o 
altă spărtură. Au făcut la fel ca mai devreme. S-au oprit, s-au uitat. 
Nimic diferit. Nathan începuse să-şi piardă speranţa şi tocmai 
deschisese portiera din dreptul pasagerului ca să intre în maşină 
când a auzit o lovitură uşoară în geam. Xander arăta cu degetul şi 
spunea ceva. 

— Ce-i aia? s-a înclinat Nathan într-acolo. 

— Uite acolo! arăta Xander pe culmea stâncoasă, înapoi, înspre 
drum. La lumină! 

Nathan a mijit ochii şi a privit în bătaia soarelui, însă nu zărea 
nimic. S-a aplecat astfel încât să privească de la acelaşi nivel cu fiul 
său. Departe, pe vârful formaţiunii stâncoase, se vedea strălucirea 

S-a deschis şi portiera din dreptul şoferului. Nu larg, dar nici 
uşor crăpată, întredeschisă cât să aibă loc să iasă un bărbat. 

După ce Xander zărise strălucirea îndepărtată a maşinii, Bub 
ieşise din nou la drum şi condusese până la următoarea cale secretă. 
Se mai oprise o dată şi, de aici, Land Cruiserul era imposibil de 
ratat. Era parcat pe culmea plană a stâncilor, cu botul chiar în buza 


inertă de metal murdar. 

versantului abrupt. 

Printr-o înţelegere tăcută, Bub a parcat la margine şi au urcat pe 
jos. Când au ajuns în vârf, au rămas toţi trei încremeniţi, cu hainele 
în bătaia vântului, lângă maşina lui Cameron. 

Nathan a înconjurat maşina de teren şi, pentru a doua oară în 
acea zi, a simţit că era în neregulă ceva. Era murdară şi zgâriată de 
pietriş, însă altceva nelalocul lui nu se vedea. Nathan a simţit o 
înţepătură rece, neplăcută, la baza gâtului. 

Nimic nu era în neregulă acolo şi totuşi totul era în neregulă, în 
toate detaliile. Nathan şi-a dat seama că se aşteptase să găsească 
maşina împotmolită, răsturnată, zdrobită de vreo stâncă sau 
contorsionată în vreo bulă zimţată, de metal. Se aşteptase să o vadă 
scoțând aburi sau cu benzina curgând, în flăcări sau cu capota 
ridicată, ori cu toate cele patru cauciucuri zdrenţuite. Nu ştia exact 
la ce anume se aşteptase, însă Nathan se aşteptase la ceva. Ceva mai 
mult decât asta, în orice caz. Ceva ca o explicaţie. 

S-a ghemuit ca să verifice roţile. Patru cauciucuri bune stând 
neclintite pe stânca solidă. A deschis capota şi şi-a trecut mâna peste 
componentele principale. Din câte putea să vadă, toate erau la locul 
lor. S-a uitat pe geam şi a văzut indicatorii de bord arătând că 
ambele rezervoare de combustibil — cel principal şi rezerva — erau 
pline sau pe aproape. Nathan a auzit un zgomot şi s-a uitat în 
spatele Land Cruiserului, unde Bub tocmai ridica uşa portbagajului. 
El şi cu Xander se holbau acum înspre spaţiul generos de transport, 
cu o expresie ciudată pe faţă. Nathan s-a dus lângă ei. 

Maşina era plină ochi. Litri întregi de apă proaspătă clipoceau 
liniştit în sticle sigilate, aşezate alături de conserve cu ton şi fasole. 
Multe. Suficiente cât să îi ţină de foame unui bărbat pentru o 
săptămână sau mai mult. Nathan a deschis, cu un deget, micul 
frigider alimentat de la bateria maşinii. Înăuntru erau alte sticle 
pline cu apă, sendvişuri împachetate în folie de plastic care se 
lăsaseră acum pe la margini, precum şi un bax de şase beri cu 
concentraţie redusă de alcool. Şi mai erau nişte chestii. O canistră cu 

benzină, două cauciucuri de rezervă legate de partea de jos a 
portbagajului, o lopată, o trusă de prim ajutor. Pe scurt: cele 
obişnuite. Nathan ştia că ar fi găsit exact aceleaşi lucruri dacă şi-ar fi 
deschis propriul portbagaj. Un kit de supraviețuire tipic pentru 
climatul teribil al Australiei. Nu pleci de acasă fără aşa ceva. 

— Cheile lui sunt aici. 

Xander se uita prin portiera deschisă a şoferului. Nathan s-a dus 
lângă el. Stând aşa unul lângă altul, umerii lor se aflau cam la 
aceeaşi înălțime, a observat el în trecere. 

Un văl subţire de nisip roşiatic zburase şi se aşternuse pe toate 
suprafeţele. Sub pojghiţa aceasta, Nathan a zărit cheile prinse de un 
şnur negru, aranjat frumos într-o buclă şi aşezat pe scaun. 

Era cam neobişnuit, i-a şoptit o voce micuță. Nu prea se obişnuia 
să îţi laşi cheile aşa în maşină. Ba chiar Nathan nu cunoştea pe 
nimeni în tot districtul care să facă aşa ceva. S-a gândit la cheile lui, 
ascunse într-un colţ în podeaua maşinii lăsate lângă mormânt. Ale 
lui Bub atârnau de semnalizatorul maşinii, la baza versantului. 
Nathan nu îşi putea aminti nici măcar o singură dată în care să-l fi 
văzut pe Cameron scoţându-şi cheile dintr-o maşină. Nici să şi le fi 
aranjat atât de precis undeva. 

— Poate s-a defectat ceva? a întrebat Bub fără să pară convins. 

Nathan nu a răspuns. S-a uitat la chei şi, brusc, a întins mâna 
către ele. 

— Nu, tata, nu ar trebui să atingem nim... 

L-a ignorat pe Xander, iar mişcarea mâinii a provocat uşoare 
vârtejuri de praf. A luat cheile în mână şi a ştiut imediat, cu o 
certitudine rece, ce urma să se întâmple. 

S-a aşezat pe scaun, a pus cheia în contact şi a răsucit-o. Mişcarea 
a fost lină, metalul s-a învârtit cu uşurinţă. Motorul a pornit cu un 
geamăt, iar maşina a început să vibreze uşor. În tăcerea din jur, 
părea foarte zgomotoasă. 

Nathan i-a aruncat o privire lui Xander, însă băiatul său nu se 
mai uita la el. Privea în depărtare, dincolo de maşină. Îşi pusese o 

mână pavăză la ochi şi se încrunta. Nathan s-a întors să se uite şi el 
în aceeaşi direcţie. Departe de tot, înspre sud, se mişca un nor 
singuratic şi compact de praf. Venea cineva. 

Capitolul 3 


Pentru a doua oară în acea zi, Nathan stătea lângă mormântul 
păstorului şi se uita la maşina care se apropia. A încetinit când a 
ajuns lângă el. 

Era o maşină de teren cu cauciucuri industriale şi bullbar în faţă, 
la fel ca aproape oricare altă maşină din zonă, doar că aceasta avea 
şi o targă în spate. Însemnele de ambulanţă din faţă şi de pe laterale 
străluceau în soare. 

Nathan, Bub şi Xander rămăseseră sus pe stânci, alături de Land 
Cruiserul lui Cameron, până când pâcla de praf de la sud căpătase 
formă. Apoi coborâseră panta şi conduseseră în tăcere înapoi la 
mormânt, unde aşteptaseră. 

Era pentru prima dată când Nathan avea un sentiment de 
uşurare în acea zi, când ambulanţa s-a oprit şi asistenta a ridicat 
mâna în semn de salut. În fine, un ajutor. 

Steve Fitzgerald era un bărbat slăbănog, trecut puţin de cincizeci 
de ani, care îşi povestea uneori amintirile din misiunile cu Crucea 
Roşie. Îşi petrecuse o jumătate de an în Afganistan, Siria, Rwanda şi 
în alte locuri, apoi cealaltă jumătate de an stătuse la datorie, de unul 
singur, într-o clinică medicală din mijlocul pustiului, la Balamara. Îi 
plăceau provocările, spusese el odată, dar lui Nathan i se păruse că 
era doar o jumătate de adevăr. Steve a ieşit din ambulanţă împreună 
cu un ofiţer de poliţie pe care Nathan nu îl mai văzuse niciodată. 

— Unde e Glenn? a întrebat imediat Nathan, iar polițistul s-a 
încruntat. 

Steve nu a răspuns imediat. S-a îndreptat către mormânt şi către 
prelată şi a dat din cap: 

— Isuse! Săracul Cameron! 

S-a aplecat în genunchi, cu grijă să nu atingă ceva: 

— Glenn a rămas blocat la Haddon Corner, de ieri. O familie cu 
copii mici s-a împotmolit în nisip, fără să ştie exact pe unde se aflau. 

l-a găsit până la urmă, dar nu va putea pleca de acolo până mâine. 

— Mâine? 

— Are o singură pereche de mâini, prietene. 

— Rahat. 

Era adevărat. Sergentul Glenn McKenna trebuia să se ocupe de 
unul singur de o zonă de mărimea statului Victoria. Uneori era în 
apropiere, alteori nu, însă cel puţin cunoştea bine întinderea aceea 
de pământ. Nathan l-a măsurat din ochi pe noul poliţist. Era deja 
ars de soare şi părea doar puţin mai mare decât Xander. 

— De unde te-au expediat aici? 

— St Helens. Azi-dimineaţă. Sergent Ludlow. 

— Îţi faci pregătirea aici? 

— Nu, a şovăit Ludlow. Brisbane. 

— Hristoase! În oraş? 

Nathan ştia că fusese mitocan, dar nu-i păsa de asta: 

— De când eşti la St Helens? 

— De o lună. 

— Minunat. 

Nathan l-a auzit până şi pe Bub oftând de data asta. S-a uitat la 
Steve, care îşi despacheta trusa medicală: 

— Poate că ar trebui să îl aşteptăm pe Glenn să se întoarcă. 

— Tu poţi să aştepţi aici cât ai chef, prietene, a spus Steve, fără 
urmă de răutate, însă noi, sergentul Ludlow şi cu mine, ne vom 
ocupa de treaba asta acum. 

Privirea lui Nathan a întâlnit-o pe a lui Bub. Nicio reacţie. 

— Mda, în fine, a zis el. Scuze, nu e vorba de tine, ci... 

— Înţeleg, a zis Ludlow. Mi-e teamă că altă variantă nu era: ori 
eu, ori nimic. 

S-a lăsat un moment de tăcere penibilă, cât timp au fost cântărite 
alternativele. 

— Însă bineînţeles că voi face tot ce pot pentru fratele dumitale, a 
adăugat el. 

Nathan şi-a dat seama că a fost cam dobitoc. 

— Da. Sigur. Îţi mulţumesc că ai bătut tot drumul ăsta. 

A văzut o sclipire de uşurare în ochii tipului şi atunci s-a simţit şi 
mai rău. A făcut prezentările ca lumea, apoi a aşteptat ca polițistul 
să îşi scoată din geantă aparatul de fotografiat. 

— O să... 

Ludlow a arătat către obiectiv şi către mormânt, iar ceilalți au 
rămas într-o parte cât timp a dat ocol şi a fotografiat prelata şi tot ce 
era în jur, din toate unghiurile posibile. Într-un sfârşit, cu cămaşa şi 
genunchii plini de praf, s-a oprit. 

— Rândul tău, i-a spus el asistentului medical. 

Steve a îngenuncheat lângă mormânt şi a ridicat marginea 
prelatei astfel încât Nathan să nu poată vedea nimic dedesubt. L-a 
trecut un fior de recunoştinţă. Bub se îndepărtase şi stătea acum 
sprijinit de maşina sa la umbră, uitându-se în pământ, în timp ce 
sergentul se zgâia la fotografiile sale digitale. 

Nathan şi Xander au rămas destul de aproape, ca să se uite la ce 
făcea asistentul. Probabil că lui Cam nu i-ar prea fi convenit asta, s-a 
trezit gândindu-se Nathan. Cameron şi Steve Fitzgerald nu prea 
căzuseră ei de acord cu multe lucruri. Deşi urechile îi ardeau, Steve 
s-a uitat în sus către Nathan: 

— Şi, cum o mai duci zilele astea, prietene? 

— OK. 

— Da? Toate în regulă? În afară de asta, bineînţeles. 

Vocea lui Steve era prietenoasă, însă în tonul lui era şi o notă 
profesională. Fusese o întrebare, nu o politeţe gratuită. 

— Sunt bine. Dar Bub a stat aici toată noaptea. 

— Ştiu. Doar că nu te-am mai văzut de ceva vreme. 

Nici asta nu era din politeţe. 

— N-ai venit când ţi-am făcut programare la clinică. 

— Am sunat. 

— Ideea era să vii, totuşi. 

— Scuze, a ridicat Nathan din umeri. Am fost ocupat. 

— Dar te simţi bine? 

— Da. Ţi-am zis. 

Nathan i-a transmis ceva din priviri lui Steve. Nu de față cu copilul. 
Era prea târziu. L-a surprins pe Xander aruncându-i o privire, apoi 
întorcând capul. După un timp care a părut foarte lung, Steve şi-a 
scuturat mâinile de praf şi s-a ridicat în picioare. 

— Ei bine, a zis el, şi le-a făcut semn lui Bub şi sergentului să se 
apropie, am vorbit puţin ieri cu pilotul şi nu pot spune că am găsit 
ceva surprinzător acum. Deshidratare, cred. Va trebui să îl trimitem 
la St Helens pentru autopsie, ca să fim siguri, pentru că e vorba de o 
moarte neaşteptată, a unui tip încă tânăr, deci oricum vor să arunce 
şi ei o privire. Însă are toate semnele. Oare ce căuta el aici? 

— Nu ştim sigur, a spus Nathan. 

Sergentul Ludlow răsfoia un carneţel: 

— Deci... hm... Înţeleg că trebuia să te întâlneşti miercuri cu el, 
nu-i aşa? l-a întrebat pe Bub. 

— Aşa e. 

Sergentul a aşteptat, timp în care bronzul de pe faţă s-a 
transformat în roşu chiar sub privirile lui Bub: 

— Îmi poţi spune mai multe despre asta? 

Bub a părut uşor surprins, însă a început să îi relateze, ezitant şi 
poticnindu-se, aceeaşi poveste pe care i-o spusese lui Nathan mai 
devreme. Cam incoerent de data asta. Până şi Nathan a ridicat de 
câteva ori din sprâncene, confuz pe alocuri. Sergentul Ludlow a 
continuat să noteze frenetic în carnețel mult timp după ce Bub 
terminase de povestit, apoi a dat o pagină înapoi şi a citit din nou ce 
scrisese. 

— De ce ai întârziat? 

Vorbise normal, ca şi cum tocmai îi trecuse prin cap acel gând, 
însă Nathan era sigur că îşi cocea de minute întregi întrebarea. S-a 
uitat la poliţist, cu faţa lui bronzată şi ochii aceia mari, şi deodată s-a 
întrebat dacă nu cumva îl subapreciase. 

— Ce? a clipit Bub. 

— De ce ai întârziat la întâlnirea stabilită cu fratele dumitale, la 

Lehmann's Hill? 

— A, am avut două pene de cauciuc. 

— Două pene de cauciuc? 

— Da. 

— Ăsta chiar că e ghinion, a zâmbit sergentul, dar cu o nuanţă 
nouă în voce. 

— Se mai întâmplă, a spus Nathan repede, şi s-a simţit uşurat să 
îl vadă pe Steve cum încuviinţează. Nu e chiar neobişnuit, cu toată 
căldura asta şi cu pietrele din zonă. Îţi distrugi un cauciuc şi, destul 
de des, chiar două. Şi îți ia patruzeci şi cinci de minute să schimbi 
un cauciuc în perioada asta a anului, uneori şi o oră. 

Şi-a dat seama că bătea câmpii şi s-a oprit. 

Sergentul Ludlow încă se uita la Bub: 

— Aşa s-a întâmplat? 

Spre uşurarea lui Nathan, Bub şi-a ţinut gura şi doar a 
încuviințat. Sergentul l-a privit pe deasupra carneţelului, apoi a mai 
mâzgălit câteva cuvinte. Expresia îi era încă senină, dar Nathan a 
avut senzaţia că sub ea se ascundea ceva. Şi-a aruncat ochii către 
maşina lui Bub. Cele două cauciucuri din faţă chiar arătau mai noi. 
L-a surprins pe Xander făcând acelaşi lucru şi amândoi şi-au întors 
imediat privirile în altă parte. 

Sergentul s-a întors şi el, în sfârşit, de la Bub către Steve: 

— Ai vreo idee care ar putea fi momentul morţii? 

— Probabil cândva în cursul dimineţii de ieri, dacă ar fi să emit o 
ipoteză. Date fiind temperatura şi lipsa umbrei sau a apei, m-ar 
mira să fi rezistat mai mult de douăzeci şi patru de ore. După 
autopsie vom şti mai multe. 

— Nu pare de aşa mult timp, s-a încruntat sergentul Ludlow. Cât 
avea, treizeci şi ceva? 

— Patruzeci, a spus Nathan. 

— A rezistat mai mult decât ar fi făcut-o unii dintre noi, a spus 
Steve. Douăzeci şi patru de ore ar putea fi totuşi prea mult. 

— Cât de departe ne aflăm de casa lui Cameron? i-a întrebat 


Ludlow pe cei doi fraţi. 

— Pe jos, sunt cam cincisprezece kilometri în linie dreaptă, de la 
nord la vest, a răspuns Nathan. Dacă pleci cu maşina de aici, trebuie 
să o iei pe drumul de pământ de la vest la nord, ca să nu ajungi să te 
înfunzi în nisip, aşa că pot fi mai mult de treizeci de kilometri. lar 
cel mai sigur ar fi cu încă zece kilometri mai lung, dacă o iei de aici 
către est, până la stânci, apoi urmezi drumul către nord. 

Stâncile şi drumul pe care găsiseră maşina lui Cam. Nathan şi 
Bub au avut un schimb de priviri, surprins imediat de către Ludlow. 

— Deci chiar şi pe cel mai scurt drum vorbim de o plimbare de 
câteva ore până acasă, da? a spus Ludlow. 

— Nu te poţi plimba pe jos, pe vremea asta, a zis Steve cu vocea 
înăbuşită, în timp ce se uita din nou sub prelată. Cum au făcut 
antreprenorii ăia trei care s-au împotmolit la Atherton acum câţiva 
ani. Mai ţii minte, Bub? Ai participat şi tu la căutări atunci, nu-i aşa? 

Bub a încuviinţat. 

— Cam cât să fi avut? În jur de douăzeci şi cinci de ani, a zis 
Steve. Au încercat să se întoarcă. Au apucat să facă vreo şapte 
kilometri, poate nici atât. Doi au murit în şase ore. 

— Şi ce altceva mai este pe aici? 

Ludlow s-a dus la gard prinzându-se de sârme. 

— Acela e pământul tău, de partea cealaltă? l-a întrebat el pe 
Nathan. 

— Da. 

— Poate că fratele tău a sperat să dea de tine? 

Nathan a văzut cum şi Bub, şi Steve se uitau la el. 

— Nu. 

— Pari sigur de ceea ce zici. 

— Sunt. 

— Dar... a început Ludlow, şi şi-a deschis din nou carnetelul. 
Cameron ştia că ieşiseşi împreună cu fiul tău să verificaţi gardul? 

— Da. Fac mereu asta, în această perioadă a anului. Însă nu eram 
în partea asta acum. 

— Şi Cameron era sigur de asta? 

S-a lăsat o tăcere lungă. 

— Nu. 

Ludlow şi-a trecut palma de-a lungul sârmei de sus, apoi a 
deschis-o şi s-a uitat la praful care-i rămăsese. 

— Ai vreo idee care să fi fost motivul pentru care fratele tău a 
simţit nevoia să vină exact în locul acesta? 

— Nu ştiu de ce simţise nevoia să vină aici, a răspuns Nathan 
într-un sfârşit. Dar cunoştea bine locul. 

— Venea des aici? 

— Nu cred că mai venea acum, a spus Nathan, şi i-a aruncat o 
privire lui Bub, care a ridicat din umeri. Dar înainte venea. 

— Aici este şi singura bucăţică de umbră pe o distanţă de mile 
întregi, a zis Steve. Poate că a venit instinctiv, să o caute. 

Sergentul Ludlow s-a gândit la posibilitatea aceasta în timp ce 
privea forma care zăcea pe pământ. Chiar şi sub o prelată, forma 
semăna neîndoielnic cu a unui om. 

— În ce stare psihică a fost fratele tău în ultimele săptămâni? 

Întrebarea fusese pusă cu blândeţe, iar lui Nathan i-a trebuit un 
moment să realizeze că îi fusese adresată. 

— Nu ştiu. Nu l-am văzut de câteva luni. 

— Câte? 

— Patru, poate? Când am lucrat la drumul acela, Bub? 

Nathan şi-a dat seama că atunci fusese ultima dată când îşi 
văzuse fraţii, pe amândoi. Bub părea să nu aibă idee. 

— Patru luni, a zis Ludlow. Deci prin august sau septembrie, să 
zicem? 

— Poate ceva mai devreme, a încercat Nathan să se concentreze. 
De fapt, stai, era în preajma primului meci din State of Origin?. Am 
vorbit atunci despre asta. 

— Iunie, au rostit la unison Ludlow şi Bub. 


2 Meciuri din liga de rugby australian (N. r.). 

— Da, aşa cred. 

— Deci şase luni, a spus Ludlow. 

— Mda, atunci trebuie să fi fost. Am mai vorbit pe staţia radio 
uneori. 

— Des? 

— Suficient de des. 

— Exista vreun motiv pentru care nu v-aţi întâlnit? 

— Nu. Niciun motiv. Locuiesc la aproape trei ore distanţă de el. 
Toţi suntem ocupați. 

S-a întors către Bub pentru ajutor, dar nu l-a primit. 

— Tu îl vezi zilnic acasă. Cum ţi s-a părut? 

Nathan se aştepta să ridice din umeri, însă Bub a părut căzut pe 
gânduri. Într-un sfârşit, a respirat profund: 

— Cam era puţin crispat în ultima vreme. 

Nathan s-a uitat uimit la el. Oare cât de rău stătuseră lucrurile de 
până şi Bub îşi dăduse seama de asta? 

— Crispat în ce sens? 

De data asta, Bub a ridicat din umeri. Părea şi el un pic nervos. 

— Habar n-am. Crispat şi atât. 

Au aşteptat cu toţii, însă părea că Bub nu mai avea nimic de 
adăugat despre asta. Ludlow şi-a verificat notițele: 

— Cu cine mai locuia Cameron pe proprietatea lui? 

— Cu mine, a zis Bub, numărând pe degete. Mama, Ilse, adică 
iubita lui, cele două fete ale lor, unchiul Harry... 

— Harry Bledsoe, a intervenit Nathan. De fapt, nu este unchiul 
nostru, ci e un prieten de familie. Lucrează pe proprietate încă 
dinainte să ne fi născut noi. 

— Deci este, practic, un angajat? a întrebat Ludlow. 

— Practic, da, dar nimeni nu îl consideră aşa, a spus Nathan. 

Bub a încuviinţat: 

— Mai sunt şi doi nomazi” acum la noi. 


3 În original: backpackers — oameni cu rucsacul în spate. Oameni, de obicei tineri, 

— Ce fac acolo? a zis Ludlow. 

— Chestii obişnuite. Muncesc prin gospodărie. Diverse. Cam i-a 
angajat acum câteva luni. 

— Angajează des oameni? 

— Oricând are nevoie, a zis Nathan. Vin şi pleacă muncitori şi 
contractori tot timpul anului, în funcţie de ceea ce se întâmplă. 
Glenn... sergentul McKenna ştie toate astea. 

Ludlow doar şi-a mai notat ceva în carneţel. 

Steve s-a ridicat şi şi-a scuturat genunchii de praf: 

— În regulă. Aş vrea să-l băgăm în ambulanță acum. Ne 
descurcăm noi cu targa, sergentul şi cu mine, dar dacă vreunul 
dintre voi vrea să dea o mână de ajutor... 

Nathan şi Bub au clătinat din cap. Nathan s-a simţit uşurat. Îşi 
închipuise că avea să simtă greutatea acelei încărcături pentru tot 
restul vieţii sale. 

Steve s-a lăsat din nou la pământ: 

— O să dau la o parte prelata. Poate vreţi să vă uitaţi în altă 
direcţie. 

Nathan începuse să îi spună ceva lui Xander, dar puştiul deja 
întorsese capul. Delicateţe de orăşean, s-a gândit Nathan, dar s-a şi 
bucurat. Ochii lui Bub erau lipiţi de linia orizontului. 

Nathan s-a gândit un timp, apoi s-a hotărât să se uite. Prelata a 
căzut într-o parte şi trupul inert al lui Cameron a fost urcat pe targă. 
Bub avusese dreptate. Fratele lor nu părea rănit, cel puţin nu într-un 
sens obişnuit. Însă căldura şi deshidratarea au efecte teribile asupra 
omului. Începuse să îşi scoată hainele, pe măsură ce îşi pierdea 
minţile, iar pielea îi crăpase. Indiferent ce îi trecuse prin minte lui 
Cameron când mai era încă viu, nu părea deloc împăcat cu moartea. 

Nathan s-a uitat după targă mult timp după ce fusese urcată în 


care vizitează țări străine și se angajează să dea o mână de ajutor prin gospodării, 
pe perioade mai mici sau mai mari, pentru a avea un adăpost și a-și putea acoperi 
costurile de transport şi de hrană (N. t.). 

31 * 


ambulanţă. Sergentul Ludlow s-a întors cu spatele la mormânt şi îşi 
ştergea absent mâinile de pantaloni. S-a oprit brusc, a făcut un pas 
înainte şi s-a uitat atent la locul în care zăcuse Cameron. Pământul 
era nisipos, cu câteva smocuri de iarbă. Sergentul s-a aplecat să 
vadă mai de aproape. 

— Ce e asta? 

Nathan i-a simţit pe Bub şi pe Xander apropiindu-se în spatele 
lui. S-au uitat cu toţii în direcţia în care arăta Ludlow. 

Aproape de baza pietrei funerare, în locul în care fusese capul lui 
Cameron, era o gropiţă. 

Capitolul 4 


Groapa era de mărimea a trei pumni şi era goală. Ludlow a făcut 
o serie de fotografii, după care a pus înăuntru o mănuşă cu un 
singur deget. Nathan a privit cum marginile de pământ ale gropii 
au început imediat să se surpe. Pământul se comporta ca o fiinţă vie, 
iar Nathan ştia că, într-o zi, două, zona avea să se repare de la sine 
de parcă nimic n-ar fi fost acolo. Ludlow a continuat să sape mai 
adânc în acel spaţiu, iar Nathan s-a trezit întrebându-se la ce 
adâncime o fi fost îngropat păstorul. 

— Nu văd nimic aici, a spus Ludlow ştergându-şi palmele de 
pantaloni şi i s-a adresat preocupat lui Steve: l-aţi verificat mâinile? 

Steve a dispărut în spatele ambulanţei, de unde a apărut din nou 
după un minut: 

— Ungbhiile îi sunt rupte, dar a adunat sub unele dintre ele ceva 
nisip şi pietriş. E posibil să fi săpat cu mâna, dacă asta întrebai. 

— De ce să-şi fi consumat energia ca să facă aşa ceva? 

— Poate pentru că i se prăjise, naibii, creierul? 

S-au întors cu toţii către Bub, auzindu-l. Privea către ceilalţi cu 
umerii aplecaţi şi cu mâinile încrucişate pe piept. 

— Ce? a întrebat el ridicând din umeri. E evident, nu? Au fost 
patruzeci şi cinci de grade ieri. Nu ştiu de ce şi-a abandonat Cam 
maşina, însă a fost terminat din momentul în care a făcut asta. 
Punct. 

Ludlow s-a uitat la Steve, care a încuviinţat rigid din cap: 

— Aş zice că are dreptate. Deshidratarea duce foarte repede la 
confuzie. 

Au rămas cu toţii multă vreme cu ochii pironiţi în groapa 
scurmată. Ludlow şi-a ridicat primul privirea: 

— Aş vrea să mă uit la maşina lui. 


Nathan s-a oferit să îl conducă pe sergent cu maşina, iar Bub n-a 

avut nimic de comentat. Ba chiar a părut uşurat să rămână în spate 
cu Steve, care voia să preleveze probe înainte să ajungă complet 
inutile. 

Nathan a sărit gardul împreună cu Ludlow şi Xander şi au urcat 
toţi trei în Land Cruiserul său. Era mai confortabil să se afle înapoi, 
pe partea lui de teren. Imaginea nefirească a lui Cameron zăcând pe 
pământul pe care îl iubise cândva tulburase cumva echilibrul 
locului, de parcă ar fi fost un element care polua aerul. 

Nathan nu ţinea mâinile prea ferm pe volan în timp ce încerca să 
îşi aducă aminte când îl văzuse pe Cam ultima dată, în iunie sau 
când o fi fost. Poate chiar îi zâmbise atunci, pentru că aşa făcea el de 
obicei. Nathan a strâns tare volanul. Nu îşi putea aminti decât faţa 
de sub prelată. Deja îşi dorea să se fi uitat în altă parte. Pornise 
motorul şi se îndepărta de mormânt, şi atunci şi-a dat seama că 
Ludlow începuse să spună ceva. 

— Poftim? 

— Întrebam dacă dumneata şi fratele dumitale aţi cumpărat 
special aceste bucăţi de pământ învecinate. 

— O, nu. Ferma Burley Downs era a tatălui nostru, deci eu cu 
Cameron şi cu Bub am crescut acolo. Apoi mi s-a dat ceva pământ 
de partea asta a gardului când m-am... aaa... m-am căsătorit, a 
continuat Nathan uitându-se în oglinda retrovizoare la Xander, care 
privea pe geam şi se prefăcea că nu ascultă. Asta a fost acum vreo 
douăzeci de ani. Tot atunci a murit tata şi până la urmă Cameron a 
preluat Burley Downs. 

— Deci îi aparţinea lui Cameron? 

— Elo administrează. Şi are şi multe dintre acţiuni acum. 

— A, da? 

— Da, dar nu e nimic chiar atât de interesant. De ani buni e aşa. 
Am primit cu toţii câte o treime când a murit tata, deci a fost o 
treabă corectă. Eu mi-am vândut de curând o jumătate din partea 
mea lui Cameron, iar el conduce locul acum. Organizează toate 
treburile zilnice şi face şi aproape toată planificarea pe termen lung. 

Bub încă deţine treimea lui, iar eu mai am o şesime. 

Ludlow şi-a notat ceva. 

— Şi cât de mare e Burley Downs? 

— Trei mii cinci sute de kilometri pătraţi, cu vreo trei mii de vite 
Hereford. 

— Şi familia se ocupă singură de toate? 

Era ceva foarte ciudat în felul în care vorbea Ludlow. Abia când a 
intenţionat să răspundă, Nathan şi-a dat seama despre ce anume era 
vorba. Omul vorbea cu el foarte normal. Nimic evident sau cu 
insinuări, ameninţător sau — măcar ocazional — îngrijorat. Nathan s- 
a întrebat cât de curând avea să îl pună la curent Steve. Probabil că 
în ambulanţă, pe drumul de întoarcere în oraş. Povestea era un 
subiect decent pentru o bârfă mică, şi nu era nicidecum 
confidențială. Ba chiar făcea parte din folclorul local, din câte ştia 
Nathan. 

Ludlow s-a foit în scaunul lui şi Nathan şi-a dat seama că încă 
aştepta un răspuns. 

— Angajează ajutoare la nevoie, aşa cum am spus. Mai ales când 
trebuie adunate turmele e nevoie, însă există firme de unde poţi 
contracta echipele. Acum se face mai toată treaba din elicopter sau 
cu motocicleta. Cam mai aducea contractori şi când avea nevoie de 
ajutor pentru chestii inginereşti, pentru repararea gardurilor sau 
altele de genul acesta. Însă treburile zilnice sunt în general ale 
familiei. Mai ales când sunt perioade liniştite, ca atunci când nu se 
întâmplă nimic pentru că pieţele şi fabricile de carne sunt închise de 
Crăciun. 

— Nu e nevoie de ajutor pentru mulsul atâtor vaci? 

Prin oglindă, Nathan l-a văzut pe Xander înăbuşindu-şi un 
zâmbet. 

— Pe la noi e vorba despre carne, nu despre lactate. 

— Adică frigiderele voastre sunt burduşite cu fripturi? 

— Şi lapte pasteurizat. Dar nu, nu e acelaşi lucru cu fermele cu 
vaci pentru lapte. În proprietăţi de asemenea mărime, animalele se 

mişcă mult. Beau apă din puțuri, pasc, sunt adunate când le vine 
vremea. 

Erau mai degrabă animale sălbatice, din multe puncte de vedere. 
Unele dintre ele abia dacă vedeau vreun om, de la naştere până la 
tăiere. 

— Şi cât de mare e pământul dumitale? 

— În jur de şapte sute de kilometri pătraţi. 

— Ceva mai mic decât Burley Downs. 

— Da. 

— De ce? 

Nathan a şovăit. Xander se uita din nou pe geam. 

— Poveste lungă. Versiunea scurtă ar fi „un divorţ complicat”. 

Ludlow a părut să accepte în sfârşit un răspuns fără să mai pună 
vreo altă întrebare şi Nathan s-a întrebat dacă nu cumva exista o 
explicaţie asemănătoare pentru faptul că polițistul se afla acum la o 
mie cinci sute de kilometri depărtare de Brisbane. 

— Cine mai locuieşte cu dumneata? s-a interesat Ludlow. 

Nathan nu a răspuns imediat. 

— Nimeni în mod permanent. Sunt singur acolo. 

Ludlow şi-a întors capul şi s-a holbat la el: 

— Doar dumneata? 

— Da. Un fel de one-man show. Adică mai vin şi contractorii şi 
ceilalţi oameni, când am nevoie de ei. 

Şi când şi-i permite. 

Sergentul rămăsese cu gura căscată. 

— Şi zici că ai cam şapte sute de kilometri pătraţi? Şi câte 
animale? 

— Probabil cinci sau şase sute. 

— Hristoase, pare enorm! 

Nathan nu i-a răspuns imediat. Era şi nu prea. Era suficient cât 
să-i epuizeze nenorocitul ăla de pământ şi să-l transforme într-o 
groapă cu nisip. Nu era suficient cât să devină şi cât de cât rentabil. 

Ludlow şi-a rotit privirea în jur, până la marginea orizontului. 


Totul era pustiu, şi într-o parte, şi în alta. 

— Dar... Nu te simţi singur? 

— Nu. 

Încă o privire în oglindă. Şi a întâlnit-o pe cea a lui Xander. 

— Nu, sunt bine aşa. Nu mă deranjează. Şi, atât timp cât există 
apă suficientă, vitele au grijă mai mult singure de ele. 

— Dar nu în toate privinţele, totuşi. 

— Nu, nu în toate privinţele, dar am avut noroc cu Greenville în 
ultimii doi ani, a spus Nathan, dornic să schimbe subiectul. 

— Cu râul, adică? 

— Da. Adună toate substanţele nutritive din apa de ploaie, aşa că 
e bine pentru pământ când se revarsă. S-a revărsat anul trecut şi cu 
doi ani înainte. 

Ludlow şi-a mijit ochii în lumina directă a soarelui. 

— Cât de mult trebuie să plouă ca să se întâmple asta? 

— Aici sunt inundaţii fără ploaie, a spus Xander de pe scaunul 
din spate. 

— Serios? s-a întors Ludlow către el. 

Nathan a încuviinţat. Era o imagine ciudată, chiar şi după 
patruzeci şi doi de ani, să vezi cum creşte apa, discret şi în linişte, 
sub un cer albastru, fără niciun nor. Râul se revărsa peste maluri, 
umflat de la ploaia căzută cu câteva zile înainte la o mie de 
kilometri mai la nord. A arătat cu degetul afară: 

— Când plouă, cam tot ce e pe aici se află sub ape. În unele 
locuri, râul se lăţeşte şi zece kilometri. Nu poţi să treci fără barcă. 
Casele şi oraşul sunt construite pe un teren mai înalt, însă 
drumurile dispar sub ape. 

Ludlow a părut uimit: 

— Şi cum ieşiţi de aici? 

Nathan şi Xander au râs: 

— Nu ieşim. Multe proprietăţi devin insule. Odată am fost izolat 
acasă vreo cinci săptămâni. 

— Singur? 

— Da, a răspuns Nathan. E în regulă. Trebuie doar să fii pregătit. 
Nu ai încotro, asta e geografia. 

S-a uitat la pământul roşu din jurul lor. Era greu de imaginat că 
acum milioane de ani aici a fost fundul unei uriaşe mări interioare. 
Se găsiseră în pământ oase de dinozauri acvatici, iar în deşert erau 
încă locuri unde se prăjeau la soare grămăjoare de cochilii fosilizate 
de scoici marine. Nathan şi-a amintit brusc cum se ducea el 
împreună cu Cameron la vânătoare de dinozauri, când erau mici: îşi 
luau cu ei lopeţi şi saci, să aducă acasă oasele. După ani, fusese 
rândul lui Xander, iar buzunarele lui Nathan erau mai mereu 
umflate de la dinozaurii din plastic pe care îi îngropa atunci când, 
după cum era şi de aşteptat, cei reali se lăsau aşteptaţi să apară din 
pământ. 

Sergentul şi-a notat din nou ceva în carnețel. 

— Cine sunt vecinii? a întrebat el. 

— Cea mai apropiată proprietate e Atherton, a arătat Nathan 
înspre nord-est. La sud de asta e oraşul, iar la est mai sunt vreo 
două proprietăţi. A doua ca mărime pe aici este ferma Kirrabee, cu 
care am o graniţă comună. Proprietarul de acum e o companie. 

Însă înainte a aparţinut unei familii, totuşi. Mai exact, socrului lui 
Nathan. Fostul socru al lui Nathan, şi-a amintit lui însuşi Nathan, 
pentru că îi plăcea cum sună. A apăsat frâna. Se apropiau de un loc 
unde puteau trece prin gard. Xander a sărit afară şi a deschis poarta, 
iar ceilalţi s-au hurducăit dincolo de ea, găsindu-se din nou, acum, 
pe pământul lui Cameron. 

— Nu mai avem mult, i-a spus el lui Ludlow. 

— Ce spuneai ieri, despre faptul că fratele dumitale cunoştea bine 
zona mormântului? s-a uitat sergentul la Nathan. Pare un loc cam 
ciudat ca să îţi pierzi timpul pe acolo. 

— Unchiul Cam a pictat un tablou cu locul acela, a spus Xander 
după ce a urcat din nou în maşină. A ajuns celebru. Cel puţin pe 
aici, pe la noi. 

— O, da? 

Nathan a încuviinţat: 

— E doar un amator... Era un amator, însă unul destul de bun. 
Când eram copii, era pasionat de pictură. Nu aveam prea multe 
lucruri de făcut ca să ne distrăm, aşa că ne ocupam şi cu chestii 
dintr-astea mai ciudate, de babe. Colecţie de timbre şi alte alea. N-aş 
putea picta nici pe dracu’, însă Cam o făcea bine. Se ocupa cu asta 
din când în când, iar tabloul cu mormântul păstorului l-a făcut 
acum vreo cinci ani. 

Una dintre angajatele sezoniere de la vremea respectivă îl 
fotografiase şi postase poza pe internet când se întorsese în Franţa, 
sau Canada, sau de unde o fi fost ea. Cameron se trezise deodată cu 
apeluri de la oameni care doreau să comande copii imprimate ale 
tabloului. Până la urmă, la sugestia mamei lor, îşi înscrisese opera 
într-un concurs şi câştigase un premiu statal. 

— Acum poţi să cumperi cărţi poştale cu tabloul ăsta, de la 
magazinul din oraş, a spus Nathan. 

— Deci mormântul însemna ceva special pentru fratele tău? a 
întrebat Ludlow cu un ton care sugera că i se părea o informaţie 
importantă. 

— N-aş zice chiar aşa, a răspuns Nathan. Cred că îi plăcea mai 
mult tabloul decât locul. Doar a avut noroc cu felul în care cădea 
lumina în ziua aceea. 

— E un loc destul de ciudat, a spus Ludlow. Un mormânt pierdut 
în tot pustiul acela. Nu am mai văzut aşa ceva. 

— Mai sunt câteva pe aici, a zis Xander aplecându-se către ei. Mai 
demult, când o persoană murea subit, era îngropată la faţa locului, 
iar familia venea mai târziu şi îi punea o piatră la căpătâi. Există 
hărţi, şi poze şi alte lucruri, online, pentru turişti. 

— Dar cine să bată atâta drum doar ca să vadă aşa ceva? 

Nathan a ridicat din umeri: 

— Ai fi surprins. 

— ÎI vizitează pe păstor? 

— Uneori. Veneau câţiva turişti pe an, pe vremea când era 


important tabloul lui Cam. Acum nu mai vin aşa mulţi. E un alt 
mormânt mai popular dincolo de Atherton. 

— De ce atrage acela mai mulți turişti? 

— E mai trist, cred. E mormântul unui copil. Un băiețel. De prin 
anii 1900. 

Ludlow a părut tulburat şi Nathan s-a întrebat dacă avea copii. 

— Ce i s-a întâmplat? 

— Povestea obişnuită pe aici, a răspuns Nathan încercând să îşi 
stăpânească tremurul vocii. A luat-o pe un drum greşit şi s-a rătăcit. 


Ajunşi pe drum, Nathan a ratat spărtura din stâncă. A înjurat şi a 
luat-o înapoi, apoi s-a strecurat cu maşina lui de teren prin spărtura 
ascunsă. De partea cealaltă, a privit uimit în jur. Maşina lui 
Cameron nu se vedea nicăieri. Pentru o clipă care i s-a părut 
ciudată, chiar a crezut că maşina dispăruse. Xander a ciocănit în 
geamul prăfuit. 

— Am mers prea departe, a spus el, arătând undeva în spatele 
lor. 

Nathan a revenit pe drum şi a încercat din nou. Calea corectă era 
aproape identică. A parcat în acelaşi loc în care o făcuse Bub mai 
devreme şi au urcat toţi panta. Ajunşi în vârf, el şi cu Xander au 
rămas mai în spate, iar Ludlow şi-a pus mănuşile. Sergentul a ocolit 
maşina lui Cameron, făcând şi mai multe fotografii. S-a oprit la 
portiera deschisă din dreptul şoferului. 

Nathan şi-a dres vocea: 

— Portiera era aşa deschisă, dar cheile erau pe scaun când am 
ajuns noi. Am încercat eu motorul. 

— N-ar fi trebuit să atingi nimic. 

— Îmi pare rău. 

— Şi ce s-a întâmplat când l-ai încercat? 

— A pornit. 

Ludlow a urcat în maşină şi a întors cu mâna lui cheia. A lăsat 
motorul pornit câteva secunde, apoi l-a oprit. 

— Era o maşină fiabilă? a întrebat el. E un model destul de vechi. 

Optsprezece ani avea, după cum ştia Nathan. Cam aceeaşi vârstă 
cu a lui. 

— Cele vechi se potrivesc mai bine pe-aici. Modelele noi au 
panou de bord electronic şi alte lucruri care nu se împacă bine cu 
praful ăsta. Intră prin toate crăpăturile şi sufocă tot sistemul. Cam 
îşi îngrijea bine maşina. 

— Şi staţia radio? a indicat Ludlow înspre suportul de pe bord. 

Nathan i-a arătat cum să se descurce cu frecvențele. 

— Mie îmi pare în regulă. Şi probabil că şi emițătorul de urgenţă 
se află la locul lui, sub scaunul pasagerului. 

Ludlow s-a aplecat şi a scos de acolo baliza pentru situaţii 
primejdioase. Era încă în cutie, nu fusese activată. 

— Nu folosiţi staţii radio portabile? a zis el. 

— Nu. Toate sunt conectate la maşini. 

— Deci, dacă îți părăseşti vehiculul, nu ai niciun mijloc de 
comunicare? 

— Mda. 

— Cât e raza de acţiune? 

— Depinde. În linie dreaptă, cred că poţi ajunge la douăzeci de 
kilometri, cu stâlpi repetori, dar mai sunt şi puncte fără semnal, a 
răspuns Nathan. E cât vezi cu ochii, practic. 

Sergentul continua să inspecteze maşina, trecându-şi acum 
mâinile înmănuşate peste lucrurile din interior. A verificat în 
spatele parasolarelor, în torpedou, sub scaune. Apoi a verificat din 
nou. 

— Cred că îi lipseşte portofelul, a zis Ludlow ridicându-şi capul. 
Nu îl avea nici în buzunare. 

— Nu. Probabil că este acasă. 

— Nu îl purta la el? 

Nathan, al cărui portofel se afla pe masa proprie de bucătărie, în 
casa neîncuiată, aflată la vreo două sute de kilometri depărtare, a 
făcut un gest larg cu mâna în jur. De ce s-ar fi obosit să facă asta? 


Ludlow s-a simţit uşor jenat. A deschis un manual de reparaţii şi 
a început să-l răsfoiască. 

— Ce cauţi? l-a întrebat Nathan la un moment dat. 

Ludlow a ezitat să răspundă. 

— Orice. 

Nu ştie, s-a gândit Nathan. Habar n-are ce e de făcut. L-a văzut pe 
Xander încruntându-se. Se gândea probabil la acelaşi lucru. 

— Ai de gând să iei amprente sau ceva? a întrebat Xander. 

— Cei de la Criminalistică ar trebui să ia avionul încoace. 

— Şi o să-lia? 

— Doar dacă descoperim semne de violenţă. 

Toţi şi-au întors ochii către maşină. Geamurile nu erau crăpate, 
scaunele nu văzuseră ceva mai rău decât jegul obişnuit, iar oglinzile 
erau poziţionate corect. 

Ludlow s-a uitat către Xander: 

— Îmi pare rău. 

A lucrat metodic şi s-a oprit doar când a deschis portierele din 
spate. S-a holbat la fel precum ceilalţi, la apa şi mâncarea stivuite în 
faţa sa. 

— A lăsat toate astea aici? 

Nathan nu avea un răspuns. Ar cam trebui să descâlceşti povestea 
asta, s-a gândit el. 

Ludlow s-a uitat la el: 

— Te gândeşti la vreo explicaţie? 

— S-a mai întâmplat şi în alte cazuri, a vorbit Nathan cu o voce 
care până şi lui îi suna disperată. Uneori, oamenii îşi abandonează 
maşinile pentru cine ştie ce motiv, să urmărească vreun vițel rătăcit 
sau ceva, şi ajung mai departe decât intenționau. Încep să alerge şi 
nu-şi dau seama cât de departe ajung şi, uneori, se dezorientează. 

Ludlow şi-a scos mănuşile. 

— Crezi că asta s-a întâmplat şi acum? 

— Nu. Nu ştiu, doar zic. Dar nu cred că s-ar fi putut rătăci Cam 
pe aici. 

— Bine, a zis Ludlow. Maşina îmi pare în regulă, dar să zicem că 
s-a stricat ceva. În astfel de cazuri, sfatul este să stai lângă maşină, 
nu? Asta este regula de aur, aşa mi s-a spus. 

— Da. 

Sergentul a prins nuanţa din vocea lui Nathan şi s-a uitat la el. 
Clar mult mai bine informat decât păruse la început, s-a gândit 
Nathan. 

— Da, dar? a zis Ludlow. 

— Nimic. Doar că trebuie să îţi foloseşti şi propriul instinct. lar 
Cam ştia cum să facă asta. Vreau să zic că e un drum, la dracu”, 
chiar aici. Avea foarte multă apă. Dacă i se strica maşina şi trebuia 
să meargă pe jos undeva, trebuia să o fi luat pe drum. Şi să fi luat 
apă la el. 

— Deci, de ce...? 

— Habar n-am de ce, a răspuns Nathan dându-şi seama că 
ridicase tonul. Doar zic. Asta e ceea ce ar fi trebuit să facă. Dar 
primul şi primul lucru pe care ar fi trebuit să îl facă, naibii, ar fi fost 
să rămână în maşină, cu aerul condiţionat pornit, şi să ceară ajutor 
prin staţia radio. lar dacă era absolut necesar să îşi părăsească 
maşina, atunci ar fi trebuit să o ia la pas pe drum, şi nu prin pustiu. 

— Aşa ar fi făcut Cameron, a zis Ludlow. 

— Da. 

— Dacă ar fi vrut să fie găsit? 

Cuvintele lui Ludlow au rămas în aer. 

— Da, evident, prietene, s-a burzuluit Nathan. Ascultă, îmi dau 
seama unde baţi, doar spune-o. 

În apărarea lui, polițistul a dat uşor din cap, aprobator: 

— Mă gândeam doar la ce a spus celălalt frate al vostru. Că, 
poate, Cameron ar fi fost sub presiune. 

— Are acces la arme. 

— Cameron avea? 

— Da. Un dulap plin cu puşti acasă, la fel ca toată lumea. 

— În maşină nu e nicio armă. 

— Păi, nu lua una după el tot timpul. Însă acasă n-ar fi avut nicio 
problemă, ştii? Dacă ar fi avut chef să pună mâna pe vreuna. 

— Deci, crezi că... 

— Nu cred nimic. Doar zic. Dacă la asta te gândeşti, de ce oare nu 
a... 
Nathan a făcut brusc o pauză. Nu a spus-o. 

— E o observaţie corectă, a încuviințat Ludlow. Însă presupun că 
ai văzut cum arată o rană de puşcă? 

— Bineînţeles. Pe animale, a adăugat el. 

— Presupun că şi fratele dumitale era familiar şi cu asta. 

— Şi? 

Expresia de pe faţa lui Ludlow l-a făcut să arate, în mod ciudat, 
mai bătrân. 

— Şi poate că nu înseamnă nimic. Dar uneori oamenii fac 
greşeala să creadă că armele oferă o cale de ieşire facilă, şi nu e aşa. 
E un obstacol mental major. Un pas imposibil de făcut pentru unii. 
Uneori... 

Ludlow s-a oprit şi şi-a încruntat sprâncenele. Şi-a întors încet 
capul, privind atent în toate direcţiile. Proprietatea era enormă, în 
orice parte s-ar fi uitat. 

— Suntem pe unul dintre cele mai înalte puncte din zonă? 

— Lanţul ăsta stâncos este cel mai înalt punct din zonă, a zis 
Nathan, gândindu-se cum obişnuiau să îi spună punct de 
observaţie, şi nu cu totul în glumă. Uneori, ce? 

Ludlow nu i-a răspuns. A făcut câţiva paşi înspre marginea 
stâncoasă. S-a aplecat. Nathan nu avea de ce să facă la fel. Ştia ce se 
găsea acolo jos. 

— Uneori, ce, prietene? a repetat el. Ce voiai să spui? 

— Doar că, uneori, oamenii au nevoie pur şi simplu de o cale de 
ieşire. Şi o abordare directă nu e chiar la îndemâna tuturor. 

Nathan a făcut şi el câţiva paşi şi i s-a alăturat pe marginea 
punctului de observaţie. Simţea că Xander se uita la el. Jos se afla o 
pantă foarte abruptă, de cinci metri, care sfârşea pe un strat de nisip. 


Dacă-ţi distrugeai glezna pe-acolo, era un noroc, altfel puteai să-ţi 
rupi gâtul, ştia prea bine asta. Nu exista vreun loc suficient de înalt 
cât să-i ofere o oarecare salvare unui bărbat disperat. 

Poate în cealaltă direcţie. Nathan s-a întors şi a privit dincolo de 
fiul său. Către vest. Cât vedea cu ochii, pământul se întindea, 
profund şi deschis, până la deşert. Un ocean perfect al nimicului. 
Dacă cineva era în căutarea uitării, acela era locul perfect în care să 
o găsească. 

Capitolul 5 


Nathan a apucat strâns volanul. Pe scaunul de alături, Xander 
stătea cu braţele încrucişate şi aplecat. Priveau amândoi în gol la 
drumul din faţa lor. 

Nu au scos un cuvânt vreo douăzeci de minute, apoi Nathan şi-a 
dat brusc seama că fiul său era pe punctul de a izbucni în lacrimi. Se 
stăpânise aşa cum numai un băiat adolescent ştie să o facă — palid şi 
încordat pentru că se străduia să nu plângă —, dar suferea mult. 
Xander îl admirase mereu pe Cameron, Nathan ştia asta, şi chiar aşa 
cum stătea acum, complet nevătămat, simţea jungherul invidiei faţă 
de fratele său aflat sub o prelată. 

Înainte să plece de lângă Land Cruiserul lui Cameron, Ludlow 
scosese o bandă şi căutase o modalitate de a înconjura vehiculul 
pentru a-l izola. Nu exista niciun pom în jur, nici măcar vreun băț 
pe care să îl poată folosi ca ţăruş înfipt în pământ. Până la urmă, 
doar a tăiat bucăţi din bandă şi le-a legat de mânerele portierelor. 

— Nu cred că e cazul să îţi faci griji, prietene, îi spusese Nathan, 
dar Ludlow tot încuiase portiera din dreptul şoferului şi îi dăduse 
cheile lui Nathan. 

— E în regulă dacă le ţii dumneata? Polițistul local va vrea să 
vadă şi el toate astea mâine. 

Nathan îşi pusese cheile în buzunar, unde încă le putea simţi 
acum, în timp ce conducea. Îl apăsau greoi şi neplăcut pe şold. 
Împreună cu Xander, îl condusese pe polițistul local înapoi la 
mormânt, în tăcere. Acolo, Steve terminase, din fericire, tot ce avea 
de făcut pe loc. Portiera din spate a ambulanţei era închisă acum, iar 
Nathan s-a bucurat că trupul lui Cameron nu mai era la vedere. 

Steve s-a uitat cu atenţie la ei: 

— Sunteţi OK? Puteţi conduce până acasă? 

Nathan şi-a dat seama că arătau cu toţii îngrozitor, însă au 
încuviinţat amândoi. 

— Poate că ar trebui să campăm aici peste noapte? a sugerat el 
după ce a plecat ambulanţa. Să nu fie nevoie să mai conducem 
mâine înapoi până aici? 

— Nici vorbă. Mi-a ajuns noaptea trecută, a răspuns Bub, pe 
jumătate deja instalat în scaunul şoferului. Veniţi amândoi înapoi la 
noi? 

Nathan a încuviinţat: 

— Da, o să venim. Mama ne aşteaptă oricum mâine. Pentru 
Crăciun, joi, a adăugat el când a văzut expresia surprinsă de pe faţa 
lui Bub. 

— A, da. Cooorect... a spus Bub, şi a pornit motorul. Ne vedem 
acasă, deci. 

— Pe unde o iei? 

— Pe drum, a răspuns Bub. Drumul înapoi poate dura mai mult 
dacă ne împotmolim în nisip. Nu ştiu tu, dar eu chiar nu am chef să 
mai şi sap azi. 

A trântit portiera. 

Nathan vedea acum maşina lui Bub la mică distanţă în faţă, pe 
drum. Valul de praf iscat de roţile lui dispăruse pentru câteva sute 
de metri, în locul în care drumul nepavat se transformase deodată 
într-o panglică de asfalt continuu, bine întreţinut şi marcat clar cu 
vopsea albă. O pistă de aterizare de urgenţă pentru ambulanţa 
aeriană de la Flying Doctort. S-au bucurat de drum lin vreun minut, 
apoi au început din nou să se hurducăie pe pietriş. 

Xander, aflat pe scaunul pasagerului, s-a aplecat înainte. Undeva 
departe abia se vedea ceva mişcare. O maşină se apropia de ei, dar 
era încă prea departe pentru a fi văzută cum trebuie. 

— Toate cadourile de Crăciun sunt încă la tine acasă, a spus 
Xander, în timp ce se lăsa cu greutate înapoi pe spătar. 

— Rahat. Scuze, m-am gândit că avem timp să trecem pe acasă 
înainte să mergem la bunica. 


1 Serviciu medical regal aerian din Australia (N. t.). 

Nathan plănuise să se întoarcă acasă la el azi, unde să poată 
scăpa de praful adunat de o săptămână de pe ei şi de pe haine, şi 
abia apoi să se ducă la reuniunea de familie de la Crăciun. 

— Nu contează, a spus Xander. Nu-i va mai păsa nimănui, după 
cele întâmplate. 

Nu, a gândit Nathan. Dar tot se enervase pe el însuşi. Ar fi vrut 
să fie un Crăciun frumos pentru Xander, deşi începuse deja să pară 
un lucru destul de greu de obţinut. 

Maşina din faţă se făcea tot mai mare, pe măsură ce se apropia. 
Nathan a recunoscut-o: aparţinea unui jackaroo angajat la Atherton 
pe perioadă mai lungă. Probabil că tipul se duce în oraş, nu are 
altundeva unde să se ducă. Maşina se făcea, încet-încet, tot mai 
mare. A părut o veşnicie. Şi a fost suficient timp cât să poată fi 
observate bullbarul uşor îndoit şi vopseaua sărită de pe capotă. 

Văcarul a încetinit puţin când a trecut pe lângă Bub, şi şi-a ridicat 
mâna în semn de salut. Gestul a îngheţat însă la jumătatea 
drumului, când bărbatul l-a observat pe Nathan conducând maşina 
din spate. Nathan nu i-a putut vedea ochii, în spatele parbrizului, 
însă a observat cum şi-a rotit mâna din încheietură şi foarte hotărât 
şi asumat şi-a transformat salutul în degetul mijlociu ridicat. 

Nathan nici nu se aşteptase la altceva atunci când văzuse primul 
firicel de praf ridicat în zare. A aruncat pe furiş o privire către 
Xander. Acesta se uita pe geamul din dreapta lui, făcându-se, ca de 


K 


Nathan se gândea uneori că ar fi putut să îşi zărească şi de o mie 


obicei, că nu observase nimic. 


de ori casa părintească apărând în zare, şi tot ar fi fost surprins, de o 
mie de ori. 

Casa se afla la capătul unui drum drept de peste doisprezece 
kilometri, aşezată pe o porțiune de teren ceva mai la înălțime. 
Ferma sclipea ca o oază în mijlocul deşertului roşiatic, cu gazonul ei 
luxuriant şi cu grădina bine îngrijită, mereu verde datorită apei 
pompate din puțuri. Casa în sine, cu veranda ei lungă, părea luată 

de pe o stradă de ţară şi dintr-o perioadă în care căminele erau încă 
generoase, întinse pe suprafeţe mari. Magaziile mari, industriale, 
răspândite în jur, îi stricau puţin farmecul, la fel şi bungalow-urile 
destinate muncitorilor. Lui Nathan îi păreau pustii, însă în curte era 
parcată o rulotă pe care nu o mai văzuse niciodată, lângă o maşină 
de teren foarte prăfuită. 

În timp ce conducea înspre casă, a căutat atent semne de 
degradare şi paragină. Nu a văzut niciunul. Casa, la fel ca restul 
proprietăţii şi animalele bine hrănite pe lângă care trecuseră pe 
drum, păreau să o ducă foarte bine. Chiar mai bine decât casa lui 
Nathan, nu s-a putut el abţine să se gândească în timp ce parca 
lângă maşina lui Bub. Pe verandă fuseseră agăţate ghirlande şi 
luminiţe de Crăciun. Fuseseră întinse cu grijă, însă vântul cald le 
făcuse deja să arate neglijent. 

Îi aştepta Harry, sprijinit de balustrada din lemn. S-a îndreptat de 
spate când cei trei au coborât din maşini. Harry avea pielea precum 
cea a unei genţi, iar expresia lui abia dacă s-a schimbat puţin, făcând 
imposibil pentru vizitatori să ghicească la ce se gândea. Născut şi 
crescut în Balamara, începuse să lucreze pe la ferme la o vârstă la 
care ar fi trebuit să se afle încă la şcoală. Venise la Burley Downs 
înainte să se nască Nathan şi era încă aici după ce acesta plecase. 

— Mă bucur să vă văd pe amândoi! a spus Harry strângându-i 
mâna lui Nathan şi lovindu-l uşor cu palma pe umăr pe Xander. 

Bub era prins într-o întâlnire plină de bale cu câinele său. Nathan 
a zărit-o pe cățeluşa de turmă a lui Cameron, Duffy, privind 
şovăitoare către drumul pustiu. A întins o mână către ea, iar ea s-a 
apropiat fără prea mare tragere de inimă. 

Câteva acorduri muzicale s-au auzit de undeva din casă. O 
înregistrare cu cineva care cânta ceva despre zăpadă şi sănii cu 
zurgălăi. Nathan a presupus că venea din camera nepoatelor sale. 
Trecuse un an de când le văzuse pe fetele lui Cameron şi s-a întrebat 
cum aveau să reacționeze când vor afla despre tatăl lor. Muzica 
festivă suna grotesc în condiţiile date, însă fetele aveau doar opt şi 

cinci ani, poate că avea să le fie de ajutor, s-a gândit el. 

Uşa din faţă s-a deschis şi Nathan s-a îngrozit la vederea mamei 
sale. Palidă şi trasă la faţă, cu ochii congestionaţi şi umerii căzuţi de 
parcă încercarea de a-i ţine drept ar fi secat-o de puteri. 

— Credeam că încerci să dormi, a zis Harry. 

Liz Bright nu i-a răspuns. A clipit deranjată de lumina soarelui, 
care încerca să-i pătrundă prin fantele subţiri cu pleoape umflate 
care deveniseră ochii ei. Nathan a văzut cum îi izvorăsc lacrimi 
proaspete, când i-a văzut. Nici el şi nici Bub nu erau fiul pe care îşi 
dorea să îl vadă acum, Nathan ştia asta, însă s-a simţit imediat 
vinovat pentru acest gând care i-a trecut prin minte. Liz încercase 
dintotdeauna să nu aibă un fiu preferat, însă zâmbetul permanent al 
lui Cameron, mintea sa ascuţită şi proprietatea bine administrată îi 
făceau dificilă hotărârea. Bub, nebărbierit şi plin de praf, se freca la 
un ochi cu un deget murdar. Nathan ştia că nici el nu arăta mai 
bine. 

O frântură de lumină i-a traversat chipul lui Liz la vederea lui 
Xander. L-a tras către ea şi l-a îmbrăţişat aproape violent. I-a dat 
drumul şi apoi a întins braţele către Nathan. S-au îmbrăţişat. Un 
gest atât de rar între ei, încât ai fi putut spune că a ruginit. 

Liz a tras adânc aer în piept. 

— Spune-mi. 

— Poate că ar trebui să intrăm în casă... a început Harry, dar ea l- 
a întrerupt imediat. 

— Nu. În casă sunt fetele. Spune-mi aici. 

Nathan şi-a dat încă o dată seama că şi-ar fi dorit ca fratele său 
Cameron să fie aici. El ar fi ştiut cum să gestioneze situaţia asta. 
Bub, care era încă în genunchi şi îi şoptea ceva câinelui său, nu îi 
putea fi de niciun ajutor. 

— A fost destul de ciudat, a început Nathan, apoi s-a oprit. 

A încercat din nou, dându-și toată silința să explice, în timp ce 
Liz a început să se plimbe în lungul verandei. Se depărta doar puţin, 
ca şi cum era sfâşiată între dorinţa de a auzi totuşi ce se întâmplase 

şi neputinţa de a suporta cele auzite. 

— Nu suntem siguri, s-a trezit el că tot repetă. Nu ştiu. 

— Maşina lui funcţiona, a intervenit Bub la un moment dat, ceea 
ce a făcut-o pe Liz să îşi târşâie picioarele până unde se termina 
duşumeaua. Am verificat. 

— Nu era împotmolită? a întrebat Harry, uitându-se când la 
Nathan, când la Bub. Sau avea vreo roată dezumflată? 

Amândoi au clătinat din cap. 

— Aveţi vreo idee ce căuta Cam tocmai acolo? a întrebat Nathan. 

— Nu a pomenit nimic de nicio lucrare în zona aceea, a răspuns 
Harry. A scris în agendă că se ducea la Lehmann's Hill. 

— Bub zicea că părea cam stresat în ultima vreme, a spus Nathan. 

L-a văzut pe Harry aruncând o privire către Liz şi s-a întrebat 
dacă nu cumva se ferea să vorbească despre asta de faţă cu mama 
lor. Apoi Harry a dat din cap: 

— Cam aşa e, da. 

— Cât de stresat era? 

— Greu de spus, a răspuns Harry, iar pe faţa lui era o expresie 
imposibil de citit. Dacă mă gândesc mai bine, n-a fost în apele lui 
câteva săptămâni. Poate chiar o lună, nu-i aşa? 

S-a uitat către Liz, care a aprobat aproape imperceptibil din cap şi 
şi-a mutat privirea goală de la grădina luxuriantă către pământul 
cafeniu şi arid de dincolo de ea. 

— Însă nu părea ceva prea grav, a continuat Harry. Bineînţeles 
că, dacă lucrurile ar fi stat altfel, am fi făcut ceva. 

— Cum adică n-a fost în apele lui? a întrebat Nathan. 

— Nu mai era aşa preocupat de treburile de la fermă, ca de 
obicei, dar nu era chiar o problemă pentru noi. De câteva ori, ne-a 
spus că era obosit. M-am gândit că poate nu dormea prea bine. 

— Păi, nu dormea, a spus încetişor Liz. Îl auzeam uneori noaptea. 

— Şi era foarte sensibil, a spus Harry. Îi sărea cam uşor țandăra. 

Da, era clar că asta nu era ceva obişnuit pentru Cameron, s-a 
gândit Nathan. 

— Se întâmplase ceva? a întrebat el. Aţi avut probleme aici? 

Harry a clătinat din cap: 

— Proprietatea e în regulă. Merge bine. Am avut un an foarte 
bun. 

— Minunat. Mă bucur să aud asta, a spus Nathan, al cărui bilanţ 
se închisese mai degrabă pe minus decât pe plus şi anul acesta. 

Vântul a făcut să sclipească decoraţiunile copiilor, iar Nathan s-a 
gândit la cele două nepoate ale sale: 

— Sophie şi Lo au aflat? 

— Ilse este înăuntru şi le spune chiar acum, a răspuns Harry. 

Nathan s-a uitat automat către uşă. Nu se vedea nimic. 

— Pardon? l-a întrebat el pe Harry, ale cărui ultime vorbe le 
ratase. 

— A sunat Glenn. 

— O, a făcut Nathan. S-a întors în oraş? 

— Nu încă. Vrea să se vadă cu cineva mâine, la locul unde se află 
maşina lui Cam. 

Nathan a pipăit cheile lui Cameron din buzunar. 

— Mă duc eu. 

— l-am zis deja că mă duc eu, a spus Harry. 

— Bine, dar tot vin şi eu cu tine. 

— Şi eu, au zis Xander şi Bub, aproape la unison. 

Liz, care până atunci privise în gol, a părut să redevină prezentă 
şi s-a încruntat: 

— Bub, ia-l pe Xander înăuntru şi arată-i unde o să doarmă. 

— Ştie. Acolo unde doarme întotdeauna, a răspuns Bub. 

Ea a închis ochii şi a respirat adânc: 

— a-l înăuntru, totuşi. 

După ce uşa s-a trântit în spatele lor, Liz s-a întors către Nathan: 

— Cum se descurcă Xander? 

— OK, date fiind circumstanţele. 

— Cât timp rămâne la tine? 

— Are avion pe 27. 

— O, a părut ea dezamăgită. Nu ar putea lua zborul de 
săptămâna viitoare? Credeam că era rândul tău să stai cu el de Anul 
Nou. 

— Este, dar nu rămâne el. 

Xander avea să plece cu o săptămână mai devreme decât decisese 
tribunalul. Nathan ar fi putut insista. Era dreptul lui, câştigat legal, 
cu multe eforturi şi sacrificii, însă nu o făcuse. 

— Vrea să meargă la o petrecere cu prietenii lui, în Brisbane. 

— Şi când se mai întoarce? 

— Nu ştiu. 

Nathan făcea eforturi să pară relaxat, însă simţea privirea lui Liz. 

— La anul începe nu ştiu ce examene importante. 

Nathan fusese avertizat de către avocatul fostei soţii că urmau 
doi ani de recapitulări şi testări standardizate, după care admiterea 
la universitate. Xander avea nevoie de concentrare şi stabilitate în 
aceşti doi ani. Avea nevoie de timp să studieze acasă. Putea Nathan 
să înțeleagă această chestiune? 

Iar Nathan chiar înţelesese bine. Înțelesese de asemenea şi că, în 
mai puţin de doi ani, fiul său urma să împlinească optsprezece ani. 
Iar printre multele rămăşiţe ale copilăriei lui Xander lăsate în urmă 
la acea răscruce se vor afla şi vizitele la tatăl său stabilite de 
tribunal. 

Nathan şi-a dat seama că încetaseră colindele. În liniştea de 
acum, a auzit un plânset de copil. Îşi dorea să înceapă din nou 
muzica. Liz s-a întors către sursa zgomotului şi, fără să spună o 
vorbă, a intrat pe uşă şi a dispărut înăuntru. 

Nathan şi Harry au rămas singuri pe verandă. Soarele, ajuns 
acum o vâlvătaie galbenă, arzătoare, cobora din ce în ce mai jos 
către vest. 

— Între noi, acum, a zis Nathan, ai mai văzut aşa ceva? 

— Am mai văzut turişti făcând tâmpenii, a răspuns Harry. Dar 
din câte ştiu până acum, Cam nu a avut vreo defecţiune. Dacă s-ar fi 
întâmplat asta, ar fi rămas în maşină, cu aerul condiţionat pornit şi 


ar fi cerut ajutor prin radio. Toată lumea ştie asta. Când Ilse a avut o 
problemă anul trecut, a făcut ceea ce trebuia să facă. A aşteptat 
cuminţică în maşina ei timp de patru ore, până când a putut ajunge 
Cam la ea. 

— Asta i-am spus şi eu poliţistului de la St Helens, a zis Nathan. 

— Şi el ce crede că s-a întâmplat? 

— Nu ştie nimic. Nici măcar nu a fost instruit pe aici. 

— Dar e de părere că a avut vreun motiv pentru care a luat-o pe 
jos? 

— Aşa cred, a spus Nathan. Dar tu l-ai văzut pe Cameron mai de 
curând decât mine. Tu ar trebui să ştii mai bine. 

— Ştiu că există căi mai uşoare pentru asta. Dar... 

Harry a făcut o pauză lungă. 

— Oamenii au făcut lucruri ciudate pe-aici de-a lungul anilor. 

— Dacă ai putea să te împuşti singur, ai face-o? 

— Tu nu? l-a săgetat Harry cu privirea. 

— Păi, aş face-o. 

Nathan intenţionase să îi dea doar un răspuns sincer, însă îi ieşise 
cumva aiurea. Categoric. Ca şi cum s-ar fi gândit deja mult la asta. 
Harry încă îl fixa cu privirea, aproape de el, şi niciunul dintre ei nu 
a spus nimic pentru o vreme. În casă, plânsetul încetase sau cel 
puţin nu se mai auzea până la ei. Însă colindele de Crăciun nu 
începuseră din nou. Nu fusese adusă nicio veste bună. 

— De ce crezi că îşi făcea griji Cam? a întrebat într-un sfârşit 
Nathan. 

— Nu ştiu. Aşa cum spuneam, am avut un sezon bun. Dacă era 
ceva legat de muncă, atunci ar fi o surpriză pentru mine, a spus 
Harry, şi s-a sprijinit de balustradă. Cred că a împlinit patruzeci de 
ani anul ăsta. 

— Şi asta îl supăra? 


5 În original, „No tidings of confort and joy here” — referință la versurile unor 
colinde vechi englezești (N. t.). 


e54 


— Nu a vorbit niciodată despre asta, însă este un prag, nu? Pe 
unii oameni îi supără. 

Nathan a încercat să îşi amintească felul în care trecuse el acelaşi 
prag, cu doi ani în urmă. În afară de o felicitare de la Xander şi un 
telefon de la Liz, ziua lui trecuse ca una complet obişnuită. 

Decoraţiunile de deasupra sa se legănau în bătaia vântului, 
împrăştiind nisip. 

— Kerry McGrath s-a sinucis în preajma Crăciunului, a spus 
Harry. 

— Aşa cred. 

Dar era altceva, s-a gândit Nathan. Kerry înghiţise absolut toate 
pastilele din cutia cu provizii de la Flying Doctor, după ce îl 
părăsise soţia. Deschisese compartimentele acelea pe care ţi se 
spune să nu le deschizi decât la indicaţiile clare ale medicului de la 
celălalt capăt al firului telefonic şi luase tot ce era acolo, de la 
paracetamol la morfină, dintr-odată. Se pare că nu fusese o moarte 
rapidă, nici fără durere. Sau cel puţin aşa le spusese tuturor Steve 
Fitzgerald de la clinică, probabil ca să îi sperie mai mult decât 
altceva, după cum bănuia Nathan. Îşi amintea că auzise de Kerry. 
Cutia cu medicamente a lui Nathan se afla acum în spatele unui 
dulap de vase înalt, ascunsă vederii. 

Şi-a dres vocea. 

— A mai fost şi Bryan Taylor. S-a rătăcit. 

Harry a scos un sunet. 

— S-a rătăcit de la cârciumă până la maşină şi s-a înecat în râu de 
beat ce era. Dacă tot veni vorba, aveţi tot ce vă trebuie acasă? Ai 
făcut provizii? 

— Da. Aproape tot. 

— Păi, ar cam trebui să te asiguri că ai tot. Cred că vine apa. 

— lar? 

— Aşa bănuiesc. Cred că va ploua în nord. 

Nathan a încuviinţat. Când făcea Harry o predicţie, era bine să o 
iei în seamă. 

— A mai fost şi tatăl tău, a spus Harry din senin, iar Nathan l-a 
privit surprins. Tot cam în perioada asta a anului a fost. 

— Era februarie. Şi nu s-a sinucis. 

— Ştiu, a răspuns Harry gânditor. Doar mă întreb ce-o fi fost prin 
mintea lui Cameron. Acolo departe, de unul singur. Poate că a 
existat un declanşator, ceva. 

— Tata nu era singur când a murit. 

— Nu, ştiu asta, doar ziceam că... 

— Ce? 

— Nimic. Oamenii fac uneori lucruri ciudate. 

I-a întrerupt scârțâitul uşii. Xander s-a uitat la ei: 

— Bunica zice că cina e gata. 

— Mersi, prietene, a răspuns Harry, iar Xander a dispărut înapoi 
în casă. Vii? 

— Într-o clipă. Du-te. 

Nathan a aşteptat să audă uşa închizându-se şi să rămână singur. 
A coborât treptele de lemn şi a luat-o peste peluza verde. Dinspre 
copaci se simţea un miros puternic, de citrice. Din direcţia magaziei 
mari venea zumzetul generatorului, care funcţiona permanent 
pentru a menţine aprinse luminile de pe proprietate. Ajuns la 
gardul gândit pentru a ţine vitele curioase departe de păşunea 
bogată, fără să îşi dea seama exact ce face, a sărit pe partea cealaltă 
şi s-a oprit în loc. 

Nathan s-a uitat în jur. Soarele părea să se îndrepte mai repede 
spre apus. Într-o oră, orizontul avea să dispară într-un nimic infinit. 
În depărtare s-a auzit un urlet melancolic. Era cam devreme pentru 
dingo, dar nici nu avea cum să fie altceva. Nathan s-a îndepărtat 
prin praf, cu câţiva paşi, de gard, şi de casă şi de verdeaţa aceea 
cultivată. S-a uitat atent. Totul era atât de vast, de parcă se afla pe 
marginea unei faleze şi se uita în jos. A simțit o uşoară şi 
neobişnuită ameţeală. 

Noaptea, când cerul părea încă şi mai uriaş, aproape că îşi putea 
imagina că era acum un milion de ani şi mergea pe fundul mării. 


Acum un milion de ani, când trebuia să se mai întâmple un milion 
de fenomene naturale, unul după altul, astfel încât să formeze 
pământul acesta care i se întindea acum la picioare. Un loc în care 
râurile se revărsau fără să plouă, scoicile se fosilizau la o mie de 
mile depărtare de apă, iar bărbaţii care îşi părăseau maşinile se 
îndreptau la pas către moarte. 

Uneori, Nathan simţea că spaţiul îl cheamă, cumva. Ca un fel de 
bătaie de inimă, slabă, dar insistentă. A ciulit şi acum urechile, şi a 
mai făcut un pas, apoi altul, de încercare. În spatele lui, a auzit 
scârţâitul uşii. Xander îl chema de acolo: 

— Tată? 

Nathan s-a oprit din mers. A ridicat o mână, apoi s-a întors către 
locul din care auzise vocea fiului său şi şi-a croit drum, alene, înapoi 
acasă. 

Capitolul 6 


Nathan s-a simţit obosit de-a binelea abia după ce a intrat în casă. 
Xander se dusese deja în bucătărie, dar Nathan a mai zăbovit în 
holul întunecos. Se simțea pustiit. Era obişnuit să-şi înceapă ziua 
înainte de răsăritul soarelui, însă ultimele câteva ore îl secătuiseră. 
A simţit o atingere pe cot când Bub a trecut pe lângă el şi a dispărut 
în bucătărie. Şi el părea la fel de obosit. 

Căţeluşa lui Cameron, Duffy, a venit către el, cu acelaşi aer de 
animal abandonat. Era sora lui Kelly, câinele lui Nathan, şi acum îşi 
freca botul de piciorul lui la fel cum o făcea, odată, şi Kelly. Nathan 
a îngenuncheat lângă Duffy şi imediat l-a lovit amintirea acelei 
dimineţi urâte de anul trecut. Ştiuse imediat cum se trezise că era 
ceva în neregulă. Până la urmă, o găsise pe Kelly zăcând într-o 
magazie, dându-şi ochii peste cap şi chelălăind de durere. Nathan, 
care îşi petrecuse mai mult timp cu Kelly decât cu orice altă fiinţă 
vie, o luase în braţe şi o dusese în casă. Murise pe drum. O momise 
cineva, i-a spus Nathan lui Glenn când s-a liniştit suficient cât să 
poată suna la poliţie. Îi tremura vocea, dar nu îi păsa. Cineva venise 
acasă la Nathan şi o otrăvise. 

Spre meritul lui, sergentul venise la Nathan să îl ajute să caute 
dovezi. Nu găsiseră nimic. 

— Sigur a vizat-o cineva, a insistat Nathan. Ştiu bine cum se 
comportă un câine momit. Cineva a ucis-o special. 

Glenn îşi arătase compasiunea, dar îşi păstrase scepticismul: 

— Nu am primit nicio altă plângere. Şi ar însemna ca cineva să fi 
făcut drum lung ca să ajungă aici. 

— Şi nu crezi că ar fi în stare să facă asta, ca să se răzbune pe 
mine? 

Glenn îi pusese o mână pe umăr: 

— Nu am zis că nu ar fi în stare, prietene. Ci doar că nu sunt 
sigur că a şi făcut-o. 


e 58 > 


Stătea încă în holul întunecos, cu o mână pe creştetul lui Duffy, 
dar gândurile lui Nathan i-au fost întrerupte de o şoaptă auzită de 
după colț: 

— ...dar vor trebui să vină... 

O femeie. Nu a recunoscut vocea. 

— Nu cred. Îţi spun eu, nu e un loc dintr-alea. Întreba la telefon 
dacă venea cineva aici... 

O altă voce şoptită. De data asta, un bărbat. 

— Aici, acasă? 

— Da, dar cred că poliţia zicea că nu... 

Vocile s-au oprit brusc când cei doi au cotit şi l-au zărit pe 
Nathan stând în hol. Bărbatul rămăsese cu gura deschisă, cuvântul 
fiind frânt undeva la jumătate. Avea spre treizeci de ani, la fel ca 
femeia de lângă el. lar după accent păreau amândoi englezi. Nathan 
s-a simţit iritat. Asta le mai lipsea acum. Doi nenorociţi de englezoi 
nomazi. 

— Doamne, ce m-ai speriat! şi-a revenit primul bărbatul. Trebuie 
să fii Nathan. 

— Da. Despre cine vorbeaţi? 

— Cine? 

— Persoana pe care aţi auzit-o la telefon, vorbind cu poliţia. 

— O, a ezitat să răspundă bărbatul, aruncând o privire peste 
umărul lui Nathan, către uşa bucătăriei. Harry era. Scuze, nu 
trăgeam cu urechea, doar am... auzit. 

— Bine. 

În lumina scăzută era greu de distins ca lumea fețele celor doi. 

— Cine ziceaţi că sunteţi? 

— Simon şi Katy, a răspuns bărbatul arătând către fiecare, în 
timp ce rostea numele, de parcă lui Nathan i-ar fi fost greu să se 
prindă care e unul şi care celălalt. Suntem nimeni. 

— Şi totuşi, trebuie să fiţi cineva dacă vă aflaţi în holul casei 
fratelui meu mort, ascultând conversațiile altora. 

Nu era cazul să spună asta şi Nathan o ştia prea bine. Însă nu se 

putuse abţine. 

— Cameron ne-a angajat, a vorbit în sfârşit şi femeia. 

— Mda, a spus Nathan. Ca să faceţi ce anume? 

— Ca să o ajutăm pe mama ta la treburile casei, în primul rând, a 
răspuns femeia, după care a arătat din cap către bucătărie: Deci, 
dacă nu te deranjează... 

Nu a aşteptat răspunsul lui Nathan şi a trecut pe lângă el, iar 
acesta s-a trezit că îi urmează în bucătărie. Harry şi Bub se aşezaseră 
deja la masa mare din lemn. Nathan şi-a tras un scaun lângă Xander 
şi s-a uitat vizavi, la tipul englez — Simon, parcă. Avea ochii 
spălăciţi, şi un nas foarte drept şi un păr atât de des şi de negru, 
încât părea ciudat de nenatural. Nathan şi-ar fi luat cu greu ochii de 
la el dacă nu ar fi fost şi fata. 

Katy era — şi lui Nathan pur şi simplu nu i-a putut veni alt cuvânt 
în minte — o bombă. Pielea şi părul îi străluceau în lumina puternică 
din bucătărie, iar tricoul îi stătea absolut perfect pe ea. Când a 
zâmbit, s-a format o uşoară gropiţă în obraz. L-a şters în trecere pe 
spate pe Nathan, iar el a simţit o nevoie copleşitoare să o ia de 
mână. S-a încruntat şi şi-a aşezat palmele pe masă. 

Bub o urmărea şi el pe Katy, cu o privire linguşitoare, în timp ce 
fata se mişca între blat şi masă, aducând farfuriile cu vită şi orez. 
Până şi Xander avea un entuziasm pe care Nathan nu i-l mai văzuse 
vreodată şi o privire în ochi care îl făcea să semene cu Bub. Numai 
Harry nu părea emoţionat, avea aceeaşi expresie împietrită 
dintotdeauna. Katy s-a aplecat să ia ceva dintr-un sertar de mai jos, 
iar Nathan s-a întrebat ce părere avea soţia lui Cameron despre ea. 

— Nu o aşteptăm pe Ilse? a întrebat-o el pe Liz, care rămăsese cu 
privirea pierdută în faţa uşii deschise a frigiderului, încercând parcă 
să-şi amintească ce căuta. 

— E tot cu fetele, a răspuns Harry în locul ei. A zis să începem 
fără ea. 

— Aha. 

Katy a pus şi ultima farfurie pe masă: 


— Pentru tine, Bob. 

— Mulţumesc, Katy. 

— E Bub, a spus automat Nathan. 

— Pardon? 

— Ziceam doar... 

Simţea săgețile din privirea lui Bub. 

— Cu accentul tău, parcă ai fi zis Bob. 

— Păi, aşa am zis. 

— E Bub. Pentru că el e bebeluşul, mezinul. 

— Aa, şi-a încreţit Katy fruntea, după care s-a uitat la Bub, care 
înfuleca de zor cu gura lui de treizeci de ani. Îmi cer scuze. 

— Nicio problemă, a răspuns Bub, cumva sincer. 

— E foarte jenant, a spus Katy, şi a zâmbit în colţul gurii. 
Înseamnă că ţi-am spus numele greşit în tot timpul ăsta. 

— În fine, numele lui adevărat este Lee, a oftat Liz, care închisese 
într-un sfârşit frigiderul şi se aşezase pe un scaun. Deci nu eşti 
singura. 

Bub i-a zâmbit lui Katy într-un fel care a făcut-o să-şi ferească 
privirea, apoi s-a întors către Harry: 

— Şi ce zicea Glenn despre întâlnirea de mâine? 

Harry a arătat scurt din ochi către Liz: 

— Nu acum, prietene. 

— Doar întrebam. 

Nathan şi-a dat seama că Bub îşi schimbase hainele. S-a uitat în 
jos la propriile haine, apoi de partea cealaltă a mesei, către Xander. 
Praful roşiatic de la locul morţii se insinuase în pliurile cămăşilor, 
iar culoarea i-a provocat un fior. Şi-a frecat o pată roşiatică de pe 
jeanşi. Se uscase şi era aspră. 

— O să bag mai târziu rufe la maşina de spălat, a spus încet Liz, 
iar Nathan şi-a dat seama că şi ea se uita la praful roşiatic. 

— Mersi. 

Pentru o vreme, nimeni nu a mai spus nimic, iar singurele 
zgomote care s-au auzit au fost cele ale tacâmurilor lovindu-se de 

farfurii. După câteva minute, Xander s-a întors către nomazi. 
Nathan fusese sigur că urma să facă asta. Puştiul trăia la oraş. Nu 
putea rezista în tăcere precum făceau ceilalți. 

— De cât timp călătoriţi pe aici? l-a întrebat Xander pe Simon, 
care şi el a părut uşurat că cineva spărsese tăcerea. 

— Aproape un an. 

— Nu vă duceţi acasă de Crăciun? 

Englezii au răspuns în acelaşi timp: 

— Nue în plan... a început Simon. 

— E prea scump, a zis Katy. 

Cei doi şi-au intersectat privirile într-un fel pe care Nathan nu l-a 
putut înţelege pe deplin. 

— Şi deci Cam v-a angajat? a întrebat Nathan, iar englezii s-au 
uitat către el. A fost un aranjament anterior sau... 

— Nu. Pur şi simplu, noroc, a răspuns Simon înghițind ce avea în 
gură şi punându-şi jos furculiţa. Eram la bar în oraş şi am intrat în 
vorbă. Am mai lucrat câte ceva prin ţară, ştiam să repar un gard, să 
sap un puț şi alte alea. 

O umbră firavă a traversat chipul lui Harry şi Nathan s-a întrebat 
dacă tipul cel nou chiar era de vreun ajutor. 

Simon a arătat cu capul către Katy: 

— lar ea este profesoară, deci a fost la fix pentru fetele de aici. A 
lucrat cu ele lecţiile pentru şcoala prin corespondenţăe. 

Katy a zâmbit uşor. Îşi lăsase furculița jos şi îşi rodea unghia de la 
degetul mare. 

— Vă place aici? a întrebat Xander. 

— Foarte mult, a răspuns Simon. 

Kate nu a zis nimic. 

— Trebuie să fie o mare schimbare de ritm pentru voi, a spus 


6 School of the Air, în original, numele școlilor generale din Australia care ţin lecţii 
prin radio, televiziune sau internet cu copiii care locuiesc la mare distanță de 
şcolile obișnuite (N. t.). 

Nathan. 

— Cam asta e şi ideea, a zis Simon, lăsându-i lui Nathan vaga 
senzaţie că era luat de sus. Acasă nu avem aşa ceva. Prima oară 
când am venit aici, am fost uimiţi de cât de mari sunt fermele astea. 
Am trecut printr-una din vest care era la fel de mare ca Ţara Galilor. 

— O, a reacţionat Nathan, care n-avea nicio idee cât de mare o fi 
Țara Galilor, dar nu era deloc surprins să audă asta. Deci aţi lucrat 
şi în alte ferme? 

— Da, în vreo două. 

— Unde? 

— În vest, în general. 

— Da, ai zis. Dar vestul e un loc al naibii de mare. 

— Nu cred că ai auzit de ele. 

— Pune-mă la-ncercare. 

— Armistead. 

Nathan chiar nu auzise de ea, ceea ce l-a enervat. 

— Unde e asta, mai exact? 

— Oarecum la est de Perth. 

— Orice este la est de Perth, dracului! 

Liz şi-a lăsat furculița să îi cadă cu zgomot în farfurie: 

— Isuse, Nathan! 

— De ce nu-i laşi să mănânce în linişte, frate? a zis Harry. 

— E în regulă, eu sunt de vină. N-am descris prea bine locul, ştiu. 
Dar e foarte dificil pe acolo. Nu există nimic să poţi lua drept reper. 

Nathan s-a gândit că lucrul acesta putea fi adevărat doar pentru 
cineva care nu era un subtil cunoscător al locurilor. 

De partea cealaltă a mesei, Xander a înghiţit ce avea în gură: 

— Şi ce v-a adus în Queensland? 

Simon a luat o gură de apă şi a înghiţit şi el, fără grabă, ce 
mesteca: 

— Vremea. 

— Pe bune? 

— E al naibii de cald în vest. 

— Dar ştiţi că asta este, oficial, cea mai caldă parte a Australiei? 

— O, chiar nu ştiam. Dar tot e mai bine decât ceața aia rece de 
acasă, nu-i aşa? s-a uitat Simon către Katy, care a clipit cu un aer 
distras. 

— Scuze, ce ziceai? 

Se uitase pe geam până atunci, la ceva de nevăzut. Cerul 
devenise sumbru odată cu căderea serii. 

— Spuneam că... 

Simon a fost întrerupt de ţârâitul telefonului fix de pe hol. 
Probabil că s-a împrăştiat vestea, s-a gândit Nathan. 

— Răspund eu, a spus Harry, şi a dat să se ridice, însă Liz pornise 
deja către telefon, lăsându-şi în urmă farfuria practic neatinsă. 

Harry a privit către uşa goală pentru o clipă, apoi a clătinat din 
cap. 

— Ne pare foarte rău pentru Cameron, a spus Simon, fără să se 
adreseze cuiva anume. 

Katy îşi rodea din nou unghiile. 

— Era un tip grozav. Pe când ne căutam de lucru prin oraş, am 
auzit multe lucruri bune despre el, şi se pare că oamenii aveau 
dreptate. Cu toţii au zis că am fi norocoşi să lucrăm pentru el. 

Asta probabil că era adevărat, s-a gândit Nathan. Cameron avea 
o reputaţie de şef bun. 

— La început, nu îmi dădusem seama că tu locuiai atât de 
aproape de oraş, Nathan, a continuat Simon. 

— Nu e chiar atât de aproape, sunt totuşi vreo trei ore de condus. 

— Da, dar relativ vorbind, eşti aproape. Avusesem impresia că 
te-ai mutat mai departe. 

— Nu. 

Acum se uita şi Katy la el, cu aceeaşi curiozitate cu care îl privea 
şi Simon. Nathan s-a întrebat oare ce mai vorbeau oamenii prin 
oraş, pe lângă faptul că îi închinau osanale lui Cameron? Deşi n-ar fi 
trebuit să se mire. Ar fi trebuit să ştie deja. 

Atmosfera devenise încărcată, dar Nathan nu a făcut nimic ca să 

o mai detensioneze. Pur şi simplu l-a fixat din priviri pe Simon, 
impasibil, până când acesta şi-a lăsat ochii în pământ. Nomazii s-a 
întors către Xander: 

— Locuieşti cu tatăl tău? 

— Nu, a răspuns Xander. Eu merg la şcoală în Brisbane. 

Diplomat ca întotdeauna, s-a gândit Nathan, simțind deopotrivă 
sentimente de drag şi de durere. Şapte cuvinte ştergeau cu buretele 
un deceniu de războaie între el, fosta lui soţie Jacqui şi, mai de 
curând, noul ei soţ. Telefoane pline de furie, scrisori de la avocaţi, 
ordine de-ale tribunalelor, orare de vizită şi, mai ales, mai ales, 
facturi pentru toate astea. Xander a schițat un zâmbet către taică- 
său, ca şi cum ar fi ştiut la ce se gândea. 

— Ai de gând să te ocupi şi tu de administrarea de proprietăţi? a 
întrebat Simon. 

— O, nu. Nu cred. Nu este chiar... 

Xander i-a văzut pe Nathan, Bub şi pe Harry privindu-l atent şi a 
ezitat. 

— Vreau să merg la facultate. După aceea, încă nu ştiu. 

Părea puţin încurcat, însă a fost salvat de o mişcare din pragul 
bucătăriei. S-au uitat cu toţii într-acolo. În uşă stătea soţia lui 
Cameron, tocmai transformată într-o văduvă. Ilse îşi menținea cu 
greu echilibrul, cu o mână pe tocul uşii. Părul ei şaten-deschis nu 
fusese pieptănat, doar strâns în grabă la spate, cu un elastic. Era 
roşie la faţă, iar pielea îi strălucea pentru că tocmai plânsese. 

Nathan nu s-a ridicat de pe scaun. Nu şi-a îndreptat umerii, nu 
şi-a trecut o mână prin păr, nu şi-a netezit cămaşa. Nevoia era atât 
de impulsivă, încât îi era greu să reziste, ca atunci când trebuie să îţi 
ţii respiraţia. Şi totuşi, nu s-a clintit. Doar a stat acolo, împotrivindu- 
se unor reacţii involuntare. Până la urmă, şi-a permis să ridice ochii 
către Ilse, dar doar după ce a numărat până la trei şi doar o singură 
dată. 

Ea nici măcar nu i-a aruncat vreo privire. 


Capitolul 7 


Ilse a rămas o vreme în pragul uşii, părând totuşi că se va 
întoarce şi va pleca de acolo. 

— Vino să stai jos, i-a făcut semn Harry, iar ea a înaintat câţiva 
paşi. Vin şi fetele? 

— Au adormit. Lo este în camera lui Liz. Nu se putea linişti în a 
ei. 

Katy s-a ridicat în picioare: 

— Îţi aduc ceva de mâncare. 

— E OK. Nu mi-e... a început Ilse, dar Katy pusese deja o farfurie 
în faţa locului liber rămas lângă Nathan. 

Atât de puţin a durat ezitarea femeii, încât Nathan ar fi putut să 
creadă că şi-o imaginase doar, atunci când a simţit bumbacul bluzei 
lui Ilse atingându-i braţul şi a auzit scârţâitul încet al scaunului în 
timp ce se aşeza lângă el. 

— Mă bucur să te văd, Nathan. 

— Şi eu. 

Încă îşi amintea când o văzuse pentru prima dată pe Ilse în 
bucătăria asta. Era acum nouă ani, după alte patru dăţi în care o mai 
întâlnise. Nathan tocmai intrase în bucătărie şi văzuse pe cineva în 
dreptul chiuvetei, umplând o carafă cu apă. Nathan îi observase 
mai întâi rochia, părul şaten-deschis şi liniile curbe ale spatelui, 
înainte să îşi dea pe deplin seama la cine se uita. 

Ea se întorsese şi înţepeniseră amândoi fără să scoată o vorbă, la 
fel de surprinşi. Nathan respirase profund ca să poată spună — ce 
anume? Nu ştiuse nici până în ziua de azi. Cameron intrase atunci 
în bucătărie şi se dusese către Ilse. O luase de mijloc şi dăduse cu 
tandreţe la o parte o şuviţă subţire de păr înainte să o sărute pe 
obraz. Nathan expirase apoi şi se forţase să-şi închidă gura. Ceva 
mai târziu, Ilse îl întâlnise singur pe hol. 

— Nu mă aşteptam să te văd aici, spusese ea. 

Pe bune? gândise el. Ce coincidență! 

— Păi, Cameron e fratele meu, spusese cu voce tare. 

— Nu ştiam asta când l-am cunoscut. Îmi pare rău. 

Însă nu arăta ca şi cum i-ar părea rău. Din contră, părea fericită. 
Acum, însă, Ilse nu pare deloc fericită. 

— Cum sunt fetele, Ilse? a întrebat Harry. 

— Confuze. Au multe întrebări. La fel ca toată lumea. Habar n- 
am cum să le explic ce s-a întâmplat. 

Ilse vorbea cu o voce sugrumată. A întors capul către Bub, care 
mânca în continuare: 

— Aveai cam aceeaşi vârstă când a murit tatăl tău. 

Bub s-a oprit, rămânând cu furculiţa în aer. 

— Cam aşa. 

— A găsit atunci cineva cuvintele potrivite care să te ajute să 
înţelegi ce se întâmplă? 

Nathan s-a gândit că până şi simplul fapt că îl întreba asta era un 
semn de disperare. Bub a început să mănânce din nou. 

— Nu mai ştiu, a spus el, mestecând. Nu cred. Dar am fost OK. 

Nathan ştia că nu era deloc adevărat. El abia împlinise douăzeci 
şi unu de ani când murise tatăl lor, iar Cameron era cu doi ani mai 
mic. Însă Bub avea doar opt ani atunci, şi avusese ceva coşmaruri. Şi 
Nathan fusese martorul lor, le auzise când venea acasă şi se trezea 
toată casa din cauza ţipetelor. Faţa lui Bub strălucea de sudoare şi 
lacrimi, iar băiatul spunea că tati era în viaţă, însă plin de sânge şi 
furios pentru ceea ce i se întâmplase. Ani întregi duraseră acele 
coşmaruri. Nathan nu mai ştia precis câţi anume. Erau multe lucruri 
mai rele decât visele urâte, însă Bub nu fusese deloc OK. Chiar 
deloc. 

— A vorbit cineva cu unchiul Cam înainte să plece, miercuri? a 
întrebat Xander, şi a privit roată în jurul mesei. 

Harry a arătat cu furculița către Simon: 

— Noi doi plecaserăm deja, dar... 

Şi apoi a indicat-o cu mâna pe Katy, care a încuviinţat: 


e 67 


— L-am văzut. În trecere. Mă jucam cu fetele în camera pentru 
lecţii... Ştiţi, în bungalow-ul acela de lângă staul? a zis ea. M-am dus 
să iau ceva din casă şi l-am văzut pe Cameron îndreptându-se către 
maşina lui. 

— A spus ceva? a întrebat Nathan. 

— Numai că se ducea să se vadă cu Bob... Scuze, scuze, scuze! Cu 
Bub, la Lehmann's Hill. Am întrebat dacă aveau de gând să rămână 
acolo peste noapte, ca să nu îmi fac griji pentru ei cu cina. A spus că 
da, şi că se vor întoarce a doua zi. 

— Şi cum ţi s-a părut? a întrebat Nathan. 

— Nu îl cunoşteam prea bine. 

— Şi totuşi, cred că ai o părere. 

Fata îşi rodea din nou unghiile. Simon a observat şi şi-a pus mâna 
peste ale ei. 

— Ca să fiu cinstită, a spus Katy într-un sfârşit, mi s-a părut cam 
agitat. Şi părea foarte nerăbdător să plece, de parcă trebuia să facă o 
treabă care nu-i plăcea. M-am gândit că era vorba despre călătoria la 
Lehmann's Hill. 

— A spus el că nu voia să se ducă? 

— Nu, nimic de genul ăsta. Sau, cel puţin, nu mie. S-a urcat în 
maşină şi a pornit, apoi... 

Katy s-a uitat la Ilse, aşteptându-se să continue povestirea. Însă 
văduva stătea încă foarte ţeapănă şi nu a spus nimic. 

Nathan s-a întors către ea: 

— L-ai văzut şi tu pe Cam? 

— Da, a răspuns Ilse într-un sfârşit. Eram mai încolo pe drum, 
aduceam un cal. Nu avea cum să plece fără să treacă pe lângă mine. 

— S-a oprit să vorbiţi? a întrebat Bub. 

Nathan şi-a dat seama că, din momentul în care se menţionase 
numele Lehmann's Hill, se oprise din mâncat şi devenise atent. 

— Sigur că s-a oprit. E soţul meu, s-a răstit Ilse, apoi a respirat 
adânc: Scuze, Bub. 

— Nicio problemă. Ce a zis? 

Ilse şi-a încleştat maxilarul. Nathan putea înţelege reticența de a- 
şi împărtăşi public ultima amintire cu soţul ei, însă era la fel de 
dornic precum ceilalţi să afle ce s-a întâmplat atunci. 

— Mi-a spus că ne vedem când se întoarce. 

— Asta e tot? a întrebat Bub. Şi tu ce ai zis? 

— l-am urat drum bun şi i-am spus că ne vedem atunci. 

— O, a părut Bub dezamăgit, în timp ce ochii lui Ilse au devenit 
din nou sticloşi. 

— Păi, îmi pare rău, dar la ce te-ai fi aşteptat? Nu ştiam că... 

Ilse şi-a căutat o batistă prin buzunare şi şi-a suflat nasul. 

Nathan s-a întors către Bub: 

— Deci Cam ţi-a zis clar că urma să vă întâlniți la Lehmann's? 

— Da. Vorbiserăm prin staţia radio, cu o zi în urmă. 

— Dar nu miercuri dimineaţă? 

— Nu. Nu era nevoie, frate. Ştiam ce urma să facem. 

Harry s-a uitat la Bub: 

— Cum era când aţi vorbit? 

— Am spus deja, părea în ordine. 

— A părea în ordine nu e acelaşi lucru cu a fi în ordine. 

Vocea venise dinspre uşă. Au întors cu toţii capetele şi au văzut-o 
pe Liz. Plânsese din nou. Nathan s-a întrebat de când stătea acolo. 
Se uita la Bub uşor disperată, dar el doar a ridicat din umeri, de 
parcă nu putea să facă diferenţa. 

— Buni, tu l-ai văzut pe unchiul Cam înainte să plece? a întrebat 
Xander. 

— Nu, a răspuns ea, iar greutatea regretului său evident a făcut 
ca atmosfera din încăpere să fie şi mai încordată. Dar cu siguranţă 
era ceva în neregulă cu el. 

Nathan a zărit-o pe Ilse încruntându-se. 

— Unde erai? Călăreai? a întrebat el, şi s-a simţit uşurat când 
mama lui a încuviinţat. 

Liz călărea aproape în fiecare dimineaţă, de când se ştia. Nathan 
obişnuia să ia asta drept un barometru asupra sănătăţii mamei lui, şi 


ştia că şi Cam gândea la fel. A arătat din priviri către locul gol de la 
masă, unde farfuria ei încă o aştepta, însă Liz a clătinat din cap: 

— Nu. Mă duc la culcare. 

— Cine era la telefon? a întrebat Harry. 

— Carolina, de la oficiul poştal. 

— Deci s-a dus vestea până în oraş. 

— Da. Aşa pare. 

— Ce voia? 

— La fel ca toată lumea. Zicea că vrea să ajute, a clătinat din nou 
capul Liz. Dar de fapt toată lumea vrea să ştie ce s-a întâmplat. 

Liz s-a uitat roată prin bucătărie, de parcă răspunsul s-ar fi putut 
întrupa pe undeva, dar în jur erau doar feţe la fel de derutate, 
uitându-se către ea. 

— Şi ce le spui oamenilor? a întrebat Nathan într-un sfârşit. 

— Nu ştiu. Nu ştiu ce să le spun, a răspuns Liz, şi faţa a început 
să i se încrețească. Mă duc să încerc să dorm acum, ne vedem cu 
toţii dimineaţă. 

Apoi a plecat, iar cadrul uşii a rămas din nou gol. După câteva 
clipe, Katy s-a ridicat şi s-a apucat să strângă vasele. 

— Unchiule Harry, tu şi cu Simon ce făceaţi? a întrebat Xander. 

— Inspectam câteva puțuri dinspre nord-est. Mersi, Katy, a spus 
Harry, în timp ce îi dădea farfuria lui. Plecaserăm înainte de 
răsăritul soarelui, deci l-am ratat complet pe Cam. 

— E o zonă vastă, a spus Nathan. Aţi reuşit să faceţi tot sau mai 
aveţi nevoie de ajutor? 

— Cred că ne-am descurcat, a răspuns Harry. Eu am făcut partea 
de est, iar Simon, nordul. 

Aşa trebuie făcut, s-a gândit Nathan, trebuie să îţi împarţi 
sarcinile. Poţi acoperi încă vreo sută de kilometri aşa, chiar dacă asta 
înseamnă să lucrezi singur. Probabil că nu se văzuseră toată ziua. S- 
a uitat la Simon şi la Harry şi s-a întrebat oare de ce îi venise gândul 
acesta. 

Bub şi-a golit paharul cu apă: 

— E al naibii de ciudat că l-am găsit pe Cam la mormânt. 
Seamănă puţin cu povestea păstorului ăluia. 

— Bub, frăţioare, pentru numele lui Dumnezeu! a spus Harry, şi 
şi-a dres apoi vocea. 

Simon a ridicat din sprâncene către Bub: 

— Ce anume? 

— E ridicol, a clătinat Harry din cap. 

— Nu este, a spus Bub uitându-se către Nathan. Hai, spune tu, că 
o ştii. Pe-aia cu focul de tabără şi cu călătorii. 

— Nu, a răspuns Nathan. 

— Dar tu o ştii bine. Cea cu caii. 

— Da, ştiu, a spus el, şi a simtit-o pe Ilse foindu-se în scaun. Doar 
că nu acum. 

— Cum începea, oare? a mormăit Bub. Erau mai mulţi tipi sau 
aşa ceva. Nu-mi amintesc niciodată cum trebuie. Spune-o tu, naibii, 
Nate! Dacă nu o faci tu, o fac eu. 

S-a lăsat liniştea în încăpere, iar nomazii aşteptau cu nerăbdare. 
Nathan a oftat. 

— E doar o legendă idioată care se spune copiilor pe aici, a zis el. 
Se presupune că s-a întâmplat pe la 1890 şi că păstorul nu era de 
fapt un păstor, ci doar un hoţ de vite. 

Katy a oprit robinetul de la chiuvetă şi asculta cu atenţie. 

— Făcea parte dintr-o bandă, a continuat Nathan. Au văzut toată 
întinderea asta şi au observat că proprietarii lipseau, aşa că s-au 
gândit să facă şi ei nişte parale în plus. Nu era cine ştie ce, doar 
pândeau animalele care se pierdeau de turmă, la distanţă sigură de 
drumurile principale. Când adunau de o turmă mică, pe care să o 
poată controla, mânau animalele până la Adelaide. Dacă puteau 
ascunde marca proprietarului, bine, dacă nu, le vindeau ieftin. 

Nathan s-a oprit. 

— Apoi, într-o bună zi, caii au luat-o razna, a intervenit Bub. 

— Da, frate, mersi, s-a încruntat Nathan. Deci, da, într-o bună zi, 
se aflau prin zona asta şi au început să aibă necazuri cu caii. 


Deveniseră nărăvaşi, greu de stăpânit, parcă erau speriaţi de ceva. 
Cel mai rău se comporta calul păstorului, aşa că acesta a rămas în 
urma celorlalţi, ca să pregătească tabăra pentru înnoptat, în timp ce 
ei au plecat să orânduiască animalele. Povestea spune că, a 
continuat Nathan după o scurtă pauză, păstorul ar fi rămas singur 
cel mult pentru o oră. Când s-au întors ceilalţi, au găsit focul aprins 
şi prada păstorului la vedere. 

— Apa din oala pusă la fiert se evaporase deja, a intervenit din 
nou Bub, cu vocea joasă, pentru a întreţine suspansul. Însă nu se 
vedea nici urmă de păstor. 

Nomazii s-au uitat înapoi la Nathan, care a ridicat din umeri: 

— Da, e aşa cum zice Bub. Nu se vedea nici urmă de păstor, dar 
nici vreo urmă de luptă. Calul îi era încă priponit, dar era nervos. 
Trăgea în toate părțile şi se agita aşa cum fac atunci când vor să 
fugă. Amicii omului s-au împrăştiat în toate direcţiile, să îl caute, 
dar nu l-au găsit. Au căutat până s-a întunecat, fără niciun rezultat. 
A doua zi, l-au aşteptat, însă păstorul nu s-a întors, aşa că până la 
urmă au fost nevoiţi să plece, pentru că aveau toate animalele alea 
blocate pe loc. În fine, după două zile, s-au întâlnit cu o familie de 
călători care mergea către nord şi i-au întrebat dacă nu îl văzuseră 
cumva pe tovarăşul lor. Familia a părut un pic încurcată, apoi i-a 
dus să le arate ceva în spatele unei căruţe de-ale lor. Acolo, înfăşurat 
într-o pătură, se afla trupul păstorului. Călătorii pretindeau că îl 
găsiseră mort la marginea drumului cu trei zile în urmă, la vreo sută 
de kilometri depărtare către sud. Îl luaseră cu ei ca să întrebe în 
primul oraş, poate îl cunoştea cineva. Se pare că trupul zăcea pur şi 
simplu la marginea drumului, fără răni şi fără nimic lângă el, apă 
ori alimente sau orice altceva. 

— Dar dacă spuneau adevărul, înseamnă că îl găsiseră mort în 
aceeaşi zi în care dispăruse, a spus Bub lăsându-se pe spate în 
scaun. Şi mult prea departe pentru a fi mers pe jos sau chiar să fi 
călărit. Deci cum să fi ajuns până acolo? 

Simon i-a aruncat o privire lui Katy, care a ridicat din umeri, cu 


mănuşile de cauciuc încă pe mâini. Simon a dat din cap: 

— Nu ştiu. 

— Nici oamenii ăia nu ştiau, a continuat Nathan. Aşa că s-au 
panicat puţin, l-au îngropat pe păstor fix unde se aflau şi poate că 
ăsta ar fi fost finalul poveştii dacă oamenii nu ar fi vorbit. Însă vorba 
despre povestea asta s-a tot dus şi au început să apară o mulțime de 
oameni care pretindeau că îl văzuseră mergând noaptea şi alte 
lucruri de genul ăsta. La un moment dat, muncitorii au început să 
refuze să mai vină aici, spuneau că locurile sunt bântuite. Au existat 
şi câteva accidente. Unele chiar grave, au murit vreo doi oameni. În 
fine, lucrurile o luaseră atât de tare razna, încât proprietarul 
locurilor a trebuit să aşeze acea piatră de mormânt, să îngroape 
povestea cu fantomele şi să încerce să potolească zvonurile. Dar nu 
i-a prea ieşit. Povestea spune că, dacă sapi, nu găseşti nimic sub 
piatra aia de mormânt. Că mormântul ar fi gol. 

Singurul zgomot care se mai auzea era ticăitul ceasului din 
bucătărie. Ambii nomazi se holbau la Nathan. 

— Căcat, a şoptit Simon. 

— Mda, desigur, e doar o nenorocită de poveste, a spus Nathan. 

— Şi totuşi, e cam ciudat. Omul ăla care a dispărut şi a apărut la 
atâţia kilometri distanţă. 

— Da, dar n-ai de ce să nu mai poţi dormi din cauza asta, nu e 
adevărat că... 

Vorbele lui Nathan au fost întrerupte de hârşâirea scaunului lui 
Ilse pe podea. 

Femeia se ridicase brusc în picioare şi a dat să spună ceva, dar a 
renunţat şi s-a întors cu spatele, părăsind încăperea. 

S-a aşternut tăcerea. 

Bub s-a lăsat din nou pe spate în scaun, făcându-l să scârţâie, şi a 
dat din cap: 

— Tare asta, Nathan! 

Capitolul 8 


Acum chiar că se terminase cina. Simon s-a ridicat să o ajute pe 
Katy. Au schimbat câteva cuvinte mormăite, în timp ce membrii 
familiei s-au dus care-ncotro. Nathan l-a văzut pe Simon şoptindu-i 
ceva lui Katy, apoi amândoi l-au observat şi şi-au mutat repede 
privirile în altă parte. 

— Mama ta i-a dat din nou lui Xander fosta ta cameră, i-a spus 
Harry lui Nathan, în timp ce se ridica să plece, deci presupun că 
trebuie să îţi alegi un alt loc de dormit. Camera personalului e 
goală, însă acolo nu merge aerul condiţionat. 

Camera personalului însemna să doarmă ca într-o cutie de 
conserve. 

— Rămân pe canapea, a spus Nathan, şi a deschis frigiderul în 
căutarea unei beri. 

— Dacă nu e bere în frigider, găseşti în camera frigorifică, i-a zis 
Harry. 

— La naiba! a exclamat Nathan, şi a trântit uşa frigiderului. 

— Ce e? 

— Nimic, doar mi-am amintit ceva. 

Camera frigorifică a lui Nathan nu prea funcționase în ultima 
vreme, iar acum, după câteva săptămâni de aşteptare, omul de la 
service era prin zonă. Într-un final, stabiliseră să vină la Nathan 
chiar în acea zi, lucru de care acesta şi-a amintit brusc. A deschis uşa 
grea a camerei frigorifice din casa familiei lui, construită chiar lângă 
bucătărie. Probabil că omul de la service intrase singur în casă, nu 
asta era problema, însă Nathan ar fi trebuit să fie şi el acolo. O să 
încerce să îl sune. 

Cel puţin cu camera asta frigorifică nu părea să fie vreo 
problemă, s-a gândit el în timp ce intra în ea. A simţit imediat cum i 
se face pielea de găină. A rămas câteva minute printre cantităţile 
acelea industriale de mâncare congelată, bucurându-se de 

temperatura din interiorul ei, apoi a luat o bere dintr-un turnuleţ 
întreg de navete. 

Odată întors în bucătărie, a băgat un cap şi în magazia de alături. 
S-a bucurat să constate că era plină ochi. Nu că s-ar fi aşteptat la 
altceva, însă chiar ar fi fost o problemă în cazul în care Cameron, 
distras cum fusese în ultima vreme, ar fi neglijat aprovizionarea. 
Semăna cu magazia lui Nathan, adică puteai crede că ai intrat în 
magazinul cu de toate de la colţul străzii. Rafturile gemeau sub 
greutatea pungilor de orez, şi paste, şi conserve care ar fi putut 
ajunge pentru luni bune. Pe pereţi erau fixate în piuneze liste, 
pentru a ţine evidența produselor rămase în stoc. Din fiecare, 
cantități notate cu câte două cifre. 

Nathan a luat o gură de bere. Era cazul să îşi verifice şi el 
stocurile, dacă Harry avea dreptate în privința inundaţiilor. Şi 
probabil avea. Ca orice alt gospodar din regiune, Nathan îşi trimitea 
comanda obişnuită către supermarketul din cel mai apropiat oraş, 
iar o dată la fiecare şase săptămâni un camion uriaş, cu cameră 
frigorifică, se deplasa o mie de kilometri la nord de Adelaide, 
cărând comenzile din tot oraşul. Dacă nu aveai grijă să plănuieşti 
totul bine, din timp, o pățeai. Nathan ştia ce avea să mănânce la 
fiecare masă în următoarele şase săptămâni. Întotdeauna avusese 
suficient cât să reziste pe perioada inundaţiilor, mai ales că era 
singur, însă dacă tot se punea problema să rămână blocat, voia să fie 
bine pregătit. 

A închis în urma lui uşa magaziei şi a ieşit în hol, unde a pus 
mâna pe telefon ca să îl sune pe tipul care trebuia să se ocupe de 
camera lui frigorifică. Portofelul lui Cameron stătea pe masă lângă 
telefon, aşa cum era de aşteptat. În timp ce în receptor auzea robotul 
şi apoi a lăsat un mesaj, a luat portofelul în mână şi a început să-l 
analizeze. Câteva carduri, nişte cash. Unul sau două bonuri aproape 
şterse de la staţia de benzină din oraş. Nathan a scos permisul de 
conducere al fratelui său şi s-a uitat la poză. Cameron nu zâmbea, 
ceea ce era neobişnuit pentru el. Adoptase o privire neutră. Însă tot 

se citea o urmă de umor în jurul ochilor, iar Nathan şi l-a putut 
imagina cum tocmai se oprise dintr-o repriză de râs împreună cu 
fotograful. Nathan a închis cu zgomot portofelul. 

Şi-a luat berea şi s-a îndreptat spre camera de zi. Casa nu se 
schimbase prea mult de la un deceniu la altul. Canapeaua era 
aceeaşi de când era el copil şi dormise de multe ori pe ea. Nu era 
rea. A văzut că Liz îi lăsase câteva haine curate şi împăturite şi le-a 
luat. Trebuie să fi fost ale lui Cameron. Simţul practic avea mereu 
un cuvânt de spus în faţa sentimentalismului, în cazul său, însă tot i 
se părea ciudat că ţine în braţe cămaşa şi jeanşii fratelui său mort. 

Un pom de Crăciun din plastic era aşezat în colțul salonului, cu 
luminiţele licărind. Deja fuseseră puse câteva cadouri sub el. 
Alături, aşezată în mijlocul peretelui şi expusă într-o ramă grea şi 
scumpă, din câte ştia Nathan, se afla pictura premiată a lui 
Cameron, cea cu mormântul păstorului. 

Nathan nu o mai văzuse de mult şi s-a aplecat către ea, să o 
privească mai îndeaproape. Surprinsese mormântul la răsăritul 
soarelui — cei care îl priveau îl confundau uneori cu apusul, dar 
Nathan ştia clar, după poziţie, că era dimineaţa —, cu reflexii ale 
razelor de lumină la orizont. Cameron acordase foarte multă atenţie 
felului în care se juca lumina pe cer, folosindu-se de tuşe mici şi de o 
largă paletă de culori, care să surprindă toate detaliile. 

Mormântul în sine părea aproape un element secundar, prin 
comparaţie. Tonurile sale întunecate se întreţeseau în jumătatea de 
jos a picturii, iar forma sa era mai degrabă subînţeleasă decât 
explicită. Până şi Nathan, care nu avea absolut nici cea mai mică 
idee legată de artă, îşi putea da seama de ce fusese atât de apreciat 
tabloul. Când primise premiul, citise câteva discuţii şi critici online, 
în care oamenii asociaseră tabloului tot felul de semnificaţii. Lumina 
învinge întunericul, şi viceversa. Singurătate, doliu, renaştere. Unii 
ziceau că puteau zări imaginea sugerată a păstorului în tonurile de 
gri noroios aflate în locul în care lumina întâlnea întunericul. 

Lui Nathan, personal, nu îi plăcuse niciodată atât de tare pictura 

aceea. Era foarte bună, putea fi de acord cu asta, dar după părerea 
lui nu surprinsese exact peisajul. Contrastul dintre întuneric şi 
lumină nu i se părea prea reuşit. De fiecare dată când se aflase în 
acel loc, de preferinţă de unul singur, lucrurile i se păruseră mult 
mai fluide. 

Nathan s-a trântit pe canapea şi s-a uitat din nou la vraful de 
haine ale fratelui său. Erau aproape la fel ca ale lui — ceea ce nu era 
chiar surprinzător, dat fiind că toţi cei pe care îi cunoştea îşi făceau 
cumpărăturile din acelaşi loc —, numai că erau cu o măsură sau două 
mai mici. Nathan şi Cameron avuseseră aceeaşi înălțime încă de 
când aveau şaptesprezece ani, însă fratele lui era — fusese — mai 
suplu şi mai atletic, în timp ce Nathan era mai lat, mai solid. 

Când Nathan rămăsese singur - nu prima dată când plecase 
Jacqui, ci a doua oară, cea de-adevăratelea —, petrecuse ore întregi 
într-una dintre magazii, lucrând frenetic cu un set vechi şi deteriorat 
de gantere. După o vreme, îl trăsnise gândul că nimeni niciodată nu 
va vedea cum arată, darămite să-i mai şi pese cuiva de asta. Aşa că 
s-a oprit brusc să mai lucreze cu ganterele şi a început să îşi petreacă 
timpul rămas liber bând bere întins pe canapea. Însă îi venea greu 
să se trezească în fiecare dimineaţă pe întuneric şi fără să mai fie şi 
mahmur, iar muncile zilnice îi cereau un anumit nivel de forţă şi 
condiţie fizică, aşa că a trebuit să îşi ţină în frâu şi acea pornire. A 
renunţat la bere şi a început să ridice din nou gantere, dar doar din 
când în când, reuşind astfel să găsească astfel o cale de mijloc. Însă 
de revenit, nu a mai revenit la forma pe care o avusese înainte. 

Nathan s-a uitat în jos la propria cămaşă, încă roşie de la praf, 
când o umbră a trecut pe la fereastră. Ilse. Îi putea vedea silueta în 
amurg, cum se întindea să scoată cleştii de pe cearşafurile puse la 
uscat. Acestea se lăsau în bătaia vântului, ca şi cum ar fi trecut 
cineva printre ele. Nathan a mai privit câteva clipe, apoi a lăsat la 
loc pe canapea cămaşa fratelui său şi s-a dus afară, să vorbească cu 

soția lui Cameron. 


Ochii lui Ilse s-au oprit imediat pe urmele de praf roşu de pe 
hainele lui Nathan. Aici afară se vedea cumva mai bine decât în 
bucătărie. Nathan şi-a dat seama că ea se gândea la locul de unde 
provenea praful acela, iar mâna i-a rămas inertă pe un cârlig. 

— O să iasă la spălat. 

Ea nu a spus nimic, doar a continuat să strângă cearşafurile. 

— Ascultă, Ilse, îmi pare rău pentru povestea aia idioată cu 
păstorul, de la cină. Nu am vrut să te supăr. 

Ea a dat la o parte un cearşaf şi s-a uitat la el: 

— Dar nu povestea m-a supărat, Nathan. 

— Da, îmi închipui că nu asta a fost. 

Ilse s-a întins după o faţă de pernă. După model, era a fetelor. 

— Lasă rufele, a spus Nathan. Nu trebuie să le strângi acum. 

— Ba trebuie. Sunt ale lui Lo. Şi sunt afară de ieri. 

— Atunci e deja prea târziu. 

Probabil că lenjeria de pat se uscase la cinci minute după ce 
fusese întinsă. lar bumbacul era de acum plin de praf suflat de vânt 
în cele două zile. 

— Oricum vor trebui din nou spălate. Lasă-le acum. 

— Nu. 

— Atunci lasă-mă să te ajut. 

Ilse a încercat să protesteze, dar apoi a ridicat învinsă din umeri. 

— Mersi. 

Apoi l-a întrebat, răsucind un cleşte între degete: 

— Nathan, tu ce crezi că s-a întâmplat cu Cam? 

Bărbatul a tras un cearşaf de pe sârmă, dar nu a răspuns imediat. 

— Crezi că s-a îndepărtat de maşină din greşeală? a continuat ea, 
cu ochii pe cleştele din mână. Sau părea să o fi făcut intenţionat? 

— Nu ştiu. 

— Dar ai fost acolo. Ce ai văzut? 

— A venit şi un poliţist de la St Helens, îţi poate spune el tot ce... 

— Ştiu asta, l-a întrerupt ea. Dar eu te întreb pe tine. Te rog. 

Nathan a oftat. I-a spus ce a putut, cu cearşafurile foşnind în jurul 

lor. A văzut cum pliul subţire dintre ochi i se adânceşte. Ilse a 
ascultat fără să spună o vorbă, cu ochii umezi şi cu gura strânsă. L-a 
întrerupt doar de două ori, prima dată când i-a spus despre mica 
groapă găsită la baza pietrei de mormânt şi apoi când a menţionat 
proviziile de apă şi de mâncare abandonate în spatele maşinii de 
teren a lui Cameron. Nici a doua oară nu a înţeles mare lucru. 

În timp ce vorbea, o privea pe Ilse. Trecuseră zece ani, dar, 
cumva, în lumina potrivită, arăta la fel ca fata pe care o întâlnise în 
spatele barului, în acea primă seară. Şi el era diferit pe atunci, când 
era un client aproape fidel al singurului pub din oraş. 

Trebuia să recunoască că bătea cam des drumul acela lung, însă 
rana divorţului îi era încă larg deschisă. 

Soţia lui — fosta soție, după cum confirmase în sfârşit ultima hârtie 
primită de la notar — făcuse drumul spre Balamara cu un an în 
urmă, împreună cu fiul lor de doar cinci ani atunci, Xander, şi fără 
să arunce măcar o privire în urmă. Şi fără intenţia de a respecta 
înţelegerea privitoare la vizitele copilului, după cum s-a dovedit 
ulterior. 

Nathan îi promisese lui Xander că avea să îl sune zilnic la 
Brisbane, însă telefonul sunase în gol de prea multe ori pentru a fi 
doar o coincidenţă. Când a reuşit în sfârşit să îl prindă la telefon, 
Xander a fost luat prea repede pentru a-i permite să poată vorbi cu 
el, iar Nathan s-a trezit că ascultă sunetul tonului. Fusese imposibil 
să o facă pe Jacqui să stabilească nişte date fixe pentru vizite. 
Nathan îşi impusese să îi lase suficient timp ca să se adapteze la 
noua ei viaţă, ba chiar ceva mai mult de atât, însă în acea seară a 
intrat în barul din Balamara după ce îi transferase avocatului 
proaspăt angajat o sumă năucitoare pentru el. 

Depărtarea de fiul său îl făcea să se simtă trist, onorariul 
avocatului îl făcuse să se simtă sărac, iar Nathan nu avea nicio 
speranţă că acea seară avea să schimbe lucrurile astea. Cât de mult 
te poate ajuta să tragi de o bere într-un bar pustiu? 

Însă acolo era Tlse. 

Ea era singura persoană din spatele barului, iar el era singura din 
față, aşa că l-a servit zâmbitoare şi s-a prezentat. S-a aşezat apoi în 
fața lui şi au stat de vorbă. I-a spus că lucra în bar de trei săptămâni 
şi o zi, după ce ajunsese în oraş, cu rucsacul în spate, cu exact trei 
săptămâni şi două zile în urmă. Era olandeză la origine, dar 
studiase ştiinţele mediului în Canada şi la un moment dat s-a 
aplecat peste bar ca să îl înveţe cum să îi pronunţe numele cu accent 
uşor şi melodios: 

— Eel-sa, încercase el, iar ea zâmbise. 

— Pe aproape. 

Perseverase până reuşise să pronunţe corect. 

Părinţii ei divorțaseră, iar mama îi murise cu un an în urmă, de 
cancer la sân — aici se oprise din vorbit şi îşi coborâse privirea spre 
bar, pentru multă vreme, aşa că Nathan a încercat până la urmă să îi 
pună o mână pe braţ. Ea zâmbise atunci, iar el simţise că se 
dislocase ceva înăuntrul lui. În fine, spusese ea, încă zâmbind, acest 
lucru îi oferise motivaţia să călătorească, într-un sfârşit. Să aibă 
parte de o aventură şi să vadă puţin lumea. 

— Şi cum ţi se pare deşertul? o întrebase el, făcând-o să râdă. 

— Mişto. Parcă e capătul lumii. 

Nathan a făcut cinste cu un rând şi au continuat să stea de vorbă 
în barul pustiu. A pus-o la curent cu bârfele locale. Apoi şi-a adus 
chitara din maşină - ulterior se ruşina când îşi amintea de 
momentul acela — şi i-a cântat ceva. Au râs mult împreună, el 
cântându-i cântece australiene pe care ea nu le mai auzise niciodată, 
iar ea cerându-i cântece olandeze despre care el nu auzise niciodată. 

— Deci ce altceva fac oamenii ca să se distreze pe aici? întrebase 
ea în cele din urmă, într-un mod care îi amintise puţin de felul în 
care vorbea cu el Jacqui, în acele zile de demult, când lucrurile încă 
stăteau bine între ei. 

— În afară de a veni aici? răspunsese Nathan. Să mă gândesc... 
Unora le place să-şi care pumni. 

Fata dăduse ochii peste cap. 


— E adevărat, nu trebuie subestimată chestiunea. Doi verişori de 
la Atherton s-au încăierat în stradă vreo patru ore anul trecut. 
Oamenii şi-au adus scaune şi s-au uitat la spectacol. 

— Patru ore? a râs ea. Dacă e adevărat, ceea ce nu cred, apropo, 
înseamnă că erau ori foarte buni la lupte, ori foarte slabi. 

Îi zâmbise şi el. Mai erau şi alte lucruri pe care oamenii de aici le 
făceau uneori ca să se distreze. Cum ar fi să conducă pe dunele de 
nisip ca să privească apusul soarelui cu o sticlă de vin alături. Ăsta 
putea fi un lucru foarte distractiv, dacă era făcut împreună cu 
persoana potrivită. 

O privise şi fusese aproape sigur, după modul în care îşi aplecase 
uşor capul şi zâmbise, că l-ar fi însoţit dacă ar fi invitat-o. Nici 
măcar nu era nevoie să fie o chestiune serioasă — la urma urmei, nici 
nu se gândea să se mai însoare vreodată, Doamne fereşte! —, însă 
acum era în mod oficial celibatar şi liber. Ar fi fost doar o plimbare 
până la dune, împreună cu o nomadă. Era un drum al naibii de lung 
de la asta şi până la un inel pe degetul cuiva. Dar imediat l-a lovit 
un alt gând, care l-a întristat imediat, şi anume că de la un inel până 
la o factură cu patru cifre de la avocaţi nu era un drum la fel de 
lung. Aşa că Nathan a renunţat la gând şi a lăsat clipa să alunece pe 
lângă ei. 

Au continuat însă să bea împreună şi au mai râs de câteva ori, 
apoi, la sfârşitul serii, când ea se pregătea să închidă, au rămas o 
vreme în uşă privindu-se. Se simţiseră deodată amândoi stânjeniți, 
iar el a întrebat-o când urma să lucreze la bar săptămâna următoare. 
Îşi petrecuse noaptea pe bancheta din spate a maşinii, ca de obicei, 
privind stelele strălucitoare prin parbrizul murdar, apoi condusese 
acasă cu un zâmbet pe faţă, cum nu mai făcuse de foarte multă 
vreme. 

Se întorsese la bar în weekendul următor, şi în următorul. Dar nu 
şi în cel care urmase. Între timp, Nathan se trezise că avea 
interdicţie în pub, magazin şi în orice loc în care se putea intra pe o 
rază de şase ore. Nu îi fusese precizată şi durata interdicţiei sale. 

Permanentă, i se răspunsese atunci când cedase, într-un sfârşit, şi 
întrebase. Trecuseră de atunci nouă ani şi patru luni. Şi interdicţia 
nu se terminase. 

— Cam avea vreun bilet asupra lui? a întrebat Ilse de sub 
frânghia de rufe, aducându-l înapoi în prezent. Sau a lăsat vreunul 
în maşină? 

— Nu, a răspuns Nathan. Nici aici nu-i nimic? 

Ilse a clătinat din cap. 

— Exista ceva prin buzunarele lui care ar putea explica de ce se 
afla acolo în loc să se afle la Lehmann's Hill? 

— Nu. Nici prin staţia radio n-a făcut vreun apel? 

— Am fost toată ziua în birou, nu am primit nimic. Aş fi auzit. 

Lui Nathan i-a venit în minte imaginea încăperii în care se 
derulau toate acele activităţi legate de organizare şi hârţogăraia care 
ţinea proprietatea în viaţă. Era o muncă de şapte zile din şapte: să 
faci comenzi de provizii, să negociezi cu contractorii, să verifici 
plăţile angajaţilor şi facturile furnizorilor. Fusese treaba lui Liz când 
era Nathan mai tânăr; acum căzuse în sarcina lui Ilse. 

— Şi Bub, şi Harry au zis că, în ultima vreme, Cam le-a părut cam 
stresat, a spus el. 

— Ce? Doar în ultima vreme? a întrebat Ilse uşor iritată. 

— E mai de mult? 

— Ştii ce înseamnă să administrezi locul ăsta. Ştiu şi ei cum este. 
Întotdeauna a fost stresat, chiar şi când lucrurile mergeau bine. 

Ilse a smuls o faţă de pernă de pe frânghie şi a împăturit-o 
nervos, într-un pătrat boţit. A tras o gură mare de aer şi a 
despăturit-o la loc, încercând să o împăturească mai bine a doua 
oară. 

— Dar cred şi eu că era ceva în neregulă, totuşi. Harry are 
dreptate. Cam era stresat şi prost dispus de multe ori. Şi mai era şi 
cu gândul aiurea, ceea ce nu-i stătea în fire. Am sperat să treacă, dar 
dura deja de vreo şase săptămâni, dacă nu şi de mai mult. Ba chiar 
starea lui se înrăutăţea. 


e 82 — 


— L-ai întrebat de ce? 

— Bineînţeles, a răspuns ea, deodată încercând să se apere. Şi mi- 
a spus că totul era în regulă. Că erau mereu lucruri care îl 
preocupau pe aici. Faptul că el muncea din greu nu însemna că... 

S-a oprit când amândoi au observat mişcare în fundul curţii şi s- 
au întors să se uite într-acolo. Lumina era foarte slabă, dar l-au 
văzut pe Bub mergând pe lângă cel mai îndepărtat colţ al gardului, 
unde era o moviliţă de pământ. S-a oprit apoi şi s-a uitat în jos. 
Chiar şi de la distanţa aceasta, Nathan ştia unde se oprise. Bub nu s- 
a uitat spre ei, iar Nathan nu era sigur că îi văzuse, printre 
cearşafuri. 

— Ce face acolo? s-a încruntat Ilse. 

— Dumnezeu ştie. 

Bub stătea în faţa mormântului tatălui lor, iar deasupra se vedea 
silueta eucaliptului pe care îl plantase acolo, împreună cu fraţii săi, 
după înmormântarea de acum douăzeci de ani. Era o zi fierbinte şi 
trebuiseră să muncească din greu, dar fusese ideea lui Liz, aşa că au 
făcut-o: au săpat o groapă la căpătâiul mormântului. Acum ajunsese 
un copac destul de mare şi îi vedea ramurile legănându-se, negre pe 
fundalul cerului. 

În stânga mormântului lui Carl Bright, pământul era împărţit în 
loturi pentru ceilalţi membri ai familiei, atunci când avea să le vină 
vremea. Locul de lângă tată ar fi trebuit să fie al lui Liz, în mod 
normal, însă Nathan şi-a dat seama că acum avea să fie al lui 
Cameron. S-a înfiorat. 

— Trebuie să mă întorc în casă, a spus brusc Ilse, care părea să fi 
avut acelaşi gând ca şi el. Mă duc să văd ce fac fetele înainte să se 
oprească generatorul. 

Închideau generatorul în fiecare noapte, pentru a face economie 
de carburant şi de bani, iar proprietatea rămânea astfel fără curent 
electric, în beznă totală pe timpul nopţii. Nathan era obişnuit cu 
asta. Începuse şi el să facă acelaşi lucru în perioada aceea, rămânând 
să zacă singur în întunericul dintre apus şi răsărit. 


e 83 > 


— Du-te, a zis Nathan, şi a arătat din cap către rufe: Le aduc eu 
înăuntru. 

— Mulţumesc. 

Ilse a părut să mai vrea să spună ceva, apoi s-a răzgândit. Vântul 
a ridicat un cearşaf peste faţa lui Nathan, ascunzând-o pe Ilse 
privirii lui, în timp ce aceasta pleca. Nathan a dat la o parte 
cearşaful abia în momentul în care Ilse intra în casă. S-a întors către 
frânghia de rufe. În întunericul din ce în ce mai adânc, cearşafurile 
albe păreau de un cenuşiu roşiatic şi mohorât. 

De partea cealaltă a curţii, Bub stătea în continuare lângă locurile 
pentru morminte. Doar spatele i se mai vedea acum. Nathan s-a 
întins după următorul cearşaf, dar s-a oprit când Bub a luat o ultimă 
duşcă din cutia pe care o avea în mână, apoi a pus-o pe pământ şi a 
dus o mână către şliţ. O clipă mai târziu, s-a auzit sunetul 
inconfundabil al unui jet lung de urină care uda pământul. Nathan 
a înţepenit. Zgomotul a continuat, puternic până la ultimii picuri 
înainte să se lase liniştea. Când a terminat, Bub şi-a tras la loc 
fermoarul şi a luat-o cu pas relaxat către casă, fără să arunce vreo 
privire în direcţia lui Nathan. Un sunet vag, ajuns până la el, i-a dat 
de înţeles că fratele lui fluiera. 

Nathan nu s-a clintit până Bub nu a dispărut în casă. S-a 
îndreptat către mormintele familiei, tenebroase în acel moment, 
uitându-se cu mare grijă unde punea piciorul în întunericul care 
creştea. A privit către locul în care era îngropat tatăl lor şi la cel în 
care urma să fie Cameron curând, apoi s-a ghemuit şi a atins solul 
cu vârful degetelor. Era deja uscat. Pământul însetat înghiţise 
lichidul. Era imposibil de aflat pe care dintre locuri urinase Bub. 

Capitolul 9 


Era încă devreme când Nathan le-a văzut pe cele două fetiţe 
afară, în curtea de antrenamente pentru călărie. Fiicele lui Cameron. 
Le-a privit un minut, apoi s-a urcat pe scaunul pasagerului din 
maşina de teren a lui Harry. 

Liz îşi pierduse dorinţa sau puterea de a protesta, aşa că Bub şi 
Xander insistaseră amândoi să meargă şi ei la întâlnirea cu polițistul 
local, acolo unde fusese găsită maşina lui Cameron. Nimeni nu a 
spus asta, însă Nathan bănuia că toţi sperau în secret ca Glenn 
McKenna să ştie unde şi cum să caute şi să le poată spune exact ce s- 
a întâmplat. 

Bub nu a scos niciun cuvânt, doar s-a urcat în spate, lângă 
Xander. Nathan încă putea simţi izul vag de urină când plecase de 
lângă morminte, cu o seară în urmă, însă, odată ajuns în casă, îl 
găsise pe Bub deja în dormitorul său, cu uşa închisă. Tocmai se 
întreba dacă să bată sau nu la uşă, când auzise strigătul lui Harry 
prin care avertiza că urma să oprească generatorul peste noapte. 
Nathan renunțase atunci. Nu era o conversaţie de purtat pe 
întuneric, fără să se poată privi ochi în ochi. Îşi repetase în minte 
ceea ce voia să îi spună, în timp ce se trântise pe canapea, în 
întunericul profund. Însă dimineaţă, când se trezise, ideile i se 
evaporaseră şi nici ceea ce credea că văzuse nu i se mai părea acum 
la fel de clar. 

Harry a pornit motorul şi a luat-o pe potecă, spre ieşire. Nathan i- 
a făcut semn când au trecut pe lângă curtea de antrenament: 

— Opreşte un minut, Harry. 

Sophie, fetiţa de opt ani, era în mijlocul curţii şi ghida cu o 
singură mână un cal, cu frâiele lungi, să meargă în cerc. Cealaltă 
mână îi era prinsă într-o orteză. Lo, sora ei, care avea de acum cinci 
ani, stătea lângă gard, cu capul plecat, şi desena ceva pe o hârtie 
dintr-un teanc. Erau mai mari decât îşi aducea Nathan aminte, dar, 


desigur, trecuse un an de când le văzuse. A văzut-o şi pe Ilse cum le 
supraveghea pe fete de pe verandă. Câinele lui Cameron, Duffy, 
stătea apatic la picioarele ei. 

— Bună, fetelor! s-a aplecat Nathan pe geamul maşinii şi le-a 
făcut cu mâna nepoatelor sale, după ce Harry a oprit. Nu am avut 
ocazia să vă salut aseară. Ce mai faceţi? Pe Xander, îl mai ştiţi, nu-i 
aşa? 

Sophie şi-a legat calul şi fetele au venit încet către Nathan. Mai 
ales Lo se uita la el ca şi cum ar fi fost un străin. 

— Haideţi, salutaţi-l pe unchiul, a spus Harry când le-a văzut 
cum se opriseră fără să zâmbească. 

— Bună, unchiule Nathan! s-a auzit Sophie fără tragere de inimă. 

Lo, aflată la o jumătate de pas în spatele ei, a tăcut. Amândouă 
semănau mult cu Cam, mai ales la ochi, s-a gândit Nathan. Părul lor 
identic, de un blond murdar, avea probabil să se închidă la culoare 
cu timpul. Şi al lui Xander fusese la fel. 

Nathan s-a uitat la orteza lui Sophie. Era confecţionată dintr-un 
material în culori vesele, cu ponei: 

— Ce-ai păţit? 

— Am căzut. 

— Doamne, eşti bine? 

— O fractură mică. 

— Asta nu e bine. 

— Nu. 

Oare simţise acolo o mică undă de sarcasm? Nathan nu era sigur. 
Părea cam mică pentru asta. 

— În fine, a spus el, să aveţi grijă! Presupun că o să ne vedem mai 
târziu. 

Fetele au încuviinţat, apoi i-au aruncat o privire lui Harry şi s-au 
întors alergând în curtea de antrenament. 

— Par puţin şocate de tot ce s-a întâmplat, a spus Nathan, în timp 
ce Sophie lua din nou în mână, cu fermitate, frâiele calului său. Dar 
măcar nu pare să o împiedice orteza aia. 


e 26 > 


— Nu, a răspuns Harry cu ochii la drum. Doar o ştii pe Sophie. 

De fapt, nu o prea ştia, s-a gândit Nathan, în timp ce se 
îndepărtau. Când au trecut prin dreptul lui Ilse, ea le-a făcut cu 
mâna. 

Au lăsat în urmă căminul părintesc, mergând în tăcere. Harry a 
luat-o pe drum, în loc să o taie peste padocuri, iar Nathan auzea 
pietricelele lovindu-se de maşină, mai sonore şi mai dese decât cu o 
zi în urmă. Harry conducea mai repede decât obişnuia Nathan să o 
facă, însă ştia că majoritatea oamenilor făceau asta. 

Nathan abia împlinise douăzeci şi unu de ani când tatăl lui 
avusese accidentul. Locuia deja împreună cu Jacqui atunci, la 
propunerea ei, în aceeaşi casă căreia îi spunea el acum „acasă”. Pe 
atunci, lucrurile stăteau foarte diferit, totul era nou şi sclipitor, şi 
făceau mult sex. Jacqui arăta bine şi se descurca şi mai bine în pat, 
aşa că Nathan a iubit-o multă vreme pentru asta. Cameron era 
plecat la studiile lui de afaceri agricole, iar Bub era încă un copil. 

Pe Nathan cel mai mult îl surprinsese banalitatea accidentului. 
Carl şi Liz Bright se întorceau cu maşina din oraş, aşa cum o 
făcuseră de o sută de ori. O vită le ieşise în faţă şi Carl trăsese brusc 
de volan, ca să o evite, aşa cum o făcuse tot de o sută de ori. 

De data aceasta, însă, ori fusese el prea încet, ori fusese maşina 
prea rapidă, ori trăsese el prea brusc de volan, ori nu trăsese 
suficient de brusc, dar agăţase animalul. Maşina s-a rostogolit de 
câteva ori şi s-a oprit cu roţile în sus. Carl a rămas prins între volan 
şi plafon. Liz şi-a pierdut cunoştinţa şi s-a trezit în întuneric, cu o 
rană plină de sânge la cap. Hemoragia bărbatului ei fusese fatală. A 
cerut ajutor prin staţia radio. A durat patruzeci de minute până a 
ajuns prima persoană la ei, apoi încă treizeci până a venit 
ambulanţa. Vreo patru ore cu totul se scurseseră din momentul 
accidentului şi până primiseră cel mai mic ajutor medical. Nicio altă 
maşină nu trecuse pe-acolo în tot acest timp. 

Nathan dormea lângă Jacqui când a sunat telefonul. Ea 
bolborosise ceva de complezenţă, în timp ce el îşi punea cămaşa şi 

pantofii. Lăsa cumva să se înţeleagă şi că o cam deranja faptul că 
Nathan pleca şi o lăsa singură în toiul nopţii pentru o tragedie 
familială. Lui Nathan i se părea foarte interesant cât de evidente 
erau semnele încă de atunci, dar el le observase abia când a privit în 
retrospectivă. 

Când a ajuns şi el la faţa locului, Liz era deja în ambulanţă. De 
serviciu, un Steve Fitzgerald mai tânăr, care îl luase deoparte pe 
Nathan, ca să îi explice situaţia. Carl era încă imobilizat în maşină, 
dar pentru el nu mai era nicio urgenţă, era mort de-a binelea. 
Ulterior, Nathan îl auzise pe Steve şoptind către dispecer, prin staţia 
radio, că nu fusese o moarte rapidă şi fără durere. Şi că ar fi avut o 
şansă de salvare dacă ar fi dat cineva alarma mai curând. 

În ambulanţă, învelită într-o pătură în ciuda căldurii nocturne, 
Liz era aproape de nerecunoscut sub crusta de sânge închis la 
culoare. 

— A fost norocoasă, spusese Steve. Se va face bine. 

Nathan se uitase la mama lui, rănită şi năucită, şi se gândise că 
părea departe de a fi fost norocoasă. Apoi se uitase în interiorul 
caroseriei contorsionate care fusese maşina şi, începând din acea zi, 
conducea mereu cu câţiva kilometri pe oră mai încet decât era strict 
necesar. 

Nathan l-a auzit pe Harry mormăind ceva şi s-a uitat la el: 

— Eşti OK? 

— Da, a răspuns Harry. Îmi aminteam doar că tu şi cu Cam aţi 
fugit odată la mormântul păstorului, când eraţi mici. Mai ţii minte? 

— Sigur. 

Xander s-a aplecat înainte: 

— Ce-au făcut? 

Harry s-a uitat la el în oglinda retrovizoare: 

— Nu ştii povestea? 

Xander a clătinat din cap. Harry i-a aruncat o privire lui Nathan, 
care a ridicat din umeri: 

— Nu văd de ce i-aş fi spus. A fost o tâmpenie. 


— Mda, cam aşa a fost, a spus Harry. Dar eraţi copii. Cât aveai, 
doisprezece ani? 

— Unsprezece. lar Cam avea nouă. 

Nathan a simţit cum i se strânge stomacul amintindu-şi de fratele 
său, cu picioarele lui prăfuite care ieşeau de sub un rucsac 
supraîncărcat. 

— De ce aţi fugit? a întrebat Xander. 

— Naiba ştie. Nu-mi amintesc, a minţit Nathan, simțind privirea 
lui Xander cum îl fixează, apoi şi pe cea a lui Bub. Şi să fie clar, nu 
fugiserăm la mormântul păstorului, ci era doar o escală în drumul 
nostru spre oraş. 

Îşi îndesaseră diverse lucruri în rucsacuri şi plecaseră călare 
înainte de răsăritul soarelui. Nathan nu mai ştia ce se aşteptau ei să 
găsească în oraş. Ceva mai bun, oricum. Însă cu siguranţă avuseseră 
un plan. Îl discutaseră îndelung şi încă îşi amintea unele detalii 
acum. Doar că nu voia să vorbească despre asta. 

— Şi ce s-a întâmplat? a întrebat Xander. 

— Trebuie spus de la bun început că nu au ajuns prea departe, a 
răspuns Harry. Tatăl lor s-a prins de planurile lor în cinci minute 
după ce descoperiserăm că au plecat. Am mers cu maşina la 
mormânt, am parcat şi am aşteptat să îi vedem apărând de după 
coline. Îţi aduci aminte? l-a întrebat el pe Nathan. 

— Da, îmi aduc. 

Sentimentul de a vedea doi bărbaţi care aşteptau acolo. 

— Şi ce s-a întâmplat când i-aţi găsit? a continuat Xander. 

— l-am luat în maşină şi ne-am întors acasă, a spus Harry. 
Ţineam frâiele cailor pe geam şi ei galopau în urma noastră. 

— Tata nu s-a supărat? s-a auzit şi vocea lui Bub din spate, 
pentru prima oară de când plecaseră. 

— Ba da, a răspuns Nathan fără să se întoarcă la el, să-l privească. 
A fost. 

— Normal că a fost. 

Atmosfera din maşină a devenit brusc apăsătoare şi toţi au tăcut. 


Nathan vedea în depărtare apărând lanţul stâncos. Nu mai aveau 
mult. 

La vremea respectivă nu li păruse aşa, însă Nathan ştia acum că 
faptul că fuseseră găsiţi şi culeşi de pe drum a fost cel mai bun lucru 
care li se putea întâmpla. Dată fiind perioada anului, ar fi rezistat, 
cel mult şi doar dacă aveau noroc, până a doua zi dimineaţă, chiar şi 
cu proviziile pe care le aveau la ei. Era anotimpul periculos. Acum 
ştia ce prostie făcuseră. Regulile antipozilor pot părea brutale, dar 
au fost scrise cu sânge. Cameron e o dovadă clară. Şirul gândurilor 
lui Nathan a fost întrerupt brusc, odată cu frâna lui Harry, care îi 
împinsese capul puţin înainte. 

— Întoarce la dreapta aici! a spus Bub din spate. 

Nathan s-a uitat la stânci şi la intrarea aproape invizibilă printre 
ele. Ajunseseră. L-a auzit şi pe Xander foindu-se în spate şi s-a uitat 
la el în oglindă. Fiul său îl privea pe Harry cu o expresie ciudată pe 
faţă. 

Mai întâi au zărit maşina poliţiei, parcată la marginea pantei. 
Maşina lui Cameron se afla încă în vârf, exact aşa cum o lăsaseră. 
Lângă ea stătea sergentul Glenn McKenna, care le-a făcut cu mâna 
când i-a văzut coborând din maşină. 

— Deci ai găsit-o, da? a întrebat Nathan arătând din cap către 
Land Cruiser. 

McKenna a încuviinţat: 

— Dacă vii din oraş, se poate vedea pentru o scurtă bucată de 
drum. Un minut, două, acolo unde drumul e mai ridicat, lângă 
graniţa ta, Nathan. 

— Chiar aşa? 

— Tu nu ai văzut-o? 

— Nu folosesc drumul ăla, a răspuns Nathan privindu-l în ochi 
pe sergent. Duce într-un singur loc: în oraş. 

McKenna i-a susținut privirea: 

— Corect. Îmi pare rău că nu am putut fi ieri aici. Cum a fost 
celălalt ofiţer? 


Nathan şi Bub au făcut un schimb rapid de priviri. 

— În regulă, a spus Nathan. 

— Am auzit lucruri bune despre el, a completat McKenna, după 
care a arătat cu capul către portiera maşinii şi s-a încruntat: 
Înţelesesem de la el că era deschisă. 

— Era, când am găsit-o noi, a răspuns Nathan, şi i-a întins cheile. 
El a închis-o. 

— De ce? 

— În caz că mai apare cineva. 

McKenna a părut uşor amuzat, dar nu a mai zis nimic. A deschis 
maşina şi s-a uitat înăuntru. A verificat atent, uitându-se în aceleaşi 
locuri în care căutase şi colegul său, plus altele câteva la care tipul 
celălalt nu se gândise. Ca şi Ludlow, a făcut o pauză când a văzut 
mâncarea şi apa din spate. Nathan simţea deja că sendvişurile şi 
fructele începuseră să se strice. În cele din urmă, sergentul a trântit 
uşa portbagajului. 

— Presupun că am făcut tot ce puteam face aici, e în ordine să 
luaţi maşina când plecaţi. 

Xander a părut consternat: 

— Adică nu o mai ţineţi pentru... investigaţii sau altceva de genul 
ăsta? 

— Nu, prietene, îmi pare rău, a clătinat McKenna din cap. Sincer, 
aş ţine-o dacă aş crede că asta ar putea ajuta cu ceva. l-aş chema pe 
băieţii de la CIP? aici, să vină cu avionul de la oraş şi să facă toate 
testele, însă n-ar veni dacă nu au pentru ce. Ar trebui să avem un 
caz pentru asta. lar aici nu e niciun semn de luptă. Nu e nimic 
distrus, nu a fost furat niciun echipament de valoare. Nu ştiu ce a 
fost în mintea lui Cameron, însă unchiul tău nu a murit în maşina 
asta. 

Pentru un minut, s-a lăsat tăcerea. Banda de delimitare legată de 


7 Criminal Investigation Branch, divizia criminalistică a poliţiei din Australia (N. 
t). 

mânerele portierelor flutura în vânt. 

— Deci ce ştim până acum? a zis McKenna uitându-se la cei patru 
din faţa sa. Cameron a spus că se duce la Lehmann's Hill, însă, 
dintr-un motiv oarecare, s-a răzgândit. lar de aici până la locul în 
care a sfârşit e o cale a naibii de lungă. Cred că ar fi trebuit să ştie 
cărui risc se expunea aşa, în perioada asta a anului. Să mergi pe jos, 
fără apă. La ce oră a plecat miercuri de acasă? 

— Pe la opt, a răspuns Harry. L-au văzut Ilse şi unul dintre 
angajaţii sezonieri. 

— Am vorbit cu Steve la clinică, a spus McKenna. Autopsia a fost 
programată, însă el presupune că a murit înainte de joi dimineaţă, 
pe la zece cel mai târziu. Poate chiar ceva mai devreme, dată fiind 
temperatura. 

Polițistul s-a întors către Bub şi i-a vorbit pe un ton blând: 

— l-ai spus sergentului Ludlow că ţi se părea că fratele tău avea 
ceva probleme în ultima vreme. Despre ce anume crezi că era 
vorba? 

— Nu ştiu. 

McKenna a aşteptat, însă Bub nu a mai spus nimic. 

— Uite, a intervenit Harry. Cam administra afacerea cu o mână 
de fier şi nu obişnuia să vorbească despre treburile lui. Ştii asta. Însă 
Bub are dreptate. În ultimele săptămâni, a omis să facă nişte chestii. 

— Cum ar fi? a întrebat McKenna. 

— Nimic foarte important. Totuşi, zicea că le face şi nu le făcea. 
Cum ar fi să repare gardul padocului sau altele de genul ăsta. 

— A spus că s-ar fi certat cu cineva? Poate cu cineva din oraş? a 
întrebat McKenna, şi amândoi, Bub şi Harry, au clătinat din cap. 
Dar cu vreunul dintre voi? Sau cu doamna lui? 

La întrebarea asta, lui Nathan i s-a părut că vede o mică iritare, 
însă şi de data asta cei doi doar au clătinat din cap. 

— Asta înseamnă „nu”? a zis McKenna. Sau e un „nu ştiu”? 

Harry a spus că „Nu” în acelaşi timp cu Bub care a zis „Nu ştiu”. 

Sergentul s-a uitat atent la ei, pe rând, aşa cum face un profesor 

în clasă, iar Nathan a început să se simtă şi el puţin vinovat. 
Aruncând o privire cu coada ochiului spre ceilalţi, bănuia că nu era 
singurul. Singura excepţie era Xander, care încă îl privea pe Harry 
Curios. 

— Ei bine, presupun că oricine ar fi văzut maşina asta goală aici 
ar fi făcut ceea ce trebuie şi ar fi dat alarma, a spus scurt McKenna. 

Polițistul s-a uitat la Nathan, care i-a întors privirea, împietrit. 
Dacă şi-ar fi plecat privirea de fiecare dată când cineva menţiona 
asta, nu ar mai fi privit în ochi pe nimeni niciodată. 

— În fine, a trecut mai departe McKenna, respirând adânc. Nu s- 
a primit niciun telefon, deci presupun că nu a trecut nimeni pe aici. 

— Credeţi că unchiul Cam ar fi putut opri să ajute pe cineva şi 
aşa a dat de necaz? a întrebat Xander. Vreun turist sau aşa ceva? 

— Nu vreau să exclud posibilitatea aceasta, a răspuns McKenna. 
Dar nici nu am auzit să fi trecut cineva pe aici. 

Nathan ştia că nu era un lucru uşor pentru un străin să străbată 
districtul fără ca localnicii să afle despre asta. Drumurile deşertului 
erau închise pe timpul verii, rămâneau deschise doar două dintre 
ele. Doar două opţiuni care leagă două orăşele aflate în direcţii 
opuse, la sute de kilometri distanţă. La un moment dat, oricine ar fi 
fost obligat să se oprească şi să alimenteze cu carburant, iar 
localnicii obişnuiesc să se holbeze la maşinile străine, în perioada 
aceasta a anului. Nu era deloc uşor să te strecori neobservat pe aici. 
Însă, şi-a spus Nathan, nu era nici imposibil. 

— E totul în regulă la fermă? a întrebat McKenna, iar Harry a 
încuviințat. Nu trebuie luată drept întrebare de complezenţă, ci 
chiar întreb dacă armele voastre sunt în regulă pe acolo. 

— Da, a răspuns Harry, cu un ton uşor mai ridicat decât cel 
normal. 

— Sunt toate numărate? Sub cheie? 

— Da. 

— Unde mai ţineţi voi cheia acum? Sunt sigur că e şi ea închisă 
bine undeva, după cum prevede legea, a continuat McKenna, 

impasibil. 

Ştiau cu toţii că acea cheie era atârnată, în mod normal, de uşa 
din spate. 

— E la mine, a spus Harry, iar Nathan l-a privit surprins. E 
prinsă la brelocul meu de trei săptămâni încoace. 

L-a privit şi McKenna: 

— Şi care este motivul pentru care o porți după tine? 

— Niciunul, a răspuns Harry. Am avut nevoie de ea într-o zi şi 
nu am mai pus-o la loc. 

— Cameron nu ţi-a cerut-o? 

— Nu era nevoie să o ceară. Putea să o ia, pur şi simplu. Dar nu, 
nici nu a cerut-o, nici nu a luat-o. 

— Bine, s-a încruntat McKenna, care a părut că vrea să mai spună 
ceva, dar s-a răzgândit şi s-a uitat către Nathan: Şi la tine? S-a 
schimbat ceva în privinţa armelor? 

— Nu, i-a răspuns Nathan privindu-l în ochi. Totul la fel ca 
ultima dată. 

— În regulă, a spus McKenna. Ilse ce face? 

Nathan a simţit o împunsătură la auzul numelui: 

— Nu prea bine. 

— Şi mama ta? 

— Nici ea. 

— O să le sun. Şi voi... a şovăit McKenna. Voi ce faceţi? E o 
perioadă dificilă, cu presiuni din toate părțile. Voi sunteți OK? 

Nathan ştia ce voise de fapt să întrebe. Mai simte cineva nevoia să 
lase totul baltă acum? 

— Suntem bine, cred, a spus el când a văzut că nu mai răspunde 
nimeni altcineva. Adică pe cât de bine se poate date fiind 
circumstanţele. 

— Şi ştiţi că mă puteţi suna oricând. Sau pe Steve, la clinică. 
Oricând vreţi să staţi la taclale sau orice altceva. 

Au încuviinţat toţi, politicoşi. 

— Bine, a spus McKenna, apoi i s-a adresat lui Nathan: Vino cu 

mine. Trebuie să îţi dau nişte informaţii pe care le am în maşină. 

Nathan l-a urmat până la baza pantei, unde era maşina poliţiei, 
iar McKenna a deschis torpedoul. A scos de acolo o mână de cărţi 
de vizită: 

— În cazuri ca acesta, sunt obligat să vă dau aşa ceva. 

Nathan le-a luat. Erau cărţi de vizită cu numerele de telefon şi 
adresa de internet a unei asociaţii pentru prevenirea sinuciderilor şi 
a uneia pentru sănătate mintală. 

McKenna se uita la el, jenat. 

— Mai e ceva? a întrebat Nathan. 

— Ştii, prietene, mai devreme nu am vrut să fiu ironic. Despre 
faptul că nimeni nu a raportat maşina. Am vrut să spun, ştiu că în 
general eviţi pe cât poţi oraşul... 

— Nu că aş avea de ales, nu-i aşa? 

— Ei, nu e chiar aşa. Ai de ales. Ai fi putut veni acolo şi să 
stârneşti necazuri, de-a lungul anilor, însă ai ales să nu faci asta, iar 
eu am apreciat acest lucru. 

— Mă bucur că apreciază cineva. 

— Şi ştiu că ai zis că te-ai obişnuit cu situația până acum, dar 
având în vedere cele întâmplate, dacă tu simţi că e deja prea mult şi 
crezi că... 

Vocea lui McKenna s-a stins. 

— S-ar putea să fiu depăşit de situaţie, precum Cam? 

— Mda, cam aşa ceva. Uite, dacă simţi vreodată că lucrurile se 
înrăutăţesc, să ştii că poţi veni în oraş oricând ai nevoie. 

Nathan a încuviinţat. McKenna era un tip OK. Ceea ce se 
întâmplase nu fusese vina lui — nu fusese vina nimănui în afară de a 
lui Nathan — şi McKenna fusese cât se poate de imparţial atunci. Nu 
era uşor să fie singurul poliţist. Încercase să pună o vorbă bună de 
câte ori se putuse, încercase să ridice la loc punţile. Nu era vina lui 
că nu reuşise să schimbe nimic. 

— Mulţumesc, prietene, a spus Nathan. Dar sunt în regulă şi 
singur. 

— Am auzit că aveai staţia radio închisă când s-a declanşat 
căutarea lui Cameron. 

— Şi? 

— Şi cred că ar trebui să vorbim despre asta. 

Nathan nu a răspuns. 

— Nici măcar nu e pentru prima dată. 

— Nu ştiam că e ilegal să le închidem. 

— E ca şi cum ar fi, prin locurile astea. N-o face pe deşteptul, i-a 
spus McKenna. În fine, deci să nu te jenezi să strigi după ajutor dacă 
simţi nevoia. 

— Da. Am înțeles. 

Părea că nu mai au nimic să îşi spună, aşa că McKenna s-a urcat 
în maşina poliţiei şi a plecat. Nathan a privit maşina până când s-a 
făcut mică de tot, apoi a urcat din nou panta până la ceilalţi. 

— Ce sunt alea? a întrebat Xander cu ochii la cărţile de vizită din 
mâna lui Nathan, iar acesta i le-a întins. 

Bub şi-a dat ochii peste cap. 

Harry se uita către vest, cu o mască lipsită de expresie, ca de 
obicei. 

— Vreau să mă întorc acasă după urmele lăsate. Să mă opresc la 
mormânt în drum. 

— Nue nimic de văzut acolo, a spus Bub. 

— N-are importanţă. 

Nathan l-a văzut pe Harry cum îşi bagă în portofel cartea de 
vizită de la linia telefonică de ajutor. 

S-au uitat toţi la maşina lui Cameron. 

— Cine vrea să o conducă la întoarcere? a întrebat Bub, şi s-a 
lăsat tăcerea. 

— Mergem noi, a spus Nathan aruncându-i o privire lui Xander, 
care a încuviinţat. 

— Bine, a spus Harry, şi s-a întors să coboare panta până la 
maşina sa. Ţineţi aproape, pentru orice eventualitate. Cameron... 
poate chiar avea probleme cu motorul. 

— Nu-ţi face griji. 

Era clar că niciunul dintre ei nu credea cu adevărat asta. 

În timp ce Harry o pornise în jos, urmat de Bub, Nathan a 
desfăcut banda poliţiei de pe mânerele maşinii lui Cameron şi a 
urcat în maşină. Scaunul şoferului era foarte uzat şi a trebuit să se 
aplece şi să îl mişte înainte şi înapoi, până când a găsit distanța 
potrivită pentru el faţă de pedale. Nu se simțea confortabil în 
scaunul acela, cu forme adâncite de constituţia mai uşoară a fratelui 
său. Nathan a potrivit apoi oglinda retrovizoare şi şi-a văzut reflexia 
în ea. Ochii îi semănau suficient de mult cu ai lui Cam cât să-l facă 
să privească în altă parte. 

— Harry ştia unde să întoarcem, s-a auzit vocea liniştită a lui 
Xander de pe scaunul pasagerului. 

— Ce? 

— Ştia, a dat el din cap către maşina lui Harry. Pe drum, la 
venire, a ştiut printre ce stânci să trecem ca să ajungem la maşina lui 
Cam. 

— Pentru că i-a spus Bub. L-am auzit eu. 

— Nu. Bub a zis abia după ce Harry începuse să cotească. 

— Nu, a spus Nathan, şi a făcut un efort să îşi aducă aminte. A 
fost înainte. 

Aşa fusese? Era îngândurat atunci, nu fusese atent. 

— Oricum, Harry ştia unde se afla maşina. I se spusese. 

— Ştiu. Dar şi noi ştiam ieri, şi tot am ratat intrarea. Ba chiar am 
greşit din nou când l-am condus ieri pe poliţist aici, deşi fuseserăm 
deja o dată acolo, împreună cu Bub. De unde a ştiut Harry pe care 
intrare să o ia? 

— Pentru că el cunoaşte toată zona asta ca pe propriul buzunar. 
O ştie la fel ca toată lumea. Ar fi trebuit să nimerim şi noi. 

La picioarele pantei, maşina lui Harry prindea viaţă uruind. 
Nathan a clătinat din cap şi a învârtit în contact cheile lui Cameron. 
Motorul a demarat perfect, la fel ca ieri. Încetişor, cu piciorul 
pregătit să apese pe frână, Nathan a pus maşina în mişcare şi a 

început să-i urmeze pe Harry şi pe Bub către mormânt. Harry a 
ținut linia gardului, reconstituind călătoria de cu o zi înainte. 
Nathan putea vedea în maşina din faţă nişte umbre mişcându-se — 
capetele celor doi bărbaţi, care vorbeau între ei. 

— Poate doar şi-a dat seama singur, a spus din nou Nathan. 

— Mda, a răspuns Xander într-un sfârşit, şi s-a trântit înapoi pe 
spătarul scaunului. Probabil că da. Scuze. Au fost două zile 
complicate. 

— Ştiu. 

Maşina lui Harry a început să ia avans, iar Nathan a apăsat pe 
acceleraţie ca să ţină aproape. Nu-i mai vedea pe Harry şi pe Bub 
mişcându-se. Poate că terminaseră de vorbit. Nathan privea maşina 
îndepărtându-se şi a simţit o împunsătură uşoară. Ca începutul unei 
mâncărimi — mică şi controlabilă, însă în niciun caz plăcută. Şi-a 
spus să se mai tempereze. Era vorba despre unchiul Harry. Practic, 
Nathan îl ştia pe omul ăsta dintotdeauna. Dacă exista cineva care să 
cunoască bine locurile astea, apoi Harry era acel cineva. Deci nu era 
deloc improbabil să fi făcut şi de data asta o presupunere corectă. 

Şi totuşi, o voce firavă îi şoptea ceva la ureche lui Nathan. 
Întinderea asta de pământ era foarte mare, iar presupunerea fusese 
chiar foarte bună. 


Capitolul 10 


Mâncarea abandonată de Cameron în spate începuse să pută, iar 
Nathan a crăpat puţin geamul maşinii. 

— Am putea să o aruncăm, a spus Xander, care în mod clar se 
gândea la acelaşi lucru ca el. 

— Mda, a zis Nathan, dar nu a încetinit. 

Lucrurile din spate fuseseră proviziile de supravieţuire ale lui 
Cameron. Din motive pe care nu le putea explica cu subiect şi 
predicat, i se părea nechibzuit, într-un mod ciudat, să arunce chiar 
şi o parte din ele acum. 

Xander încă se mai uita la umbrele lui Harry şi Bub din maşina 
din faţă. Nathan s-a încruntat de unul singur. Avea încredere în 
Harry, chiar avea. Chiar ar fi putut garanta cu viața pentru el dacă 
s-ar fi pus problema. Şi totuşi, când acesta şi-a întors capul să îi 
spună ceva lui Bub, lui Nathan i-a revenit în minte momentul acela 
de dinainte de a ajunge la maşina lui Cameron. 

— E interesant că Glenn a putut observa maşina lui Cam de 
dincolo de graniţa ta, a spus deodată Xander. Era al naibii de bine 
ascunsă. 

— Da, dar poţi să spui asta despre o mulţime de alte locuri. Cam 
ar fi putut să o lase în mijlocul drumului, în plină zi, şi să nu fie 
găsită multă vreme. Cât de des trece cineva pe acolo? O dată pe 
săptămână? Şi chiar şi atunci, suntem doar noi sau cei de la 
Atherton. 

— Aşa cred, a spus Xander, privind pustietatea din jur. Totul e 
atât de plat pe aici, încât, dacă aş vrea să îmi fac nevăzută maşina, aş 
lăsa-o şi eu pe după stâncile alea. E nasol că n-a trecut nimeni pe 
acolo mai devreme, cu maşina sau cu avionul. Chiar dacă joi a fost 
tardiv, poate că miercuri nu ar fi fost. 

Nathan a tăcut, însă Xander avea dreptate. Dacă ar fi găsit cineva 
maşina mai devreme, ar fi dat alarma imediat şi s-ar fi strâns 

ajutoare. Nathan s-a întrebat brusc — deşi a încercat să nu o facă — 
dacă i s-ar fi întâmplat şi lui însuşi acelaşi lucru. Dacă ar fi fost 
găsită maşina lui aşa abandonată şi dacă ar fi fost el în necaz sau 
dispărut. Oare ar fi anunţat vreun trecător? Sau toţi oamenii aceia 
care încă îi întorceau spatele ar fi descoperit într-un astfel de 
moment că, la o adică, nu erau cu nimic mai buni decât el? Chiar nu 
ştia răspunsul la această întrebare. 

Nu fusese vina lui Ilse, absolut deloc, însă Nathan nu ar fi fost în 
oraş în ziua aceea dacă nu ar fi fost ea. Era al treilea weekend la 
rând când se ducea la bar. Renunţase să mai pretindă că avea 
treburi în oraş care să merite drumul şi pur şi simplu se dusese 
acolo. 

A doua oară, pe când stăteau faţă în faţă în barul gol, Nathan se 
pomenise că îi povestea lui Ilse despre divorțul său şi despre fiul 
care locuia la o mie cinci sute de kilometri depărtare. În replică, ea îi 
povestise despre cum fusese nevoită să pună pauză visului ei de a-şi 
lua diploma şi a ajunge îngrijitoare cu normă întreagă atunci când 
cancerul mamei sale ajunsese în faza terminală. Era logodită pe- 
atunci, însă greutăţile zilnice ale vieţii cu un bolnav pe moarte 
fuseseră un pic prea mult pentru el, aşa că, în momentul în care 
mama ei murise, Ilse deja nu mai era logodită. 

Mai luaseră un rând de băut şi cumva — Nathan nu ştia exact cum 
— ajunseseră să zâmbească şi, într-un final, chiar să râdă. Nu de cele 
întâmplate, ci de alte lucruri, lucruri mai frumoase, care făceau ca 
toate celelalte să fie mai uşor de dus. El nu-şi putea lua ochii de la 
ea. Îi plăcea cum arăta şi cum se uita la el. I-a povestit despre dunele 
de nisip. Ea i-a zâmbit şi i-a spus că i-ar face plăcere să le vadă într-o 
zi împreună cu el. 

A treia oară, Nathan stătuse din nou până la închidere, apoi o 
ajutase pe Ilse să strângă, iar ea îl luase de mână la plecare. Drumul 
era pustiu în ambele direcţii. Fata se lăsase condusă de el departe de 
singurul felinar, astfel încât să poată vedea mai bine splendidul cer 
al nopţii şi Nathan se trezise, aşa cum sperase, într-un locşor 

întunecat, lipit de fata sprijinită cu spatele de maşina lui de teren în 
timp ce-i săruta buzele fierbinţi. Prins în vârtejul năvalnic al unei 
plăceri amestecate cu neîncredere, deschisese uşa din spate a 
maşinii, unde îl aştepta un sac de dormit desfăcut. Îi simţise pielea 
fină şi caldă a lui Ilse pe sub cămaşă şi mâinile pe care ea i le pusese 
pe jeanşi. O ţinuse strâns lipită de el şi îi ascultase respiraţia ritmică 
şi rapidă, în timp ce stelele străluceau deasupra lor, prin geamurile 
prăfuite. 

Apoi stătuse alături de ea privind-o, cu portierele deschise, să 
intre o adiere de vânt, şi cu sacul de dormit înghesuit într-o parte. 

Ea zâmbise şi dinţii îi străluciseră albi în întuneric. 

— Ce? 

— Nimic. A fost... 

Căutase cuvântul potrivit. Rafinat, însufleţitor, cel care poate 
transforma. 

— Grozav, spusese el. 

Era pentru prima dată după plecarea lui Jacqui, dar nu era numai 
asta. Se simţise mai bine decât se simţise de mulţi ani încoace. 

— Chiar grozav. 

— Mulţumesc, răsese ea. 

O mângâiase uşor. 

— Şi acum? 

Ilse zâmbise din nou. 

— Sunt destul de sigură că în manualul de instrucţiuni pentru 
nomazi scrie că asta e partea în care tu dispari în lumina răsăritului, 
iar eu nu mai aud niciodată nimic despre tine. 

Fusese rândul lui să râdă. 

— Nicidecum, spusese Nathan, apoi o trăsese mai aproape, 
simțind cum îi scânteiază pielea când Ilse se întorsese spre el. Nu 
asta se va întâmpla. 

Se dovedise că Ilse se şi înşelase, dar şi avusese dreptate. Însă la 
vremea respectivă, el chiar crezuse în ceea ce spusese. 

— De ce se opresc? s-a aplecat brusc în faţă Xander, în scaunul 
pasagerului, aducându-l înapoi la realitate pe Nathan. 

În faţa lor, maşina lui Harry oprise lângă gard. Nu erau deloc 
aproape de mormântul păstorului. Nu erau deloc aproape de nimic, 
din câte îşi putea da seama Nathan. 

L-au văzut pe Harry sărind din maşină, dar lăsând motorul 
pornit. S-a ghemuit ca să se uite la pământ, atingând de mai multe 
ori ţărâna cu degetul. 

— Ce se întâmplă? a spus Xander. 

— Nu ştiu, a răspuns Nathan. 

A coborât geamul şi s-a aplecat în afară. 

— Harry! Ce faci? 

— Caut. 

— Ce? 

— Orice. 

Şi polițistul din St Helens spusese cam acelaşi lucru, dar în cazul 
lui Harry, cel puţin, exista posibilitatea ca asta să şi însemne cu 
adevărat ceva util. Nathan a ridicat geamul la loc şi a ridicat din 
umeri. 

— L-ai auzit. Caută. 

Xander s-a lăsat pe spate şi a aşteptat. Mai multe minute s-au 
scurs până când Harry s-a întors într-un final în maşina sa. Au 


K 


Ilse plecase imediat după răsăritul soarelui. Or fi fost locuitorii 


pornit din nou la drum. 


oraşului puţini şi rarefiați, însă erau şi genul care se trezesc devreme 
dimineaţa. Îl sărutase în timp ce îşi încheia nasturii cămăşii. 

— Te conduc acasă, spusese Nathan. 

— Nu e nevoie, acolo stau, răspunsese ea şi îi indicase clădirea cu 
spaţii de cazare din spatele pubului. 

— Atât de aproape? Am fi putut merge acolo. 

A sărit din maşină şi a zâmbit. 

— Ce nu e în regulă? Nu te-ai simţit suficient de bine aici? 

— Ba da. 

— Şi eu. 

O urmărea îndepărtându-se şi simţea că vibrează. Îşi pusese 
hainele pe el şi zâmbetul îi rămăsese lipit pe faţă toată dimineaţa, 
cât timp îşi făcuse treburile prin oraş. Aproape terminase şi făcea 
plinul la staţia de benzină, înainte să o ia spre casă, când cineva se 
oprise în spatele său. Nathan observase cu coada ochiului maşina 
scumpă de teren şi zâmbetul îi pierise, într-un final. 

Îşi ţinuse capul în jos în timp ce socrul său — fostul socru — 
deschisese portiera şoferului şi sărise jos. Privind tot cu coada 
ochiului, lui Nathan i se păruse că Keith Walker ezitase. Dar nu 
pentru multă vreme. Erau doar două pompe acolo, iar Nathan o 
folosea pe una dintre ele. Dacă Keith avea nevoie de carburant, nu 
avea de ales. Pusese mâna pe cea liberă. 

— Nathan. 

— Salut, Keith. 

Nathan s-a concentrat pe pompa lui. Avea de gând să îşi umple 
rezervorul şi să o ia din loc. Şi gata. 

Keith se uitase la el: 

— Am vorbit cu Jacqui ieri. 

Nathan privea cifrele rotindu-se pe cadran: 

— Da. 

Afirmaţie, nu întrebare. 

— Şi să ştii că a vorbit cu avocaţii să îţi respingă cererea. 

— Aha. 

— Nathan, fii rezonabil! Nu poţi să ceri o astfel de legătură, ar 
însemna prea multe telefoane şi vizite pentru un copil de vârsta lui 
Xander. 

— Avocatul meu consideră că este o împărţire a custodiei destul 
de obişnuită. 

— Poate pentru cupluri care locuiesc la doi paşi distanţă unul de 
altul. Dar nu şi pentru tine, care locuieşti atât de departe. 

— Ea este cea care a plecat, nu eu. 

Nathan tăcuse, dar apoi continuase: 

— Şi îmi închipuiam că ţi-ar plăcea şi ţie să îl vezi mai des pe 
Xander. 

Keith, care avea patru proprietăţi, era unul dintre cei mai mari 
latifundiari din țară. În anii mai buni, se întâmplase ca numele să-i 
apară pe la coada listei celor mai bogaţi. Clătinase din cap şi 
răspunsese sec: 

— Kathy şi cu mine îl vedem pe Xander la Brisbane. Nu există 
niciun motiv ca puştiul să vină până aici. 

— Sunt tatăl lui, Keith. 

Se auzise un clic dinspre pompă. Rezervorul era plin. 

— Deci iată un motiv al naibii de bun. 

Nathan se uitase pentru prima dată direct în ochii socrului său. 
Era cam palid şi părea obosit. Probabil că stătuse până târziu să îşi 
numere banii, s-a gândit el în timp ce mergea înăuntru să plătească. 
Văzuse prin fereastră că şi Keith se uita după el. 

Nathan nu ştiuse niciodată cu ce greşise încât omul ăsta să i se 
împotrivească atât de tare. Keith nu se înțelesese bine cu tatăl lui 
Nathan, dar asta nu era ceva de-a dreptul neobişnuit. Nici Nathan 
nu se înţelesese bine cu tatăl lui. lar Keith păruse în regulă atunci 
când Nathan şi Jacqui începuseră să iasă împreună. Nathan se 
întreba dacă nu cumva se abţinuse atunci să reacționeze, aşteptând 
să se risipească romantismul dintre ei. 

Lucrurile se înrăutăţiseră pe măsură ce relaţia lor devenea tot mai 
serioasă, iar în preajma nunţii, Nathan şi socrul său abia dacă îşi mai 
spuneau câteva cuvinte. Keith încercase de mai multe ori să o 
convingă pe Jacqui să nu se mărite cu Nathan, lucru pe care acesta îl 
aflase la ceva timp după aceea, când Jacqui i-l aruncase în urlete din 
colţul celălalt al camerei. 

Însă nunta avusese loc, iar apoi Keith îşi scobise din întinsa lui 
proprietate şi le dăduse o bucată, în semn de pace. Era o fâşie relativ 
mică, la graniţa cu familia Bright, iar Keith o prezentase drept cadou 
proaspeţilor însurăţei. Să-l ia drept un prim pas în domeniul 

Kirrabee, le spusese el. Dacă avea să le meargă, ar fi putut cumpăra 
mai mult, în timp, de la el. 

În sinea lui, Nathan avusese ceva dubii în legătură cu acea 
bucăţică de pământ. Nu-i plăcuse niciodată cum arăta fâşia de teren 
aflată de acea parte a gardului, însă Jacqui era atât de încântată, 
încât nu putuse spune nimic. ÎI îndemnase să investească în acel 
pământ, să îl trateze ca pe o proprietate de familie cu planuri mari 
de viitor. Nathan îi vânduse atunci lui Cameron jumătate din 
treimea de Burley Downs moştenită după moartea tatălui său. 

Noul lui pământ înghiţise cu viteză banii pe care îi băgase în el. 
Jacqui nu putea înţelege. I-a spus să îşi vândă şi restul de Burley 
Downs pe care îl mai avea. Să investească şi mai mult. Să se 
străduiască şi mai mult. Tatăl ei făcuse bani buni cu proprietatea lui, 
Nathan de ce nu putea? Însă el a refuzat să vândă restul moştenirii, 
iar acesta fusese motivul primei lor mari dispute de cuplu. 

Jacqui se dusese să stea cu părinţii ei pentru câteva zile. Când s-a 
întors, Nathan i-a spus răspicat că pământul primit de la Keith nu 
era bun de nimic. Aceea fusese cea de-a doua mare ceartă a lor. 
Jacqui se urcase înapoi în maşină şi dispăruse alte câteva zile acasă 
la ai ei. lar în timp ce o urmărea cu privirea îndepărtându-se de 
bucata lor de pământ de rahat, Nathan se gândea că fix asta şi 

Nathan a simţit cum trece cu roțile peste un dâmb şi şi-a spus să 


urmărise Keith, probabil. 


fie mai atent. Pământul era denivelat şi nu ştia cum se comportă 
maşina lui Cam. Să rămână împotmolit în nisip era ultimul lucru de 
care avea nevoie. În faţa lor, maşina lui Harry încetinise din nou. Se 
mai oprise de două ori în drum şi ieşise ca să examineze pământul 
de-a lungul liniei gardului sau să dea roată încet, uitându-se cu 
atenţie la împrejurimi. 

— Ce crede că o să găsească la mormânt? a întrebat Xander când 
l-a zărit în depărtare. 

— Nu ştiu, a răspuns Nathan. Însă îl ştia pe Cam de când s-a 

născut. Poate doar vrea să vadă cu ochii lui. 
— Poate, a spus Xander, dar fără să pară convins. 
K 

Lui Nathan i-a lipsit Xander şi mai mult decât se aşteptase, atunci 
când, într-un sfârşit, Jacqui plecase definitiv. ÎI ameninţa de atâta 
vreme că avea să facă asta, încât s-a simţit aproape uşurat când 
chiar a făcut-o. Lui Jacqui nu-i mai plăcea absolut nimic. Nathan era 
un soţ de tot rahatul, un tată de tot rahatul, nu era în stare să le 
asigure decât o viaţă de tot rahatul, şi ținuse neapărat să îi spună şi 
lui toate astea. Nathan crezuse că avea să fie bucuros să scape de ea, 
însă despărţirea de Xander îl făcuse praf într-un mod aproape fizic. 

Se uita des la poze. La faţa fericită a lui Xander, la mânuțele lui şi 
la părul des, puţin ondulat deja. Lui Nathan îi era dor până şi de 
plânsetele lui din miez de noapte, ca un huruit de motor. Când 
Xander era bebeluş, Nathan obişnuia să se aşeze lângă pătuţul lui, 
în întuneric, şi să cânte încetişor la chitară. Era unul dintre puţinele 
lucruri care păreau să îl liniştească pentru o vreme, dar Nathan 
fusese surprins să afle că lui Jacqui i se părea mai degrabă enervant 
decât folositor. 

Nathan refuzase să se certe cu ea în faţa lui Xander. Nu era 
copilul de vină pentru că ei doi se certau. În momentele lui de mare 
sinceritate, Nathan recunoştea că nu fusese vina ei exclusivă. 
Fuseseră nişte ani grei, fiind căsătoriţi şi separați totodată, iar el 
descoperise că se simţea uneori mai bine după ce Jacqui a plecat. Ca 
atunci când stătea întins pe bancheta din spate a maşinii sale lângă o 
barmaniţă olandeză drăguță. Dar de Xander îi era mereu dor. 

Nathan se întreba uneori ce s-ar fi întâmplat în ziua aceea dacă n- 
ar fi intrat în vorbă cu Keith la benzinărie, şi ar fi urcat în maşină şi 
s-ar fi dus direct acasă. l-ar fi putut strânge mâna în trecere socrului 
său — l-ar fi putut chiar pocni drept în faţă — şi lucrurile ar fi stat mai 
bine pe termen lung. 

Dar nimic din toate astea nu se întâmplase. Plătise carburantul şi 
Keith îi strigase de la distanţă: 

— Să ştii că o să-i plătim avocaţii lui Jacqui, Kathy şi cu mine. 

— O tâmpenie. 

Nathan rămăsese pe loc, la câţiva metri distanţă de maşina lui. 

— E adevărat. 

— Sunt convins că e al dracului de adevărat, a spus Nathan 
schimbându-şi direcţia şi îndreptându-se direct către Keith. Ziceam 
că e o tâmpenie faptul că vă băgaţi şi voi nasul. 

— Ni se pare că eşti irațional... 

— Eu? 

— ...Şi vrem să îi asigurăm lui Jacqui cea mai bună reprezentare. 
Şi lui Xander. 

— Xander e bine, amice. Nu are nevoie de ajutorul tău. Are 
nevoie să îşi vadă tatăl din când în când, de asta are nevoie. 

— Nathan... 

— Dacă ar fi după nenorocita de fiică-ta... 

— Hei, ai grijă cum vorbeşti! a spus Keith părând că se sufocă de 
nervi. 

— Nu, tu să ai grijă! Dacă ar fi după nenorocita de fiică-ta, ar 
însemna să nu îmi mai văd niciodată copilul. 

Keith nu i-a răspuns, însă pe chipul lui a putut citi ceva de genul 
Aşa ar fi ideal. 

Nathan a simţit un fior de teamă. Se aşteptase la ceva opoziţie în 
privinţa cererilor lui de custodie, însă nu se gândise că aveau să 
meargă atât de departe. Nu puteau să îl separe complet de Xander! 
Sau puteau? Îşi închipuia că nu, însă e drept că Keith avea nişte 
buzunare foarte largi. 

Nathan a făcut un pas înainte, a ridicat un deget şi l-a îndreptat 
către fostul său socru. O vedea pe Kylie, angajata de la staţia de 
benzină, cum îi privea prin geam. Mai târziu, aceasta avea să 
declare că Nathan avusese un comportament agresiv. Însă atunci, 
pe loc, lui Nathan nu îi păsase de nimic. 

— Keith, amice, a spus el încercând să îşi controleze tonul aşezat 
al vocii. Ascultă-mă cu atenţie, pentru că e cel mai adevărat lucru pe 

care o să-l auzi în tot acest an. Oi fi tu capabil să cumperi şi să vinzi 
toate nenorocitele de vite din districtul ăsta, dar să mă ţii departe de 
Xander nu o să poţi! 

— Asta îşi doreşte Jacqui. 

— Mi se rupe. Jacqui va trebui să se obişnuiască cu ideea asta. 

Keith şi-a zornăit cheile, poate puţin cam nervos: 

— Nu neapărat. O pot ajuta eu. Dacă erai un soţ şi un tată mai 
bun, n-ai fi ajuns niciodată în situaţia asta. 

— Amice, nu există nimic pe lume care să o facă fericită pe 
femeia aia. Poate dacă n-ai fi bătut-o tu tot timpul la cap, spunându- 
i cât de ratat eram, n-ar mai fi plecat. 

— Crezi că e vina mea că şi-a dat seama cum stau lucrurile? Am 
încercat totul cu tine, Nathan. i-am dat şi pământ, nu-i aşa? Ti-am 
dat o şansă? 

Nathan a râs: 

— Mda, continuă să te convingi singur de prostia asta! Nu aveam 
nicio şansă cu nenorocitul ăla de pământ, iar tu ştii prea bine asta. 
Ai vrut de fapt să dau greş şi ca Jacqui să vadă asta, iar dorinţa ţi s-a 
îndeplinit, amice. Foarte bine. Însă în ceea ce îl priveşte pe Xander, 
nu ţi se va îndeplini nicio dorinţă. 

— Mai vedem noi. 

— Chiar ai fi fericit dacă aş renunţa la copil? Chiar crezi că aşa ar 
fi mai bine? 

— Sincer? Da. Nu cred că lui Jacqui sau lui Xander le e bine cu 
tine prin preajmă. 

— De ce? a întrebat Nathan împins de curiozitate, dar şi furie. De 
ce crezi că e ceva în neregulă cu mine? Nici măcar nu ţi-ai dat 
interesul să mă cunoşti vreodată, Keith. 

— Cunosc bărbaţii de genul tău, a spus Keith. Am trăit toată 
viaţa mea în pustiu şi ştiu cam ce se găseşte pe-aici. Ştiu eu ce fac 
bărbaţii ca tine. 

— Ce vrei să spui cu asta? 

Keith îşi deschisese portiera. 

— Nu am timp de pierdut aiurea. Plec. 

— Stai! Despre ce vorbeşti? Te referi la tatăl meu? 

— Poate. 

— Hei, nu face asta. 

Nathan a apucat portiera, blocându-l pe Keith. Era mult mai 
voinic decât el. 

— Nu-i corect ce spui. 

— Eşti sigur de asta? l-a întrebat Keith pe Nathan uitându-se fix 
la braţul lui. 

Nathan şi-a lăsat încet mâna jos. Keith a clătinat din cap şi s-a 
urcat în maşină. 

Apoi a coborât geamul. 

— Să nu încerci să o suni pe Jacqui. Orice conversaţie se va purta 
doar prin intermediul avocaţilor. 

— Isuse, Keith! 

Nathan îşi vârâse capul în maşină, lucru de care şi-a amintit mai 
târziu şi Kylie, care îi privea de la tejgheaua magazinului. 

— E numai treaba mea şi a lui Jacqui. Ţine-ţi banii departe de 
asta! Ai înţeles? Nu vreau să îţi baţi joc de familia mea. 

— Nu, Nathan, spusese atunci Keith râzând. Tu eşti cel care nu 
înţelege. O să continui să scriu cecuri cât de mult timp va fi necesar. 
Jacqui şi Xander nu sunt familia ta, ci a mea, şi am de gând să am 
foarte mare grijă de ei. Deci acum mă asculţi tu pe mine. Nu dau 
nici doi bani pe ceea ce vrei tu. Mă interesează doar ce vreau şi eu şi 
ce îşi doreşte Jacqui. 

— Şi, mai exact, ce anume? 

— Să stai dracului departe de mine şi de familia mea, de acum 
încolo! 

Nathan i-ar fi putut foarte uşor sparge nasul, prin geam. Chiar şi 
în prezent se întreba încă dacă nu ar fi trebuit să o facă. Probabil că 
aşa s-ar fi pus cruce mai repede întregii poveşti. Însă cumva, în 
toată nebunia, se gândise brusc la Ilse. Magia nopţii precedente 
fusese mai mult sau mai puţin ştearsă cu buretele din cauza lui 

Keith, dar, pentru o clipă, omul din faţa sa a părut ceva mai puţin 
important. El şi cu banii lui nu puteau întina chiar totul. 

Nathan se străduise să tragă adânc aer în piept. Fără să mai 
spună o vorbă şi dând dovadă de un autocontrol pe care nu îşi 
amintea să-l mai fi avut vreodată în viaţă, se întorsese la maşina lui 
şi plecase de acolo. 

pd 


Nathan a parcat mai departe de mormânt decât Harry, mormânt 
care părea cumva încă şi mai izolat decât păruse cu o zi înainte. De 
data asta, a coborât şi Bub din maşină şi l-a urmat pe Harry către 
piatra funerară. Au rămas unul lângă altul. Nathan a observat că, 
aşa cum se aşteptase, nisipul şi vântul refăcuseră aproape complet 
locul acela. Deja era dificil să îţi imaginezi că acolo jos zăcuse 
Cameron. Nathan l-a văzut prin parbriz pe Bub spunând ceva, iar 
Harry s-a încruntat uşor. 

Nathan s-a întors către Xander. 

— Vrei să ieşi? 

— Nu, a răspuns Xander privind în orice alt loc în afară de cel în 
care fusese corpul lui Cameron. Tu vrei? 

— Nu. 

Au rămas în maşină, simțind cum îi învăluie miasma alimentelor 
în curs de descompunere venită din spate. 

K 

Nathan văzuse de la kilometri distanță maşina scumpă de teren. 
Plecase de la benzinărie cu mâinile încleştate pe volan şi cuvintele 
lui Keith răsunându-i în urechi. Ilse şi noaptea trecută păreau 
departe acum, iar Nathan se simțea nervos şi iritat. Intenționase să 
se ducă direct acasă, însă îl cuprinsese oboseala, pentru că nu 
dormise, şi nu prea putea conduce aşa. A oprit la brutărie şi a luat o 
cafea. Încă se simţea obosit, dar pe măsură ce sorbea din cafea, 
aşezat în maşină şi gândindu-se la motivul pentru care nu dormise, 
zâmbetul a început să îi reapară pe faţă. 

După douăzeci de minute, a pornit din nou la drum. La vreo 

jumătate de oră de când ieşise din oraş, a zărit maşina de teren 
parcată într-un cot al drumului pietruit. Poate că nu era chiar 
parcată, ci doar oprită, jumătate pe drum, jumătate în afara lui. 
Nathan recunoscuse maşina cu mult înainte să îi vadă faţa celui 
rezemat de capotă. 

Mai târziu, Nathan avea să realizeze că avusese trei sau patru 
minute la dispoziţie ca să ia o decizie. Nu fusese un impuls de 
moment, indiferent din ce unghi priveai problema. Fusese ceva 
calculat, iar asta înrăutăţise până la urmă situaţia. 

Indiferent de motiv, faptele rămâneau aceleaşi. Nathan văzuse 
maşina lui Keith parcată într-un cot al drumului şi îl văzuse apoi şi 
pe Keith. Cu o mână făcea semne, iar pe cealaltă o ţinea strâns pe 
lângă el. Pe faţă i-a văzut clar dezamăgirea profundă când şi-a dat 
seama că în spatele volanului se afla Nathan. Şi totuşi, Keith a mai 
făcut o dată cu mâna, cu corpul uşor aplecat în faţă de data asta. O 
mână fluturând în aer, cealaltă lăsată în jos, pe lângă buzunarul în 
care îşi ţinea banii. Nathan atinsese frâna, instinctiv, fără să se 
gândească la asta, acum, că se mai calmase. S-a gândit la Xander, 
aflat la kilometri depărtare şi, deodată, a simţit o greutate în piept şi 
un val de sânge urcându-i spre tâmple. Şi cumva în spatele acestor 
gânduri, a auzit vorbele lui Keith: „Să stai dracului departe de mine 
şi de familia mea, de acum încolo!” 

— Cum zici tu, amice. 

Şi Nathan a trecut pe lângă el fără să se oprească. 

Capitolul 11 


Nu că i-ar fi păsat cuiva, însă trebuie menţionat că lui Nathan nu 
i-a dat pace conştiinţa. Aşa că, după treizeci de minute, a făcut cale 
întoarsă, ceea ce înseamnă că a ajuns din nou la maşina lui Keith 
după vreo oră. Maşina era încă acolo, tot aşa oprită, într-un mod 
ciudat, dar nu se vedea nici urmă de Keith. Îngrijorat, Nathan 
ceruse informaţii prin staţia radio. Abia după neobişnuit de multă 
vreme răspunsese cineva. Keith fusese luat de o ambulanţă, i s-a 
spus. 

— E bine? întrebase Nathan. 

Din nou o aşteptare prea lungă. Mai mult de un minut de zgomot 
de fond, după care, într-un final, o voce spusese: 

— E prea târziu, prietene. 

Probabil că era cineva cunoscut, însă nu-l recunoscuse. 

— Prea târziu pentru Keith? La dracu’, pe bune? 

— Nu. Prea târziu ca să pretinzi că îţi pasă. Ne-a spus că l-ai lăsat 
acolo. 

Şi după asta, staţia radio a lui Nathan a tăcut de tot. 

Nathan i-a aruncat o privire lui Xander, care se uita la Bub şi la 
Harry, care stăteau lângă mormântul păstorului. Bub era cu spatele 
la ei, în timp ce Harry se ghemuise lângă piatră ca să examineze ce 
mai rămăsese din gropiţa de la baza ei. A rămas mult timp acolo, 
după care s-a ridicat şi a privit în jur în toate direcţiile. Dar Nathan 
nu a întors şi el capul. Ştia ce era acolo. Nimic. Kilometri întregi de 

Keith avusese un infarct. Aproape că murise. Aproape. Dar nu 


NIMIC. 


murise, iar asta nu se întâmplase mulţumită lui Nathan. Chiar şi la 
un pas de moarte, întins pe targă în ambulanţă, Keith îşi trăsese 
masca de oxigen de pe faţă şi făcuse un efort ca să le povestească 
salvatorilor cum trecuse Nathan pe lângă el. Cum îl lăsase să moară. 

Fusese găsit în mai puţin de un sfert de oră, de către un şofer care 
făcea livrări. Avusese mare noroc, toată lumea spunea asta. Exista o 
şansă la o mie să treacă cineva atunci pe acolo. Întâmplarea se 
răspândise prin district ca o furtună de praf. Scârba şi neîncrederea 
tuturor erau evidente. Să laşi pe cineva aşa singur în mijlocul 
pustiului nu era chestiune de bune maniere, ci una de viaţă şi de 
moarte, în cel mai propriu sens. Nathan reuşise singur să facă ceva 
absolut de neînchipuit: să unească întregul oraş — albi, indigeni, 
bătrâni, tineri, vechi rivali şi prieteni statornici. Duşmănii de treizeci 
de ani au fost lăsate deoparte cât timp s-a discutat fărădelegea lui 
Nathan. 

A fost o chestiune asupra căreia întreaga comunitate din 
Balamara a fost de neclintit în convingerea ei. Era aproape de 
neimaginat şi cu siguranţă de neiertat să laşi un seamăn aşa, la mila 
sorții. lar dacă Nathan Bright, născut şi crescut printre ei, nu ştia 
măcar acest lucru, înseamnă că nu avea de ce să mai trăiască în 
comunitatea aceea îndepărtată. 

Nathan îşi ceruse iertare, cu sinceritate şi timp îndelungat. Harry 
şi Liz făcuseră şi ei asta, în numele lui. După o vreme, şi Cameron. 
Jacqui pusese mâna pe telefon doar cât să ţipe la el de la Brisbane, 
apoi închisese şi îşi sunase avocaţii. Măcar vorbise cu el, s-a gândit 
mai târziu Nathan. Nu erau mulţi cei care mai vorbeau cu el. 

Pedeapsa comunităţii a fost fulgerătoare. S-a ţinut o adunare 
cumplită în oraş, la care Nathan a trebuit să înfrunte şaizeci de 
perechi de ochi acuzatori. Şi-a pregătit un discurs prin care îşi cerea 
iertare şi l-a citit. Fusese nervos, iar acum i se părea şi lui oribil ce 
făcuse. A încercat să povestească despre lupta pentru custodie, 
despre presiunea sub care trăia. Nu era o scuză. Chiar dacă ai fi tu 
însuţi pe moarte şi tot ar trebui să te opreşti să dai o mână de ajutor. 
Nu exista nicio scuză pe lumea asta care să justifice ceea ce făcuse el. 
Nu făcuse decât să dovedească faptul că Jacqui avea dreptate când 
îşi exprima dubiile legat de custodie. Avocaţii ei au primit ulterior 
transcrierea celor spuse de Nathan şi i-au folosit vorbele împotriva 

lui. 

Jacqui însăşi scrisese un e-mail — Nathan se înfuria şi acum când 
îşi amintea de acesta — pe care mama ei îl citise cu voce tremurată la 
acea întâlnire şi în care povestea cu lux de amănunte cât de tare îi 
afectase familia gestul lui Nathan. Comunitatea fusese extraordinar 
de impresionată. Nathan îl surprinsese până şi pe Bub încuviințând 
câteodată din cap, cu empatie. 

S-au auzit şi câteva bombăneli violente, cum că sergentul 
McKenna ar trebui să îl acuze pe Nathan de tentativă de omor, dar 
din fericire acele propuneri nu s-au concretizat. În schimb, locuitorii 
oraşului i-au întors spatele şi au strâns rândurile. Nathan a fost 
excizat ca o tumoare canceroasă, iar comunitatea s-a vindecat fără 
el. 

Imediat i-a fost interzis accesul în orice loc public din oraş. Până 
la urmă, benzinăria şi poşta au acceptat să îl servească, dar doar 
după ce Glenn i-a somat s-o facă şi fără niciun contact vizual în 
timpul tranzacţiilor. Povestea a ajuns repede şi la urechile 
angajaţilor ocazionali ai lui Nathan, care şi-au dat demisia rând pe 
rând. A fost forțat să ofere salarii mai mari pentru competenţe mai 
mici şi nici aşa nu reuşea să găsească înlocuitori. Nu se putea 
descurca singur cu toate animalele, aşa că s-a văzut nevoit să reducă 
din turme. Colaboratorii săi obişnuiţi au refuzat să-i mai răspundă 
la telefon, admițând într-un sfârşit că fuseseră ameninţaţi cu 
boicotul dacă mai făceau afaceri cu el. Nu că ar mai fi vrut să facă. 
Cât de nenorocit să fii ca să laşi un om să moară? Fusese nevoit să 
îşi caute alţii mult mai departe, şi să plătească mult mai mult pentru 
mult mai puţin. 

Într-o dimineaţă, la câteva luni după întâmplare, Nathan se 
trezise într-o linişte bizară în jur. Stătea culcat, neliniştit şi îngrijorat, 
când a avut o revelaţie. Era complet singur. Niciun angajat. Nimic 
în afară de zgomotul de fond al staţiei radio. Nathan a rămas cu 
ochii fixaţi în tavan. Nu era absolut nimeni aproape de el, nici măcar 
la ore întregi de drum, în orice direcţie ar fi luat-o. Fusese lăsat 

complet în voia sorții. 
K 

Xander cotrobăia prin torpedoul lui Cameron ca să evite să se 
uite la mormânt. Ambii poliţişti îl verificaseră, însă Nathan nu îl 
deschisese încă. Părea în ordine şi cu tot ce aveai nevoie. La fel ca şi 
restul proprietăţii lui Cam, administratorul dinamic ce fusese, s-a 
gândit el cu o uşoară amărăciune. 

— Ceva interesant pe acolo? 

— Nu chiar, a clătinat Xander din cap. Însă pare că intenţiona să 
ajungă la releu la un moment dat. Are un ghid de reparaţii aici. 

— Serios? a întins Nathan mâna după el, întorcându-l apoi pe 
toate părţile. Poate doar aşa, drept acoperire? Ca să nu se prindă 
nimeni că intenţiona să vină, de fapt, aici? 

— Poate, a spus Xander. Dar sunt multe informaţii aici. A scos la 
imprimantă instrucțiunile şi a bifat tot echipamentul pe care l-a luat 
cu el. 

Nathan s-a încruntat. 

— Poate că s-a răzgândit pe drum? 

Xander nu a zis nimic, doar a ridicat din umeri, apoi s-a uitat la 

Nathan încercase să o sune pe Ilse. Amânase prea mult 


Harry şi la Bub. 


momentul, de teama celor ce probabil îi ajunseseră pe la urechi, dar 
nici nu ştia ce i-ar fi putut spune. Când reuşise în sfârşit să îşi adune 
curajul s-o sune la bar, în timpul turei ei obişnuite de weekend, îi 
răspunsese patronul. I-a recunoscut vocea lui Nathan şi i-a spus că, 
dacă îl vedea sau îl mai auzea vreodată, nu poliţia ar fi fost sunată 
ca să rezolve problema, dacă înțelegea ce vrea să spună. 

Nathan înţelegea, dar tot a luat-o înspre oraş în weekendul 
următor. Şi în cel de după. A încercat să se prindă care cameră din 
clădirea pentru angajaţi era a lui Ilse şi îi strecurase un bileţel pe sub 
uşă. Nu ştia dacă îl primise vreodată. Dacă o făcuse, lui nu-i spusese 
nimic. Parcase lângă drum, într-o zonă mai întunecată, şi urmărise 

de la distanţă sigură luminile barului. Nu putea nici să intre, dar 
nici să stea departe de acel loc. 

A mai făcut asta uneori în anii ce au urmat, poate o dată la şase 
luni. Cât să audă şi sunetul altor voci decât cele din capul său. Parca 
în locul acela întunecat, asculta conversațiile înăbuşite şi frânturile 
de melodii care ajungeau din când în când până la el. Apoi nu a mai 
făcut-o. Chiar şi după zece ani, n-avea de unde şti cine s-ar fi aflat 
înăuntru şi dacă l-ar fi recunoscut cineva. Bănuia că era posibil să-şi 
fi amintit numele lui, totuşi. Întâmplarea continuase să se 
răspândească, din gură-n gură. Nathan devenise doar o avertizare. 

Într-o seară, nu la multă vreme după întâmplare, îi văzuse pe 
Cameron şi pe Bub ieşind din bar, râzând şi strângând mâinile unor 
tipi pentru care Nathan încetase să mai existe. Se ţinuse la distanţă 
şi de fraţii săi în ultima vreme, pe cât se putuse. Nu îi spuseseră în 
faţă acest lucru, dar era clar că fapta fratelui lor îi pătase şi pe ei. 
Aşa că păstrase distanţa ca să nu se simtă ei obligaţi să îi spună să o 
facă. 

Îi privise atunci, la ieşirea din pub, şi mica înțepătură iniţială, de 
trădare, se transformase treptat în ceva de un optimism prudent. 
Însă telefonul pe care sperase să-l primească de la Cam - „Gata, 
frate, poţi să vii, am lămurit lucrurile. Le-am explicat, ei ştiu acum 
că îţi pare rău” — nu venise niciodată. O săptămână mai târziu, 
Nathan se dusese din nou acolo, şi de data asta văzuse ceea ce şi-a 
dat seama că aştepta. 

Ilse îşi terminase tura. Era în lumina unui felinar de pe stradă. Cu 
un discurs schiţat confuz în minte, pusese o mână pe portieră, când 
i-a văzut în urma ei pe patronul şi doi angajaţi temporar, discutând 
între ei în timp ce fata încuia barul. Mai rămăseseră o vreme în 
stradă, iar Nathan trebuise să se mulțumească să o conducă din 
priviri, măcinat de regrete. Mai târziu, şi-a călcat pe mândrie şi i-a 
cerut direct lui Cameron să pună o vorbă bună pentru el la pub. 

— Frate, abia dacă mai ajung; şi eu pe acolo, îi răspunsese Cam, 
părând să se încrunte la telefon. Fac asta doar ca să aibă Bub cu cine 


116 + 


vorbi. 

— Te rog, Cam. Întreabă dacă mă pot întoarce. E o fată acolo. 
Una foarte drăguță. Lucrează la bar. 

Acum vorbea o limbă pe care fratele său putea să o înţeleagă. 

Cameron a râs: 

— O, da. Am văzut-o. E OK. 

— Da, deci o să întrebi? Poate mă lasă să revin. 

Nathan îşi ţinuse respiraţia până primise răspunsul. 

— Frate, îmi pare rău, dar e prea devreme. Chiar nu pot face 
nimic, nu vor să te vadă acolo. 

Nathan închisese telefonul. Apoi nu mai vorbise trei luni cu 

Xander a pus hârtiile la loc în torpedou şi a început să se foiască 


fratele său. 


în scaun. Nathan îşi putea da seama că era prea mult pentru el şi că 
abia aştepta să plece de-acolo. Şi el însuşi era cam la limită. S-a 
întrebat dacă n-ar fi trebuit să plece ei înainte, dar parcă nu îi venea 
să îi lase pe Bub şi pe Harry singuri lângă mormânt. Nu ştia exact 
de ce. Amândoi îşi țineau capetele plecate şi vorbeau, dar Nathan 
nu-i putea auzi. 

— Plecăm imediat, a spus el, iar Xander a încuviinţat. 

Nathan se simţise mereu răzbunat, în sinea lui, prin faptul că 
Xander nu fusese niciodată prea apropiat de bunicul lui. Jacqui îi 
spusese lui Xander, când fusese suficient de mare, versiunea ei 
asupra celor întâmplate, aşa că Nathan nu avea cum să nu i-o spună 
şi el pe a lui. Imediat după, a regretat că o făcuse. Nici versiunea lui 
nu suna mult mai bine. În orice caz, Keith era mort acum. Decedase 
în urma unui al doilea infarct, la patru ani după primul. Despre al 
doilea infarct nu se prea putea spune că era tot din cauza lui 
Nathan, dar nici nu a ridicat în vreun fel povara ruşinii de pe umerii 
lui. Văduva lui Keith se mutase la Brisbane, să fie mai aproape de 
Jacqui şi de Xander, iar acum se afla într-un cămin de bătrâni. 
Nathan sperase pentru o vreme că moartea lui Keith avea să pună 

capăt surghiunirii sale, dar asta nu s-a întâmplat, ba chiar situaţia s- 
a înrăutățit cumva. Keith fusese victima, deci tot el ar fi trebuit să 
anuleze pedeapsa. Acum, acest lucru nu avea să se mai întâmple 
niciodată. 

La început, Nathan îşi spunea în fiecare zi că, la un moment dat, 
totul va fi dat uitării. La peste zece ani de atunci, încă mai aştepta. 
Dar nu se mai gândea zilnic la asta. Chiar nu se mai gândea deloc, 
de fapt. Acum îşi petrecea multe dintre zile punându-şi multe 
întrebări de „dacă”. De exemplu, dacă Keith chiar ar fi murit pe 
drum atunci? Dacă ar fi avut dracului decenţa să se prăbuşească în 
linişte, cu mâna încleştată de piept şi gura închisă? 

Prin parbriz, Nathan l-a văzut pe Harry dând cu vârful 
bocancului în pământul de lângă mormânt. 

Dacă Keith nu ar mai fi fost capabil să-l arate cu degetul, lucrurile 
ar fi stat cu totul diferit pentru Nathan. Morţii nu vorbesc şi nimeni 
nu ar fi ştiut ce făcuse. Nathan ar fi fost liber şi fără de pată. 

Într-un sfârşit, Harry i-a spus ceva lui Bub, care a încuviinţat. S- 
au întors amândoi cu spatele la mormânt şi au luat-o spre maşină. 
Au pornit motorul şi la fel a făcut şi Nathan. A aruncat o ultimă 
privire locului în care fusese găsit Cameron. 

Morţii nu vorbesc. 

De-a lungul vremii, Nathan îşi spusese poate de o sută de ori 
acest lucru, însă acum, pe când trecea pe lângă mormânt, ideea i s-a 
strecurat din nou în minte, fugar şi sub o formă ciudată, 
nefamiliară. Şi se simţea deranjat de felul în care i se cuibărise în cel 
mai întunecat colţ al minţii sale. 

A dat înapoi şi maşina a trepidat la trecerea cu roţile peste o 
bucată de teren mai accidentat. Nathan nu s-a uitat în spate, ci a 
continuat să privească înainte. Aproape involuntar, privirea i s-a 
oprit pe maşina din faţă. Mai precis, pe siluetele celor doi bărbaţi şi 
pe oglinda retrovizoare, în care a putut desluşi o pereche de ochi. 
De acolo, din faţă, Harry se uita la el. 

Capitolul 12 


Chiar şi de departe, Nathan a putut observa reacţia mamei sale 
când a intrat pe drumul către casă în maşina lui Cameron. Liz stătea 
la umbra copacului de la mormântul soţului ei şi, la auzul 
motorului, a înțepenit. A dat să se ridice, apoi s-a prăbuşit la loc 
când din maşină a ieşit nu Cameron, ci Nathan. 

Ar fi parcat lângă maşina lui Harry, însă nu se vedea nici urmă 
de el sau de Bub. Nathan rămăsese atât de departe în urma lor, încât 
la un moment dat nu-i mai văzuse. 

— Am ceva de discutat cu bunica ta, i-a spus Nathan lui Xander 
după ce au coborât din maşină. 

— Nicio problemă. Mă găseşti în camera mea, a răspuns băiatul, 
şi a luat-o înainte, ca şi cum avea ceva de făcut. 

Nathan s-a uitat în urma lui, apoi s-a îndreptat către Liz. La 
picioarele ei stătea Duffy. 

— Ce a zis Glenn? l-a întrebat Liz, care plânsese din nou. 

— O să te sune. Îţi trimite condoleanţe. 

— Condoleanţele astea conţin şi nişte răspunsuri? 

— Nu. 

S-a aşezat în dreapta mamei lui; nu prea auzea bine cu urechea 
stângă. Duffy a venit să îşi sprijine capul de genunchiul său. 

Liz a întins o mână şi Nathan i-a luat-o într-a lui. Îi vedea vechea 
cicatrice de pe braţ, urma furioasă fiind estompată de vreme. A 
ignorat-o, ca de obicei, şi s-a uitat la cea nouă, mai jos, apărută 
recent, încă roşie. Ştia fără să fie nevoit să întrebe, fusese un cancer 
de piele, îndepărtat. Aveau cu toţii aşa ceva, într-o mai mică sau mai 
mare măsură. Toţi adulţii cu pielea albă din regiune. Ori de câte ori 
ateriza în oraş specialistul, se forma mereu o coadă de oameni 
aşteptând să le taie ori să ardă bucăţi perfide din carnea lor. Apoi 
ţineau pumnii strânşi până data viitoare. Şi Nathan avea o mulţime 
de astfel de cicatrici. 

— S-a rezolvat complet? a întrebat el, arătând cu degetul înspre 
semnul roşu. 

— Aşa cred, cel puţin deocamdată, a răspuns Liz, şi şi-a întors 
braţul astfel încât Nathan să nu mai poată vedea urma. Dar cine 
poate şti? 

Relativ aproape, s-a auzit urletul unui dingo şi amândoi şi-au 
întors capetele în direcţia sunetului. 

— Au cam dat târcoale pe aici în ultima vreme, a spus Liz. Au 
prins prea mult curaj. 

Nathan a ezitat: 

— Vrei să încerc să îi prind eu? 

— O să se ocupe Bub. Plăcerea lui. Banii, a adăugat ea repede. 

Consiliul plătea treizeci de dolari pentru fiecare scalp de dingo 
adus la secţia de poliţie, unde Glenn le număra şi le trecea în 
catastife. 

Liz a oftat: 

— Crezi că Bub e în regulă? 

Nathan şi-a amintit de fratele său şi jetul lui de urină eliberat în 
întuneric. 

— Nu ştiu. Bub e Bub. 

— Nu ţi se pare mai rău? 

— Sincer, mi se pare la fel. 

Liz s-a uitat la pământul de lângă mormântul lui Carl. 

— Nu m-am gândit în veci că acolo se va duce Cameron. Mă 
gândesc încontinuu la foarte multe lucruri. Ce aş fi putut face altfel. 

— Nu-ţi face asta. Probabil că nimic nu ar fi putut schimba ceea 
ce s-a întâmplat. 

— Cumva, asta doare şi mai rău, a clătinat Liz din cap. Îmi doresc 
să nu mă fi dus la călărit în dimineaţa aceea. Însă cineva trebuie să 
antreneze calul lui Sophie. A aruncat-o la pământ, ţi-a povestit? 

— A zis ceva cum că ar fi căzut. 

— Nu sunt sigură dacă a fost vina ei sau a calului. Se antrenează 


. 120 + 


pentru gimcana’ de anul ăsta, din nou, dar va avea mari probleme 
dacă nu îl poate controla. Am zis că fac un lucru bun dacă mă duc 
să-l verific după călătorie, dar poate că, dacă nu m-aş fi dus... 

Liz s-a oprit brusc. În ochi avea lacrimi. 

— Poate dacă m-aş fi aşezat alături de Cameron, să avem o 
discuţie serioasă. Îţi aduci aminte despre ce aţi vorbit ultima oară? 

Nathan a încercat să îşi amintească. 

— Probabil despre repararea gardurilor care ne separau. 

— Serios? 

Lui Nathan aproape că i-a venit să râdă când i-a văzut faţa şi şi-a 
dat seama cum sunase ceea ce spusese: 

— Adică la propriu, repararea gardurilor care ne despart 
proprietăţile. Cum să împărţim costurile de întreținere. 

— A, da, bineînţeles, a spus ea, şi a lăsat privirea în pământ. A 
sunat Steve de la clinică. În caz că nu găsesc şi altceva în afara 
semnelor de deshidratare, ne trimit corpul în câteva zile. Miercuri 
putem să facem înmormântarea, dacă vrem. 

— În Ajun? Atât de repede? 

— Ori atunci, ori abia la anul. Ilse a spus că ea nu ştie, aşa că eu 
am zis să o facem miercuri. M-am gândit că e mai bine aşa. 

Şi-a întors ochii umflaţi de plâns către casă şi s-a uitat la ferestrele 
de la dormitorul fetițelor: 

— Crezi că e bine cum am hotărât? 

— Aşa cred. În astfel de cazuri, nu există hotărâri bune sau 
proaste. 

— Atunci cred că ar fi bine să îi anunţ pe vecini. 

— O să vină? În preajma Crăciunului? 

— Bineînţeles că o să vină, a răspuns Liz cu tonul uşor ridicat. 

Nathan ştia că era, cel mai probabil, adevărat. Oamenii îl plăceau 
pe Cameron şi, chiar dacă nu l-ar fi plăcut, de obicei făceau eforturi 
deosebite când murea cineva. Înmormântările erau unele dintre 

puţinele evenimente care o scoteau pe mama lor dintre graniţele 
proprietăţii. Cele mai multe dintre ele erau locale, la distanţă de o zi 
cu maşina, însă acum câteva luni luase avionul până la Victoria, ca 
să-şi înmormânteze fratele. 

Nathan nu fusese foarte atent când Liz îl sunase să îi spună că îi 
murise unchiul. Malcolm Deacon, mort de tromboză coronariană, la 
şaptezeci şi unu de ani. Nu se putea preface că îi păsa de asta, nici 
măcar nu îl cunoscuse. Îl întâlnise o singură dată, cu mai mult de 
douăzeci de ani în urmă, la înmormântarea fiicei lui. Fuseseră toţi 
trei fraţii acolo, pentru că Liz îi convinsese să meargă. 

— A fost verişoara voastră, spusese ea, şi se pare că asta fusese de 
ajuns. 

Carl refuzase categoric să meargă şi fusese uimit să descopere că 
acest lucru nu o descurajase pe nevastă-sa. Liz şi băieţii zburaseră 
cu avionul şi merseseră ore întregi cu maşina, până la Kiewarra, un 
orăşel de rahat de care Nathan nici nu auzise, aflat la dracu-n 
praznic, în Victoria. Când au ajuns, Nathan a înțeles de ce plecase 
mama lor de acolo imediat cum împlinise optsprezece ani. Era mai 
mare decât Balamara, dar era ceva în neregulă cu locul acela. 
Localnicii erau nişte puţe blege care nu făceau altceva decât să 
pălăvrăgească despre vreme, în timp ce fraţii Bright se plimbaseră 
alene prin oraş, îmbrăcaţi în bluze cu mâneci lungi şi bucurându-se 
de schimbarea răcoroasă. 

Cei din familie ascultaseră o slujbă pentru o fată pe care nu o 
întâlniseră niciodată, înconjurați de oameni pe care nu îi cunoşteau. 
Nathan ştia doar că verişoara lui murise la şaptesprezece ani, cu 
numai câţiva ani mai puţin decât el, dar fusese surprins de cât de 
tânără i-a părut când a văzut coşciugul. Lângă el stăteau doi băieţi şi 
o fată de aproximativ aceeaşi vârstă, vizibil marcați şi cu ochii mari, 
şocaţi. Bub, pe atunci în vârstă de doar opt ani, plânsese în pumni 
de parcă o cunoscuse. 

După slujbă, Nathan, Cameron şi Bub rămăseseră mai în spate şi 
priviseră de la distanţă reîntâlnirea glacială dintre Liz şi fratele său. 

Un văr din cealaltă ramură a familiei le tot dăduse târcoale, 
uitându-se la ei printre gene de parcă era beat turtă în plină zi. 
Părea un nenorocit, în sensul cel mai rău al cuvântului, iar Nathan 
s-a felicitat că a stat la distanţă de el. Mai târziu, tipul spusese ceva 
care îl supărase pe Bub, aşa că Nathan şi Cam îl cam înghesuiseră 
puţin la toaletă, dându-i vreo două. Nu mai multe, pentru că erau la 
o înmormântare şi ei nu erau animale, însă suficient cât să-i țină 
minte data viitoare. Când au plecat de la priveghi, mama lor 
clătinase din cap şi mormăise ceva în bărbie. 

— Ce-a fost asta? a întrebat Nathan. 

— Nimic. Doar că am fi putut face mai multe pentru biata fată. 

Au părăsit oraşul în secunda în care se terminase totul. Liz nu 
păruse deloc interesată să rămână chiar şi o singură noapte în 
comunitatea de fermieri în care crescuse. Anul acela fusese parcă 
marcat de moarte. După câteva luni, îl descarcerau pe tatăl lui 
Nathan dintr-o caroserie metalică contorsionată, apoi îl îngropau în 
colţul acela îndepărtat al curții. 

După aceea, Liz nu mai pusese piciorul în vreun avion până în 
urmă cu trei luni, când anunţase că se ducea la înmormântarea 
fratelui său. Nathan fusese complet surprins. Nu simțea decât cel 
mult o uşurare vagă la vestea morţii unchiului său şi presupusese că 
şi mama lui simţea la fel. 

— Oare de ce vrei să te duci? o întrebase el. 

— A fost fratele meu. 

— Da, dar... 

Nu a ştiut cum să-şi continue răspunsul. Ea ştia aceleaşi lucruri 
ca şi el. Lui Nathan i-a trecut chiar prin cap că avusese noroc să-l 
doboare atacul de cord înainte ca sistemul judiciar să pună gheara 
pe el. 

Bineînţeles că pe Jacqui n-o interesaseră detaliile. Pentru ea 
fusese o oportunitate strălucită să afle de ce anume fusese acuzat 
unchiul lui Nathan şi folosise asta drept pretext să nu îl mai trimită 
pe Xander în vizite, citând diverse proceduri legale în curs şi 

modele de comportament adecvate, şi alte prostii de genul acesta. 
Nathan se văzuse nevoit să îi plătească avocatului său o sumă cu 
trei cifre, pentru ca acesta să îi trimită lui Jacqui o scrisoare cu şase 
propoziţii, în care să-i reamintească obligaţiile sale legale. Deci 
Nathan -— cel puţin — nu avea cum să nu se bucure că tipul ăla era 
mort şi îngropat acum. 

Însă Liz era hotărâtă să plece, iar Nathan se îngrijorase la gândul 
că ar face singură acea călătorie teribilă. S-a tot gândit la asta, mai 
mult decât ar fi trebuit, apoi i-a spus şovăitor că ar însoţi-o. Însă i s-a 
răspuns că deja se oferise şi Cameron, şi că mama lui îi spusese şi lui 
că nu era cazul să se deranjeze. 

— Pentru numele lui Dumnezeu, spusese ea, Mal nu merita nici 
măcar un singur bilet de avion, darămite două! Nici înainte, şi cu 
atât mai puţin acum. 

Urmase o lungă discuţie şi până la urmă o însoţise unchiul Harry. 

— Cum a fost? îl întrebase mai târziu Nathan. 

— În linişte. 

— Lume multă? 

— Doar noi doi, practic. Şi o pereche de poliţişti care au apărut la 
un moment dat. 

— Oficial? 

— Nu cred. Unul era un tip din partea locului, din Kiewarra. 
Prietenos, dar pe picior de plecare. Era un pic cam... 

Harry a făcut un semn cu mâna în dreptul feței, apoi a continuat: 

— „afectat. Celălalt era un tip înalt care spunea că locuise şi el 
prin zonă, dar acum lucra la Melbourne. N-a prea zis şi altceva, 
părea destul de iritat de toată situaţia. Cred că veniseră acolo ca să 
se convingă că ticălosul ăla bătrân era mort de-a binelea. 

Nathan bănuia că şi maică-sa se dusese acolo cam din acelaşi 
motiv. 

Gândul la Harry l-a făcut pe Nathan să-şi amintească drumul 
făcut mai devreme. Felul în care bărbatul găsise din prima cărarea 
ascunsă dintre stânci. 

— Cam nu a vorbit niciodată despre vreun lucru anume care îl 
deranja? a întrebat el. Chiar şi un nimic oarecare? Probleme cu 
Harry? Sau cu Bub? 

— Nu cred. Aşa cum ai zis şi tu, Bub e Bub. 

— Şi Harry? 

Liz s-a încruntat. 

— Totul în regulă din câte ştiu. De ce? 

— Nu ştiu. Poate că nu e nimic. Mă gândeam doar că Harry a 
spus despre Cam că părea cam stresat şi... 

— Şi ce? 

— Nu ştiu. Poate că au avut vreo controversă sau ceva. 

— Din câte ştiu eu, nu au avut, a spus Liz, însă şi mai încruntată. 
Harry este un om bun. Şi a făcut bine familiei ăsteia. 

— Ştiu. 

— E aici de mai multă vreme decât tine. Şi întotdeauna a făcut 
ceea ce a trebuit pentru noi, nu crezi? 

— Ba da. 

— Deci ce anume voiai să spui? 

— Nimic. Hai să trecem peste asta. 

Pauză. 

— Bine, a spus Liz, însă Nathan i-a surprins o privire rapidă 
înspre maşina de teren a lui Harry. 

— Auzi, ce se întâmplă cu partea de pământ a lui Cam? a întrebat 
Nathan. 

Voise să schimbe subiectul, dar vorbele i-au ieşit brusc, aşa cum 
nu intenţionase. Liz însă nu a părut să observe. 

— Îi rămâne lui Ilse, a răspuns ea, cu o uşoară rigiditate în voce. 
Însă cum rămâne cu treburile de zi cu zi, nu ştiu. Va trebui să ne 
gândim cine va conduce locul ăsta pe termen lung. 

A tăcut o clipă, aşteptând oarecum ca Nathan să aibă vreo 
propunere. 

— Poate angajăm un administrator, a spus ea văzând că Nathan 
tace. 

— Deci nu Bub? 

— Nu, a venit răspunsul rapid. O să văd ce părere are şi Harry, 
însă, personal, nu prea cred. Totuşi, să aveţi grijă să îl includeți şi pe 
Bub în toate discuţiile voastre, tu şi cu Ilse, da? 

— Da, sigur că da. 

Nathan a văzut o bicicletă de copil rezemată de casă: 

— Fetele cum se mai simt azi? De dimineaţă păreau un pic... 

A încercat să găsească un cuvânt potrivit, dar nu a reuşit: 

— Ciudate. 

— Dumnezeu ştie. La Sophie e dificil să-ţi dai seama, însă pentru 
Lo a fost o lovitură foarte puternică. Ea era agitată şi înainte, i-a 
intrat în cap gândul că locul acesta este bântuit. 

— De către cine? 

— Nu ştiu. De către păstor, probabil. El este suspectul de 
serviciu. Şi voi trei aţi trecut prin faza asta, când eraţi copii. 

O pală de vânt a măturat câmpurile şi Nathan a zărit, în 
depărtare, o spirală de praf ridicându-se ca o nălucă. 

— Deci nu e greu să îţi dai seama de ce gândeşte aşa, a spus Liz, 
care îi urmărise privirea. Când m-am mutat aici, aveam un păstor, 
un păstor viu, care credea că toată zona era bântuită de către copiii 
morţi ai coloniştilor. Cei care muriseră în chinuri. La naştere sau în 
accidente, ori de vreo boală, presupun. 

Aveau de unde alege, s-a gândit Nathan. Mortalitatea infantilă 
atinsese cote astronomice. Nici măcar un singur bebeluş alb născut 
în oraş nu supravieţuise înainte de anii 1920. 

Ochii lui Liz au sclipit de lacrimi. 

— Spunea că cel mai tare strigau cei rătăciţi. Mamele lor îi auzeau 
pentru tot restul vieţii lor, plângând şi strigând în vânt. Crezi că ar 
putea fi adevărat? 

— Că sunt fantome aici? 

— Că vântul le aduce mamelor plânsetele copiilor pierduţi. 

— O, nu, a spus el şi i-a luat din nou mâna mamei sale. 

Chiar nu credea asta. Dacă ar fi fost adevărat, vânturile din 

pustiu ar fi urlat atât de tare, încât pulberea nu s-ar fi aşezat la loc 
niciodată. 

Capitolul 13 


Nomazii tocmai pregăteau masa pentru cină când Nathan a băgat 
capul pe uşa bucătăriei. O lăsase pe Liz sub eucalipt, singură cu 
gândurile ei, şi intrase în casă. Simon şi Kay au ridicat amândoi 
capetele când l-au văzut, iar zdrăngănitul tacâmurilor a încetat 
imediat. Nathan era sigur că se opriseră şi din vorbit la fel de 
abrupt. 

— Scuze, a spus el, întrebându-se totuşi de ce se scuza. L-aţi 
văzut pe Bub? 

Simon a clătinat din cap: 

— Credeam că e cu tine şi cu Harry. 

— În regulă. Mulţumesc. 

Până când s-a îndepărtat de bucătărie, cei doi nu au reluat 
conversaţia pe care o avuseseră înainte. 

L-a găsit pe Bub în sufragerie, aşezat pe canapea, cu un picior 
odihnindu-se pe sacul de dormit al lui Nathan. Juca un joc video, 
ceva cu împuşcături şi cu un bărbat mascat. De pe perete îi privea 
Cameron din tablou — o scenă liniştită, prin contrast. 

— Hei! i-a aruncat Bub o privire fugară lui Nathan când a intrat 
în cameră. 

— Ce faci? 

— Nimic. Asta, a arătat el din cap către ecran. Vrei să jucăm în 
doi? 

— Nu, mulţumesc. 

Nathan şi-a tras sacul de dormit de sub piciorul lui Bub: 

— Ştii, ăsta e patul meu. 

— Dar practic e o canapea, frate. 

Katy a trecut prin faţa uşii deschise şi s-a întors după o clipă cu 
un şervet curat. Bub a urmărit-o din ochi cu o privire plină de 
dorinţă: 

— O iubesc nebuneşte, a oftat el dramatic. 

— A, da? Care e numele ei de familie? 

Bub a rânjit: 

— Habar n-am, însă îţi pot spune care urmează să fie. 

Nathan nu şi-a putut reţine un zâmbet. 

— Cred că e cam tardiv, frate. Am impresia că e luată deja. 

Bub s-a întunecat puţin la faţă. 

— E de-a dreptul o crimă să vezi o tipă pe cinste ca ea cu un 
puţoi de englez ca el. Nici măcar nu o face fericită. 

— De unde ştii asta? 

— Ţi se pare ţie fericită? 

— Nu prea m-am gândit la asta. 

— Eu aş face-o fericită, a spus Bub, dând din cap cu convingere, 
în caz că Nathan nu ar fi înţeles cum trebuie ceea ce tocmai spusese. 

— Mda, bine. Hai să lăsăm asta, a spus Nathan în acelaşi timp cu 
o rafală de împuşcături pe ecran. Auzi, ai putea... 

Nathan a luat telecomanda şi a pus jocul pe pauză. 

— Ce ai? S-a întâmplat ceva? E în legătură cu Cam? a întrebat 
Bub enervat, dar s-a calmat repede. 

— Nu. În fine, poate, puţin. Voiam să vorbesc ceva cu tine. E 
vorba despre... 

Nathan s-a oprit puţin, şovăitor. 

— Te-am văzut azi-noapte. 

— Ce? Când? 

Bub a aruncat o privire către uşa prin faţa căreia trecuse Katy şi s- 
a înroşit în obraji. Nathan s-a întrebat oare la ce se gândea. 

— Afară în grădină, a precizat el. 

Bub a ridicat din sprâncene. 

— Te pişai pe morminte? 

— A, da, a spus Bub, şi chiar a pufnit în râs. Şi ce-i cu asta? 

— De ce o făceai? 

— Era doar pe mormântul lui tata. De parcă tu nu ai făcut-o 
niciodată... 

Nathan chiar nu o făcuse niciodată. Poate pentru că nu îi trecuse 

niciodată prin cap. 

— 0O... 

— O ce, frate? 

— O faci des? 

— Uneori. Când trec pe-acolo şi am cu ce uda. 

— Dar... de ce? 

— Nate, frate! Pe bune! a spus Bub, şi s-a întors la jocul lui, 
considerând că nu mai era nimic altceva de spus. 

Deşi lui Nathan nu-i trecuse niciodată prin cap să urineze pe un 
mormânt, ştia că Bub ar fi putut să aibă un motiv în plus ca s-o facă. 
Un lucru esenţial pe care trebuia să îl înveţi repede când trăiai în 
preajma lui Carl Bright era să te ţii departe de el pe cât posibil sau 
să-ţi ţii capul plecat când nu poţi face asta. Bub, născut târziu, nu se 
prea prinsese de treaba asta. Nu era vina lui că se născuse 
neprogramat, dar nici nu îl ajutase prea mult acest aspect. Liz nu 
dăduse absolut niciodată de înţeles că venirea pe lume a lui Bub nu 
fusese cu totul bine primită, la doisprezece, respectiv zece ani după 
naşterea fraţilor săi. În schimb, Carl nu se străduise niciodată să 
ascundă acest lucru. 

Şi poate că nu ar fi fost chiar atât de rău dacă Bub ar fi urmat 
după Nathan, nu după Cameron, pe care Carl îl considera cel mai 
puţin agresiv, cumva. Însă lentoarea lui Bub şi greutatea cu care îşi 
găsea cuvintele îl înfuriau de-a dreptul pe tatăl lor. lar Bub era 
complet incapabil să îşi dea seama când se întâmpla asta. Nathan 
încercase să îl ajute, arătându-i semnele pe care trebuia să le 
observe, dar şi el devenise din ce în ce mai frustrat pe măsură ce 
Bub continua să nu înţeleagă. Încercase şi Cam, fără rezultat. Bub 
pur şi simplu nu vedea nimic, ca să se poată salva. 

Nathan s-a uitat acum la Bub, bărbat în toată firea, dar 
neschimbat în unele privinţe: 

— Uite ce este, mormântul tatei e una, însă acolo urmează să fie 
îngropat şi Cam, ştii? 

— Dar încă nu e acolo, a spus Bub reluând jocul de la capăt, cu 


+” 130 


ochii lipiţi de ecran. Oricum nu i-aş face aşa ceva lui Cam, înţelegi? 

— Nu ştiu, a răspuns Nathan, iar Bub l-a fulgerat cu privirea. 

— Cam şi cu mine ne-am înțeles foarte bine, mulțumesc. Mai bine 
decât v-aţi înţeles voi doi. 

Nathan a dat să spună ceva, dar a fost salvat de chemarea care s-a 
auzit dinspre bucătărie. Cina era gata. 

— O să ucizi copacul dacă mai faci aşa, i-a mormăit el lui Bub în 
drum. 

— De parcă mi-ar păsa, a ridicat Bub din umeri. E doar un copac. 

Atmosfera din bucătărie era tăcută şi încărcată. Ilse s-a întors 
către Nathan, care se aşezase lângă Xander: 

— Cum a fost? a întrebat ea cu un ton neutru. 

Era flancată de cele două fiice ale ei şi părea să facă eforturi mari 
ca să îşi păstreze un calm aparent. 

— OK, a răspuns el. O să te sune Glenn. Ne-a lăsat să aducem 
înapoi maşina lui Cam. E afară. 

Ilse a dat uşor din cap: 

— Mulţumesc. 

Nathan a simţit o mână moale pe umăr şi şi-a mutat scaunul ca 
să-i facă loc lui Liz să se aşeze la masă. În lumină artificială arăta şi 
mai rău. Pielea din jurul ochilor i se întinsese şi lucea, de la plâns. 
Katy i-a aşezat o farfurie în faţă, iar Liz a rămas uitându-se la ea cu 
un aer uşor încurcat. În hol s-a auzit sunând telefonul, iar Liz şi 
Harry şi-au împins amândoi scaunele înapoi. 

— Mă duc eu, a spus Liz. Poate e Glenn. 

— Vouă ce v-a zis? a întrebat Ilse după ce Liz a ieşit din cameră. 

— Nu prea multe în afară de ceea ce ştiam deja, a spus Harry. A 
întrebat câte ceva despre starea de spirit a lui Cam. Despre cum 
merg lucrurile cu proprietatea. 

— Şi ce i-aţi spus? l-a întrebat Ilse pe Harry privindu-l fix. 

— Ce ştii şi tu. Că lucrurile mergeau bine pe aici, dar că pe Cam 
părea să îl îngrijoreze ceva. 

— A întrebat şi ce anume? 

— Bineînţeles. 

— Şi? 

Un tremur aproape neobservat a străbătut chipul lui Harry, însă 
acesta nu şi-a desprins privirea din ochii lui Ilse: 

— Şi niciunul dintre noi nu a putut fi de prea mare ajutor. Deci 
presupun că va vrea să vorbească şi cu tine. 

Ilse a aruncat o privire către fetele ei, care ascultau ce se discuta. 

— Cred că e mai bine să vorbim mai târziu despre asta. 

Timp de câteva minute, singurele sunete care s-au auzit au fost 
cele ale tacâmurilor în farfurii şi ticăitul ceasului din bucătărie. 
Nathan şi-a dres vocea şi s-a întors către Harry. 

— M-am gândit că m-aş putea duce la Lehmann's Hill mâine. Să 
încerc să repar releul acela. 

— Ar fi bine. Îţi poate da Bub o mână de ajutor, a spus Harry 
uitându-se către Bub, care a încuviinţat. 

— E în regulă, a zis Nathan. Vine Xander. 

Harry a clătinat din cap: 

— E drum lung şi staţia radio nu merge. la- şi pe Bub. 

Nathan a vrut să spună ceva, când Liz a apărut în uşă, cu o 
expresie stranie pe chipul împietrit. 

— Glenn vrea să vorbească cu tine, i-a spus ea lui Ilse, care s-a 
ridicat şi a ieşit din bucătărie. 

— Ce s-a întâmplat? a întrebat Harry. 

— Nimic. Totul e în regulă, a încercat Liz un zâmbet chinuit către 
fete. Dar aş vrea să-ţi spun doar câteva cuvinte afară, Harry, dacă 
nu te superi. 

Nathan şi-a descoperit propria confuzie pe fețele lui Bub şi a lui 
Xander. Au auzit uşa cu plasă trântindu-se în urma lui Harry, apoi 
murmurul pierdut al celor doi de pe verandă. Nomazii s-au uitat 
unul la altul. Şi ei uitaseră de mâncarea din farfuriile lor. 

A trecut un minut, apoi încă unul. Nimeni nu a revenit în 
încăpere. Încet, şi-au luat cu toţii furculiţele şi au continuat să 
mănânce. După ceea ce a părut a fi o lungă perioadă de timp, 

Nathan a auzit zgomot de paşi în hol şi din nou scârţâitul uşii cu 
plasă. Altă voce înăbuşită pe verandă. Nu putea auzi ce spune, însă 
tonul sugera caracterul urgent al vorbelor. Ilse, s-a gândit el. A 
aşteptat, însă în bucătărie nu s-a mai întors nimeni. Într-un sfârşit, 
şi-a împins şi el scaunul în spate, cu şase perechi de ochi aţintiţi 
asupra lui. 

— Mă întorc imediat. 

Conversaţia a încetat brusc în momentul în care a ieşit afară. 
Harry s-a oprit în mijlocul unui cuvânt şi Liz a ridicat privirea. Îşi 
ţinea brațele strâns încrucişate. Ilse, care fusese atentă la cei doi, îl 
privea acum fix pe Nathan. Acesta nu ştia ce să le spună, dacă ar fi 
fost să le spună ceva. Becul galben de pe terasă arunca asupra lor o 
lumină palidă. 

— Ce se întâmplă? 

Tăcere. 

— Nu-mi răspunde nimeni? a încercat el din nou. Ce a spus 
Glenn? 

Harry i-a aruncat o privire lui Liz. 

— S-a uitat prin arhivele poliţiei în după-amiaza aceasta, ca să îşi 
scrie raportul, şi a dat peste ceva legat de Cameron. 

Nathan s-a încruntat mirat. 

— A făcut Cam ceva? 

— Nu, i-a răspuns tăios Liz, în timp ce Ilse strângea din dinţi. 

— Se pare că acum vreo două luni a sunat cineva la secţie să 
întrebe de Cameron, a spus Harry, şi s-a uitat către Liz: Zi-i tu. Cu 
tine a vorbit Glenn. 

Liz a negat scurt smucind gâtul, apoi s-a uitat către Ilse, care a 
dat grăbit din mână. 

— Hristoase, zi-i şi gata, Harry! 

Harry a oftat: 

— A sunat cineva la poliţie, dar Glenn nu era acolo. Îţi mai aduci 
aminte că a avut concediu medical o săptămână sau cam aşa ceva? 

— Vag, a răspuns Nathan. Matt i-a ţinut locul. 

Sergentul suplinitor obişnuit din St Helens. Un tip în regulă. 

— Da. În fine, Glenn a observat o însemnare neimportantă în 
registru şi l-a întrebat pe Matt despre ea. Acesta a povestit că a 
primit un apel la secţie de la o femeie care spunea că îl ştia pe 
Cameron de mult timp şi a întrebat dacă acesta lucra încă pe 
proprietatea lui. 

Ilse se uita departe în noapte, cu privirea pierdută în întuneric. 

— Matt îi răspunde că da, munceşte pe proprietatea lui, a 
continuat Harry. Se oferă să îi transmită lui Cameron datele ei de 
contact, însă femeia spune ceva de genul: „Nu, e în regulă. Dacă mai 
este încă acolo, o să îl contactez eu direct”. 

Nathan a simţit un grăunte de nelinişte crescândă în interiorul 
lui. 

— OK. 

— Matt nu se mai gândeşte mult la asta, însă îi povesteşte despre 
femeie lui Cameron, câteva zile mai târziu, când îl întâlneşte prin 
oraş. Crede că e vreo fostă iubită sau ceva. 

Ilse şi-a încrucişat strâns braţele la piept. 

— Dar Cam nu pare să fi fost prea bucuros să audă asta, a spus 
Harry. Îi zice lui Matt că nu vrea să mai audă de ea. Să nu-i dea 
numărul de telefon sau adresa de e-mail. Să scape de ea dacă îl mai 
sună. Aşa că Matt îşi închipuie că avusese dreptate. Era o fostă 
iubită. 

Harry i-a aruncat o privire lui Ilse. 

— Sau o nouă iubită, poate. Nu era treaba lui. Şi asta a fost tot. O 
notiţă scurtă în registru, nimic important. 

Ridurile de pe faţa lui Harry s-au adâncit. 

— Până acum, evident, a continuat el. Glenn a văzut notiţa în 
după-amiaza aceasta, a aflat povestea de la Matt şi s-a gândit că e o 
idee bună să ne sune şi să ne întrebe dacă ni se pare cunoscut 
numele femeii. 

— Nu mă mai ţine, naibii, în suspans, prietene! a spus Nathan. 

Liz examina cu atenţie scândurile duşumelei, iar Ilse continua să 

privească departe în noapte. 

— Era Jenna Moore. 

Nathan a respirat adânc. 

— La dracu. 

Nu mai auzise numele ăsta de peste douăzeci de ani şi a trebuit 
să sape adânc în memorie, să îl dezgroape complet. Mort şi 
îngropat, s-a ivit din umbra anilor, şi când totul i-a fost clar, o 
alarmă ţiuitoare s-a declanşat în mintea lui Nathan. 

Capitolul 14 


Au pornit-o spre Lehmann's Hill chiar înainte de răsărit. 
Conducea Nathan, cu Bub alături şi cu Xander în spate. 

Soarele a apărut roşu din spate, iar Nathan a trebuit să regleze 
oglinzile în care acesta se reflecta orbitor. Se îndreptau către vest şi 
către deşert, cu cerul infinit deschizându-se deasupra orizontului 
perfect plat. Când vor ajunge la limită şi vor întoarce spre nord, vor 
putea vedea şi dunele: creste uriaşe, nisipoase, întinse pe sute de 
kilometri de la nord către sud. 

Înainte de plecare, Xander îl ajutase pe Nathan să adune din 
maşina lui Cameron instrucţiunile şi uneltele de care era nevoie 
pentru repararea releului. Era tot echipamentul acolo. Nathan şi-a 
zis că, dacă fratele lui nu avusese intenţia să se ducă la releu, 
înseamnă că făcuse ceva efort să ascundă acest lucru. 

Nici nu dispăruse bine din vedere casa în urma lor, când Xander 
s-a aplecat înainte, de pe bancheta din spate. 

— Deci care e treaba cu femeia aceea despre care şuşoteşte toată 
lumea? 

Era clar un subiect care-l rodea, iar Nathan nu îl putea învinovăţi 
pentru asta. Cina din seara trecută fusese rapid abandonată după ce 
Nathan ieşise pe verandă cu Ilse, Harry şi Liz şi începuseră să 
şuşotească şi să vorbească destul de misterios. Nu după multă 
vreme, Lo şi Sophie se uitau din spatele uşii din plasă, ca să vadă ce 
se întâmpla acolo, apoi apăruse şi Xander. 

Ilse le împinsese grăbită pe fete înapoi în casă, spunând că le 
duce la culcare, şi nu se mai întorsese. Nathan îi făcuse un semn din 
cap lui Xander — Nu acum, băiete — şi acesta se retrăsese fără mare 
tragere de inimă. Liz, împietrită şi cu ochii roşii, intrase şi ea până la 
urmă în casă, fără să mai spună o vorbă. Un plânset uşor fusese apoi 
purtat afară de o adiere de vânt. Nathan nu ştia al cui era. El şi cu 
Harry vorbiseră până când se făcuse ora ca să oprească generatorul, 

apoi Nathan zăcuse pe canapea cu orele, treaz. În lumina dimineţii, 
ochii începuseră să îl înţepe, aşa că şi-i frecase cu pumnul. Fusese şi 
mai rău. 

— Jenna Moore, a spus Bub, de pe scaunul pasagerului. Ea este 
cea care îi îngrijorează pe toți. 

— Auziseşi mai multe pe când s-a întâmplat? a întrebat Nathan. 

Lucrurile se petrecuseră demult, Bub trebuie să fi avut doar — şi 
aici Nathan a trebuit să facă nişte calcule — vreo şapte ani. 

Bub a ridicat din umeri: 

— Ceva-ceva. 

Nathan şi-a dat seama că şi el, şi Xander îl priveau aşteptând 
detalii. În fața lor, pe drum, a apărut o vită, traversând tacticos. 
Nathan a încetinit ca să o lase să treacă, însă animalul s-a oprit şi şi- 
a întors capul spre ei. S-a oprit şi Nathan a aşteptat puţin, apoi a 
apăsat pe claxon. Vaca nu s-a mişcat, doar a clipit lent. 

— Hristoase! Mă întorc imediat. 

A oprit motorul şi s-a dat jos, apropiindu-se încet de animal. A 
fost de ajuns să îl facă să se mişte, urmat de mica cireadă care 
aştepta pe cealaltă parte a drumului. Din obişnuinţă, Nathan le-a 
cântărit fugitiv din ochi. Păreau nişte vite sănătoase şi bine hrănite. 
Cameron — sau Bub, Harry, oricine altcineva, s-a corectat el repede — 
n-ar avea nicio problemă să le găsească cumpărători, când va fi 
momentul. 

— În fine, a spus Xander nerăbdător, aplecându-se către Nathan 
după ce acesta a urcat la loc în maşină. Cine e Jenna Moore? 

Nathan s-a concentrat la condus. Şi-a dat seama că nu spusese 
niciodată cu voce tare povestea — nu îi ceruse nimeni să o facă — şi 
acum nu ştia de unde să înceapă. 

— S-a întâmplat acum mulţi ani, a început el până la urmă. Era 
săptămâna dintre Crăciun şi Anul Nou, când toată lumea care vine 
de obicei acasă se întorsese deja. Toţi copiii de pe proprietate 
veniseră acasă de la şcoală sau facultate, ori de la slujbele lor din 
oraş, sau de oriunde erau ei. 

Cameron se afla în vacanţa dinaintea ultimului an de internat în 
Brisbane, iar Nathan îşi împărțea timpul între munca la Burley 
Downs şi idila fierbinte pe care o avea cu vecina cu păr auriu, Jacqui 
Walker. 

— Şi s-a ţinut o petrecere la dune, în afara oraşului, a spus el. 
Nici măcar nu îmi aduc aminte cine a organizat-o. Cred că nişte tipi 
de la Atherton. În fine, ne-am dus cu toţii acolo. Nişte puşti cu care 
fusesem coleg pe vremuri la şcoala prin corespondenţă, câteva 
ajutoare de la fermă, nomazi, genul ăsta de oameni. Cei mai mulţi 
dintre ei terminaseră şcoala, aşa că erau mai mulţi de vârsta mea 
decât a lui Cam, dar fusese şi el binevenit acolo. Toată lumea îl 
cunoştea, bineînţeles. 

Vremea era bună, şi-a amintit Nathan. Cald, dar nu excesiv, iar 
pe cerul de cerneală se vedea puzderie de stele când şi-au parcat 
camionetele şi maşinile de teren pe nisip. Cineva a aprins focul de 
tabără şi a dat muzica la maximum, în timp ce sticlele cu alcool 
treceau de la unii la alţii. 

Nathan ajunsese acolo împreună cu Cameron şi o zărise pe Jacqui 
încă din clipa când oprise maşina. Stătea lângă foc împreună cu altă 
fată, care râdea de ceva în timp ce îşi împletea şi despletea leneş 
părul bogat, în lumina portocalie a flăcărilor. Amândouă beau din 
nişte sticle de bere. Când l-a văzut şi ea pe Nathan, Jacqui i-a zâmbit 
în felul acela special în care îi zâmbea de ceva vreme, iar el a fost cât 
pe ce să cadă grămadă în graba cu care a ieşit din maşină. Aproape 
că uitase că era şi Cameron acolo, până când i-a zărit umbra înaltă 
tremurând pe pământ, alături de a sa. 

— Fata aceea, Jenna, lucra pe proprietatea tatălui lui Jacqui, a 
spus el. Era englezoaică şi venise aici cu rucsacul în spate, împreună 
cu prietenul ei. Acesta trebuise să rămână la muncă, iar ea venise la 
petrecere singură, doar cu Jacqui. 

La petrecere veniseră foarte mulţi, lucru neobişnuit pentru acele 
locuri. Se auzeau capace de bere sărind imediat cum o sticlă se 
golea, iar tinerii se bucurau să poată sta de vorbă şi să râdă 

împreună, prima dată după mulţi ani pentru unii dintre ei. Oamenii 
continuau să vină, apoi, pe măsură ce noaptea înainta şi băutura 
curgea, mulţi dintre ei — cupluri mai demult formate sau unele mai 
noi, care voiau să profite la maximum de rara ocazie de a se întâlni — 
dispăreau în întunericul dunelor, pentru câte vreo jumătate de oră. 
Nathan aştepta ocazia potrivită pentru el. Nici el şi nici Jacqui nu 
trebuiau să se întoarcă acasă în noaptea aceea şi îşi făcuseră planuri 
legate de casa unui prieten, care îi aştepta goală undeva în oraş. lar 
când va fi venit momentul să cedeze şi el, Cam ştia foarte bine unde 
se află bancheta din spatele maşinii. 

Nathan şi-a amintit cum o luase în braţe pe Jacqui şi cum ea îi 
zâmbea, cu părul strălucind în lumina focului. Ştia ce îl aştepta mai 
târziu şi simțea că viața era deosebit de bună cu el în acele 
momente. Nu era sigur când îi văzuse pentru prima dată pe 
Cameron şi pe Jenna împreună. Poate atunci când Jenna se ridicase 
în picioare să mai aducă o bere şi îşi întinsese mâinile în aer, să se 
dezmorţească, iar Cam rămăsese cu ochii fixaţi pe o bucată de piele 
dezgolită. Cu siguranţă îl văzuse pe Cam cum o priveşte şi a mers 
încet până la lada frigorifică, apoi tot încet s-a întors şi s-a aşezat fix 
alături de el. Nathan revedea cu claritate în minte toată scena. 

— Îmi aduc aminte că Jenna era mai mare, a spus el. Cred că avea 
în jur de douăzeci de ani pe atunci. 

Cameron se afla atunci în penibila perioadă de „între”. În 
uniformă şcolară, cu fața curățată şi cu părul pieptănat, arăta ca un 
adolescent. În hainele de lucru, pe proprietate, cu spatele, umerii şi 
antebraţele şlefuite de munca fizică, putea fi confundat cu un 
bărbat. În nestatornica lumină a flăcărilor, prin ceața uşoară a 
alcoolului, ar fi putut fi oricare dintre ei. 

— Şi Cam era interesat, era evident, a spus Nathan. Vreo doi 
oameni au spus că Jenna avea un prieten care rămăsese la fermă, 
dar ea nu părea să fie deranjată de asta, deci nici noi nu am fost 
deranjaţi. Nici măcar nu am văzut-o să vorbească prea mult cu 
cineva în noaptea aceea. A fost doar cu Cam aproape tot timpul. 

Nathan băuse şi el câteva sticle deja când s-a uitat din nou în jur 
şi a văzut-o pe Jenna aşezată în nisip, lângă foc, rezemată de 
picioarele lui Cameron. Cam i-a spus ceva şi ea a râs. El a continuat 
să vorbească, iar ea s-a uitat în ochii lui. Fiecare tinea câte o bere în 
mână. lar mâinile libere şi le împreunaseră. 

Următoarea dată când Nathan s-a uitat spre ei, se sărutau, iar 
Cameron îi mângâia Jennei părul împletit doar pe jumătate. Lui 
Nathan îi trecuse prin cap gândul că ar trebui să discute puţin, ca de 
la bărbat la bărbat, cu fratele său mai tânăr, dar bănuia că acesta nu 
i-ar fi fost recunoscător pentru o asemenea idee. Apoi Jacqui se 
ridicase pe vârfuri şi îi şoptise ceva lui Nathan la ureche şi, gata, se 
făcuse timpul să plece. 

I-au aruncat lui Cameron cheile maşinii lui Nathan şi i-au spus să 
o conducă pe Jenna în oraş mai târziu sau măcar să se asigure că 
avea să o facă altcineva. Apoi au plecat către casa goală a amicului 
lor cu toată viteza pe care le-o permitea maşina de teren, roşie, a lui 
Jacqui. 

Nathan s-a uitat în oglinda retrovizoare, la Xander: 

— Deci am plecat de la petrecere cu mama ta ca să ştiu că ajunge 
în siguranţă în oraş... 

Bub a rânjit şi Xander s-a făcut că nu se prinde. 

— ...şi în dimineaţa următoare ne-am întâlnit cu nişte oameni de 
la petrecere. O fată pe care o ştia Jacqui şi vreo doi tipi de la 
Atherton. Şi toți vorbeau despre cum, imediat după plecarea 
noastră, Cam şi Jenna au avut... 

S-a uitat din nou la fiul său în oglindă şi a ezitat. 

— Au avut un contact? a sugerat Bub din scaunul de alături. 

— Da. Mersi, Bub. 

Nathan îşi amintea că i se păruse chiar amuzant pe atunci. 
Râseseră cu toţii de cele întâmplate. Cameron Bright, întors acasă în 
vacanţa şcolară, reuşise să i-o tragă unei nomade în spatele dunelor. 

— Şi asta fusese tot. S-a bârfit puţin, a spus Nathan, apoi a urmat 
o dimineaţă obişnuită. L-am găsit pe Cam dormind dus în maşina 

mea, în spatele volanului, cu o expresie satisfăcută pe faţă. Jacqui s- 
a dus s-o caute pe Jenna, iar eu şi cu Cam ne-am întors acasă. 

Jenna dormise în clădirea angajaţilor de la bar, împreună cu alţi 
câţiva angajaţi sezonieri. Pe drumul de întoarcere la proprietatea 
lor, fata fusese în regulă, după cum îi spusese mai târziu Jacqui. 
Cam tăcută, poate. Jenată, probabil. Mahmură, cu siguranţă. Dar în 
regulă. Nu scosese o vorbă despre Cameron, iar Jacqui nu o 
întrebase nimic. 

— O zi nu s-a mai întâmplat nimic, a spus Nathan. 

Pe drumul lor către casă, Cam rânjise tot timpul ca un idiot, cu 
ochii pe geamul din dreptul scaunului pasagerului. Încă rânjea când 
a sunat telefonul, în după-amiaza următoare. 

— Ce s-a întâmplat? s-a aplecat Xander şi mai tare înspre 
scaunele din faţă. 

— S-a întâmplat că Jenna a spus că nu mai era în regulă. 

Capitolul 15 


După ce închisese telefonul, Carl Bright era cât se poate de furios. 
Genul acela de furie rece ca gheaţa care îl făcea deosebit de 
imprevizibil pe el şi deosebit de precaut pe Nathan. Îşi chemase 
băieţii mai mari: 

— Voi doi. Aici. 

Nathan şi Cameron se îmbulziseră care să ajungă primul. Stăteau 
cu spatele la perete şi îl priveau pe tatăl lor care arăta către telefon şi 
le vorbea cu o voce înspăimântător de delicată: 

— Ce tâmpenie tocmai am auzit despre o anume fată? 

Nathan privea acum lung către drumul dinaintea lor. Bub se uita 
la el, iar Xander era încă aplecat către botul maşinii. A încercat să se 
scuture de sentimentul de atunci, care încă îl furnica, dar nu a reuşit 
în totalitate. 

— Bineînţeles că se dusese vestea despre cele întâmplate la 
petrecere, a spus Nathan. Se pare că prietenul Jennei aflase de 
povestea cu Cam şi nu fusese prea încântat, vă daţi seama. 

A tăcut câteva clipe. 

— După care, Jenna şi prietenul ei se întorseseră în oraş şi se 
duseseră la centrul medical... 

La clinică, Jenna vorbise cu tânărul Steve Fitzgerald, care arăta 
mult mai proaspăt pe atunci, când abia pusese piciorul la primul 
său post, în Balamara. Apoi fata şi prietenul ei traversaseră strada şi 
intraseră în secţia de poliție. Sergentul de la vremea respectivă le-a 
oferit o cană cu ceai şi au stat de vorbă. Pe atunci, Glenn nu era, însă 
acel poliţist nu diferea prea mult de el. După ce plecaseră, sergentul 
sunase la familia Bright dintr-o politeţe firească între doi localnici. 
Nathan încă vedea cu ochii minţii faţa lui Liz când aflase despre ce 
era vorba. Variaţiuni ale aceloraşi două emoţii: groază şi 
neîncredere. 

— Ce a spus Jenna la poliţie? a întrebat Xander. 

— Că nu voise să facă sex cu Cameron, dar că fusese prea beată 
ca să îl poată opri, a răspuns Nathan. 

În maşină s-a lăsat tăcerea. 

— A spus că unchiul Cam a violat-o? a întrebat Xander, şocat. 

— Cred că nu a fost folosit chiar cuvântul acesta, a spus Nathan. 
Polițistul de atunci spunea că fata nu l-a pronunţat niciodată, de 
fapt. 

Liz propusese să meargă cu Cameron imediat în oraş, să 
vorbească cu Steve Fitzgerald, cu sergentul, poate chiar şi cu Jenna, 
dacă se putea, şi să rezolve problema pe loc. Dar Carl nu a lăsat-o. 
Băiatul ăsta n-o să treacă prin focurile iadului doar pentru că o târfă 
neobrăzată s-a răzgândit dimineață, s-a înteles? Cameron doar asistase 
la discuţie, alb la față. Pe el nu îl întrebase nimeni ce voia să facă. 

— Deci povestea Jennei se împrăştiase prin tot oraşul în 
maximum cinci minute. Însă... şi Nathan s-a oprit, cu ochii la 
drumul prăfuit. Însă foarte mulţi dintre noi fuseserăm la acea 
petrecere şi cu toţii îi văzuserăm unul în braţele celuilalt toată 
noaptea. Eu i-am văzut, mama ta, Xander, i-a văzut. Toată lumea 
care a fost acolo a spus acelaşi lucru. 

Până la sfârşitul zilei, mărturisiseră că-i văzuseră până şi oameni 
care nu fuseseră acolo. Jenna era cu trei ani mai mare decât 
Cameron, care era într-o nenorocită de vacanţă şcolară, pentru 
numele lui Dumnezeu! lar cea care îi turnase alcool toată noaptea 
fusese tot ea, deşi el era, practic, prea tânăr ca să aibă voie să bea. În 
plus, era plin de fete la petrecere — fete cuminţi, din deşert, care n-ar 
fi acceptat măgării din partea idioţilor de localnici —, aşa că, dacă 
Jenna n-ar fi vrut să meargă cu Cameron în spatele dunelor, ar fi 
fost de ajuns să strige după ajutor şi gata. Îl lăsase chiar să o 
conducă în oraş după aceea. Dacă ar fi fost vorba de alţi tipi din 
oraş, da, poate, s-ar fi putut ridica nişte semne de întrebare. Dar nu 
şi când era vorba despre Cameron Bright. El era doar un copil, şi 
încă unul bun. Abia dacă era suficient de mare cât să ştie ce avea de 
făcut acolo. 

Ajunsă în locul în care drumul cotea, maşina a trecut hurducăind 
peste o porţiune mai denivelată. 

— Fii atent, a spus Bub. Cam pe aici mi-am distrus şi eu 
cauciucurile zilele trecute. 

— Aici? a întrebat Nathan, zărind în depărtare vârful de la 
Lehmann's Hill. Credeam că veneai dinspre padocul din nord la 
întâlnirea cu Cam. 

Au trecut peste o groapă şi maşina s-a clătinat zdravăn, făcându-l 
pe Nathan să-şi întoarcă privirea de la Bub către drum. 

— Drumul era prea nisipos, a răspuns Bub. A trebuit să ocolesc. 
Mai sunt locuri periculoase şi mai încolo, te anunţ dacă le văd la 
timp. 

Nathan tocmai încerca să îşi dea seama în ce loc Bub reintrase pe 
drum, când Xander l-a întrerupt: 

— Şi ce s-a mai întâmplat după ce Jenna a vorbit cu poliția? 

Nathan s-a gândit o clipă. 

— Practic, nimic. 

— Nimic? 

— Nu. Adică a fost o situaţie al naibii de tensionată o zi sau două. 
Tata nu era deloc încântat. 

Pentru Carl Bright, una era să-şi certe propriii copii, şi cu totul 
alta să spună alţii rahaturi despre ei în public. Mai ales dacă era 
vorba despre Cameron. 

— S-a dezumflat toată treaba înainte să înceapă cu adevărat. 

— Cum, aşa de simplu? a ridicat Xander din sprâncene. 

— Da. Se pare că prietenul Jennei s-a calmat până la urmă. Mi-a 
povestit Jacqui că se duseseră amândoi la tatăl ei, îi spuseseră că s- 
au gândit mai bine şi că voiau să treacă peste cele întâmplate. L-au 
anunţat şi că voiau să plece atunci. A doua zi, şi-au făcut bagajele şi 
duşi au fost. 

În săptămâna care urmase, Cameron revenise treptat la normal. 
Nu fusese depusă nicio plângere oficială, astfel încât cazierul îi 
rămăsese nepătat — ceea ce nu se putea spune despre mulţi oameni 

din oraş. În plus, toată lumea fusese de acord că nu era deloc corect 
ca un copil bun precum Cam să îşi vadă viaţa ruinată din cauza 
unei nomade care s-a trezit mahmură şi regreta ce făcuse la beţie. 

Xander s-a sprijinit de spătarul banchetei. 

— Şi n-a mai auzit niciodată de Jenna? 

— Nu, din câte ştiu eu. 

— Atunci, de ce acum? 

— Mda. Bună întrebare. 

x 

Ca de obicei, Cameron se pregătise mai mult decât era necesar, a 
constatat Nathan când a ajuns în vârf la Lehmann's Hill. Reuşiseră 
să facă tot drumul cu cauciucurile intacte. Când pământul devenise 
mai nisipos, coborâse din maşină împreună cu Bub şi le mai 
dezumflaseră, ca să evite să rămână împotmoliţi. Apoi au condus 
până la pisc şi s-au dus să verifice stâlpul releului, mijind ochii în 
lumina soarelui. 

Nathan şi-a dat seama aproape imediat că nu va avea nevoie de 
instrucţiunile de reparaţie pe care Cameron le scosese la 
imprimantă înainte să plece de-acasă, în penultima dimineaţă a 
vieţii sale, şi nici de cele mai multe dintre uneltele şi echipamentele 
pe care le luase cu el. Releul din vârful lui Lehmann's Hill nu avea 
nicio problemă în afară de permanenta expunere la intemperii. 
Probabil că avea să fie ca nou după ce era curăţat serios de nisip şi 
pietriş şi după ce i se înlocuiau câteva fire. Nu era chiar o treabă 
care necesita doi oameni, în niciun caz trei, aşa că Nathan a lucrat 
singur, în timp ce Bub şi Xander îl priveau. 

— Dă-mi şi mie şurubelnița aia mică, Bub, a zis Nathan, după o 
oră. 

Nicio reacţie. Bub stătea în picioare, cu spatele spre deşert şi cu 
braţele încrucişate, contemplând pământurile care le aparţineau. 
Xander era şi el în apropiere, în maşină, aşteptând să i se ceară să 
testeze legătura radio. 

— Bub? Şurubelniţa de acolo. 

— Scuze, a zis Bub, şi i-a întins-o. Mă gândeam la nişte chestii. 

— O, da? 

O pală de vânt i-a băgat ceva pietricele în gură, iar Nathan s-a 
strâmbat. 

— Ar fi trebuit să cobor mai devreme după el. 

— Ce zici, frate? s-a îndreptat Nathan de spate. 

Bub a luat o piatră mică de pe jos şi s-a jucat puţin cu ea printre 
degete înainte să o azvârle în jos, pe deal. S-a rostogolit multă 
vreme. Nimic nu-i stătea în cale. Lehmann's Hill nu era chiar înalt, 
însă era suficient pentru a putea oferi o privire panoramică. Se 
vedeau de aici padocurile, strălucind în culori de roşu şi verde, 
precum şi umbrele micuţe ale turmelor care se întâmplau să treacă 
din loc în loc. În partea cealaltă, către vest, totul era inert. Deşertul 
părea complet neatins, cu nisipul vălurit în dune perfecte. Nathan 
văzuse acest peisaj de atât de multe ori şi în atât de multe feluri, 
încât abia dacă îl mai observa. Însă uneori, în lumina potrivită, tot îi 
tăia răsuflarea. 

— La naiba, nu ar fi trebuit să îl aştept atât de mult pe Cam. Am 
stat o veşnicie aici, în maşină. 

Bub a privit în depărtare, cu ochii mijiţi din cauza soarelui. În 
afară de câte un val de umbră din când în când, nu se vedea 
aproape nicio mişcare. 

— Habar n-am de ce am făcut asta. De aici se vede foarte bine că 
nu vine nici naiba. 

Nathan ştia că acesta e adevărul. O maşină în mişcare ar fi fost 
uşor de observat. 

— Nu a fost vina ta, frate, a spus el într-un sfârşit. Putea să fi 
parcat pe undeva. Sau să vină din altă direcţie. 

— Mda, poate. Dar chiar dacă nu poţi vedea, uneori poţi simţi 
cumva, nu-i aşa? a întrebat Bub. Că se apropie cineva. 

Nathan a încuviinţat. Uneori. Cumva. 

— În fine, mă simt ca un cretin. Dacă aş fi plecat atunci, aş fi 
ajuns la drum înainte să se însereze, aş fi putut da alarma mai 

devreme. Poate că nu ar fi fost prea târziu atunci, a spus Bub, şi şi-a 
plecat privirea în pământ. 

Xander îi privea din maşină, fără să îi poată auzi. 

— Şi eu aş fi aşteptat, a spus Nathan după o vreme. 

— Pe bune? a ridicat Bub privirea mirat. 

— Da. 

Era adevărat. 

— Stabiliserăţi să vă vedeţi aici, a continuat Nathan, l-ai aşteptat 
aici. Nu ai greşit cu nimic. 

Bub nu a răspuns imediat. 

— Eram supărat pe el. De-aia am plecat atât de târziu, a spus el 
fără să-l privească pe Nathan direct în ochi. M-am gândit că se 
împotmolise în nisip sau că avusese şi el pană. Şi am decis să îl las 
să transpire de unul singur o vreme. 

— De ce? 

— A fost o prostie. Ne-am certat dintr-un nimic, a oftat el. Mă 
bătea gândul să mă duc la Dulsterville anul viitor. Să vânez canguri. 

— Chiar aşa? 

Nathan era surprins. Nu se gândise niciodată că Bub şi-ar putea 
dori să plece de pe proprietate într-o bună zi. 

— Da, m-am gândit puţin la asta, poate. De ce nu? a spus Bub cu 
o voce vinovată. 

Chiar, de ce nu? s-a gândit Nathan. Vânătoarea de canguri nu era 
o alegere rea pentru el şi, cum asta era ocupaţia principală din 
Dulsterville, ar fi găsit oriunde de lucru acolo. Nathan trecuse de 
câteva ori prin orăşelul aflat în deşert, în drumurile sale spre est. 
Văzuse în parcări camionetele modificate şi pregătite pentru munca 
de noapte. Faruri şi suporturi pentru puşti, montate pe uşi, astfel 
încât să se poată trage prin geamurile deschise. Cuştile mari din 
spate, cu agăţători pentru carcase. Punctul de colectare de la 
marginea oraşului, unde cangurii erau etichetaţi şi transformați în 
bani cash pentru vânători şi în hrană pentru animalele de companie 
sau produse din blană pentru consumatori. Era un mod de a-ţi 

câştiga existenţa. 

— Deci o să te duci? a întrebat Nathan. 

Bub a clătinat din cap. 

— Cam a zis că era o prostie. Că ar trebui să rămân şi să mă ocup 
de ceea ce e pe aici. 

— Aşa, şi? Nu ai nevoie de permisiunea lui Cam. 

— Dar am nevoie de bani, totuşi. De cash, adică. Nu ăia care sunt 
investiţi pe veci în proprietăţi şi altele. Am nevoie de echipament ca 
să aranjez Land Cruiserul. Să-mi găsesc ceva de locuit, genul ăsta de 
lucruri. 

Bub a mijit ochii în soare. Era greu de spus ce simţea cu adevărat. 

— Nu am cerut nimic care nu mi se cuvenea. Am vrut doar să am 
acces la nişte bani, banii mei, de aici. 

— Şi Cameron a spus nu? 

— Nu chiar imediat. Dar mi-a cerut să mă mai gândesc la asta. Să 
mai vorbim la anul. Să mă asigur că fac ceea ce trebuie. 

— Sună rezonabil. 

— Dar tu ce părere ai de ideea mea? a întrebat Bub sincer 
interesat. 

— Eu? Habar n-am, frate. 

Poate că interesele lui Cameron şi ale lui Bub nu coincideau tot 
timpul, însă Cam avusese probabil dreptate să îi sugereze lui Bub să 
se gândească bine înainte de a hotărî ceva. 

— Depinde. Nu vrei să te pripeşti. Adică, uită-te la mine, am 
vândut doar o parte şi tot am ajuns în rahat. 

— Mda, cred că ai dreptate. 

Bub părea demoralizat, iar lui Nathan i-a părut rău. Ca să fie 
sincer, fratele lui probabil că ar fi fost un bun vânător de canguri. 

— Uite, a zis el, nue un plan rău. 

— Ei bine, spune-i asta lui Cam. 

După o clipă de tăcere stânjenitoare, Bub a continuat, ridicând 
din umeri: 

— Dar ar fi bine, totuşi. Te-ai gândit vreodată să o faci? Bani 

câştigaţi pe nimic. 

— Nu. Nu e pentru mine. 

— Nu ai suficient curaj pentru asta? 

— Cam aşa ceva, a răspuns Nathan încercând să-şi păstreze tonul 
uşor nepăsător. Şi nici nu mai am permis pentru asta. 

— Stai! s-a holbat Bub la el, uimit. Nu mai ai permis de 
portarmă? 

— Nu. 

— De ce nu? 

— A expirat. 

— Cred că glumeşti, frate! Când? 

— Nu ştiu. Acum câteva luni. 

Aproape şase. Nathan simţise că o bucăţică din sufletul său se 
schimbase anul trecut, când îi murise câinele, Kelly. Steve îl sunase 
de la clinică şi îl pusese să răspundă la tot chestionarul acela legat 
de felul în care se simte şi alte lucruri de genul ăsta. Nathan îşi 
„îndulcise” răspunsurile, însă după aceea se trezise prin zonă ba cu 
Glenn, ba cu Steve, cam la fiecare două săptămâni. 

Începuse să le fie milă de ei, cum băteau tot drumul acela ca să îl 
verifice, cu scuze atât de cusute cu aţă albă. Aşa că, atunci când îi 
expirase permisul, s-a gândit că era mai bine să mai amâne 
reînnoirea lui, măcar ca să se mai liniştească cei doi. 

Nathan ştia că aveau prin sertare o listă cu oameni care trebuie 
supravegheați, şi ştia că numele lui cu siguranţă figura pe ea. 
Probabil că pe la început, dacă nu chiar în vârful listei. Indiferent 
cum era, accesul facil la o armă de foc nu avea cum să facă parte din 
recomandarea vreunui plan de tratament şi era clar că acest lucru îi 
neliniştea. Aşa că îi predase armele lui Glenn. Acum, uşa de la 
dulapul de puşti al lui Nathan era larg deschisă, niciodată încuiată, 
iar uneori, când se trezea în faţa lui, nu vedea decât nişte rafturi 
goale. 

Nathan s-a uitat către maşină, după fiul său. 

— Auzi, să nu-i spui lui Xander. Se poate enerva din nimic 

uneori. 

Bub încă se holba la Nathan, de parcă i-ar fi spus că şi-a ciopârțit 
braţul drept şi l-a aruncat pe undeva. Xander i-a surprins expresia şi 
a strigat ceva pe geam. Cuvintele s-au pierdut în vânt. 

— Ce ai zis? a strigat Nathan înapoi. 

Xander a deschis portiera şi a venit către ei. 

— Ce s-a întâmplat? 

— Nimic. Tu eşti OK? 

— Aşa cred. Auzi, de ce Jenna nu i-a zis nimic mamei? a întrebat 
Xander, care probabil că întorsese subiectul ăsta pe toate părțile în 
ultima oră. Când a dus-o acasă. 

Părea supărat. Unchiul Cam îi dăruise, pe când avea cinci ani, un 
ponei numit Domnul Tupps. Poneiul purta o pălărie de pai, cu 
găuri pentru urechi, iar Xander se înroşise tot entuziasmat. ÎI sunase 
apoi săptămânal pe Cam, luni întregi, ca să îl ţină la curent cu 
poveşti despre ce mai făcuse Domnul Tupps. 

— Da, a răspuns Nathan, e una dintre întrebările pe care şi le-au 
pus şi alţii la acel moment. 

Jenna şi Jacqui petrecuseră singure în maşină aproape trei ore. Se 
pare că Jenna fusese cam tăcută, iar la fel trebuie să fi fost şi Jacqui, 
care era şi ea destul de obosită şi mahmură, asta dacă Nathan îşi 
amintea bine. 

— Mama ar fi ajutat-o. 

— Oricine ar fi ajutat-o, prietene. Nu suntem monştri. 

— Nu asta am vrut să... 

— Da, ştiu. Bineînţeles că mama ta ar fi ajutat-o. Dacă ar fi spus 
ceva. 

Şi nu fusese doar asta. Nathan mai ştia şi că, după ce au făcut ce- 
or fi făcut ei printre dune, Cameron se oferise să o conducă pe Jenna 
înapoi în oraş, iar ea acceptase. Poate că nici nu avea prea multe 
opţiuni la acea oră târzie din noapte, s-a gândit Nathan. Când Cam 
a tras maşina în faţa barului, proprietarul văzuse două persoane 
aplecate una către alta, pe scaunele din faţă ale maşinii, sărutându- 

se în lumina palidă şi gălbuie din plafon. Jenna sărise apoi din 
maşină şi se îndepărtase în întuneric, către clădirea în care erau 
cazaţi angajaţii. 

— Părea complet în regulă, povestise oamenilor, mai târziu, 
proprietarul. Nu era absolut nimic în neregulă. 

— lar Jenna nici n-a spus nimănui cât a stat în oraş, în dimineaţa 
aceea? a întrebat Xander cu un ton nesigur. 

— Nu. 

Tocmai această întârziere fusese cea care influenţase cel mai mult 
părerile celorlalţi, mai mult decât firea cea bună a lui Cameron şi 
mai mult decât orice văzuse sau nu văzuse cineva la petrecere. În 
dimineaţa care urmase petrecerii, Jenna stătuse la o masă de la 
brutărie şi băuse o cafea în aşteptarea lui Jacqui. Secţia de poliţie se 
putea vedea prin geam, de la patiserie, iar centrul medical era la 
capătul străzii. Nu fusese în niciunul dintre aceste locuri. 

— Din câte ştiu, nu a spus o vorbă despre asta până când 
prietenul ei a aflat ce se întâmplase la petrecere, a spus Nathan, 
după care şi-a şters mâinile de praf pe cămaşă şi a arătat din cap 
către maşină: Du-te şi verifică staţia radio, să vedem dacă merge. 

— Şi totuşi, e atât de ciudat că Jenna l-a căutat pe unchiul Cam 
acum! a spus Xander. 

— Da. Încearcă staţia. 

— Pentru că, dacă nu este o coincidenţă, atunci este remarcabilă 
sincronizarea... 

— Ştiu. Sincronizarea e de tot rahatul. Staţia! 

— Deci, a continuat Xander fără să se urnească, crezi că e posibil 
ca la acea petrecere chiar să se fi întâmplat ceva rău? 

— Dacă aş fi crezut asta, aş fi spus-o atunci. 

Nathan a trecut pe lângă el, a deschis portiera maşinii şi a 
încercat el staţia radio. 

— Dar chiar dacă nu ai crezut asta atunci, poate că acum... l-a 
auzit pe Xander în urma lui. 

— Nimic, prietene. 

În staţia radio s-a auzit un bip. Releul era funcţional. 

— L-am reparat. Putem pleca. 

— Şi dacă... 

— Uite ce este, l-a întrerupt Nathan cu o voce mai ridicată decât 
intenţionase, ceea ce l-a făcut să ia o gură mare de aer, ca să şi-o 
tempereze. E vorba despre unchiul Cam. E parte din familie. Îl 
cunoşti. 

ÎI cunoşteai. 

— Da, ştiu, a lăsat Xander ochii în jos. 

— A fost şocat atunci, când a auzit ce spunea fata. 

Era adevărat. Cameron se aşezase pe treptele verandei şi plânsese 
de se cutremura tot, cu Liz lângă el. ÎI tot mângâiase pe spate cu o 
mână, în timp ce cu cealaltă îşi ciupea pielea dintre sprâncene, cu 
ochii strâns închişi. 

— lar el a fost mereu foarte deschis în legătură cu cele 
întâmplate, i-a spus Nathan fiului său. A fost chestionat deseori în 
zilele acelea, de tatăl nostru, de bunica ta, de polițistul local de 
atunci, şi întotdeauna a spus acelaşi lucru. 

Cam o cunoscuse pe Jenna la petrecere. Vorbiseră, băuseră, se 
duseseră în spatele dunelor de nisip şi făcuseră sex. Da, fusese 
dorința amândurora. Nu, ea nu-i spusese că avea un prieten. Da, 
bineînţeles că mersese de bunăvoie cu el. Nu, nu-i spusese nimic 
care să îl îngrijoreze. Absolut nimic. Nici în timpul partidei de sex, 
nici după. 

Nathan s-a apucat să strângă lucrurile din jurul releului. 

— Şi totuşi, cum ar putea şti cineva ce s-a întâmplat cu adevărat? 

Felul în care Xander pusese întrebarea îl făcuse pe Nathan să se 
uite lung la el. Şi Bub îi privea, după ce încetase să mai încarce 
maşina şi stătea cu mâinile încrucişate la piept. Xander a devenit 
deodată uşor agitat. 

— După cum ai povestit, reiese că e imposibil ca cineva să ştie 
exact ce s-a petrecut de fapt atunci şi acolo. 

— Atunci înseamnă că am povestit prost. 

— Nu-i din cauză că... a început Xander, dar s-a oprit brusc. Dar 
doi oameni îşi pot aminti versiuni diferite ale aceluiaşi lucru şi 
amândoi pot să creadă că acela e adevărul. 

— Chiar aşa? 

— Da, bineînţeles. Tu şi mama faceţi mereu asta. 

— Nu cred că există grad de comparaţie între cele două situaţii, 
prietene. 

— Ştiu. Zic doar că nu contează ce crede cineva că a văzut sau 
ceea ce ar fi trebuit să facă Jenna. Acolo au fost doar doi oameni, 
iar... 

Xander a tăcut. Nu şi-a terminat gândul cu voce tare, dar nici nu 
era nevoie să o facă. Nathan ştia ce voise să spună. Doar doi oameni 
fuseseră acolo în acea noapte, iar acum unul dintre ei era mort. 

Capitolul 16 


La o oră după ce au luat-o înapoi spre casă, li s-a spart un 
cauciuc. 

Bub şi-a pus mâinile în şold şi privea roată în jur, în timp ce lui 
Nathan îi picura sudoarea peste cric, pentru că stătea aplecat, cu 
soarele după-amiezii bătându-i în spate. 

— Da, a zis Bub, tot pe aici m-am blocat şi eu. Îmi amintesc 
pietrele alea mari. 

— Minunat. Ar fi fost bine dacă le vedeai mai devreme, a 
bombănit Nathan, în timp ce Xander se tot învârtea pe lângă el, 
încercând să ajute, dar de fapt mai mult îl încurca. 

— Aşa este. Ar fi fost mai bine. Nu m-am gândit. 

— Nu. 

Pe arşița aceea, lui Nathan i-au trebuit patruzeci şi cinci de 
minute şi doi litri de apă ca să facă maşina să-şi poată continua 
drumul. Nu au mai vorbit, iar restul călătoriei a părut mai lung din 
cauza tăcerii. De câte ori îl verifica în retrovizoare, Xander privea 
departe, pe geam, adâncit în gânduri. 

Când au oprit în faţa casei, ziua se îngemăna cu seara. Nu mai 
era mult până la cină şi Nathan i-a putut auzi pe nomazi în 
bucătărie în timp ce îşi curăța uleiul şi praful de sub unghii, în mica 
baie din capătul holului. A ieşit, cu mâinile pe cât de curate se 
putea, şi a zărit o lumină pe sub uşa din stânga sa. Biroul. Biroul lui 
Ilse, acum. 

A auzit o voce subţire şi a împins uşa. Sophie şi Lo erau întinse 
pe jos, înconjurate de jucării şi de cărţi răspândite peste tot. Lo 
stătea pe burtă şi desena hotărâtă într-o carte de colorat. Sophie 
stătea cu picioarele încrucişate şi se chinuia să joace un joc video pe 
un aparat mic, cu o mână în faşă. Nathan şi-a amintit subit de el şi 
de Cameron. Erau cei mai buni prieteni la vârsta asta, poate doar 
pentru că nu aveau alternativă, însă efectele erau aceleaşi. Ambele 

fete au sărit în sus când l-au văzut pe Nathan. 

— M-ai speriat, am crezut că eşti mami, a spus Sophie, după ce a 
şovăit o clipă. 

— Nu. De ce? Nu aveţi voie aici? 

Nathan a intrat în cameră. Era ordine, iar pe birou se aflau 
teancuri frumos aranjate de dosare şi documente. Deasupra era 
registrul anual al angajaţilor, în care ultimele nume adăugate erau 
cele ale lui Simon şi Katy. Pe perete era atârnat un calendar mare, 
pentru cele douăsprezece luni care urmau, în care erau deja marcate 
datele livrărilor sau ale plăţii facturilor esenţiale şi orice alt lucru 
important pentru buna funcţionare a proprietăţii. Şi-a trecut 
privirea peste el. 

— Sophie ar trebui să citească, nu să se joace, a spus Lo, fără să 
ridice privirea. De aceea îşi făcea griji. 

— Înţeleg. 

Era ceva notat cu roşu, în calendarul de pe perete, în dreptul 
câtorva date diferite. Cuvintele fuseseră scrise şi tăiate apoi, cu o 
linie neagră. 

— Oricum, nouă ne dă voie mama să stăm aici, a spus Sophie cu 
un ton autoritar. Ţie ţi-a dat? 

— Hmm, nu ştiu, a zis Nathan, cu ochii încă la calendar. 

Adevărul este că i se părea şi lui că încălcase cumva nişte limite 
intrând aici. Cât fusese tatăl lui bărbatul în casă, Nathan şi fraţii săi 
nu puseseră niciodată piciorul în birou. 

— Are voie. 

Vocea lui Ilse s-a auzit din cadrul uşii. l-a zâmbit obosit lui 
Nathan. 

— Cina e aproape gata. Apucaţi-vă de strâns, fetelor. 

Chiar dacă avea mâinile curate, când Ilse a intrat în cameră, 
Nathan a devenit brusc foarte conştient de faptul că avea o cămaşă 
pe care se uscase sudoarea, iar părul plin de praf. Nu a avut nicio 
reacţie, doar s-a dat o jumătate de pas în lături când Ilse s-a apropiat 
de el, în faţa calendarului de perete. De-a lungul vremii, descoperise 

că lucrurile erau mai uşoare pentru el dacă lăsa un oarecare spaţiu 
fizic între ei doi. 

Nathan se întrebase uneori dacă fratele lui, Cameron, ştia ce se 
întâmplase atunci, demult, între el şi Ilse. Nathan nu-i spusese 
nimic. Deşi fusese tentat o dată sau de vreo două ori, când Cam 
fusese măgar. Cam ar fi putut să o întrebe pe Ilse — ştia că Nathan 
fusese interesat de ea, atunci, demult —, însă faptul că Nathan nu 
auzise nici măcar o vorbă despre asta îl făcea să fie destul de 
convins că secretul împărtăşit de el şi de Ilse rămăsese totuşi un 
secret. 

Nathan îşi ţinuse gura şi păstrase distanța de fiecare dată 
începând cu acea zi în care dăduse peste ea în bucătărie. Era primul 
Crăciun de după exilarea sa. Nu se vedea vreun semn că sezonul 
sărbătorilor i-ar fi făcut pe oameni mai iertători, iar Jacqui îşi 
menţinuse decizia de a nu i-l trimite pe Xander chiar şi pentru 
câteva zile. Nathan ar fi fost bucuros să poată zăcea într-o cameră 
întunecată, cu un cearşaf peste cap, însă Liz insistase să vină să stea 
la ei. Atât de mult insistase, că până la urmă i se păruse mai comod 
să cedeze decât să se certe cu ea. Istovit de efort şi plin de praf de pe 
drum, se dusese la bucătărie să caute o bere şi acolo o găsise pe Ilse. 

Avea în mână o cană cu apă când se întorsese şi o văzuse, şi, 
pentru o clipă de entuziasm nebunesc, Nathan a crezut că venise 
acolo pentru el. Apoi a intrat şi Cameron în bucătărie şi s-a dus 
direct lângă ea, iar Nathan a părut că primise un pumn în burtă, 
rămânând fără aer. 

— Aţi făcut cunoştinţă? a întrebat Cameron, iar lui Nathan i s-a 
părut că fratele său îi făcuse cu ochiul. 

Nathan simţea că i se învârte capul. A încuviinţat uşor şi a rămas 
tăcut toată cina, în timp ce restul familiei legase o conversaţie cu 
noua prietenă a lui Cameron. Orice încercare de a-l atrage şi pe 
Nathan în discuţie se soldase cu mormăieli. Nu avea suficientă 
încredere în el însuşi ca să poată vorbi. 

După cină, s-a tot învârtit prin hol, întrebându-se dacă nu ar fi 

fost mai bine să plece, pur şi simplu, când Ilse a dat peste el. Erau 
singuri şi destul de aproape unul de altul, dar nu foarte. Era o 
distanță cuvenită între ei. 

— Mă bucur să te văd iar, spusese ea. 

— Şi eu. 

Spuneau adevărul, şi mințeau în acelaşi timp. 

— Nu te-ai mai întors la bar. 

— Nu. 

Îşi frecase bărbia şi simţise o nevoie copleşitoare să se aşeze lângă 
ea şi să îi povestească totul. Toate acele lucruri care îi apăsau atât de 
tare pe suflet. Cât de grele fuseseră ultimele luni, cât de profund 
regreta ce îi făcuse lui Keith, cât de tare îl speria viitorul. Cât de dor 
îi fusese de ea. Apoi s-a auzit, cumva pierdută, vocea lui Cameron, 
venind de undeva de afară. Nathan trăsese o gură de aer. 

— Am avut nişte probleme. 

— Am auzit. 

Ilse a tăcut şi a aşteptat. Apoi, când a văzut că el nu mai zice 
nimic, a continuat: 

— Se vede că ai avut o perioadă grea. 

— Sunt bine, a răspuns el cu o voce frântă şi a înghiţit în sec. O să 
fiu bine. 

S-a uitat la ea şi şi-a dat seama ce ar fi trebuit să spună. Deja 
simţea pe limbă cuvintele prin care voia să îşi ceară iertare, când în 
capătul holului s-a trântit o uşă şi amândoi au tresărit surprinşi. Ilse 
a făcut un pas mic în spate, apoi încă unul. Distanţa dintre ei se 
mărise prea mult ca să mai poată vorbi deschis. 

— Adevărul e că nu m-am aşteptat să te văd aici, a spus ea, uşor 
stânjenită. 

— Păi, Cameron e fratele meu. 

— Ştiu, însă ela spus că... 

Ilse s-a oprit. 

— Nathan, nu ştiam atunci când l-am cunoscut, a zis ea uitându- 
se fix în ochii lui. Îmi pare rău. 

Nathan s-a străduit să-i susţină privirea, apoi a ridicat din umeri. 

— Dar chiar nu mă deranjează. 

Ilse şi-a încleştat maxilarul, apoi a zâmbit, cu o fracțiune de 
secundă mai târziu decât ar fi fost normal. 

— Bine. 

Poate că Ilse nu ştia că erau fraţi, şi-a zis Nathan, însă Cameron, 
evident, ştia. Şi, cu siguranţă, Ilse era o femeie în toată firea şi nu se 
putea spune că devenise proprietatea lui Nathan după o tăvăleală 
pe bancheta din spate a maşinii sale. Şi poate că s-a înşelat amarnic 
atunci când i se păruse că fratele lui nu era atât de interesat de ea 
înainte ca Nathan să-i fi spus rugător. 

— Te rog, Cam. E o fată acolo. Una foarte drăguță. Lucrează la bar. 

— O, da. Am văzut-o. E OK. 

Sophie se născuse zece luni mai târziu, iar Cameron şi Ilse se 
căsătoriseră după alte patru luni. Nathan nu se dusese la nuntă. 
Condusese optsprezece ore până la Brisbane. Se înființase în pragul 
uşii lui Jacqui, cu contractul lui de custodie în mână, şi ţipaseră unul 
la altul până când cineva chemase poliţia. 

Acum o privea pe Ilse cum le îndruma pe fete să îşi strângă 
jucăriile. Părea cu gândurile în altă parte şi i s-a părut că ar fi vrut să 
vorbească despre ceva — probabil despre Jenna Moore —, dar nu 
putea, cu fetele în cameră. Nathan a arătat cu degetul înspre 
însemnele de pe calendar: 

— Ce-s astea? Cam intenţiona să schimbe datele pentru adunarea 
turmelor, la anul? 

— O, a spus Ilse ridicându-se şi a venit alături de el, în faţa 
calendarului. Nu. Adică a fost doar o idee. 

Nathan se chinuia să descifreze notele. S-a încruntat. 

— Ce ar fi însemnat asta? Să le mute aici, şi aici? 

— Da. Şi încă o dată, mai târziu. 

Ilse a luat o agendă groasă de pe birou şi a deschis-o să-i arate 
ceva. 

— Se pot muta datele aşa, a arătat ea cu degetul şi mâna ei i-a 

atins uşor braţul. Evităm blocajele şi conflictele contractuale cu 
Atherton care apar în fiecare an. În plus, mă gândeam că ne-am 
putea coordona cu tine, dacă eşti interesat şi tu, desigur, şi să 
obţinem astfel un profit mai mare. 

Nathan s-a încruntat în timp ce răsfoia paginile umplute cu 
scrisul ei ordonat. 

— Mda, poate. 

— Crezi că ar merge? 

— O să mă gândesc bine la asta. Dar cred că ar merita o încercare. 

— Să ştii că a fost ideea lui Bub, de fapt. Eu doar am plănuit 
datele şi logistica. 

— Bub s-a gândit la aşa ceva? a întrebat Nathan surprins. 

— Cred că se săturase să aibă aceleaşi probleme în fiecare an şi a 
vrut să încerce altceva. Chiar se pricepe la astfel de lucruri. 
Cameron spunea că e din cauza faptului că e leneş, însă ce contează, 
dacă astfel face lucrurile să meargă mai bine? 

Nathan a auzit paşi pe hol. Fetele strânseseră toate jucăriile. Lo 
părea să le numere atent, verificându-le pe fiecare în parte, iar Ilse s- 
a încruntat puţin urmărind-o. Uşa biroului s-a deschis şi Bub a 
băgat capul înăuntru. 

— Mama zice să veniţi la masă. 

l-a văzut pe Nathan şi pe Ilse analizând calendarul şi s-a 
întunecat uşor la faţă, în timp ce fetele ieşeau în hol pe lângă el, 
zdrăngănindu-şi jucăriile. 

— Despre ce vorbeaţi? a întrebat Bub, şi a intrat în birou. Despre 
asta? 

Fără mine? a rămas nerostit. 

— Îi povesteam lui Nathan despre ideea ta cu adunatul turmelor, 
a spus Ilse. 

Bub a părut să se mai îmbuneze puţin. 

— Ah, da. Nu e o idee rea, nu? 

Nathan a dat din cap arătând către calendarul de pe perete: 

— De ce sunt şterse toate alea? 

— Erau nişte hibe în acel plan, a spus Ilse. Cam voia să le rezolve 
înainte să se apuce de făcut mari schimbări. Se gândea să amâne cu 
un an, ca să se asigure că totul avea să funcţioneze cum trebuie. 

— Sigur că da, a bombănit Bub. N-o să-l vorbesc de rău acum pe 
Cam, că nu mai e aici, însă ştim cu toţii că, dacă ar fi fost ideea lui, 
am fi pus-o în practică deja. Scuze, dar aşa este. Singurul defect al 
ideii ăsteia e că nu a fost a lui Cameron. 

Bub s-a apropiat de calendar şi a citit ce scrisese Ilse. S-a lăsat 
liniştea în birou, pentru câteva clipe. 

— Am putea să o facem, totuşi, a spus Bub cu un ton prea lejer. 
Noi trei. 

Când s-a întors cu faţa către ei, Nathan şi-a dat seama că Bub se 
gândise la asta dinainte. Se simţea ceva în atmosferă, era aproape o 
complicitate între ei, care nu era chiar confortabilă. Nathan nu ştia 
ce putea să răspundă, aşa că nu a zis nimic, iar Bub a ridicat, într-un 
sfârşit, din umeri: 

— În fine. Mai gândiţi-vă la asta, a spus el, şi a pornit-o către uşă. 
Dar nu văd niciun impediment aici. 

S-au uitat în urma lui, iar Ilse a clătinat din cap, cu o expresie 
ciudată pe faţă. 

— Ştii, ce a zis Bub despre faptul că nu era ideea lui Cameron... 
Nu ăsta a fost singurul motiv. Şi Bub ştie asta. În sfârşit... 

Ilse a aşezat agenda la loc pe birou. 

— Nu ştiu. Nu mă pot gândi la asta acum. Dacă vrei să îţi faci o 
idee mai bună, găseşti toate detaliile aici. 

A luat-o înainte, iar Nathan a plecat după ea, stingând lumina 
din birou. În bucătărie era mult prea cald, iar Nathan simţea că se 
topeşte. 

— Ce-aţi făcut la Lehmann's? a întrebat Harry imediat cum s-a 
aşezat la masă. 

— Am rezolvat, a răspuns Nathan. Nimic prea complicat. 

— Trebuie să ai mare grijă la Lehmann's Hill. 

Vocea firavă păruse să vină de nicăieri, iar lui Nathan i-au trebuit 

câteva clipe ca să îşi dea seama că Lo era cea care vorbise. Nu 
mânca, ci mâzgălea furioasă o bucăţică de hârtie. 

— De ce? a întrebat Ilse întinzând o mână ca să o mângâie pe păr. 

— Tati trebuia să se ducă la Lehmann's Hill şi nu s-a mai întors 
niciodată. 

Mâna lui Ilse a înţepenit în părul fiicei sale. 

— Tati nu s-a dus acolo, Lo. Nu are nicio legătură cu faptul că nu 
a mai venit înapoi. 

— Ştiu asta. Ştiu de ce nu a mai venit tati înapoi. 

O vreme, toată lumea a tăcut. 

— De ce, Lo? a rupt tăcerea Harry. 

Fetiţa şi-a ridicat privirea şi, când a observat că toată lumea se 
uita la ea, şi-a coborât-o din nou. 

— Lois? Te-am întrebat ceva. 

— Nu e nimic. N-are importanţă, a spus Lo cu o voce abia auzită. 

Ilse i-a pus un braţ în jurul umerilor: 

— E în regulă, iubita mea. 

— Las-o să vorbească, Ilse, a spus Harry. 

— Dar nu vrea. 

— A vrut, acum câteva secunde. 

— E un copil, Harry. 

— Chiar vreau să aflu ce voia să spună cu... 

— Ilse are dreptate. 

Era primul lucru spus de Liz de când se aşezaseră la masă. 
Nathan îşi dădea seama că plânsese din nou. Şi slăbise, în ultimele 
zile, iar pielea de pe faţă i se lăsase. 

— O sperii, Harry. 

Lo a rămas complet nemişcată, cu ochii privind fix pe masă. Apoi 
şi-a luat creionul şi a continuat să deseneze. 

— Tati nu s-a mai întors pentru că era trist, a spus Lo de parcă ar 
fi vorbit cu hârtia din faţa sa. ÎL întristau toate lucrurile alea care 
dispăreau. 

Aproape toţi au oftat la unison, de uşurare. 

— O, Doamne, nu din nou! E în regulă, Lo. 

Ilse a luat-o de-o mână şi a strâns-o într-a sa. Apoi a văzut 
confuzia de pe feţele lui Nathan şi Xander. 

— Lo a fost speriată o vreme pentru că ar fi existat un hoţ care... 

— Chiar este! şi-a smuls Lo mâna cu hotărâre, mâzgălind din ce 
în ce mai înverşunată. 

— Iubita mea, nu este nici... 

— Atunci, e o fantomă. 

— Nu e nici fantomă, a spus Ilse, după care a clătinat uşor din 
cap şi s-a uitat la Nathan: Crede că s-au pierdut nişte lucruri. Câteva 
jucării de-ale tale şi alte lucruri mărunte au făcut picioare, nu-i aşa, 
Lo? 

— Nu au făcut niciun picior! A venit cineva aici şi le-a luat. 

La capătul celălalt al mesei, Simon a râs într-un mod cam 
neinspirat. 

— Poate că a fost Moş Crăciun, a zis el încercând să destindă 
atmosfera. 

Lo i-a aruncat o privire nimicitoare: 

— Nu a fost Moş Crăciun, a spus ea, lăsând să se înţeleagă că îşi 
făcea loc şi un tâmpitule. A fost altcineva. Cineva rău. 

Părea foarte supărată acum, iar Ilse i-a luat creionul din mână. 

— Lo, dacă ar fi intrat cineva pe proprietatea noastră, am fi aflat. 
Nu a fost nimeni aici. 

Însă Nathan a sesizat o ezitare în tonul ei. Ilse a aruncat o privire 
pe fereastră, la cerul care începuse să se întunece odată cu înserarea. 

— Am crezut că dispăruseră nişte lucruri, dar le-am găsit, nu-i 
aşa? 

— Ce fel de lucruri? a întrebat Xander, foindu-se în scaunul său. 

— Jucăriile şi hainele mele, a spus Lo. 

— Dar le-am găsit, a repetat Ilse cu fermitate în voce. 

— Nu pe toate, şi nu imediat. În fine, a spus Lo dând la o parte 
mâna mamei sale, tati nu şi-a mai găsit niciodată lucrurile. 

— Cum adică? a întrebat Harry. 

Lo nu a răspuns. Părea să nu se simtă în largul ei. Şi-a întins 
mâna către creionul confiscat şi şi-a ascuns faţa în păr. 

— Nu, a spus Harry pe un ton neobişnuit de autoritar. Răspunde, 
te rog, Lo. 

— Iubita mea, s-a aplecat Ilse către ea. Ce lucruri? 

— Bani, cred, a răspuns Lo şoptit. 

Nathan a trebuit să facă eforturi pentru a o auzi. 

— Şi alte lucruri. Nu ştiu care. Tati le căuta, dar nu le găsea. 

— Despre câţi bani este vorba? a întrebat Harry. 

— Pentru numele lui Dumnezeu, l-a țintuit Ilse cu privirea, abia 
reuşeşte să numere până la o sută, nu are cum să ştie asta! Şi, 
oricum, lui Cam nu-i dispăruseră nici bani, nici orice altceva. 
Haideţi să nu facem din ţânţar armăsar. 

Lo a făcut ochii mari. 

— Ba da! Îi dispăruseră, mami! Îi căuta peste tot. A fost cineva 
aici ŞI... 

— Jenna. 

Numele acesta ieşise de pe buzele cuiva, dar Nathan nu a ştiut 
sigur ale cui până când Liz a ameninţat hotărât cu degetul peste 
masă: 

— Taci, Bub! Şi vorbesc serios. 

— ...şi lui tati chiar i-au dispărut lucruri, a continuat Lo, cu tonul 
uşor ridicat. Eu ştiu, l-am văzut. Căuta prin magazii, prin staul şi 
peste tot. Ştiam eu că n-o să mă crezi, mami. 

— Nu e vorba despre asta, a protestat Ilse, aproape acoperită de 
vocea fiicei ei. Dacă lui tati i-a dispărut ceva, de ce nu ne-a spus? 

— Pentru că ştia că n-o să-l crezi nici pe el, aşa cum nu mă crezi 
pe mine, a spus fetiţa pe un ton ridicat. Probabil din cauza asta a şi 
spus să păstrăm secretul. 

S-a făcut brusc linişte, iar Lo şi-a acoperit gura cu palma ca şi 
cum ar fi vrut să îşi ia cuvintele înapoi. Se înroşise la faţă. 

Ilse a încremenit. S-a uitat la fiica mai mare, care părea şocată. 
Sophie a clătinat din cap. Habar nu am. Ilse i-a întors scaunul lui Lo 

astfel încât să se privească faţă în faţă: 

— Lo, este foarte important, ce anume a spus tati? 

Fata a clătinat din cap, hotărâtă să păstreze tăcerea. 

— Pentru numele lui Dumnezeu... s-a auzit vocea frustrată a lui 
Harry. 

— Harry. 

Vocea lui Liz a sunat ca un avertisment. Afară, se auzeau din nou 
dingo urlând. Păreau destul de aproape. 

— Lo, e în regulă, s-a aplecat Ilse către ea. Nu pățeşti nimic. Doar 
spune adevărul. Eşti sigură că tati căuta ceva? 

Fata era încordată şi preocupată: 

— Da, l-am văzut eu. 

— Şi tati ţi-a spus să păstrezi secretul faţă de toată lumea? 

— Nu faţă de toată lumea, a spus Lo uitându-se la mama ei. Doar 
faţă de tine. 

Capitolul 17 


Nathan stătea pe verandă şi privea cum se lasă seara. Roşul 
pământului s-a unit cu al cerului şi au sângerat unul în altul până 
când s-a făcut întuneric. Lo nu mai putuse — sau nu mai voise — să 
ofere şi alte informaţii utile, iar Ilse o dusese până la urmă la 
culcare. 

Nathan s-a dus să pună la loc manualul cu instrucțiuni al lui 
Cameron şi a descoperit, în dulapul de pe hol, o chitară. Xander 
citea în camera lui, aşa că a luat-o pe Duffy şi s-au aşezat pe 
verandă. Chitara era dezacordată, iar sunetele scoase de corzi, pe 
care Nathan încerca să le întindă din cheiţe, zgâriau timpanele. În 
capătul celălalt al curţii, luminile erau încă aprinse în rulota 
nomazilor şi se auzea murmur de voci. Nu a reuşit să înţeleagă 
despre ce vorbeau, însă după ton părea să fie o ceartă. Dincolo de 
rulotă nu se mai putea vedea nimic. Cânta fără să facă prea multă 
gălăgie, încercând să găsească finalul potrivit, când a auzit uşa din 
spatele său deschizându-se şi s-a uitat să vadă cine era. 

— E chitara mea. 

Sophie. Sprijinită de uşă, cu un halou de lumină galbenă în jurul 
capului. 

— Scuze. Am găsit-o. 

— E în regulă. Tu ai scris cântecul acesta? a întrebat ea aşezându- 
se lângă Nathan, în timp ce el începea să cânte din nou. 

— Da. Acum aproape zece ani. 

— Are un nume? 

ÎI scrisese pentru Ilse. 

— Nu, a răspuns el. E fără titlu. Ce părere ai? 

— Nu ştiu. Sună cumva trist. Dar şi plin de speranţă. Cumva. L- 
ai putea numi „Răsărit de soare” sau aşa ceva. 

— E un nume bun. 

Şi mult mai potrivit decât „Pentru Ilse”. A continuat să cânte. 

— E drăguţ. Dar sfârşitul nu e cum trebuie, totuşi. 

— Nu. Ştiu. Nu am reuşit niciodată să îi dau de cap. 

— Dacă nu ai reuşit în zece ani, poate că ar fi cazul să renunţi. 

— Probabil că ai dreptate, i-a zâmbit Nathan. Deci, cânţi şi tu? 

— Când nu am asta, şi-a ridicat Sophie orteza la vedere. 

Apoi a tăcut şi a ascultat ceva mai mult timp. 

— Dar chiar te pricepi. 

— Am foarte mult timp pentru studiu, a spus Nathan încercând 
să nu sune plin de amărăciune. 

— Cânţi în fiecare zi? 

— Dacă pot, da. Cam de când eram de vârsta ta. 

— Asta înseamnă foarte demult. 

Părea atât de uluită, că Nathan nu s-a abținut să râdă. 

— În fiecare zi? 

— Aproape. Cu excepţia acelor doi ani când nu am mai avut 
chitară. 

— De ce nu ai mai avut? 

Zâmbetul lui Nathan s-a stins. 

— S-a stricat. 

De fapt, asta era cea mai clară amintire legată de tatăl său, ceea ce 
era surprinzător, pentru că era departe de a fi cea mai rea. Se 
întâmplase în ziua aceea în care Nathan şi Cam încercaseră să fugă, 
iar Carl Bright îi prinsese la mormântul păstorului. Nathan îşi 
amintea cum stătea în camionetă şi îşi privea tatăl din spate, 
dorindu-şi să vină mai repede momentul când urma să ţipe la ei. 
Tăcerea lui îl speria. Nathan îşi amintea foarte clar că nu văzuseră 
nicio altă maşină sau persoană tot drumul până acasă. Nu era ceva 
neobişnuit, însă în ziua aceea reţinuse că aşa se întâmplase. Nu mai 
era nimeni prin jur. 

Nathan ştia cu siguranţă ce îi aştepta când ajungeau acasă, însă, 
spre surprinderea lui, Carl ieşise din maşină fără să spună o vorbă, 
lăsându-şi fiii să se uite lung unul la altul. Merseseră pe vârfuri 
toată ziua, în aşteptare. Abia seara târziu, după ce Harry le urase 

noapte bună, Carl se uitase într-un sfârşit spre ei. Aproape că se 
simţiseră uşuraţi când îl auziseră, mai mult şoptind în barbă. 

— Afară, amândoi! 

Nathan se îmbărbătase şi încercase să îşi controleze reacţia. Lui 
Carl nu îi plăcea să îşi vadă copiii arătând speriaţi. Le spusese să 
facă un foc, iar ambii băieţi se holbaseră la el până când mai spusese 
o dată, mai tare, şi îl apucase pe Nathan de umăr, împingându-l 
spre stiva de lemne. Uimiţi, se cam împleticiseră într-acolo. 

Carl nu mai spusese nimic până când focul de tabără ajunsese 
suficient de puternic. Cu o voce dureros de calmă şi cu faţa lucind 
în lumina flăcărilor, i-a trimis pe băieți înăuntru, fiecare să îşi aducă 
obiectul preferat. Nathan, cu un nod strâns şi fierbinte în gât, a adus 
afară bicicleta. 

— Bună încercare, a spus tatăl lui strângându-l atât de tare de 
braţ, încât deja simţea cum se formează vânătaia. Vino cu obiectul la 
care ţii, altfel îţi arunc în foc tot ce aduci până vii cu ceea ce trebuie. 

Nathan rămăsese multă vreme înăuntru, apoi ieşise totuşi cu 
chitara lui mult iubită. Îi transpirase mâna şi îi aluneca pe gâtul de 
lemn. Şi chiar dacă ştia că nu făcea decât să înrăutăţească lucrurile, 
începuse să plângă şi îşi implorase tatăl să nu o arunce în foc. 

Liz era şi ea de faţă, cu lacrimi în ochi. 

— Te rog, Carl, încercase ea. Nu-şi poate păstra chitara? 

Soţul o ignorase şi ea încercase din nou, până când bărbatul îşi 
luase privirea de la fiii lor şi o privise în ochi: 

— Vrei să le dau o altfel de lecţie? întrebase el într-un mod care îi 
făcuse pe Nathan şi pe Liz să nu îl mai roage nimic. 

Nathan îi întinsese chitara, cu greu văzând ceva printre lacrimi, 
însă tatăl său îl pusese să şi-o arunce singur în foc. Ceea ce Nathan 
făcuse până la urmă, însă imediat încercase să o scoată din foc, din 
reflex. Se arsese la mână şi încă mai avea cicatricea. 

Cameron îşi alesese obiectul corect de prima dată, bineînţeles. 
Adusese afară o carte de istorie ilustrată, cu povestiri din Al Doilea 
Război Mondial. Lui Nathan i se părea a naibii de plictisitoare, însă 

Cam era fascinat de ea. Cam chiar îl privise pe Carl în ochi, în timp 
ce îşi arunca în foc cartea, cu gâtul întors ca să poată face asta. Apoi 
spusese ceva în barbă. Cuvintele aproape — dar nu de tot — se 
pierduseră printre zgomotele lemnelor care trosneau. 

Carl încremenise: 

— Mai spune o dată. 

Cameron ezitase, însă apoi a rostit cuvintele cu o voce uşor 
ridicată, chiar. 

— Naziştii ardeau cărţi. 

Liz s-a încordat şi şi-a ţinut atât de brusc respiraţia, încât s-a auzit 
ca un scârţâit. A urmat o tăcere îngrozitoare, apoi, spre uimirea lui 
Nathan, Carl aproape că a schiţat un zâmbet. Mai mult un spasm 
nervos, care i-a dezvelit dinţii. Părea aproape amuzat privindu-l pe 
Cameron. Şi-a încleştat şi şi-a descleştat pumnul, o singură dată, 
apoi a deschis gura. 

— Adu-le şi pe celelalte. 

Cameron îl ascultase fără să clipească. Dispăruse înăuntru, de 
unde a ieşit câteva minute mai târziu cu un vraf de cărţi în brațe. 
Nathan stătea pe trepte, lângă Liz, şi se uita cum Cam le arunca în 
flăcări, una câte una. Nu i-a curs nicio lacrimă în timp ce le-a privit 
cum ardeau. 

— Cere-ţi iertare de la tatăl tău, spusese Liz după primele cinci. 

Cameron nu o băgase în seamă şi continuase să arunce cărţi în 
foc. Carl îşi privea fiul cu o expresie pe care Nathan nu i-o mai 
văzuse niciodată. Îl uimea felul în care ambii păreau să se bucure, 
într-un mod ciudat, de confruntarea aceasta dintre ei. 

Toată treaba a durat mai mult de o oră. Într-un sfârşit, pe când 
ardea şi ultima carte, iar Nathan se uita neliniştit către casă, 
întrebându-se oare ce mai urma, Cameron privise direct în ochii lui 
Carl: 

— Îmi pare rău, tata. 

Apoi îşi coborâse privirea în pământ, părând să regrete, într-un 
final. 

Nathan a simtit-o pe Liz cum se eliberează din tensiune. Până şi 
Carl părea puţin uşurat, prin fulgii de cenuşă care pluteau în aerul 
cald al nopţii. Se uitase la Cameron ca şi cum încerca să găsească 
ceva de spus, apoi s-a întors către Nathan cu o privire mult mai 
familiară. 

— Dacă mai faceţi vreodată o tâmpenie ca asta, oricare dintre voi, 
vă promit că va fi de zece ori mai rău. Şi nu mă refer doar la voi doi. 

Nathan îşi simţise mama încordându-se din nou. Multă vreme 
apoi, şi el, şi Cameron făcuseră exact ceea ce li se ceruse. 

Stând seara pe verandă în faţa lui Sophie, Nathan şi-a oprit 
degetele din alunecare pe corzi. Nu mai avea chef de cântat. Sophie 
nu s-a prins imediat. Se uita înapoi către casă, la fereastra întunecată 
de la dormitorul surorii ei. 

— Ai vreo idee despre ce anume vorbea Lo la cină? a întrebat-o 
Nathan. 

— Nu, a răspuns Sophie zgândărindu-şi orteza. Probabil că nici 
ea nu ştie prea bine. Inventează chestii câteodată. 

— Părea speriată, a spus Nathan. 

— Este. Crede că va veni cineva după ea. 

— Cineva imaginar? Ca păstorul? Sau ea chiar crede că e cineva 
pe aici, prin preajmă? 

— Nu ştiu. l-am spus că nu trebuie să-şi facă griji. Însă tot e 
speriată. 

— Trebuie să vă fie greu acum, după cele întâmplate cu tatăl 
vostru. 

Sophie a încuviinţat, dar nu a spus nimic. 

— V-a vorbit vreodată tatăl vostru despre mormântul păstorului? 
a întrebat Nathan. V-a spus că ar fi un loc special pentru el? 

— Nu cred. Era doar tabloul acela al lui. Dar nu am înţeles 
niciodată de ce l-a pictat, din moment ce credea că păstorul era un 
prost. Şi chiar aşa era. 

— Serios? 

— S-a împuşcat din greşeală. S-a urcat pe un gard şi nu a fost 

suficient de atent. I-a alunecat piciorul şi şi-a zburat singur creierii, 
cu propria armă. 

— Cine ţi-a spus asta? 

— Tati. 

— Am înţeles. 

Nu era adevărat, însă lui Nathan nu i s-a părut momentul 
potrivit ca să-i spună asta. Şi-aşa avea amintiri suficient de confuze 
cu tatăl ei, nu era nevoie să-i mai fure şi el unele mărunte dintre ele. 

Sophie a oftat şi s-a uitat la chitară. 

— Poţi să mai cânţi ceva? 

— Dorinţa dumneavoastră e ordin pentru mine. 

Fetiţa i-a spus numele unui cântec pe care nu îl ştia, al unei 
formaţii de care nu auzise, aşa că ea i l-a fredonat puţin şi el a reuşit 
să îl prindă. La sfârşit, Sophie zâmbea deja, puţin, în special din 
cauza greşelilor lui. 

— O să studiez când mâna mea o să se facă bine, a spus ea. Cât 
nu este şcoală. 

Se referea la şcoala la distanţă, desigur. Nathan o făcuse şi el, 
frecând menta de multe ori în loc să asculte de vreun profesor aflat 
departe, care se auzea printre pocnetele şi trosnetele staţiei radio. 
Greul predării cădea pe umerii persoanei care trebuia să o 
supravegheze de-acasă, însă, şi şi-o amintea foarte bine pe Liz cum 
făcea tot posibilul şi îl implora să se concentreze şi el la fel cum o 
făcea Cameron. Acum, totul se făcea online, ţinându-se pasul pe cât 
posibil cu termenele şi structura şcolii fizice. Măcar acum profesorii 
şi elevii puteau vorbi video, vreo două ore pe zi, ceea ce Nathan 
bănuia că era mai bine decât prin radio. S-a încruntat la gândul care 
i-a trecut prin minte. 

— Deci acum Katy e cea care îţi verifică lecţiile? 

— Da. Obişnuia să o facă mami, dar acum se ocupă Katy. Ea 
trebuie să ne supravegheze şi în zilele de vacanţă. 

Nathan i-a observat expresia de pe chip şi a întrebat: 

— Nu e bine? 

— E plictisitor. Katy nu are idei amuzante. În ziua în care a 
dispărut tati, doar ne-a spus să stăm în sala de clasă şi să ne uităm la 
filme, tot timpul. 

— A stat şi ea cu voi? 

— Da, a fost acolo, însă nu a făcut nimic. Tot făcea pauze şi era 
tare prost dispusă. 

— Reuşeşte mai bine să vă ajute la lecţii? 

Sophie şi-a încreţit nasul. 

— Nu prea. Nu ştie ce ar trebui să facem şi nici nu se asigură 
mereu că reuşim să înţelegem. Am auzit-o pe mami spunându-i lui 
tati că nu ar fi trebuit să o angajeze, pentru că e... 

Fetiţa a privit în stânga şi-n dreapta înainte de a şopti atentă: 

— ...de rahat. 

Nathan şi-a stăpânit un zâmbet. 

— Aşa a spus mami? 

— Printre altele. Dar cred că mami are dreptate, chiar e... de 
rahat, nici nu cred că e profesoară cu adevărat, a spus Sophie şi s-a 
aplecat înspre el. 

— Nu e? a întrebat-o Nathan aruncând o privire înspre rulotă, 
unde lumina era încă aprinsă. De ce crezi asta? 

— Ne tunde, a spus Sophie. Foarte bine. Cred că e coafeză. 

Nathan s-a uitat la părul lui Sophie. Avea o tunsoare bob până la 
umeri, care se ondula la vârfuri. Nathan nu ar fi putut pretinde că 
era vreun expert; singurul lucru legat de păr pe care îl făcea era să 
aştepte să-i crească nişte laţe prea lungi ca să se mai descurce cu ele, 
apoi şi le tundea singur cu maşina, umplând cu păr chiuveta de la 
baie. Însă chiar şi aşa, tunsoarea fetiţei îi părea şi lui destul de 
profesionistă. 

Nathan s-a uitat din nou înspre rulotă. În lumina lămpii, putea 
vedea pe cineva mişcându-se în spatele perdelei subțiri. Voci slabe 
ajungeau până la el. Încă se mai certau. Deci o coafeză, nu o 
profesoară, şi-a spus Nathan în minte. Nu era un lucru neobişnuit 
pentru nişte nomazi să-şi umfle CV-urile. Mai bine zis, chiar ar fi 

fost neobişnuit ca vreunul dintre ei să nu o facă. Însă se punea 
mereu o întrebare legitimă: dacă nu sunt ceea ce pretind a fi, atunci 
cine sunt ei, de fapt? 

— Ne-am întors într-o zi acasă după ce-am călărit şi erau 
amândoi aici, a spus Sophie. Tati nici nu ne spusese că urmau să 
vină. Cred că de asta a fost mami aşa de nervoasă. 

— De ce am fost nervoasă? s-a auzit mai întâi scârţâitul uşii, apoi 
vocea lui Ilse. 

— Din cauză că au venit aici Simon şi Katy, a spus Sophie. 

— O, s-a încruntat Ilse. A fost o surpriză, atâta tot. Să nu mai spui 
nimănui treaba asta, te rog, Sophie. O să simtă că nu sunt bine 
primiţi aici. 

— Cum mai e Lo? a întrebat Nathan. 

— Adormită, în camera mamei tale. E rândul tău acum, i-a făcut 
Ilse semn lui Sophie. 

— Dar... 

— Sophie, te rog. Nu în seara asta. 

Fetiţa s-a ridicat fără nicio tragere de inimă. 

— Noapte bună, a spus ea, apoi s-a uitat nemulțumită la mama 
ei: Vii să mă culci? 

— Într-un minut, a răspuns Ilse. Du-te şi pregăteşte-te. 

Fetiţa a trântit uşa de plasă în urma ei. Chiar şi aşa, cu lumina 
venind doar din spate, lui Ilse i se citea extenuarea pe chip. Stătea 
rezemată de balustradă şi a părut că vrea să spună ceva, dar a tăcut. 
Părea să nu ştie cum să înceapă. 

— Ce crezi despre cele spuse de Lo mai devreme? a încercat să 
deschidă subiectul Nathan. 

— Chiar nu ştiu. Cameron nu mi-a spus niciodată nimic. Evident. 

Simțea amărăciune în vocea ei. A continuat, cu ochii în 
întunericul nopţii: 

— Ca să nu mai vorbesc despre treaba aia cu femeia care încerca 
să dea de el. 

— Cam ţi-a povestit totuşi despre Jenna? 

— Bineînţeles, a răspuns Ilse, şi faţa i s-a întunecat. Mi-a spus că 
era o fată pe care o întâlnise odată la o petrecere şi care avea un 
iubit gelos. Părea amuzant, o simplă neînțelegere. 

Nathan a tăcut. Fusese în multe feluri acea întâmplare, însă în 
niciun caz amuzantă. 

— A fost foarte stresat în ultima vreme. Era... 

Ilse a rămas o clipă cu ochii pierduţi în întuneric. 

— Se schimbase ceva în ultimele săptămâni. Acum îmi dau 
seama că trebuie să fi fost cam în aceeaşi perioadă când ea a încercat 
să dea de el. 

— Probabil că a fost puţin şocat. 

— Da. Şi eu cred că a fost. 

Ilse s-a uitat la Nathan. Se putea auzi adierea blândă a vântului 
din noapte. Din casă a ajuns până la ei o voce subţirică. 

— Mami, sunt gata. 

— Un minut, a strigat Ilse, apoi s-a întors iar către Nathan, cu un 
aer mai grăbit de data asta: Auzi, nu-i aşa că nimeni nu a crezut 
atunci ce a spus fata aceea? 

— Nu. Bineînţeles că nu. 

Nathan a dat să mai spună ceva, dar s-a răzgândit. 

— Ce e? Spune-mi! 

— Nimic. Pe bune. Voiam să zic că... 

A dat uşor din mână: 

— Poate Steve să o fi crezut, pentru o vreme. 

— Steve Fitzgerald? De la clinică? 

— Mda. Poate. Nu ştiu dacă chiar a crezut-o, a spus Nathan, 
încercând să îşi amintească. Adică, cred că a luat-o în serios. Pentru 
că asta este sarcina lui, nu-i aşa? Ca asistent medical. Şi mai e şi 
genul ăsta de om. 

Se gândea la cât de sâcâitor fusese Steve. La vizitele lui 
neanunţate şi întrebările constante, şi insistența cu care îi ceruse lui 
Nathan să vină la clinică. Insistase foarte mult, devenise aproape 
intruziv. 

— Totuşi, nu a luat-o suficient de în serios cât să acţioneze oficial, 
a spus Ilse. 

— Nu. Nu a mers nici pe departe până acolo. 

Ilse a răsuflat uşor. 

— Cameron nu a fost niciodată prea prieten cu Steve. 

— Nu. În fine, presupun că îţi aminteşti genul ăsta de lucruri. 

Vocea lui Sophie s-a auzit din nou: 

— Mami! 

De data asta, Ilse a ignorat-o, continuând să-l privească pe 
Nathan. 

— Dar tu l-ai crezut mereu pe Cam? 

— Da. Categoric. 

— N-ai avut nicio îndoială? 

Nathan a simţit o nuanţă ciudată în tonul ei, însă nu ştia exact ce 
este. Expresia de pe chipul ei era greu de descifrat în lumina 
plăpândă de pe verandă, şi a simţit, uşor agitat, cum un sentiment 
de vină de mult îngropat iese din nou la suprafaţă. 

— Nu, a spus el hotărât. Nicio îndoială. 

Pentru o clipă, pe chipul lui Ilse s-a instalat o altă expresie, şi nici 
pe asta nu a ştiut Nathan cum să o interpreteze. Vocea lui Sophie a 
răsunat din nou. 

— Pentru numele lui Dumnezeu! Mai bine mă duc la ea. 

A deschis uşa, apoi s-a oprit pentru o clipă. 

— Noapte bună, Nathan! 

— Noapte bună! 

Ilse a dispărut în casă. Nathan s-a uitat la Duffy, care dădea din 
coadă în linişte. A mai rămas un minut acolo, apoi a pus jos chitara 
lui Sophie şi a coborât treptele verandei, intrând în bezna din curte. 
Duffy îl urma la picior. A aşteptat să i se obişnuiască ochii cu 
întunericul adânc. Dinspre rulota nomazilor nu se mai auzea niciun 
zgomot. Probabil făcuseră pace, cel puţin pentru moment. 

Când a reuşit să vadă suficient de bine cât să detecteze 
mormântul lui Carl Bright de sub eucalipt, s-a dus acolo şi s-a aşezat 

pe margine, neputând să scape de sentimentul că o dăduse în bară. 
Intenţionase să o liniştească pe Ilse, dar nu reuşise. Nu reuşise să îl 
apere pe Cameron, şi nu era pentru prima dată. Nathan s-a uitat 
către mormântul tatălui său. 

— Ce e rahatul ăsta pe care l-am auzit, în legătură cu o fată? 
întrebase Carl. 

Tocmai închisese telefonul după discuţia cu sergentul şi îi 
convocase pe băieţii săi mai mari. 

Nathan şi-a amintit cum rămăsese încremenit, cu spatele lipit de 
perete, în timp ce Cameron se bâlbâia încercând să explice. După 
câteva clipe, Carl i-o tăiase şi se întorsese către Nathan. 

— Tu unde erai când s-au întâmplat toate astea? Umblai tot după 
coada cățelei ăleia din vecini? 

— Ai vrut să spui Jacqui. 

Lovitura care venise pe neaşteptate îl dăduse pe Nathan cu capul 
de perete. Nici măcar nu se obosise să se uite cum trebuie la el când 
ridicase mâna şi îi trăsese una, în timp ce era atent la Cameron. 
Sângele ţâşnise prea repede pentru ca Nathan să se poată apăra — nu 
că ar fi vrut neapărat să facă asta. Uneori era mai uşor să nu o facă. 
Şi-a dat seama că tatăl lui încă aştepta un răspuns, aşa că doar a 
încuviințat, de data asta. Da, eram cu Jacqui. 

— De ce nu erai cu ochii pe fratele tău? 

Nathan habar n-avea ce ar fi trebuit să-i răspundă. 

— Măcar i-ai văzut? a continuat Carl să ţipe la Nathan, în timp ce 
arăta spre Cam. Haide, spune-mi! A făcut ceva de care ar trebui să 
mă îngrijorez? 

Carl se uita la el de data aia. Ajunseseră de curând să aibă 
privirea la acelaşi nivel, iar Nathan s-a întrebat de ce oare continua 
să se simtă la fel de terorizat cum se simţise toată viaţa lui? Senzaţia 
aceea pe care o simţea de fiecare dată când Carl ridica vocea, sau 
mâna, sau ambele. Când fusese obligat să îşi ardă chitara. 

Într-un moment de cruntă luciditate, Nathan şi-a dat seama că 
lucrul acesta nu avea să se schimbe niciodată. Carl nu avea să se 

oprească, iar Nathan nu părea să fie capabil să îl oprească el, aşa că, 
probabil, erau condamnaţi să trăiască astfel tot restul vieților lor. 
Numai gândul ăsta şi se simțea extenuat. Capul îl durea de la 
lovitură. S-a uitat la Cameron şi, brusc, a simţit că se săturase de 
toate, indiferent dacă fratele său făcuse sau nu ceva rău. 

Nu mai voia nimic din toate acestea. Nu el adusese problemele 
astea acasă. El măcar avusese naibii grijă ca Jacqui să-şi dorească şi 
ea — să fi dat din cap — înainte să îşi scoată pantalonii. Nathan simţea 
cum i se învârte capul în timp ce se uita de la unul la altul, şi 
deodată şi-a dat seama că nu mai vrea să ştie nimic de ei. Voia să fie 
singur, undeva foarte departe. La toate astea se gândea când 
Cameron i-a dat un cot foarte discret, aducându-l înapoi în prezent 
cu o tresărire. Nathan a realizat ce greşeală făcea, aşa că a făcut ceea 
ce Cam aştepta de la el: i-a acoperit spatele. 

— Nu, a spus el. Cam nu a făcut nimic. 

Însă răspunsul venise cu o clipă mai târziu decât ar fi trebuit. Nici 
măcar: cu jumătate de clipă. O întârziere atât de măruntă, încât abia 
dacă o puteai observa. Dar Carl o observase, iar ochii lui au alunecat 
de la un fiu la altul. 

— Bine, a spus el, cu o voce care putea sugera că măcar o dată îşi 
înţelegea cum trebuie băieţii. Pleacă! Trebuie să vorbesc cu fratele 
tău. 

Deci Nathan era îndepărtat. 

Se dusese în maşină şi stătuse cu portierele închise, astfel încât să 
nu audă nimic din ce se întâmpla în casă. L-a văzut pe Bub 
strecurându-se afară şi i-a deschis portiera din dreptul pasagerului, 
ca să intre şi el. 1 se citeau întrebările pe chipul lui Bub, iar Nathan a 
simţit că ar fi trebuit să-i răspundă, însă niciunul dintre ei nu şi-a 
găsit cuvintele, aşa că au stat pur şi simplu împreună, într-o tăcere 
stânjenitoare. 

În tot acest timp, Nathan, frământat de un sentiment de vină, şi-a 
tot repetat în minte ceea ce avea să îi spună lui Cameron. Nu am 
intenționat să am momentul ăla de ezitare. Nu am vrut să spun nimic cu 

asta. Învăţase cu mult timp în urmă să gândească mai întâi înainte 
de a vorbi, deoarece lui Carl nu-i plăcea să primească răspunsuri 
greşite. Mi-era teamă, Cam. Mi-era teamă de tata. Îmi pare rău. Ştiu că 
nu ai făcut nimic greşit. Nathan voia să îi spună toate astea şi ceva în 
plus. Şi chiar a făcut-o, de mai multe ori. Dar nu a contat. 

A trecut multă vreme până când Cameron l-a putut privi în ochi 
din nou pe Nathan. lar când a făcut-o, vălul trădării era încă acolo, 
în privirea lui. Nu dispăruse niciodată cu totul, nici după douăzeci 
de ani. 

Capitolul 18 


Camera lui Xander era goală când Nathan a intrat înapoi în casă, 
însă din baie se auzea duşul curgând. Pe patul băiatului se odihnea 
deschisă o carte citită pe jumătate. Nathan a remarcat cu iritare că 
era aceeaşi pe care i-o cumpărase şi el fiului său ca dar de Crăciun. 
Însă, după cartea de vizită folosită drept semn de carte, părea un 
cadou de la tatăl vitreg al lui Xander, Martin, un arhitect ale cărui 
lucrări cu suprafeţe metalice atât de lucioase încât reflectau într-un 
mod orbitor lumina erau uneori descrise în ziare drept 
„polarizante”. Nathan a respirat adânc, a închis uşa şi s-a întors în 
sufragerie. 

Pe fereastră putea încă desluşi conturul întunecat al rulotei 
nomazilor. A privit o vreme, cu gândul la ceea ce spusese Sophie, 
apoi s-a întors şi s-a dus să deschidă calculatorul aflat pe un birou 
din colţ. După zece minute, reuşise să intre pe internet şi aştepta să i 
se afişeze complet o pagină de social media. Când într-un sfârşit 
pagina s-a încărcat, a apăsat pe bara de căutare şi a tastat numele lui 
Katy. 

Computerul a hârâit uşor în timp ce Nathan derula rezultatele 
căutării — încet prima dată, apoi de încă două ori. Nimic. Sau, în 
orice caz, nimic care să-l intereseze. Erau multe persoane cu acelaşi 
nume ca al fetei ăsteia, însă niciuna cu un profil sau o fotografie care 
să pară că i s-ar potrivi. S-a uitat la ceas. Nu mai era mult până când 
trebuia oprit generatorul peste noapte. A tastat şi numele lui Simon 
şi s-a grăbit să deruleze şi lista aceasta de rezultate, pe cât de repede 
îi permitea tehnologia asta hârâitoare. Era la a treia pagină când a 
auzit un scârţâit de duşumea în hol. În pragul uşii s-a ivit Harry. S-a 
uitat spre computer, însă, din locul în care stătea, nu putea vedea 
ecranul. 


— Am vorbit cu Bub, a spus el. 
— A, da? 

Nathan îşi putea da seama după faţa lui despre ce fusese vorba. 

— Ştim amândoi că Bub se înşală uneori asupra unor lucruri, a 
spus Harry. 

— Uneori. 

— Deci sper din tot sufletul că se înşală şi când crede că nu mai ai 
permis de portarmă. 

— N-am găsit ocazia potrivită să îl reînnoiesc. 

— Minciuni. Vrei să spui că pentru prima dată în viaţa ta ţi-a ieşit 
complet din minte chestia asta? 

Nathan nu a răspuns. 

— l-ai predat lui Glenn toate armele tale? 

— Aşa sunt regulile, Harry. 

— E echipament esenţial, prietene... 

— O să-l reînnoiesc. 

— Eşti complet singur acolo, atât de departe. Îţi închizi staţia 
radio zile întregi, uneori... 

— Isuse, Harry, ţi-am spus că o să-l reînnoiesc! 

— Mama ta ştie că trăieşti aşa? 

— Sunt sigur că îi vei spune tu. 

— Dar Xander? 

Întrebarea a rămas undeva în aer. 

— Mai vrei ceva, Harry? a întrebat Nathan într-un sfârşit, cu un 
ton rece. 

Harry i-a susţinut nemişcat privirea, până când Nathan s-a uitat 
în altă parte. 

— Generatorul se opreşte în zece minute, a spus Harry, şi a 
dispărut din cadrul uşii. 

Nathan a rămas cu ochii fixaţi în ecranul calculatorului până 
când lumina acestuia l-a făcut să lăcrimeze. A clipit, apoi s-a uitat 
din nou la ceas. Nu făcuse cine ştie ce progrese, însă era suficient cât 
să-şi dea seama că nu avea să afle prea multe online despre nomazi. 

Nu era ceva nemaivăzut. Însă era neobişnuit. Nathan îi putea 
număra pe degetele de la o mână pe nomazii pe care îi cunoscuse şi 

care rezistaseră tentaţiei de a încărca pe paginile lor de socializare 
un şir lung; de fotografii identice cu stâncile, şi cu cerul, şi cu vitele, 
pentru cei lăsaţi acasă. S-a mai uitat o dată la ceas, apoi a deschis pe 
cât de repede i-a permis calculatorul o fereastră de căutare nouă. A 
tastat un alt nume. Erau foarte multe rezultate pentru Jenna Moore 
din Marea Britanie. Probabil că i-ar fi luat ore întregi să le cearnă, 
însă cineva i-o luase deja înainte. 

Chiar în fruntea listei, un link era scris cu font de culoare diferită, 
ceea ce însemna că cineva îl accesase cel puţin o dată, înaintea lui, 
pe acelaşi calculator. Nathan nu ştia dacă ar fi putut afla când se 
întâmplase asta. Poate că Xander ştia. Deocamdată, a apăsat din nou 
pe link. 

Ajunsese florăreasă. Avea propria afacere şi era acolo o poză cu 
ea în timp ce planta o floare înaltă şi verde într-un ghiveci. Cosiţele 
dispăruseră şi cei peste douăzeci de ani care trecuseră se citeau pe 
faţa ei, însă era Jenna Moore. 

Avea un zâmbet larg, pentru fotografie, dar uşor afectat, care îi 
lăsa lui Nathan impresia că făcuseră mai multe încercări până se 
hotărâseră asupra unei poze. Jenna îşi îngropase degetele pe 
jumătate în pământ, dar nu se vedea nicio verighetă. Nathan s-a 
întrebat ce-o fi făcând acum iubitul Jennei din acele vremuri, însă 
nu a fost chip să îşi amintească numele tipului. Nici măcar nu era 
sigur că îl ştiuse vreodată. S-a uitat la chipul Jennei. Sus, pe ecran, 
era un număr de telefon. Nathan a căutat un creion, l-a notat şi s-a 
ridicat în picioare. 

Holul era gol, iar bucătăria şi biroul lui Ilse erau cufundate în 
întuneric. Nathan a pus mâna pe telefon şi a format numărul. În 
timp ce asculta cum sună, şi-a dat seama că habar n-avea cât era ora 
în Anglia. Apoi cineva a răspuns: 

— Bună dimineaţa. Northern Bloom, s-a auzit o voce voioasă. 

— Aş putea vorbi cu Jenna Moore, vă rog? 

— Mi-e teamă că este în concediu. Vă pot ajuta eu cu ceva? 

Nathan a ezitat. 

— A încercat să ia legătura cu fratele meu, a spus el. 

A aşteptat puţin, însă n-a primit nicio reacţie, aşa că a adăugat: 

— Voiam să îi transmit o informaţie. Are un alt număr la care aş 
putea face asta? 

— Ah, nu, îmi pare rău, a răspuns fata părând că regreta sincer. 
Nu unul pe care să vi-l pot da, din păcate. Dar oricum nu v-ar fi de 
prea mare ajutor, pentru că Jenna este plecată în străinătate, într-un 
loc în care mobilul nu are acoperire. 

Nathan s-a uitat la firul telefonului din mâna sa. 

— Sigur... 

— Pot să notez numărul dumneavoastră, dacă doriţi. 

— Întâmplător, şi eu mă aflu acum într-un loc în care mobilul nu 
are acoperire. 

— Serios? s-a auzit fata uşor amuzată de întâmplare. Presupun că 
totuşi nu vă aflaţi pe o plajă în Bali, ca să faceţi yoga? 

— Nu, a răspuns Nathan. Nu sunt acolo. 

— Asta chiar că ar fi fost o mare coincidenţă, a râs fata. 

Nathan a auzit un uuuup discret, electronic, şi toată casa s-a 
cufundat în întuneric. Fusese oprit generatorul. Lumina din hol îi 
lăsase o urmă fantomatică în ochi, a trebuit să clipească de câteva 
ori, ca să se obişnuiască cu întunericul. 

— Unde aveţi sediul? a întrebat el după ce contururile mobilei au 
început să prindă formă în ochii lui. 

— În capătul străzii Bell. 

— Scuze, am vrut să spun în care oraş. 

— A, Manchester. 

Nathan nu ştia sigur pe unde se afla oraşul acesta. Bănuia că 
undeva prin nord. 

— Oricum, s-a auzit vocea fetei, o să se întoarcă peste... o 
secundă... unsprezece zile, în caz că doriţi să reveniţi cu un telefon. 

Şi atunci, Nathan a auzit zgomotul. Nu la telefon. Ci, undeva, 
pierdut în încremenirea nopţii. Poate era Harry? Fereastra de lângă 
el nu era decât un pătrat negru. Nu putea vedea nimic în afară de 

propria reflexie în geam. 

— Cu siguranţă Jenna se află în Bali? a întrebat el. 

Zgomotul s-a auzit din nou, iar Nathan s-a uitat în spatele său, 
peste umăr. Se auzise cumva dinăuntrul casei? Şi-a ţinut răsuflarea. 
Încă un zgomot mic şi surd. Nu, era afară. S-a întors către fereastră. 
Tot nimic. 

— Da. Şi nu se grăbeşte să se întoarcă aici, la vremea asta 
geroasă. A spus chiar că acolo ar fi aproape prea cald, dacă vă puteţi 
imagina aşa ceva. 

— Serios? a spus Nathan căutând cu privirea prin întunericul de 
cerneală. Bine, mulțumesc pentru ajutor. 

— Cu plăcere. Şi vă mulţumesc pentru interesul acordat firmei 
noastre, Northern Blooms! 

Nathan a închis telefonul. Afară, curtea era întunecată. Nu era 
nici cea mai mică mişcare. A aşteptat un minut, apoi două. Nimic. 
Tocmai se pregătea să plece, când a auzit din nou zgomotul. 

Capitolul 19 


Nathan a păşit în întuneric şi a aşteptat să i se obişnuiască ochii 
cu lumina zgârcită a lunii. Uşa din spate a scârţâit în spatele său şi a 
tras-o ca să o închidă. Apoi a rămas nemişcat şi a ascultat. 

Un bocănit înăbuşit. 

A luat-o pe urma sunetului, pe lângă colţul casei. Pe sub uşa 
garajului se scurgea afară o rază subţire de lumină, nu foarte 
puternică, dar suficientă pentru a-i îngreuna vederea nocturnă. A 
mers încet într-acolo, spunându-şi în minte să încerce să nu fie 
ridicol. L-a recunoscut imediat pe cel pe care îl vedea din spate. Era 
băgat pe jumătate într-un dulap scund, iar lângă el un felinar de 
vânt, alimentat cu baterii, desena pe perete umbre încremenite. 

— Şi iată cum îmi irosesc eu şansa de a da peste tâlharul lui Lo, 
cel cu mâinile pătate de sânge, a spus Nathan rezemându-se de uşă. 

Xander s-a întors către el şi i-a aruncat o privire. 

— Ce se întâmplă? a arătat Nathan din cap către dulapul prin 
care scotocea băiatul. Nu poţi dormi? 

— Nu, s-a ridicat Xander în picioare, ştergându-şi palmele de 
blugi. Nu-mi iese din minte ce spunea Lo despre unchiul Cam, că el 
căuta ceva. 

— Sophie crede că ar putea fi confuză cea mică. 

Xander s-a şters cu palma peste frunte, lăsând o urmă de praf. 

— Ilse ce a spus despre asta? 

— Nu ştiu. Nu prea a vorbit despre acest subiect. 

— A, bine. Am crezut că ţi-a spus. 

Nathan a tras spre el un scaun din plastic crăpat şi s-a aşezat. 
Garajul părea să fi fost şi un loc de refugiu pentru Cameron, 
judecând după blatul de lucru şi biroul tocit instalate într-un colţ. 

— Deci, ai găsit ceva? 

— Nu. Habar n-am ce ar trebui să caut şi asta nu mă ajută deloc. 
Ar putea fi orice. Sau poate că nimic. 

Nathan s-a uitat lung la Xander. De fiecare dată când se uitase la 
el, în ultimele zile, i se păruse şi mai matur. Însă, aşa cum stătea în 
fața lui, cu umerii laţi şi mâinile pline de praf, părea de-a dreptul 
bărbat. 

— Unde ai căutat? 

— Aici, deocamdată, a răspuns Xander făcând un gest vag cu 
mâna către o parte a garajului. 

— Mai ai mult? 

— Nu ştiu. Până când găsesc ceva, poate. Sau până obosesc, a 
ridicat el din umeri. 

— Atunci hai să îți dau o mână de ajutor. 

Nathan s-a ridicat în picioare şi a deschis uşa primului dulap de 
lângă el. Unelte frumos aranjate, una peste alta. 

— Acolo am căutat deja, mai bine încearcă dincolo, i-a arătat 
Xander cu degetul. 

— OK. 

Nathan s-a dus în colţul opus al garajului. Nu se aştepta să 
găsească ceva — nu avea nici cea mai mică idee dacă Lo avea 
dreptate în legătură cu obiectele rătăcite de Cam, dar chiar dacă ar fi 
avut, îi venea greu să creadă că fratelui său nu i-ar fi dat prin cap să 
se uite în propriul garaj. Bănuia că şi Xander gândea la fel, dar ştia 
că uneori e mai important să faci ceva, orice, chiar dacă acel ceva 
înseamnă pur şi simplu să scormoneşti prin sertare prăfuite. Au 
lucrat umăr la umăr, într-un fel de ritm comun, dobândit pe măsură 
ce înaintau prin garaj. Deschizi, verifici, închizi. Avea grijă să fie 
atent totuşi unde punea mâinile şi picioarele. Prin părţile astea 
trăiau o groază de şerpi şi chiar nu dorea să fie luat prin 
surprindere. 

Munca lor părea să fie în zadar, însă Nathan se bucura să poată 
face ceva pentru Xander, să se simtă el mai bine. Când se căsătorise 
cu Jacqui, ea fusese cea care insistase să facă un copil. El nici măcar 
nu fusese de acord, de fapt, însă nici nu îşi exprimase împotrivirea, 
aşa că se întâmplase. Indiferent de certurile dintre ei, Nathan îi era 

încă foarte recunoscător lui Jacqui pentru asta. Ba chiar se gândea 
uneori că nu l-ar fi deranjat să mai aibă vreo doi copii, dacă lucrurile 
ar fi stat altfel între ei. 

Nathan a fost destul de dezinteresat de evoluţia sarcinii, 
impunându-şi punctul de vedere doar când s-a pus problema să 
salveze copilul de vreo propunere idioată de nume. Nu fusese 
înnebunit după Xander — şi nici acum nu era, sincer vorbind. Măcar 
de ar fi fost Alex, un nume care sună OK când îl strigi de departe, 
într-un ţarc. Însă când Jacqui începuse să se gândească serios la 
eventualul nume Jasper, Nathan se grăbise să îşi manifeste 
susținerea totală pentru numirea fiului lor Alexander. 

Până la urmă, Jacqui avusese dreptate, s-a gândit Nathan. Xander 
se potrivea foarte bine stilului de viaţă pe care ajunsese să îl ducă 
acest copil. 

— Deci, te gândeşti să mergi la facultate, da? a spus Nathan, 
făcându-l pe Xander să îşi ridice ochii din cutia prin care cotrobăia. 
E foarte bine. 

— A, da. Mulţumesc. 

— Presupun că, pentru asta, e nevoie să iei note bune. 

— Da. 

— Ştii, mama ta a spus că acum ar trebui să stai în Brisbane pe 
perioada vacanțelor. Să ai timp să înveţi ceva mai mult, să-ţi faci 
cum trebuie temele. 

Pauză. 

— Ar cam trebui. 

— Dacă aşa e... 

Nathan a trebuit să facă un efort să continue. 

— Atunci e în regulă pentru mine, fiule. Orice e nevoie să faci 
pentru a-ţi fi bine e în regulă pentru mine. Adică e în regulă şi dacă 
vrei să îți aduci cărțile cu tine aici. E linişte, nu te-aş deranja cu 
nimic... 

— Aş avea nevoie de un semnal bun pentru internet. Cele mai 
multe lucruri sunt online. 

— Ah, am înţeles. Da. Mai bine la Brisbane. E logic. 

— Îmi pare rău. 

— E în regulă, amice. Pe bune. 

— Adică nu înseamnă că nu îmi place să vin în vizită... 

— Ştiu. 

— ...pentru că îmi place. Este... 

— Ştiu. Trebuie să te ocupi de unele lucruri acum. Am înțeles. Şi 
chiar trebuie să faci asta. Să iei note bune, să te duci la facultate... 
Eşti suficient de deştept ca să reuşeşti. 

— Mulţumesc, i-a zâmbit uşor Xander. Tu nu te-ai gândit 
niciodată să te duci? 

Nathan a clătinat din cap. 

— Nu e de mine. 

De fapt, nici nu luase în calcul această opţiune vreodată, îşi 
închipuise mereu că avea să rămână pe proprietatea familiei, unde 
vitele nu cer să îţi vadă diplomele. 

Apoi avusese surpriza ca fratele său Cameron să se înscrie la un 
curs de la universitatea din Adelaide. Se întorsese după trei ani, cu 
o licenţă în afaceri agricole, o mulţime de idei şi câţiva noi prieteni 
care veneau uneori în vizită la ei, cât să-şi umple de praf nepotriviţii 
lor pantofi de oraş şi să se uite, mirați şi amuzaţi, prin jur. Îi vorbeau 
rar lui Nathan, iar când o făceau vorbeau ceva mai tare şi mai rar 
decât ar fi fost normal. 

—E ciudat, a spus Xander, cu mâinile băgate într-o cutie 
deschisă. Să te uiţi aşa prin lucrurile cuiva care a murit. Toate 
acestea erau importante pentru unchiul Cam, iar acum cineva va 
trebui să le arunce, probabil. 

— Da. Dar sunt încă multe lucruri utile pe-aici, a spus Nathan. 
Proprietatea asta va trebui administrată în continuare. 

— De către tine? 

— Am suficiente bătăi de cap cu a mea. 

— Atunci de către cine? De Bub? 

— Probabil că vor angaja un administrator. Presupun că decizia îi 

va aparţine lui Ilse. Ea moşteneşte jumătatea lui Cam. 

Xander a trasat o linie cu degetul prin stratul subţire de praf de 
pe capacul cutiei vechi de depozitare. 

— Cam nu i-a dat o parte mai mare lui Bub? Sau nu a lăsat ceva 
şi pentru Harry? 

— Nu prea cred. Bub îşi are totuşi treimea lui. 

— Aşa este, însă tu şi cu Ilse aveţi restul. 

Tonul folosit de Xander l-a surprins pe Nathan, care s-a uitat 
lung la el: 

— Şi? 

— Şi nimic, cred. Însă jumătatea ei plus şesimea ta înseamnă o 
majoritate. Mă întreb ce părere are Bub despre asta. 

— N-ar trebui să aibă vreo părere anume. Este exact aceeaşi 
împărţire de când trăia Cam. 

— Şi totuşi, nu e chiar acelaşi lucru, nu-i aşa? Când trăia Cam, 
controlul îl aveau el şi cu Bub... 

— Nu sunt sigur că Bub vedea aşa lucrurile, a spus Nathan, 
amintindu-şi de expresia încruntată cu care fratele său studiase 
calendarul din birou. 

— În fine, în orice caz, e clar că tu erai în minoritate. Acum pare 
că s-a mutat controlul în mâinile lui Ilse şi ale tale. E o dinamică 
diferită. 

— Nu e. Nu este nicio... 

— Tată! l-a întrerupt Xander, cu un zâmbet în colţul gurii. Este. 

Nathan a simţit un val de căldură pornind de la baza gâtului. Nu 
a mai spus nimic. 

— Nu-i face griji, i-a răspuns Xander parcă ghicindu-i gândurile. 
Nu cred că a mai observat cineva. Însă ar trebui să te gândeşti la 
asta, totuşi. De partea cui vei vrea să fii când se va pune problema 
să se ia vreo hotărâre? A lui Ilse sau a lui Bub? 

— De nicio parte. O să fac ce e mai bine pentru proprietate. Aşa o 
să fac, a accentuat Nathan văzând expresia de pe faţa fiului său. 

— Bine. Dar Bub ştie asta? Sau Ilse? 

— Da, sigur, s-a încruntat Nathan. 

Bineînţeles că ştiau, doar ăsta era adevărul. 

— Atunci e totul în regulă, a conchis Xander, şi a deschis un alt 
dulap. 

Nathan a tras o altă cutie de pe un raft. Părea să nu conţină 
altceva decât fire electrice vechi. Şi-a reprimat un căscat. Începuse să 
simtă oboseala, însă nu dorea să fie el cel care punea capăt zilei. Şi-a 
trecut neatent mâna prin cutie, cu ochii la peticul negru de noapte 
de dincolo de uşă. Nu se putea vedea nimic, însă Nathan ştia că 
priveşte înspre sud. Undeva în depărtare, în acea direcţie, se afla 
mormântul păstorului, iar dincolo de el, proprietatea lui Nathan. 

Dinspre acel orizont invizibil, aproape că simţea cum casa lui îl 
trage spre ea — casă care trebuie să fi fost goală acum. Era o casă 
decentă, cu mobilă destul de frumoasă. Când plecase, Jacqui nu se 
obosise să ia cu ea absolut nimic în afară de Xander. Cu pământul 
din jurul casei, însă, era o problemă. Îi dădea constant bătăi de cap, 
însă aşa cum era, era locul în care trăia Nathan, iar el nu ar fi putut 
să îl lase de izbelişte, în niciun caz. Însă uneori, de fapt mereu, îşi 
dorea să se poată duce în altă parte. Ura casa aceea. Locul acela îi 
părea o imensă gaură neagră care îi stinsese toate luminile din viaţă. 

Se gândise serios să-şi abandoneze proprietatea, chiar de mai 
multe ori. Să-şi pună în cui uneltele, să lase uşa larg deschisă şi să 
plece departe. Poate să-şi caute de lucru în minele din vest, deşi se 
temea că era deja cam bătrân pentru asta. În plus, poate că putea 
abandona pământul, însă datoriile nu avea cum să le abandoneze. 
Făcuse credite la bănci şi trebuia să le plătească cumva. Slavă 
Domnului că Liz şi Harry îl convinseseră să îşi păstreze partea — 
şesimea — din Burley Downs! După ce îşi plătea toate cheltuielile, 
veniturile de acolo nu îi ajungeau să îl ţină pe linia de plutire, dar 
măcar era ceva. 

— Vinde-ţi proprietatea lui Cam, îi spusese Harry acum doi ani, 
de Crăciun, după un an deosebit de prost, care îl lăsase pe Nathan 
negru de supărare. Duci mereu lupte de unul singur. Lasă-l pe el să 

ţi-l cumpere, prietene. Înţelege odată! 

Nathan îi răspunsese că avea să se gândească la asta. Până atunci, 
îi întrebase pe fraţii săi, deja, de trei ori. Cam analizase atent tabelul 
pe care i-l pregătise Nathan, punând întrebări şi lovindu-şi gânditor 
bărbia cu degetul când Nathan încercase să găsească răspunsuri 
pozitive chiar şi acolo unde nu existau. Cam îi răspunsese în acelaşi 
fel şi atunci când Nathan îl rugase să se uite pe tabel, şi când îl 
implorase să îi pună o vorbă bună în oraş. 

Cam ezitase. O fracțiune de secundă. La fel cum ezitase şi Nathan 
cândva, sub privirea neîndurătoare a tatălui lor, când lucrurile 
stăteau complet diferit şi cel care avea nevoie de ajutor atunci era 
Cameron, pe vremea aia adolescent. Nathan era mereu surprins cât 
de încărcat de semnificaţii putea fi un astfel de moment infim de 
tăcere. 

Răspunsul lui Cameron fusese de fiecare dată nu. 

Acum însă, în timp ce privea înspre sudul îndepărtat, Nathan s-a 
gândit că Xander avea dreptate. Şi Bub, la drept vorbind. Lucrurile 
erau cu totul diferite fără Cam. Nathan şi-a dat seama că acum 
probabil ar vinde fără probleme, dacă i-ar putea convinge pe Ilse 
sau pe Bub. A încercat să îşi imagineze pentru o clipă ce ar putea 
însemna asta şi, pentru prima dată de când trecuse de creastă şi îi 
văzuse trupul lui Cameron sub prelată, Nathan a simţit că poate 
respira cu ceva mai multă uşurinţă. 

— Tata! 

Şi-a mutat cu greu atenţia înapoi în garaj. Xander ţinea în mână 
un obiect pătrat, care părea destul de greu, acoperit parţial în folie 
de plastic de protecţie. La picioare lăsase să îi cadă o pungă mare, 
de hârtie. 

— Ce e asta? şi-a scuturat Nathan mâinile de praf şi s-a îndreptat 
către el. 

Pe pungă era numele lui Ilse, scris de mâna lui Cameron, cu litere 
mari. 

Xander s-a dus unde era lumina mai puternică, pentru ca Nathan 

să poată vedea ceea ce îi arăta. Era unul dintre desenele lui Lo, 
înrămat ca o operă de artă. Era o familie de patru persoane, dintre 
care Cameron era foarte uşor de recunoscut, alături de soţia şi de 
cele două fiice ale lor. De data aceasta, toată lumea din desenul lui 
Lo zâmbea. 

— E şi o felicitare aici. 

Xander i-a întins micul cartonaş cu nuferi pictaţi deasupra. 
Nathan şi-a dat seama, după expresia băiatului, că deja citise ce 
scria înăuntru. A deschis şi el felicitarea şi a citit cuvintele scrise clar 
de mâna lui Cameron: 

lartă-mă. 

Capitolul 20 


Dimineaţă, Ilse plecase deja. 

Nathan se trezise mult mai târziu decât de obicei, pe când lumina 
zilei deja se strecura printre perdelele din camera de zi. Rămăsese 
până târziu în noapte cu Xander, la lumina felinarului aprins în 
garaj, uitându-se împreună la cuvintele scrise de Cameron. 

lartă-mă. 

Într-un final, Nathan luase felicitarea şi o băgase în buzunar. 

— l-o arăţi lui Ilse? întrebase Xander. 

— Da. Mâine. 

Însă casa era tăcută, în timp ce Nathan se îmbrăca. Putea zări pe 
fereastră siluetele micuțe ale lui Sophie şi Lo jucându-se în grădină, 
sub supravegherea lui Liz. Chiar şi de la distanța aceasta îi putea 
vedea umerii căzuți, curba istovită a spatelui. Nu se vedea nici urmă 
de Ilse prin preajma lor. 

Nici în bucătărie unde era doar Katy, singură, făcând curățenie. 
Nici în birou. Nathan a continuat pe coridor până la camera lui 
Xander, care încă dormea relaxat, cu capul pe pernă, părând mai 
tânăr decât noaptea trecută. Nathan a închis uşa. De partea cealaltă 
a holului se afla dormitorul fetelor. Fusese camera lui Cameron în 
copilărie. Nathan s-a oprit o clipă amintindu-şi toate acele dimineţi 
când deschidea uşa şi îl vedea acolo pe fratele său, aruncându-şi 
priviri cu ochi mijiţi din cauza trezirii înainte de răsăritul soarelui. 
De când preluase conducerea proprietăţii, Cameron dormise în 
dormitorul principal, cel din capătul holului. Cameron şi Ilse, adică. 
Liz se mutase în dormitorul mai mic, de lângă fete, unde spunea că 
se simte mai bine. 

Uşa dormitorului principal era deschisă, iar Nathan s-a dus să 
arunce o privire. Deşi obiectele mari de mobilier nu păreau să fi fost 
schimbate de pe vremea când camera le aparținuse mamei şi tatălui 
lor, încăperea avea cumva un aer nefamiliar. Cineva — Ilse, probabil 

— zugrăvise pereţii şi adăugase câteva fotografii ale fetelor, plus alte 
câteva detalii personale. 

Se vedea că era o cameră îngrijită, însă părea — şi aici Nathan a 
ezitat să găsească în minte cuvântul — tulburată. Patul era făcut, însă 
dezordonat, iar pliurile adânci ale pernei sugerau o noapte prost 
dormită. Ceşti vechi de cafea lăsaseră urme circulare pe una dintre 
noptiere — cel mai probabil, a lui Ilse. Printre ele se vedeau câteva 
pastile căzute dintr-o cutie cu analgezice care se afla şi ea pe 
noptieră, fără capac. 

Nathan s-a uitat spre camera fetelor, apoi spre cutia de pe 
noptieră. A ezitat o clipă, apoi a intrat în dormitor, făcând podeaua 
să scârţâie sub ghete. A adunat pastilele, le-a băgat la loc în cutie şi a 
închis cu grijă capacul de siguranţă. Apoi s-a uitat pe etichetă. Era 
doar paracetamol, însă era mult. După câteva clipe de gândire, a 
pus cutia la loc de unde o luase. 

A ieşit din nou în hol, unde s-a lovit din plin de cineva. S-au auzit 
bombăneli şi amândoi s-au oprit debusolaţi. În lumina zgârcită a 
dimineţii, Nathan a avut nevoie de o secundă ca să îşi dea seama 
cine era bărbatul din faţa lui. 

Simon. 

Simon a aruncat o privire peste umărul lui Nathan, către 
dormitorul din spatele acestuia, apoi expresia de pe chipul lui a 
devenit greu de descifrat. 

— Te căutam, a spus el. 

— O căutam pe Ilse, a spus şi Nathan. 

Tonul său avusese în mod clar o nuanţă defensivă, iar Nathan a 
tuşit ca să îşi dreagă vocea. Nu avea de ce să dea explicaţii. 

— S-a dus să călărească, acum vreo oră. 

— A, mulţumesc. Şi tu ce voiai? 

— Te-a sunat cineva. 

— Pe mine? s-a mirat Nathan, căruia nu îi putea trece prin cap 
nici măcar o persoană care să fi vrut să vorbească cu el. Cine e? 

Simon a ridicat din umeri: 

— Se pare că e cineva de care ai încercat tu să dai. 


x 


— Dave, a spus Nathan, după ce i-a auzit vocea electricianului. 
Cum e camera mea frigorifică? 


Era electricianul. 


— N-aş putea să-ți spun, amice. Am fost vineri la tine acasă, aşa 
cum stabiliserăm, dar nu am putut intra. 

— În camera frigorifică? 

— În casă. Era încuiată. 

— Dar... a închis ochii strâns Nathan. La naiba. 

Singura dată când îşi încuiase uşile fusese când a stat Xander 
acolo. Probabilitatea ca cineva să îi fure laptopul era zero, însă părea 
că aşa se simţea mai bine copilul. Vocea lui Dave se auzea impecabil 
la telefon, ceea ce nu era semn bun. Însemna că era undeva într-o 
zonă bine populată. 

— Te rog, spune-mi că încă eşti prin zonă, a spus totuşi Nathan. 

— Nu sunt, îmi pare rău. A trebuit să mă grăbesc acasă. Crăciun 
cu copiii. 

— Hristoase! 

Nathan aşteptase trei săptămâni pentru ca electricianul să adune 
suficiente solicitări cât să merite drumul de la St Helens. 

— Nu puteai să spargi şi tu uşa? 

— Ba puteam, a răspuns Dave cu un ton uşor ofensat. Însă nu 
ştiam ce părere ai fi avut tu despre treaba asta. 

— Aş fi avut o părere bună. Am mare nevoie de nenorocita aia de 
cameră în bună funcţiune. 

Dave şi-a exprimat discret dezacordul faţă de tonul lui Nathan 
printr-o tăcere scurtă. Nathan a tras o gură mare de aer: 

— Scuze, prietene. Nu eşti tu de vină. Când te întorci? 

— Nu înainte de prima săptămână din februarie. 

— Februarie! 

— Şi doar dacă se mai ivesc vreo două treburi de făcut. 

— Dar nu pot aştepta până atunci. Am nevoie de reparaţii acum. 

Harry e sigur că vin apele. 

— Dacă vin apele, atunci va dura şi mai mult. 

— Şi eu ce mă fac? 

— Uite, aş putea să îţi explic acum câteva lucruri, a spus David. 
Ai un pix? 

Nathan a căutat prin jur şi a găsit unul sub telefon. Vechiul 
registru al familiei era şi el pe masa de alături, deschis, aşa că 
Nathan a căutat în el o foaie goală, mai spre sfârşit, şi a început să 
noteze. 

— Pe asta am încercat-o deja, a spus el după câteva minute. 

— În regulă, atunci, în cazul acesta... 

Şi Dave a început din nou să vorbească. Nathan s-a oprit din scris 
după câteva cuvinte. O încercase şi pe asta. Era aproape sigur că 
lipsea o piesă din camera frigorifică. A dat să închidă registrul, dar 
s-a oprit. În timp ce Dave continua să îi vorbească în ureche, a dat 
câteva pagini în urmă. 

În principiu, oricine intenţiona să treacă dincolo de gardul 
proprietăţii trebuia să noteze unde se ducea şi când plănuia să se 
întoarcă. Teoretic vorbind, trebuia să se scrie tot timpul ceva în 
registru. Practic, se făceau note în el doar din când în când, după 
cum îşi aducea cineva aminte să o facă. 

Atent doar pe jumătate la ce-i spunea Dave, Nathan a citit cele 
mai recente note. Harry părea să fie plecat în momentul acela, în 
inspecţie la un put, în timp ce Ilse — Nathan i-a urmărit cu degetul 
scrisul — plecase într-adevăr să călărească, în padocul de lângă 
şosea. Aşa cum îi spusese Simon. Nathan şi-a amintit că se afla în 
acelaşi loc în care era şi în dimineaţa în care dispăruse Cameron. 
Atunci când soţul ei se oprise să îi vorbească pentru ultima dată, 
înainte de plecare. 

— Îmi pare rău, amice, a spus Dave, iar Nathan şi-a mutat din 
nou atenţia către conversaţia telefonică, deoarece omul părea să 
aştepte un răspuns. 

— Îţi mulțumesc, oricum. Se pare că va trebui să încerc să o fac şi 

pe asta cu mâna mea, a spus Nathan. 

— Nu mă refeream la camera frigorifică, a spus Dave, şi Nathan 
aproape că i-a auzit la telefon sprâncenele încruntându-se. Spuneam 
că îmi pare rău pentru ceea ce i s-a întâmplat lui Cameron. 

— A, OK. Mulţumesc. 

— Îmi plăcea mult de el. Era un tip de treabă. 

— Da. 

— Cred că a fost un şoc. 

— A fost. 

— Aveţi vreo idee, ştii tu, despre motivele pe care le-a avut ca să 
facă ce a făcut? 

Nathan a răsfoit registrul până la data la care dispăruse Cam. A 
văzut scrisul fratelui său, cu majuscule: LEHMANN'S HILL. A 
simţit o greutate în piept. Cameron notase acolo că se aştepta să se 
întoarcă acasă cel mai târziu a doua zi, pe la cină. Nathan a scos din 
buzunarul de la spate felicitarea lui Cameron. Două cuvinte cu 
acelaşi scris de mână. lartă-mă. 

— Nu, a răspuns Nathan. Nicio idee. 

Rândul de deasupra notiței lui Cameron era completat cu literele 
cursive ale lui Liz, care notase că avea să îi ia calul lui Sophie la o 
mică plimbare de antrenament şi că se întorcea după-amiază. lar cu 
un rând şi mai sus, Harry scrisese că el şi cu Simon se duceau să 
verifice puţurile, cu intenţia de a veni înapoi acasă până la cină. 
Mâzgăleala indescifrabilă a lui Bub de cu o zi înainte arăta că acesta 
avea să rămână în padocul de nord şi apoi avea să se ducă la 
întâlnirea cu fratele său de la Lehmann's Hill. Nathan a urmărit cu 
degetul rândurile vecine, însă nu mai erau şi alte notițe referitoare la 
ziua în care dispăruse Cameron. S-a mai uitat câteva pagini înainte 
şi înapoi, după care a închis caietul. 

— În fine, l-a auzit pe Dave spunând, cu un ton ciudat. Îmi dau 
seama că nu treci printr-o perioadă prea bună acum, însă tot sunt 
nevoit să îţi trimit o factură. 

— Am înţeles. 

Şi-a dat seama că a spus-o cu mai multă amărăciune decât 
intenţionase. 

— Mi-e teamă că nu am de ales. M-a costat o sută carburantul, să 
vin pe drumul ăla din nord. 

— Ştiu. 

Nathan îşi simţea inima rupându-se în bucăţi mici, ca de obicei în 
ultima vreme, când venea vorba despre bani. 

— Uite, dat fiind că e Crăciunul, o să reduc puţin suma de plată 
pentru intervenţia la domiciliu. 

— Da? Mulţumesc. 

— Nicio problemă. A trebuit să trec şi pe la Atherton joi, deci nu 
a fost un drum făcut chiar degeaba. 

— Ai fost la Atherton? 

Ceva nedefinit a străbătut brusc mintea lui Nathan, dar nu a 
apucat să îşi dea seama despre ce anume era vorba. 

— Da. Probleme cu generatorul. Şi încă o dată, îmi pare rău 
pentru Cam. Ce ghinionul naibii că nu l-a văzut nimeni la timp, să îl 
poată ajuta. 

Din nou acea înţepătură. Mai ascuţită de data asta, dar a dispărut 
la fel de repede. 

— Mersi, Dave. 

— Mult noroc cu camera frigorifică! 

Nathan chiar avea nevoie de noroc. A închis telefonul şi a rămas 
o vreme privind în gol. Când în cele din urmă a dat să plece de- 
acolo, a sărit ca ars când l-a văzut pe cel care-l privea, rezemat de 
uşa biroului lui Ilse. Simon, din nou. Nathan s-a întrebat de când 
stătea oare acolo. 

— Mai doreşti ceva? 

A făcut un pas ca să treacă pe lângă el, în acelaşi timp când 
Simon a încercat să o ia înainte, aşa că s-au oprit amândoi, jenaţi. 

— Au mai spus poliţiştii ceva despre ceea ce cred ei că i s-a 
întâmplat lui Cameron? 

— Nu. De ce? 

— Sunt doar curios. Îmi plăcea mult de el. Oare ia în serios poliţia 
cazul acesta? 

— Aşa cred. Însă pe-aici există un singur poliţist, deci... 

— Ştiu. E foarte ciudat, a zâmbit Simon pe jumătate. O să vină 
aici să vorbească cu noi toţi? 

— Aici, acasă? 

Agitaţia evidentă cu care bărbatul a îngânat o confirmare i-a dat 
o senzaţie foarte neplăcută lui Nathan. 

— Ar fi o problemă dacă vine? 

— Nu. Sigur că nu. 

Simon a dat să mai spună ceva, apoi a părut să se gândească mai 
bine şi a renunţat. Au rămas uitându-se unul la altul. 

— Îmi mai zici o dată cum l-ai cunoscut pe Cameron? 

— La bar. Când am ajuns în oraş. 

— Din vestul îndepărtat. 

— Aşa este. 

— E cam dificil să ajungi aici dinspre vest în perioada asta a 
anului, a spus Nathan. Drumurile din deşert sunt în general închise. 

— Mie-mi spui? Am fost nevoiţi să o luăm pe drumul turistic. 
Am făcut un ocol pe la sud. 

— Am înţeles. 

Numărul slujbelor era întotdeauna mai mare decât cel al 
nomazilor dispuşi să le accepte, acolo în mijlocul pustiului, însă 
Nathan tot s-a întrebat cum de alesese Cam cuplul acesta. În 
perioada aceasta a anului, nici măcar nu era atât de multă treabă de 
făcut. Şi-a amintit de telefonul din seara precedentă. „Vă multumesc 
pentru interesul acordat firmei noastre, Northern Blooms!” 

— De unde ziceaţi că sunteţi voi? 

— Din Anglia? Hampshire. 

— E cumva în nord? 

— Nu. Sud. De ce? 

— Nu contează. 

— Are legătură cu acea femeie despre care vorbiţi cu toţii, Jenna? 


e 197 + 


a întrebat Simon cu o voce joasă, care l-a făcut pe Nathan să se 
întoarcă spre el. 

— Ştii ceva despre asta? Sau despre ea? 

Simon şi-a dat seama ce gândea Nathan şi a răspuns: 

— Nu. Bineînţeles că nu. De unde aş putea şti ceva? 

— Tu ai adus vorba despre asta. 

— Uite ce este... a început Simon aruncând o privire spre 
bucătărie, de unde se auzea Katy zdrăngănind din vase. Cred că am 
pornit cu stângul în povestea asta. Nu ne cunoşti, pot înţelege acest 
lucru. Însă, indiferent ce s-a întâmplat cu fratele tău... 

Simon a făcut o pauză şi a mai coborât vocea puţin: 

— ...nu pentru mine sau Katy ar trebui să-ţi faci tu griji. 

Nathan s-a încruntat. Tipul era atât de surprinzător şi 
imprevizibil, încât nu îşi dădea seama ce gândea cu adevărat. 

— Ce vrei să spui cu asta? Că ar trebui să îmi fac griji pentru 
altcineva? 

— Poate nu chiar griji, propriu-zis... 

— Dar exact asta ai spus. 

— Ştiu, dar am vrut să spun că, dacă ar fi să-ţi faci griji... 

— Pentru numele lui Dumnezeu, zi-o de-a dreptul, amice! 

Simon a înghiţit în sec, iar mărul lui Adam i-a săltat vizibil. 

— L-am auzit pe Cameron certându-se cu cineva. Cu Harry. Cu o 
săptămână înainte să moară. 

— Şi? a întrebat Nathan, pentru că nu ştia ce altceva ar fi putut 
spune. 

De afară, s-a auzit un zgomot uşor. Cineva îl striga: 

— Nathan? 

Ilse. S-a întors în direcţia din care se auzise vocea, apoi s-a uitat 
din nou, fix, la Simon. 

— Credeam că vrei să ştii, a continuat el. Era într-o noapte, când 
Harry se dusese se oprească generatorul. l-am auzit din rulotă. Nu 
se auzea clar ce spuneau, deşi am încercat să ascult, dar cu siguranţă 
îşi spuneau lucruri nu tocmai plăcute. 

— Nathan? 

De afară s-au auzit ghetele lui Ilse bocănind pe treptele din lemn 
de pe verandă. 

Simon s-a mai apropiat cu o jumătate de pas: 

— Cameron părea foarte nervos. Nu îl mai auzisem niciodată aşa. 
Şi Harry se înfuriase, spunea că stătuse aici mai mult de patruzeci 
de ani, cu mult mai mult decât Cameron. Ceva de genul: „Ştiu mai 
multe despre ceea ce se petrece acum decât îţi închipui tu”. 

— Ce o fi vrut să spună cu asta? 

— Nu ştiu, a ridicat Simon din umeri. Cam asta a fost tot. Cred 
că, după aceea, Harry a plecat. Şi poate că nu m-aş mai fi gândit la 
asta, dar... 

S-a oprit în momentul în care uşa de plasă de la capătul holului s- 
a deschis. În lumină s-a conturat silueta lui Tlse. 

— Ah, bine că eşti aici! a spus ea, cu răsuflarea puţin tăiată. Harry 
nu e prin zonă. Eşti ocupat? Am nevoie de ajutorul tău. 

— Da. Lasă-mă doar o secundă, i-a răspuns Nathan, apoi s-a 
întors din nou către Simon: Dar ce? Repede. 

— Dar Harry nu a pomenit niciodată despre acea discuţie. 

Capitolul 21 


leşiseră de pe drum cu trei kilometri mai devreme şi maşina lui 
Nathan hurducăia pe pământul denivelat. 

— Sper că e încă imobilizat, a spus Ilse când ţarcul a început să se 
vadă, la distanţă. 

— Da. 

Şi Nathan spera acelaşi lucru. Un vițel blocat în gardul de sârmă 
era una, dar un vițel care fuge înfăşurat în sârmă era o adevărată 
pacoste. 

— Uite acolo! Se vede! a arătat Ilse cu degetul prin parbrizul 
prăfuit. 

Erau primele cuvinte pe care le schimbaseră în cincisprezece 
minute. 

Felicitarea lui Cameron stătea deschisă la vedere pe scaunul 
dintre ei. lartă-mă. 

Nathan a scanat cireada dintr-o privire. Vacile au început să se 
agite la auzul motorului maşinii şi să se deplaseze brusc, de parcă 
erau o singură fiinţă. Un singur animal a rămas nemişcat, să-şi 
păzească puiul care se lupta cu capcana de sârmă în care îşi prinsese 
piciorul din spate. 

— L-am văzut pe când călăream, îi spusese Ilse mai devreme, pe 
holul din casă. Dar nu aveam la mine nimic cu care să îl pot elibera. 

— Bine, spusese Nathan, pentru că oricum o treabă ca asta se 
făcea mai bine în doi. Lasă-mă un minut. Ne vedem la maşină. 

O ezitare uşoară. 

— A mea nu merge. O luăm pe a ta? 

— Nicio problemă. Cheile sunt pe scaun. 

De fapt, unde era maşina de teren a lui Ilse? s-a întrebat Nathan 
uitându-se în urma ei. Nu o văzuse de când venise aici. 

Nathan îşi notase destinaţia în registrul de lângă telefon, apoi 
rupsese o pagină goală din el şi îi mâzgălise un mesaj lui Xander. S- 

a uitat apoi din nou către Simon, care încă pierdea vremea. 

— Eşti sigur de ceea ce ai auzit între Cam şi Harry? l-a întrebat el. 
Nu încerci să creezi probleme? 

— Nu. Nu. De ce aş face asta? 

— Ai mai spus cuiva? Lui Bub sau oricui altcuiva? 

— Nu. 

— De ce nu? 

— Bub şi Harry par să fie foarte apropiaţi. 

— Harry e apropiat de toţi de pe-aici. 

— Nu şi de tine. Eşti un fel de... 

Simon s-a oprit şi a ridicat din umeri. 

— În fine. Uite, nu îl cunoşteam bine pe Cameron, dar a fost bun 
cu noi. Şi îmi place să cred că şi eu sunt un om bun, a zis el, apoi l-a 
privit pe Nathan: Şi aş risca să spun că şi tu eşti. 

Nathan nu a ştiut cum să răspundă la asta. În cele din urmă a 
plecat, urmând-o pe Ilse afară şi lăsându-l pe Simon să privească în 
urma lui. 

Ilse se instalase deja pe scaunul pasagerului, cu motorul pornit. 
Când a intrat în maşină, Nathan a remarcat cu uşurare că aerul 
condiţionat era şi el pornit. A dat în spate, apoi au luat-o către 
lungul drum. Când au vorbit pentru prima dată, casa rămăsese 
demult în urmă. 

— Ilse, am găsit ceva de la Cam... 

— Ce voia Simon?... 

Vorbiseră în acelaşi timp. Ilse a ridicat din sprâncene. 

— Ce ai zis? a întrebat ea. Ceva de la Cameron? 

Nathan a scos felicitarea din buzunarul de la spate, iar Ilse pur şi 
simplu i-a smuls-o din mână. Atent la drum, Nathan i-a povestit 
unde o găsise, împreună cu Xander, în acelaşi loc cu desenul 
înrămat, cel cu toată familia. Ilse a rămas minute întregi nemişcată şi 
cu capul plecat, cu părul căzut peste ochi. 

— Ilse... spusese Nathan într-un sfârşit. 

Ea îşi dresese vocea şi lăsase felicitarea să cadă pe scaunul de 

alături ca şi cum, dintr-odată, nu îi mai suporta atingerea. 

— E OK. Sunt OK. Nu ştiu ce să îţi spun. Pe zi ce trece... a început 
ea clătinând uşor capul. Pe zi ce trece, simt că îmi înţeleg soțul din 
ce în ce mai puţin. 

Apoi nu mai vorbiseră deloc până când ajunseseră la cireadă. 

Nathan a oprit maşina la o distanţă măricică de ţarc, astfel încât 
să nu streseze mai mult decât era necesar viţelul şi pe mama lui care 
aştepta. Au ieşit din maşină, iar Nathan a deschis portbagajul, să 
caute ceva în geanta cu scule. A găsit vreo două foarfeci pentru 
sârmă, de mărimi diferite, şi s-a întors către Ilse, care rămăsese 
aproape şi îl privea. De fapt, după felul în care şi-a mutat brusc 
privirea, Nathan şi-a dat seama că nu se uita la el, ci privea dincolo 
de el. Pe bancheta din spate a maşinii lui de teren, unde fuseseră 
cândva împreună, acum un milion de ani. Nathan a închis uşa 
portbagajului şi a pornit către vițel. Animalul îi privea precaut în 
timp ce se apropiau. Mama a încremenit, zvâcnind doar din coadă. 
Tot restul cirezii îi urmărea. 

— Am auzit că aşa a murit păstorul, a spus încet Ilse. Strivit de 
copite, într-o învălmăşeală cauzată de panică. 

— Pe bune? Nu... a început Nathan, dar s-a oprit pentru că viţelul 
începuse să mugească, iar mama lui să-şi plesnească coada, agitată 
şi încordată. Să stai cu ochii pe ea, totuşi. Nu-i va plăcea ce o să fac 
acum. 

I-a întins lui Ilse foarfecile de sârmă. 

— Te descurci cu astea? 

— Am mai făcut-o şi altădată. Doar să îmi spui când. 

Nathan s-a apropiat cu grijă, lăsându-le timp suficient animalelor 
să se uite la el. În caz că asta folosea la ceva. Cireada era învățată 
atât de mult cu libertatea, încât vitele erau aproape animale 
sălbatice. Nu prea erau obişnuite să vadă oameni. Mama îl fixa cu 
privirea în timp ce se apropia de puiul ei. Putea vedea deja că sârma 
nu era chiar foarte strâns înfăşurată în jurul piciorului viţelului. Încă 
putin şi s-ar fi putut elibera şi singur. Însă acum era totuşi blocat. În 

spatele său, mama se auzea pufnind. 

— E în regulă acolo în spate? a strigat Nathan. 

— Da, a răspuns Ilse. Încă se ţine la distanţă. 

La câţiva metri în faţa lor, în praf, Nathan a zărit urmele clare ale 
trecerii unui şarpe. Probabil că plecase de mult de acolo, dar tot a 
considerat înţelept să se uite bine în jur. Antiveninul era scump şi 
avea termen de valabilitate scurt, aşa că centrul medical din oraş nu 
avea astfel de provizii. 

— Ce se întâmplă dacă eşti muşcat? 

Nathan auzise întrebarea asta de la mai mulţi nomazi cărora nu 
le venea să creadă. 

În niciun caz ceva bun, era răspunsul, mai ales cu şerpii care 
obişnuiau să se simtă la ei acasă în zona aceasta. Nathan trăia însă 
după regula de aur, dacă era muşcat, murea. Punct. Dar acum nu 
avea încotro şi a trebuit să păşească înainte, către vițel. 

— Încep. 

— OK. Să-mi spui când eşti gata. 

Dintr-o singură mişcare, Nathan a pus mâinile sub vițel şi l-a 
ridicat. Înainte ca animalul să îşi dea seama ce i se întâmplă, l-a pus 
jos, pe o parte, şi l-a țintuit acolo cu toată greutatea lui. Viţelul, 
uimit, a început să mugească nervos drept în faţa lui Nathan. Dădea 
din picioare şi se zbătea, aşa că Nathan s-a întins peste el, folosindu- 
şi genunchii şi coatele ca să îl ţină aproape nemişcat la pământ. 

— Acum! a mormăit el, însă Ilse era deja acolo, aplecată deasupra 
picioarelor din spate ale viţelului, cu foarfeca în mână. 

Simţea căldura trupului vițelului şi îi auzea bătăile inimii în 
piept. Se împotrivea şi lovea cu picioarele în toate părţile. 

— La naiba! a auzit-o pe Ilse spunând. 

— Te-a nimerit? s-a apăsat el şi mai tare peste animal, până când 
l-a putut stăpâni complet. 

— Sunt bine. 

O auzea mişcându-se. 

— Trebuie să încerc cu foarfeca mai mică. Nu vreau să îi prind şi 

pielea. 

Nathan trebuia să depună un efort cam mare ca să ţină viţelul. 
Avea doar vreo două luni, dar era puternic. Sigur cântărea mai mult 
decât Ilse, iar Nathan a estimat că el însuşi abia dacă o fi avut vreo 
douăzeci de kilograme mai mult decât viţelul. Dar nu avea 
importanţă, totuşi. El era mai puternic şi asta era suficient să îl 
domine. Rămăsese lungit, nemişcat. Nathan asculta bătăile speriate 
ale inimii bietului animal. Şi de nicăieri, fără să se poată controla, 
gândurile i-au fugit la Cameron. 

— Ilse? a strigat-o el. 

— Da, a răspuns ea, întoarsă spre picioarele din spate ale 
vițelului. 

— Am încercat să o sun pe Jena Moore. În Anglia. 

Nu o putea vedea, dar simţea că încremenise. 

— Şi? 

Nathan a clătinat din cap, atât cât a putut face asta: 

— Nu era acolo. 

— Unde este? 

Nathan simţea tensiunea din vocea lui Ilse. De jos de undeva se 
auzea şi zgomotul slab al foarfecii care tăia. 

— Bali, din câte mi-a spus colega ei. 

Vițelul s-a încordat, iar ochii i s-au rotit în cap. A verificat dacă 
mama lui îl păzea, încă, de la distanţă, apoi s-a întins către ea. 

— Oriunde ar fi, se pare că se află într-o zonă fără acoperire 
pentru mobil. 

Niciunul nu a mai zis nimic timp de un minut. Hârşt. Hârşt. 

— De ce ai sunat-o? 

Nathan tot nu putea să o vadă pe Ilse, dar vocea îi sunase mai 
aproape acum. A încercat să îşi ridice capul, iar viţelul a profitat de 
oportunitate. A trebuit să îl apuce şi mai bine. 

— Nu ştiu, a mormăit el. 

— Ţi-ai schimbat părerea despre cele spuse de ea în legătură cu 
Cam? 

— Nu, a răspuns el, cumva prea prompt. Nu e asta. 

Ilse nu a răspuns. Într-un sfârşit, Nathan şi-a dat seama că se 
ridicase în picioare. 

— Am terminat, a spus ea. 

Nathan a eliberat viţelul de sub greutatea lui, iar acesta s-a ridicat 
imediat în picioare şi a ţâşnit-o către mama sa, care se uita încă urât 
la ei. Vaca i-a aruncat lui Nathan o privire lipsită de recunoştinţă, 
după care şi ea, şi puiul au luat-o la goană fără să se uite înapoi, 
fericiţi să se afle din nou în libertate. 

Nathan s-a aşezat pe jos, gâfâind. ÎI dureau muşchii după efortul 
de a-l ţine pe vițel la pământ. În picioare, Ilse rămăsese în mâini cu 
firele de sârmă tăiate. Avea lacrimi în ochi. 

— Rahat. Ilse... 

S-a ridicat şi el în picioare. 

— Nu ştiu de ce am sunat. Doar eram curios ce avea de spus. 

Ilse se juca cu firele printre degete. 

— Bali. 

— Aşa se pare. 

Ilse nu a mai spus nimic o vreme, după care şi-a ridicat ochii şi a 
privit către orizont: 

— Sunt o mulţime de zboruri între Bali şi Brisbane. 

Nathan nu a răspuns. S-a dus către maşină, ca să ia o bucată de 
sârmă şi să repare gardul. 

— Ai crede că întotdeauna poţi vedea pe cineva de aici, a spus 
Ilse când el s-a întors. 

Ochii i se uscaseră acum. 

— Dar nu poţi, nu-i aşa? Dacă cineva stă nemişcat sau dacă a 
parcat la mare distanţă. Doar după ce începe să se mişte îți poţi da 
seama că a fost cineva acolo. 

Nathan s-a gândit la Lehmann's Hill: 

— Şi Bub zicea ceva asemănător zilele trecute. 

Ilse a încuviinţat: 

— L-am auzit pe Bub vorbind despre asta. Despre cum poţi să ştii 


. 205 + 


dacă e cineva prin preajmă. 

Nathan s-a lăsat pe vine şi a răsucit cu un cleşte firul nou de 
sârmă peste marginile rupte ale celui vechi. 

— Cred că are dreptate. 

— Serios? a întrebat Ilse părând surprinsă. Cameron spunea 
mereu că e ridicol. 

— Oh! 

— Dar simţi şi tu asta, nu? 

— Habar n-am, a spus Nathan. Uneori. Poate. E ca şi cum... 

Nu prea putea explica ce simțea. Ca un puls pe pământurile 
pustii. O apăsare ciudată, de parcă împărţeai aerul cu altcineva. O 
recunoaştere inconştientă a faptului că e ceva în neregulă în peisaj. 
Nimic mai mult de atât, nici mai clar. În ultima vreme, avusese 
câteva alarme false chiar pe proprietatea sa. Şi probabil că, de-a 
lungul anilor, fuseseră sute de dăţi când cineva necunoscut se aflase 
la orizont pe acolo. 

— Poate că avea dreptate Cam, a spus el într-un sfârşit. 

Ilse a rămas încremenită. Doar privirea mătura împrejurimile: 

— Şi acum? 

— Crezi că e cineva aici şi acum? 

— Da. 

Avea o expresie serioasă pe chip. 

— Ilse, nu e o ştiinţă. Nu e nici măcar o chestie. 

— Ştiu. Dar poţi să simţi pe cineva? 

Nathan s-a uitat la ea. Îi auzea respiraţia şi vedea cum vântul îi 
flutura uşor vârfurile părului. Nu-i putea auzi bătăile inimii, însă pe 
ale lui, da. 

— Suntem doar noi aici, a spus el foarte sigur. 

Apoi s-a întors la gard. Simţea că Ilse îl fixa din priviri, însă nu s- 
a uitat în spate. O vreme, s-a concentrat la ceea ce avea de făcut, 
după care a spus: 

— Ascultă, nu e nicio posibilitate ca Jenna să fie pe-aici. Am fi 
auzit dacă venea prin oraş. 


e 206 > 


— Dar poate că nu a venit prin oraş. 

— N-ar avea cum altfel. Ştii prea bine asta. N-ar putea să se 
deplaseze pe ascuns. Ar trebui să ai foarte multe provizii ca să te ţii 
complet departe de şosele. 

— Şi totuşi, nu e imposibil. Tu ai făcut asta. Bub a făcut-o. Şi 
Cameron. 

— Şi câţi turişti au murit în maşinile lor, încercând să o ia pe 
scurtătură? 

Nathan a răsucit ultima bucată de sârmă şi a verificat dacă e bine 
întins. Mulţumit, s-a ridicat în picioare, însă s-a oprit brusc când a 
văzut expresia de pe chipul lui Ilse: 

— Ce se întâmplă? De ce te preocupă atât de mult treaba asta? 

— Şi Cameron a încercat să o sune pe Jenna, a răspuns Ilse. De 
trei ori. 

Nathan a făcut ochii mari: 

— Când? 

— O dată acum două săptămâni, apoi de încă două ori cu o 
săptămână înainte să moară. A sunat-o de la telefonul din birou, nu 
de la cel din casă. Încă îi văd numărul de telefon de pe factura 
online. Are o florărie în Anglia, nu-i aşa? Am căutat-o după nume. 

Nathan a încuviinţat. 

— Nu cred că a vorbit cu ea, a spus Ilse. Apelurile sunt foarte 
scurte, toate au durat mai puţin de treizeci de secunde. 

— Dar de ce să fi aşteptat atât de mult înainte să o sune? Ştia deja 
de câteva săptămâni că Jenna voia să ia legătura cu el. 

— Poate că ei îi luase atât de mult timp ca să dea de el, de fapt, a 
spus Ilse. Poate că el primise un e-mail sau ceva. Nu ştiu. Nu îi 
cunosc parola. 

S-a oprit o clipă. 

— Sau poate că ea nu l-a contactat, iar el simţea că înnebuneşte 
aşteptând. Dacă mă gândesc bine, începuse să se îngrijoreze de cum 
aflase că ea sunase la poliţie, însă lucrurile se înrăutăţiseră. lar în 
ultima săptămână mai dăduse nişte telefoane. 

— Unde? 

— La St Helens. Unul dintre ele, la centrul medical de acolo. 

— Era bolnav? 

— Nu mi-a spus că ar fi fost. Şi, din câte ştiu, nici pacient acolo 
nu fusese. Însă oricum lui Cameron nu-i plăcea să se ducă şi să-l 
vadă pe Steve la clinică, deci cine ştie? A sunat şi la unul dintre 
hotelurile din St Helens. 

— La care? 

În St Helens erau doar trei posibilităţi de cazare. 

— Cel ieftin. 

— A făcut o rezervare? 

— Dacă a făcut una, înseamnă că nu a făcut-o pe numele lui, a 
răspuns Ilse, cu o expresie dură pe faţă. Nici pe numele Jennei nu 
am găsit nimic. Şi nici la celelalte două hoteluri. 

Pe Nathan l-a trecut un fior ciudat şi a simţit nevoia acută să 
privească înapoi peste umăr. Nu se vedea nimic până la orizont, în 
afară de vite şi de iarba măruntă şi deasă. Linişte absolută. Ilse îl 
privea atent. 

— Chiar crezi că fratele tău nu trebuia să îşi facă nicio grijă în 
privinţa acelei femei? a întrebat ea. 

Nathan a ezitat să răspundă. De data asta, chiar a ezitat. O tăcere 
lungă şi nesigură, care s-a lăsat între ei şi a spus mai mult decât 
cuvintele, Ilse a dat din cap. 

— Pentru că el se comporta de parcă ar fi trebuit. 

Capitolul 22 


Abia dacă au schimbat o vorbă pe drumul de întoarcere. Nathan 
conducea, iar Ilse se uita pe geam, în timp ce-şi rodea unghiile şi 
răsucea printre degete felicitarea lui Cameron. 

— Trebuie să îi spui lui Glenn, a zis Nathan. Că soţul tău a 
încercat să o sune pe Jenna. 

— Am încercat deja, a răspuns Ilse fără să se uite la el. Dar nu era 
la secţie aseară, când am sunat eu. 

— Ai lăsat un mesaj? 

— Nu. Apelul a fost redirecționat la Brisbane. Nu am vrut să... 

Ilse a oftat, privind în continuare peisajul care se derula pe geam. 

— O să încerc din nou să dau de Glenn. 

A rămas în tăcere până când s-a ivit casa la orizont. 

— O să cobor aici, a spus ea pe când treceau prin faţa staulelor. 
Am lăsat în grabă iapa aici mai devreme, vreau să văd ce face. 

Nathan a oprit maşina. 

— Ilse, a strigat-o el după ce a coborât, iar femeia s-a oprit 
aşteptând să continue. 

Ar fi vrut să îi spună că totul va fi bine. În loc de asta, însă, doara 
clătinat din cap: 

— Nimic. 

Ea a trântit portiera şi Nathan a rămas uitându-se în urma ei. 
Când a ajuns în faţa casei, le-a văzut pe fete, de departe, călărind în 
curtea pentru antrenament. Liz le supraveghea, iar Xander stătea 
pe-aproape, la umbră, şi răsfoia carnetul de schiţe din poală. 

Nathan s-a dus către ei. S-a oprit lângă mama lui şi s-a sprijinit de 
balustradă. A aşteptat ca Liz să îi spună lui Lo că trebuie să îşi ţină 
călcâiele mai jos, dar ea nu a făcut asta. Ochii ei priveau în gol. 

— E totul în regulă? a întrebat el. 

— A sunat Steve de la clinică. A terminat a... 

Liz a făcut un efort să poată pronunţa cuvântul. 

— ...autopsia. Putem să organizăm înmormântarea. 

Nathan s-a gândit la telefonul pe care Cameron l-a dat la centrul 
medical din St Helens. 

— Nu au găsit şi alte probleme de sănătate? 

Liz a dat vag din cap fără să întrebe de ce. Xander însă a ridicat 
privirea spre el. 

— Vrei să te odihneşti? a întrebat-o Nathan. Pot să le ajut eu pe 
fete cu caii. 

Se aştepta la un refuz din partea lui Liz, însă aceasta doar a 
încuviințat. Cu un efort vizibil, s-a dezlipit de balustradă şi s-a 
îndreptat spre casă, târşâindu-şi picioarele. 

— Nu s-a simţit bine toată dimineața, a spus Xander, cu vocea 
puţin cam rece. Lo aproape că a căzut, iar ea nici nu a observat. 

— Am înţeles, a spus Nathan. Prietene, îmi pare rău că m-am dus 
fără tine, însă... 

— E în regulă. 

Nathan se temea că nu era deloc în regulă, însă Xander părea 
preocupat de alt gând când şi-a ridicat capul din caietul cu schiţe: 

— l-ai arătat lui Ilse felicitarea de la unchiul Cam? 

— Da. 

Nathan i-a povestit ce spusese Ilse. După o mică ezitare, i-a spus 
şi despre telefoanele către St Helens, despre care îi pomenise ea. 

Xander s-a încruntat: 

— Oare Cam credea că Jenna ar putea fi la St Helens? 

— Nu ştiu. Poate că da. 

Xander şi-a lăsat din nou privirea în caietul din poala sa. Era plin 
de desenele lui Lo. 

— La ce te uiţi? a întrebat Nathan. 

Xander i-a înmânat caietul, deschis la pagina la care se uita. 
Nathan a aruncat o privire. Erau desenate două fete, una mai mică 
decât cealaltă, ambele cu părul blond-închis. Era greu de spus ce 
vârstă aveau, însă cea mare avea un braţ într-o orteză viu colorată. 

Cele două fete se aflau în prim-planul desenului, iar pământul de 

sub picioarele lor era de un portocaliu aprins. În spate se profila 
uriaşă o formă întunecată care acoperea toată linia orizontului. 
Fusese desenată de către cineva tânăr, dar talentat, şi era complet 
recognoscibilă. 

— E mormântul păstorului, nu-i aşa? a spus Nathan. 

În spatele pietrei funerare, Lo desenase o altă formă. Era mai 
mult o umbră şi era neterminată, însă sugera într-un mod bizar un 
om. O femeie, s-a gândit Nathan, fără să-şi poată da seama de ce. 
Prin comparaţie cu fetele, care erau clar uşor de identificat, 
trăsăturile femeii erau pierdute, lipsite de formă. Nathan a ridicat 
ochii din desen. Fetele lui Cameron călăreau acum pe lângă latura 
ţarcului cea mai îndepărtată. 

— Nu ştiam că au fost la mormânt, a arătat Xander cu degetul 
către orteza de pe braţul fetei. În niciun caz, nu recent. 

— Nici eu, a răspuns Nathan. 

Le-a strigat pe fete, iar ele şi-au îndrumat imediat caii către el. 

— Veniţi aici! Trebuie să vorbesc ceva cu voi. 

— Am făcut ceva rău? a întrebat Sophie galopând şi oprindu-se 
în faţa lui într-un vârtej de praf. 

— Nu. Voiam să te întreb de desenul acesta, Lo. 

Lo s-a aplecat către el, însă când a văzut desenul, s-a schimbat la 
faţă. Nu a întins mâna să îl ia. În spatele ei, Sophie se străduia şi ea 
să vadă despre ce este vorba. Calul ei era neliniştit şi se rotea în 
cercuri strânse. Nathan a văzut cum Sophie îi strângea cu putere 
hăţurile, iar pielea lor îi muşca din carne în palme. 

— Ce e cu desenul acesta, Lo? i-a cerut Nathan explicaţii fetei. 

— Evident că este mormântul păstorului, i-a răspuns ea răstit. 

Nu mai era fetița vorbăreaţă de cu o seară în urmă. Era precaută 
acum, iar Nathan a observat că mâinile ei strângeau şi mai tare 
hăţurile. 

— Nu ştiam că aţi fost acolo. 

— O dată. Cu mami. 

Nathan a arătat cu degetul spre silueta neclară de femeie: 

— Asta e mama voastră? 

— Bineînţeles, a intervenit Sophie înainte ca Lo să poată 
răspunde. Cine altcineva ar putea fi? 

— Nu ştiu, a răspuns Nathan, cu sinceritate. Poate vreo prietenă 
de-ale ei? 

— Mami nu are nicio prietenă. Ce? a spus Lo când Sophie i-a 
aruncat o privire încruntată. Nici noi nu avem. 

— Deci v-aţi dus acolo cu mama voastră? a întrebat Xander. 
Când? 

— Acum o veşnicie, a răspuns Lo. 

— Nu, nu acum o veşnicie, ci chiar după ce mi-am rupt mâna, a 
spus Sophie. 

Calul ei se învârtea din nou şi fata era obligată să îşi întoarcă 
mereu capul ca să se poată uita la Nathan. 

— Ce aţi făcut acolo? 

Fetele au făcut un schimb rapid de priviri, însă Nathan a avut 
impresia că ezitarea lor nu era intenţionată. 

— Nimic. Ne-am dus până acolo, apoi... 

Sophie a continuat încruntată: 

— Apoi ne-am întors imediat acasă. Mami a zis că ar fi trebuit să 
facem un picnic. 

— Dar nu aveam la noi nimic de mâncare, a spus Lo. 

— Ba aveam. Îţi aduci aminte că mai târziu am mâncat lângă 
staul? 

Lo s-a încruntat şi ea, iar pe faţă i-au apărut mai multe încreţituri. 

— Am stat la mormânt doar câteva minute, a spus Sophie. 

— Aşa e, a dat Lo din cap. Nu mi-a plăcut deloc. 

— Şi nu s-a întâmplat nimic altceva? Nimic-nimic? 

Fetele au clătinat din cap în acelaşi timp. 

— Bine, a spus Nathan. Mulţumesc, fetelor. 

Calul lui Sophie era încă agitat şi îşi rotea privirea nervos. Fetiţa 
i-a slăbit hăţurile şi calul a ţâşnit către partea opusă a țarcului. 

Lo a rămas în urmă, pe poneiul ei mai docil: 

— Mami o să aibă necazuri? 

— Nu. De ce ar avea? 

— Pentru că pari trist. 

Oare aşa era? 

— Îmi pare rău. 

Nathan a încercat să-şi schimbe expresia de pe chip, într-una mai 
neutră, spera el. Se pregătea să închidă caietul de schiţe, apoi s-a 
oprit: 

— De ce nu ai terminat-o de desenat pe mama ta aici? 

Lo a devenit brusc nesigură şi s-a uitat după sora ei, care era 
destul de departe şi nu îi mai putea auzi. A ezitat puţin, apoi s-a 
aplecat de pe poneiul ei. 

— Lui tati nu i-a plăcut, a şoptit ea. 

— Cum adică? 

— A văzut desenul şi s-a supărat pe mami. Nu am vrut să fac mai 

Ilse nu se mai afla în staul când Nathan a condus înapoi caii 


rău. 


fetelor. Lo fusese distrasă şi îşi pierduse concentrarea şi controlul 
poneiului său de vreo două ori. Spunea că nu ştia de ce fusese 
supărat tati, doar că aşa crezuse ea că fusese. Nathan şi Xander 
avuseseră un schimb de priviri când observaseră că Lo era din ce în 
ce mai îngrijorată, şi nu insistaseră. După ce Lo aproape căzuse de 
pe cal pentru a doua oară, Nathan îl rugase pe Xander să le ducă pe 
fete în casă şi să găsească ceva mai puţin periculos de făcut. El 
dusese caii în staul şi zăbovise ceva mai mult să îi instaleze acolo, ca 
să se poată gândi la diverse lucruri. 

Abia pe lungul drum de întoarcere auzise acel sunet. Se afla sub 
fereastra unuia dintre bungalow-uri şi atunci s-a oprit din mers. A 
respirat discret. Cineva plângea. A luat-o către intrare şi a urcat 
treptele. 

Interiorul bungalow-ului a fost o surpriză pentru el. Fusese 
transformat într-o sală de clasă cum scrie la carte, cu o tablă albă şi 

mese mici şi afişe cu alfabetul lipite pe pereţi. Multe dintre ele 
păreau făcute în casă, iar lui Nathan i s-a părut că recunoaşte munca 
lui Ilse în cea mai mare parte. 

Katy stătea pe un fotoliu beanbag în colţul de lectură. Când a 
intrat Nathan, s-a şters la ochi. 

— Scuze, a spus el. Te-am auzit de afară. 

— E în regulă. 

Katy şi-a suflat nasul într-un şervețel mototolit. S-a ridicat cu 
dificultate în picioare. 

— Oricum ar trebui să mă întorc. 

— Ce s-a întâmplat? 

— Nimic. 

— Vrei să-l caut pe Simon? 

— Nu. Sunt bine. 

Nathan a găsit o rolă de prosoape de hârtie în zona de artă şi i-a 
întins o bucată: 

— Mai stai un minut, să te linişteşti. 

— Mersi. 

Katy a luat rola recunoscătoare şi şi-a şters ochii. 

În timp ce fata încerca să-şi revină, Nathan s-a plimbat prin 
cameră. Sala aceea de clasă era cu mult mai drăguță decât orice 
altceva avuseseră la dispoziţie Cam şi Bub în copilărie. Ei îşi făceau 
temele la masa din bucătărie, în cazul în care chiar şi le făceau. Pe 
catedră era un laptop acum, cu câteva notițe scrise de mâna lui Katy 
pe post-it-uri, a presupus el. 

Un dosar gros, primit de la şcoala prin corespondenţă, stătea 
deschis, iar Nathan şi-a adus aminte de conversaţia avută cu Sophie 
pe verandă. 

Nu cred că e profesoară cu adevărat. 

Şi-a ridicat privirea. Katy îşi sufla din nou nasul. A răsfoit câteva 
pagini din dosar. Erau prezentate lecţiile pe care supraveghetorul 
de acasă trebuia să le ţină cu copiii. 

Prezentaţi-le elevilor noul capitol, a citit el. Ridicați cartea şi spuneți- 

le: „Astăzi vom învăța despre cărțile desenate şi despre personajele din 
această poveste”. Arătaţi-le elevilor prima copertă. Cereţi-le să citească 
titlul cu voce tare. 

Nathan s-a încruntat. A continuat să citească. Toate instrucţiunile 
erau acolo. Nu părea să fie dificil să lucrezi cu copiii dacă le urmai 
întocmai. Poate că s-ar fi putut descurca chiar şi el, dacă ar fi fost 
nevoie. A închis dosarul şi a văzut că fata îl privea. 

— Eşti mai bine? a întrebat el. 

— Da. 

Vocea ei a sunat cumva prea veselă, în timp ce machiajul uşor 
prelins le dădea ochilor ei un aer ciudat de dramatic. 

— Mi-e puţin dor de casă. O să îmi revin. 

— Te întorci în casă? a spus el. Putem merge împreună. 

Katy a deschis uşa bungalow-ului şi Nathan a coborât treptele în 
urma ei, în lumina orbitoare a zilei. 

— Tu eşti acum şeful aici? l-a întrebat Katy pe drum. 

— Eu? Nu. 

— Dar cine este? 

Bună întrebare. 

— Ilse, cred. Depinde de ceea ce vrei. 

Nathan a privit către fată la timp cât să prindă o uşoară umbră 
care i-a acoperit chipul. 

— Simon şi cu mine trebuie să plecăm în curând. Nu din cauza 
celor întâmplate, a adăugat Katy repede. Chiar discutasem cu 
Cameron despre asta, dar... 

S-a oprit. 

— Am înţeles, a spus Nathan. Când vă gândiţi să plecaţi? 

— Nu sunt sigură. Curând. Poate săptămâna viitoare. Trebuie să 
discut cu Simon. 

— Să vă asiguraţi că vă luaţi rămas-bun de la cineva înainte să 
plecaţi. Dacă lipseşte un lucrător, suntem obligaţi să raportăm, 
pentru cazul în care... 

S-a oprit şi el. Ar zăcea mort în mijlocul pustiului. 

— Pentru siguranţa lui. 

— Nu e din cauză că nu am fi recunoscători pentru slujbele 
noastre, a spus repede Katy. 

— E în regulă. Nimeni nu rămâne pe vecie. Vă întoarceți în 
Anglia? 

— Eu aşa aş vrea, dar Simon nu e pregătit încă, a spus Katy 
clătinând din cap. Lui îi place aici. 

— Am înţeles, a spus din nou Nathan, cu sentimentul clar că îi 
scăpa ceva. Sunteţi de mult împreună? 

— De trei ani, a răspuns ea fără vreo inflexiune în voce. Suntem 
logodiţi. 

Aşa or fi fost, însă Nathan şi-a dat seama cu surprindere că de 
data asta Bub avusese dreptate: fata nu era fericită. 

— Dacă simţi nevoia să vorbeşti cu cineva... a spus el într-un 
sfârşit. Adică cu cineva care nu este de aici, de pe proprietate, îl poţi 
găsi oricând pe Steve la clinică. 

— De ce spui asta? a întrebat Katy cu asprime. 

— Aşa. Uneori, cei care lucrează pe aici au chestii pe care nu 
doresc să le discute cu angajatorii lor. Asta-i tot. 

— A, a dat ea din cap. Scuze. De obicei, eu nu sunt aşa, îţi jur. 
Doar că acum mi-e puţin mai greu, din cauza lucrurilor care s-au 
întâmplat. 

— E în regulă. Nu te învinovăţesc pentru asta. 

— Mintea îmi fuge aiurea tot timpul, a spus Katy. Ştiu că era 
fratele tău şi că eu îl cunoşteam de doar câteva luni, însă nu mă pot 
opri să mă gândesc la tot ce s-a întâmplat. 

În partea cealaltă a curţii, ferestrele casei se zăreau întunecate în 
lumina soarelui. Nu se vedea nimeni altcineva prin preajmă şi părea 
că erau singuri. Maşina lui Harry încă lipsea de pe cărare. 

Nathan a ezitat. Se simţea puţin perfid. 

— Simon zicea că i-a auzit pe Cameron şi pe Harry certându-se 
într-o noapte. 

— Ah, da, a spus Katy. Mi-a zis şi mie. Probabil că nu a fost chiar 

o ceartă, din moment ce nu m-a trezit din somn. 

— Crezi că Simon a interpretat ceva greşit din cele auzite? 

— Nu ştiu. Simon ţinea mult la Cameron. Îl considera un şef bun 
şi îi plăcea să lucreze aici. Poate că a exagerat puţin. Şi totuşi... 

Fata a încetinit pasul, apoi s-a oprit de tot. 

— Ce? a întrebat el. 

— Ascultă, eu doar lucrez aici, a spus Katy în cele din urmă, 
privind în jur. Nu am lucrat aici ca să îmi fac prieteni sau să mă 
implic în altfel de lucruri. Tot ce vreau e să câştig nişte bani. Şi nu 
ştiu ce se întâmplă aici, s-a întors ea spre Nathan, însă este ceva de-a 
dreptul suspect în ceea ce s-a întâmplat cu Cameron. 

Nathan a aşteptat, simțind presiunea tăcerii. 

— Când l-am văzut pe Cam în ultima dimineaţă, mi-a spus că 
avea să se întoarcă a doua zi, a spus Kathy. Şi nu pot explica de ce 
anume, aşa că nu mă întreba, dar sunt sigură că exact asta 
intenţiona să facă. Nu ştiu ce s-a întâmplat apoi, însă în dimineaţa 
aceea, Cameron se gândea să se întoarcă acasă. Mi-ar fi plăcut să 
mai fie cineva de faţă atunci, să îl vadă. Simon sau chiar fetele. Ţi-ar 
fi putut confirma. 

— Păi, era Ilse, a spus Nathan după o uşoară ezitare. Ea l-a văzut. 

— Da. Probabil că l-a văzut, a spus Katy, şi a pornit-o din nou 
către casă. 

— Şi ea spune că i-a zis cam acelaşi lucru. Că avea să se întoarcă a 
doua zi. 

— Aşa o fi, a ridicat ea din umeri. Eram prea departe ca să aud, 
deci trebuie să o cred pe cuvânt pe Ilse că asta a zis. 

— Şi pe tine. 

Auzindu-l, Katy a ridicat privirea spre el, apoi i-a zâmbit cu 
jumătate de gură. 

— Adevărat. Deşi... 

S-a întrerupt brusc, cu ochii la casă. Nathan i-a urmărit privirea şi 
a observat o umbră la una dintre ferestre. Simon. Se uita la ei, cu 
ochii feriţi de reflexia sticlei. 

Katy a grăbit pasul şi Nathan aproape că a trebuit să alerge ca să 
o prindă din urmă. 

— Deşi ce? a întrebat el. Ce voiai să spui? 

— Nimic. Nu contează. 

— Ba contează. 

— Sincer, chiar nu doresc să tulbur şi mai mult apele. Încerc să 
îmi văd de treaba mea. 

— Haide, Katy, a spus Nathan oprindu-se din mers. Te rog. E 
mort. 

— Ştiu. 

S-a oprit şi ea. 

— Bine. Ideea este că, dacă acesta e singurul lucru pe care 
Cameron şi Ilse şi l-au spus în acea dimineaţă, înseamnă că le-a luat 
ceva timp să şi-l spună. 

A ezitat o clipă, ca şi cum nu s-ar fi hotărât dacă să continue. 

— În plus, Ilse nici nu i-a făcut cu mâna la plecare. 

— Şi? Asta nu înseamnă nimic. 

— Poate că nu, i-a aruncat Katy o privire care nu spunea nimic, 
cu ochii ei întunecaţi şi mânijiţi de fard. Însă ea face cu mâna când 
pleci undeva. 

S-au uitat un moment unul la altul, apoi Katy a ridicat din umeri: 

— Ţi-am spus că nu e nimic, a zis ea, apoi şi-a îndesat şerveţelul 
în buzunarul de la blugi. Îţi mulţumesc pentru mai devreme, 
apropo. Mă simt mai bine acum. 

A privit în urma ei. Apoi s-a uitat către casă, dar Simon 
dispăruse, şi toate ferestrele erau din nou întunecate. 

Capitolul 23 


E curios cât de diferite par lucrurile văzute de aproape, s-a gândit 
Nathan. Stătea singur în camera de zi, privind mai de aproape 
tabloul lui Cameron. Imaginea mormântului păstorului era atârnată 
la nivelul ochilor pe perete. Afară se lăsa întunericul şi era greu să 
distingi detaliile în lumina artificială care venea din tavan. Şi totuşi, 
era aproape uşor hipnotic să urmăreşti liniile pensulei şi felul în 
care două culori se îngemănaseră creând ceva nou. Era pe punctul 
de a se îndepărta, când privirea i-a fost atrasă de ceva în stânga 
tabloului. La orizont se vedea o pată de culoare închisă, pe care nu o 
observase niciodată până acum. Un semn cenuşiu, neclar, estompat 
până aproape de transparenţă. 

Nathan s-a încruntat şi s-a aplecat să vadă mai bine ce este. Ce 
naiba putea fi acolo? O persoană? O umbră? Doar o urmă de 
murdărie? A întins mâna şi şi-a trecut uşor un deget peste ea. Nu, 
clar era pictată. Intenţionat şi permanent din partea lui Cam, deci. 

— Cameron te-ar ucide pentru asta, s-a auzit vocea lui Ilse de pe 
hol, iar Nathan a întors capul. Nu atinge tabloul! Regula de aur în 
casa asta. 

Nathan a ridicat mâinile şi a făcut un pas în spate. 

— Aşa este probabil mai sigur. 

Ilse a zâmbit vag. Nathan auzea din bucătărie zgomote de 
farfurii, semn că se strângea masa după cină. Masa fusese în mare 
parte tăcută şi rapidă. 

— Ilse, a spus Nathan când ea dădea să plece. 

Femeia s-a oprit, în aşteptare. 

— Am vorbit cu fetele mai devreme. Mi-au spus că le-ai dus 
acolo, a spus Nathan făcând un semn din cap către tablou. 

— La mormânt? a întrebat Ilse. Cum a venit vorba despre asta? 

— Lo l-a desenat. 

Chipul lui Ilse a fost traversat de un surâs. 

— Am înţeles. Desigur, a adăugat ea, şi a intrat în cameră, venind 
lângă el, în faţa tabloului. A fost o idee tâmpită. Le-am dus la picnic, 
acum câteva săptămâni, după ce Sophie s-a rănit la mână. Încercam 
să găsesc ceva să le mut gândurile de la asta şi m-am gândit că pe 
Lo ar putea să o ajute dacă vede mormântul. Să elimine misterul, 
cred. 

— Sophie a zis că n-aţi stat mult acolo. 

— N-am stat, a râs Ilse cu jumătate de gură. Am ştiut că fusese o 
idee proastă din clipa în care am ajuns acolo. Era prea cald. Lo era 
speriată. Pur şi simplu le-am împins la loc în maşină şi am plecat de 
acolo. Am făcut un drum prea lung pentru doar cinci minute, dar a 
fost mai bine aşa. Până la urmă, ne-am oprit pentru picnic lângă 
staule. Ceea ce ar fi trebuit să facem de la bun început. 

În timp ce se uita la tabloul lui Cameron, Ilse a înaintat încet, 
până când a ajuns la fel de aproape de el precum stătuse Nathan. 

— Cameron nu s-a bucurat când a aflat că fuseserăm acolo, a 
spus ea. 

Nathan îi putea vedea chipul acum. 

— De ce? 

— Nu i-a plăcut că le-am dus atât de departe pe fete. A spus că 
era un loc prea izolat şi prea expus în perioada aceasta a anului. 

Ilse s-a aplecat să examineze şi ea reproducerea întunecată a 
mormântului. A ridicat încetişor o mână şi şi-a întins degetul 
arătător: 

— Spunea că era periculos. 

Degetul plutea la doi centimetri distanţă de pânză. 

— E cumva amuzant, a spus ea cu o voce care sugera exact 
contrariul, cât de multă dreptate s-a dovedit că avea. 

Un centimetru. 

— Nu! Nu atinge tabloul, mami! 

Vocea de pe hol a sunat îngrozită. Nathan s-a întors şi a văzut-o 
pe Sophie, încremenită. Ilse şi-a retras imediat mâna şi şi-a lăsat-o 
pe lângă corp. 

— Tabloul lui tati este zonă interzisă, a spus răspicat Sophie. 

— Ştiu. 

Ilse s-a dat un pas în spate, iar expresia de pe faţa lui Sophie era 
un amestec de uşurare şi confuzie. Apoi a zărit berea din mâna lui 
Nathan. 

— Nici cu mâncare sau băutură nu e voie pe lângă tablou! 

— Da, ştim amândoi asta, Soph, a spus Ilse. Nimeni nu îl atinge, 
doar ne uitam. 

— Aduce ghinion. Păstorul o să se supere. 

Ilse părea că abia se abţine să-şi dea ochii peste cap. A reuşit, dar 
cu greu. 

— Scumpa mea, singura persoană care se putea supăra dacă 
vedea urme de degete pe tablou era tata. Haide, e ora de culcare, 
oricum. 

Sophie i-a aruncat o ultimă privire de avertisment lui Nathan, 
apoi a dispărut din nou, fără nicio tragere de inimă, pe hol. Ilse a 
urmat-o, însă s-a oprit în cadrul uşii: 

— Are dreptate, totuşi, a spus ea. Cam nu accepta sub nicio 
formă să îi atingă cineva tabloul. 

— Atunci ar fi mai bine să îl las şi eu în pace. 

Ilse a încuviinţat şi a plecat. Rămas din nou singur, Nathan s-a 
prăbuşit pe canapea. A luat o gură de bere, apoi privirea i-a fost 
atrasă de fereastra scăldată în întuneric. S-a oprit cu berea la gură. 
Ceva era diferit. Cumva, noaptea nu mai era atât de neagră pe cât 
fusese. 

Nathan a tras de el să se ridice din nou în picioare şi s-a dus să se 
uite pe geam. Reflexia lui l-a privit înapoi, cu o expresie pe care nu 
şi-o recunoştea. S-a uitat dincolo de ea, departe, în noapte. Din 
unghiul acela, i-au trebuit câteva clipe ca să îşi dea seama ce anume 
vedea. 

O pereche de faruri străpungea întunericul. Se auzea şi un bâzâit 
uşor. Pe poteca altfel pustie, maşina lui Cameron avea motorul 
pornit. 

Lumina albă era orbitoare. Nathan şi-a pus o mână pavăză la 
ochi, ca să se ferească de lumina farurilor, dar degeaba. Vederea pe 
timp de noapte îi era complet blocată. A rămas singur pe drum. Nu 
putea vedea în interiorul maşinii. Nu putea vedea nimic, de fapt, în 
afară de conurile sclipitoare de lumină. 

S-a îndreptat către partea şoferului şi a pus mâna pe portieră 
înainte să se audă zgomotul de deschidere. În interior s-a aprins 
lumina. Deşi nu era la fel de puternică precum farurile, ochii lui 
Nathan tot au avut nevoie de câteva secunde ca să se adapteze. 

În spatele volanului se afla Xander. 

— Isuse! a lăsat Nathan mâna jos. M-ai speriat. 

Xander nu a spus nimic, doar a continuat să se uite pe geam. 
Nathan a ocolit maşina prin față, întrerupând perfectele fascicule de 
lumină. A încercat să deschidă portiera pasagerului. Era blocată. 
Pentru o fracțiune de secundă, Nathan s-a gândit că de fapt nu ştia 
ce urma să facă fiul său. A mai trecut o secundă. Apoi Xander s-a 
aplecat spre el, a ridicat vechiul mâner mecanic şi l-a lăsat să intre. 

— Nu puteai să stingi farurile? a clipit Nathan. Nu mai văd 
nimic. 

Nicio scuză. Asta era ceva nou. Cu privirea confuză în 
continuare, Nathan s-a uitat către fiul său adolescent prăbuşit în 
scaun şi, probabil pentru prima dată în viaţa lui, s-a trezit 
întrebându-se ce l-ar sfătui fosta lui soţie să facă acum. 

— Ce faci? a întrebat el. 

— Nimic. 

Probabil că era pe jumătate adevărat. Xander nu purta centură, 
iar maşina era scoasă din viteză. Aerul condiţionat mergea, dar nu 
părea că băiatul intenţiona să plece undeva. 

— OK. 

Nathan s-a lăsat pe spate. În lumina slabă a plafonierei, vedea 
dârele de murdărie lăsate de insecte moarte şi praf pe geamuri. 
După naşterea lui Xander, îşi dăduse seama că reticenţa sa faţă de 

ideea de paternitate se datorase în mare măsură fricii. Era adânc 
înrădăcinată în el, iar Nathan încerca să o păstreze îngropată. Nu îi 
vorbise lui Jacqui despre asta. În schimb, se străduise să treacă peste 
toate întrebându-se cum ar fi reacţionat tatăl său într-o situaţie sau 
alta şi făcând apoi — cu eforturi considerabile, uneori — fix opusul. 
De multe ori, asta însemna pur şi simplu să tacă, şi exact asta a făcut 
şi în această situaţie. 

S-a instalat confortabil pe scaunul uzat al maşinii. Xander a întors 
capul, dar nu a zis nimic când l-a văzut pe Nathan cu ochii închişi. 
Nathan nu îşi făcea griji: se pricepea să fie tăcut mai bine decât orice 
altă persoană pe care o cunoştea. Putea sta chiar săptămâni întregi 
fără să vorbească şi deja făcuse acest lucru, de mai multe ori. 
Xander, crescut în forfota oraşului şi în mijlocul unui zgomot 
constant, avea să vorbească primul. 

— Chiar îmi plăcea de unchiul Cam. 

Nathan a deschis ochii. Nici măcar trei minute, după cum arăta 
ceasul de pe bord. 

— E ciudat fără el, a continuat Xander cu voce înceată. 

— Ştiu. 

Nathan chiar înţelegea. Uneori i se părea că, indiferent în ce 
direcţie se uita, totul îi amintea de Cameron. Ei doi copii, 
antrenându-se la crichet în curte, apoi adolescenţi, întrecându-se 
călare, apoi bărbaţi, încercând să îşi câştige traiul din rodul 
pământului acela. Cameron fusese mereu foarte metodic în tot ceea 
ce făcuse. Se gândise la ce avea nevoie pentru a-şi atinge scopurile 
propuse, apoi făcuse exact cum plănuise. Lui Nathan îi plăcea să 
încerce lucruri noi, sperând că va reuşi. De fiecare dată, calea aleasă 
de Cameron se dovedise a fi mai bună. 

— Am ieşit să mai fac nişte cercetări, a arătat Xander din cap 
către cea mai apropiată magazie. Să văd dacă reuşesc să îmi dau 
seama ce anume pierduse unchiul Cam. 

— Asta dacă Lo nu se înşală. 

— Da, exact. Cine ştie? a clătinat Xander din cap. Şi oricum nu 


"223 + 


are niciun rost. Poţi să cauţi pe-aici ceva până mori şi tot să nu-l 
găseşti vreodată. E o suprafaţă al naibii de mare aici! 

— Probabil. 

— Aşa este, a spus Xander, şi s-a întors către Nathan, cu o voce 
mai autoritară acum: M-am gândit. Ar trebui să pleci de aici. 

Nathan a clipit: 

— Ce vrei să spui? 

— Să îţi laşi proprietatea. Să te muţi. Să faci ceva complet diferit. 

— Mai exact, ce anume? Despre ce vorbeşti? 

— Vino la Brisbane. 

— Nu pot să vin la Brisbane. Ce să fac acolo? 

Nathan a încercat să se închipuie la oraş. Asfalt sub ghete. Pereţi 
peste tot. Şi maşini cât vezi cu ochii. 

— Să faci orice, a răspuns Xander. Trebuie să existe şi altceva ce 
poţi face. Să lucrezi într-un parc sau ceva. Nu e obligatoriu să stai 
într-un birou. 

— Şi cu pământul ce fac? 

— Îl abandonezi. 

— Nu pot, amice, a spus Nathan coborând vocea, deşi erau doar 
ei doi acolo. Nu îmi permit să fac asta. Am datorii la bancă. Ar 
trebui să îl vând. 

— Atunci, vinde-l! 

— Isuse, Xander! Cui? 

— Nu ştiu. Doar scapă de el cumva. Te rog, tata. Trebuie să pleci 
de acolo. Nu e bine deloc. 

— Ce s-a întâmplat, amice? De ce spui asta aşa, dintr-odată? 

Ştia perfect de ce o spunea. 

— Pentru că... 

Nathan a aşteptat. De data aceasta, mai puţin de treizeci de 
secunde. 

— Pentru că nu vreau să sfârşeşti şi tu ca unchiul Cameron. 

— Xander... 

— Ce? s-a răstit Xander. Nu o să se întâmple? Asta voiai să îmi 

spui? la să vedem, tu eşti perfect în regulă şi în niciun caz nu s-ar 
pune problema să-ţi treacă prin minte să faci ce a făcut unchiul 
Cam, nu-i aşa? 

Nathan nu a răspuns. 

— Pentru că toată lumea credea că şi Cam era în regulă, a 
continuat Xander. În fine, poate nu chiar perfect în regulă, în 
ultimele două săptămâni. Însă în orice caz cu mult mai în regulă 
decât tine. 

Nathan nu îşi mai văzuse niciodată fiul aşa şi s-a speriat puţin. 

— Nimeni nu zice niciodată că tu ai fi în regulă, tata. Când vin în 
vizită sau când vorbesc cu bunica la telefon. Nimeni nu zice 
niciodată că tu o duci bine. 

Nathan a rămas tăcut. 

— Harry spunea că ai renunţat la permisul portarmă. 

— Pentru numele lui Dumnezeu! Harry ar trebui să îşi vadă de 
treburile sale! 

— Ai de gând să ţi-l iei înapoi? 

— Da, probabil că aşa o să fac, din moment ce văd câte griji le 
provoc altora. 

Nathan a încercat să îşi tempereze tonul: 

— Credeam că ai să te bucuri, totuşi. Nu ţi-a plăcut niciodată să 
fii în preajma armelor. 

— Nu ai încredere în tine însuţi când te afli în preajma armelor. 
De ce m-aş bucura? a întrebat Xander cu un aer deodată extenuat. 

— Dar nu acesta e motivul, prietene. 

— Nu? 

— Nu, a spus Nathan, şi s-a uitat la el. Nu. Adică, totuşi aici e un 
dulap plin cu arme, nu-i aşa? Nu am nicio problemă cu asta. 

— Dar aici nu eşti singur. 

Nathan a tras adânc aer în piept, ca să se calmeze puţin. 

— Ascultă. Îmi pare rău. Nu ar trebui să fii obligat să îţi faci 
grijile... 

— Nu trebuie să îţi pară rău, l-a întrerupt Xander. Fă ceva! Mută- 

te. Undeva unde sunt şi alți oameni. Începe o viaţă nouă. Poate că 
mama ti-ar putea împrumuta nişte bani. Ştiu că ea te-a părăsit, dar... 

— Despărțirea a fost o hotărâre de comun acord, fiule. Mersi. 

— ...dar e mult mai fericită de când e cu Martin. Pariez că te-ar 
ajuta dacă le-aş cere... 

— Nu cere! Şi vorbesc serios, Xander. Nu îi cere mamei tale 
nimic. 

— Isuse, tata, atunci chiar trebuie să faci tu ceva! Mă asculți? a 
spus Xander trecându-şi o mână prin păr. Mi-e frică, ai înțeles? Că 
proprietatea asta, şi că toate astea — a făcut un gest larg către nimicul 
de dincolo de geamuri —, că nenorocitul ăsta de deşert o să te răpună 
şi pe tine, aşa cum au făcut cu unchiul Cam. 

Liniştea care s-a lăsat era aproape mai zgomotoasă decât 
zumzetul motorului. Nathan nu-şi dăduse seama că era posibil ca 
situaţia lui să-l îngrijoreze. 

— Nu trebuie să îţi fie frică. Ce aş putea face ca să te simţi mai 
bine? 

— Ai putea să-ţi deschizi staţia radio pentru început. 

— Bine. Asta e uşor de făcut. 

— Şi să o foloseşti din când în când. Să ştie lumea că mai trăieşti. 

— Dar fac deja asta. Am sistemul acela. 

Cu un an în urmă, după ce proprietatea lui Nathan fusese 
inundată şi era imposibil să fie contactat telefonic timp de două 
săptămâni, Harry venise până la el şi îi adusese un sistem GPS, de 
urmărire prin satelit. 

— M-au trimis să îţi dau asta, spusese el. Apeşi pe butonul acesta 
dacă eşti OK şi pe butonul acesta când nu eşti OK. Trimite un 
semnal la Burley Downs. Să apeşi în fiecare seară, Nathan, fără 
excepţie! 

Ceea ce Nathan şi făcuse. 

— De asemenea, ar trebui să îţi iei alt câine, a continuat Xander. 

— Nu vreau altul. 

— Presupun că nu s-ar supăra nimeni dacă l-ai lua pe al lui Cam. 

Pare să te placă. 

— Dar nu îl vreau. 

— De ce? 

— Pentru că nu vreau să îl momească cineva aşa cum s-a 
întâmplat cu Kelly. 

Xander a tăcut. 

— Credeam că Kelly nu a fost momită, până la urmă. 

— Ba a fost, a clătinat Nathan din cap. Crezi că nu ştiu despre ce 
vorbesc? 

— Nu. Te cred. Doar îmi aduceam aminte de Glenn, care a zis că 
nu s-a găsit nicio momeală şi că a fost probabil bolnavă sau aşa 
ceva. 

— De unde ştii ce a zis Glenn? 

— Asta mi-a zis mie ultima dată când am fost aici. 

— Am înţeles. În ordine, a spus Nathan, şi şi-a fixat privirea 
înainte. 

Simţea o tensiune între ei cu care nu era obişnuit. 

— Ascultă, tata, lumea îşi face griji pentru că acolo nu trebuie 
prea mult ca lucrurile să ia o turnură neplăcută. Şi toţi ştim că ai 
avut greutăți mai mari decât oricine. Mai mari decât unchiul Cam 
şi... 

Xander a oftat. 

— Adică nici măcar el nu a putut face față până la sfârșit. 

— Ştiu că lucrurile nu au stat prea bine în ultima vreme. Însă, 
cinstit vorbind, nu proprietatea în sine este problema, amice. Sau nu 
doar ea, în orice caz. 

— Atunci care este? 

Nathan nu a răspuns imediat. 

— Nu ştiu. Sunt o groază de lucruri. Am făcut unele alegeri 
greşite. Am făcut prostii. Chestia aia cu nenorocitul de Kei... cu 
bunicul tău. 

Nu a continuat, însă putea să meargă cu ochii închişi pe drumul 
acesta atât de bătătorit, al tuturor acelor dacă. Dacă nu s-ar fi dus în 

oraş în ziua aceea? Dacă ar fi alimentat cu benzină cu o seară în 
urmă şi n-ar fi dat peste socrul său? Dacă ar fi plecat spre casă cu o 
oră mai devreme sau cu o oră mai târziu şi nu l-ar fi văzut niciodată 
pe Keith oprit pe marginea drumului? Dacă nu ar fi trecut pe lângă 
un om care avea nevoie de ajutor? Dacă ar fi fost el un om mai bun 
decât este? 

De fiecare dată când îi treceau prin minte toate astea, gândurile 
lui Nathan se opreau în acelaşi loc. Răspunsurile rămâneau undeva 
în aer, într-un vârtej leneş deasupra strălucitorului drum pe care el 
nu o luase atunci. 

— Nu e vorba doar de proprietate, Xander, a spus el din nou. 

Era adevărat, şi-a spus în sine în timp ce asculta cum toarce 
maşina fratelui său. Mai era şi o staţie radio tăcută, şi faptul că nu 
putea găsi lucrători oneşti, şi oceanul de extrase bancare pe roşu, şi 
o cameră frigorifică defectă, şi acum -— şi-a amintit el nervos pe fiul 
său care îl dusese cu gândul către casa sa încuiată — o factură de la 
un electrician pe care trebuia să îl plătească degeaba pentru 
nenorocitul ăla de drum dus-întors. Mai era şi Ilse... 

Mintea lui Nathan a luat-o din nou la goană şi trenul gândurilor 
i-a frânat cu scârţâit de roţi. S-a încruntat. Ce îl făcuse să se 
oprească? Ilse. Nu, nu ea, de data asta. Proprietatea sa? Pe jumătate, 
dar nu era totul. Electricianul. Poate. Da. Ce era cu el? Nathan a 
încercat să îşi aducă aminte conversaţia lor telefonică de mai 
devreme. 

— Deci nici măcar nu te gândeşti să pleci? a întrebat Xander pe 
un ton rece necunoscut lui Nathan. 

— Nu e vorba că nu m-am gândit la asta... 

Nathan a făcut un efort să se concentreze. Simţea că îi scapă ceva, 
undeva în profunzimea minţii. Ce spusese electricianul? Că nu 
putuse să repare camera. Că trebuia să îl factureze oricum pe 
Nathan. Dar că avea să reducă din suma datorată pentru că oricum 
făcuse şi un drum la Atherton în acea zi... 

— Dar despre ce e vorba atunci? l-a privit Xander. Ce te ţine aici? 

E Ilse? Asta era? 

— Nu, prietene. 

— Indiferent ce ar fi, a spus Xander, este mai important decât 
mine? 

— Nimic nu este mai important decât tine, Xander. 

— Atunci măcar o să te gândeşti la asta? Te rog, tată! Indiferent 
ce s-a întâmplat cu Cam, indiferent ce l-a făcut să conducă până 
acolo... 

Gândul acela vag din nou. Nathan a încercat să îl apuce de un 
capăt şi să îl extragă din mulţimea de gânduri. Părea pierdut într-o 
încurcătură tulbure. 

— Nu vreau să ţi se întâmple şi ţie aşa ceva, tata, ai înţeles? 

Pauză. 

— Am înţeles. 

Răspunsul venise prea târziu. Xander s-a holbat la el: 

— Nici măcar nu eşti atent la ce îţi spun! 

— Ba da, Xander, sunt. Jur. 

— Ba nu eşti. Se vede că nu eşti. 

— Sunt. Doar că mă gândeam la... 

— Rahat, a spus Xander, şi a deschis portiera. 

— Hai, te rog... 

— Las-o baltă. 

Xander a răsucit cheile în contact şi a oprit motorul. Farurile au 
clipit şi apoi s-au stins, lăsându-i pe amândoi în beznă. 

— Nu-mi pasă. Fă ce vrei. Mă duc la culcare. 

l-a aruncat cheile lui Nathan şi a trântit portiera. Cheile lui 
Cameron au aterizat pe scaunul de vinilin. Nathan a întins mâna 
după ele, simțind căldura metalului colţuros. Şi-a încolăcit strâns 
şnurul în jurul degetelor. A rămas stând aşa, singur în întuneric, cu 
mintea hoinărind febril, când deodată l-a prins. Gândul pe care îl tot 
căuta. S-a strecurat până la el, rece, tulburător şi foarte clar. 

— Hei, a strigat el în noapte. 

Însă era prea târziu. Nu mai era nimeni acolo să îl audă. Xander 

plecase deja. 

Capitolul 24 


Scaunul pasagerului de lângă Nathan era gol şi, de data aceasta, 
îi provoca un sentiment bizar. Se obişnuise în ultima săptămână ca 
Xander să fie acolo, în stânga lui. Duffy a sărit pe scaun şi a început 
să se uite pe geam dând din coadă, dar nu era acelaşi lucru. 

Nathan se îndrepta către lanţul stâncos, pe un drum pustiu, în 
timp ce soarele dimineţii urca pe cer. A aruncat din nou o privire 
către scaunul gol şi gândul i-a zburat înapoi la expresia de pe faţa 
lui Xander în lumina care preceda ivirea zorilor, când îl trezise să-i 
explice planul său. 

— Vrei să vii şi tu? 

Xander se zgâise o vreme la el, apoi clătinase încet din cap: 

— Nu. 

Era în regulă, s-a gândit Nathan în timp ce încetinea şi ieşea de 
pe drumul principal pe poteca ascunsă. Nu avea nevoie de nimeni. 
Nici măcar nu era o treabă pentru doi oameni. De data aceasta, a 
găsit din prima pasajul dintre stânci şi a luat-o pe-acolo. În vârful 
pantei uşoare era un spaţiu gol, unde stătuse maşina lui Cameron, 
cu patru zile înainte. 

Nathan reuşise să îl prindă pe electrician la telefon înainte de 
răsăritul soarelui. După voce, Dave nu păruse încântat nici de ora 
apelului, nici de apel în sine. 

— Amice, e ziua mea liberă. Uite, îmi pare rău pentru camera 
frigorifică, da? Însă eu am fost acolo aşa cum am stabilit şi... 

— Dave, nu e vorba de asta. Ascultă, ai spus că ai mers cu maşina 
până la Atherton joi. Ai luat-o pe drumul de nord, nu-i aşa? Pe 
lângă hotarul meu? 

— Da... 

— La ce oră? 

— Habar n-am, de obicei plec pe la aceeaşi oră, deci aş zice că era 
în jur de opt, cred. Sau imediat după. 

— Deci era lumină. Suficientă cât să vezi? 

— Bineînţeles. Nu conduc pe nenorocitul ăla de drum dacă e 
întuneric. 

— Ai văzut ceva de la mine de-acasă? 

— Cum ar fi? 

— Orice. Sus pe stânci? 

Un râs frustrat. 

— Nu, din câte îmi amintesc. Însă nu sunt sigur ce vrei să mă 
întrebi, amice. 

— Nimic, e în regulă. Nici eu nu sunt sigur. Doar încerc să 
lămuresc nişte lucruri. 

— Mi-e teamă că factura aceea e pe drum spre tine. 

— Da. Abia o aştept. 

Nathan a închis şi l-a sunat imediat pe Glenn, la secţie. A auzit 
bipul care îi semnala devierea apelului. Glenn McKenna fusese 
chemat în nordul sectorului său, l-a informat pe Nathan ofiţerul 
care a răspuns la telefon. Un TIR lovise un autocar. Victime 
multiple, a mai spus vocea. Nu era de aşteptat să se întoarcă la 
Balamara în mai puţin de două zile. 

— Dar celălalt? Polițistul de la St Helens? Sergentul Ludlow. 

Sunet de taste apăsate. Victime multiple, repetase vocea. Fusese 
chemat şi Ludlow la faţa locului. 

— Vă pot ajuta cu ceva? mai întrebase vocea. 

— Unde eşti? a întrebat şi Nathan. 

— La Brisbane. 

— Deci nu mă poţi ajuta. 

— Dar pot să transmit un mesaj, prietene. 

Nathan simţise mişcare pe hol, în spatele lui, însă când se 
întorsese nu văzuse pe nimeni. 

— Spune-i sergentului McKenna că Jenna Moore nu e în Anglia. 
Nu ştiu dacă el poate verifica unde se află, însă... 

Nathan a şovăit o clipă. 

— Spune-i doar că trebuie să vorbesc cu el. 

Nathan a mers de data asta cu maşina până sus pe colină. A sărit 
din maşină, dar a lăsat motorul pornit pentru ca Duffy să poată 
rămâne cu aerul condiţionat. A deschis portbagajul Land 
Cruiserului şi a scos de acolo o lopată şi steguleţele pe care le 
folosea drept indicatori pe proprietatea sa. A analizat pământul. Nu 
se mai observa niciun semn că maşina lui Cameron fusese acolo, aşa 
că Nathan a încercat să aproximeze cât se putea de bine locurile în 
care se aflaseră roţile acesteia şi să înfigă acolo fanioanele. 

Douăzeci de minute mai târziu, Nathan transpira abundent 
încercând să înfigă bine al patrulea băț în pământ. Enervat, l-a 
sprijinit până la urmă de unul dintre celelalte şi a sperat că va 
rezista aşa. S-a urcat înapoi în maşină şi a fost izbit de o senzaţie 
bruscă de dâjă-vu. Îşi amintea că făcuse exact la fel cu maşina lui 
Cameron, în acelaşi loc. Nu chiar exact la fel. 

Nathan a zăbovit cu mâinile încremenite pe volan. Maşinile lor 
erau aproape la fel şi parcase în aproape acelaşi loc, însă ceva era 
diferit de data asta. A încercat să îşi amintească de ce făcuse cu 
câteva zile înainte, când venise aici cu Bub, Harry şi Xander. Se 
oferise să aducă el maşina lui Cameron acasă, aşa că se urcase pe 
locul şoferului şi se aplecase să potrivească poziţia scaunului ca să 
ajungă bine la pedale... 

Nathan s-a oprit. El şi Cameron aveau aceeaşi înălțime. Aşa 
fusese de când erau adolescenţi. De ce trebuise să mişte scaunul? L- 
o fi mişcat vreunul dintre poliţişti când a făcut verificări? Nathan nu 
credea asta, dar nici nu putea fi sigur. Cât de mult trebuise să 
corecteze distanța? Şi fusese dat mai în faţă? Sau mai în spate? A 
rămas pe gânduri multă vreme. Nu îşi putea aminti. 

Într-un final, a pornit motorul şi a condus încet pe pantă în jos, 
apoi prin pasajul stâncos. În câteva minute a ajuns înapoi pe drum 
şi a luat-o înspre hotarul dintre pământurile sale şi drumul pietruit. 
A mers pe drumul pustiu până când s-a asigurat că se îndepărtase 
destul, apoi a făcut o întoarcere completă şi a luat-o înapoi pe unde 
venise. A încercat să menţină o viteză constantă, nici prea repede, 

nici prea încet, sperând să fie una pe care ar fi putut-o avea un 
electrician pe care doar două intervenţii îl mai despărţeau de 
vacanţa de Crăciun. 

Şi-a menţinut privirea fixată înainte, făcând eforturi să nu se uite 
deloc pe geam, la stâncile care mărgineau drumul. După trei 
minute, le-a văzut. 

A observat imediat steagurile, complet vizibile. Au rămas în raza 
vizuală timp de vreo două respiraţii de-ale lui Nathan, după care 
unghiul lanţului stâncos s-a schimbat, iar steagurile au dispărut din 
vedere. 

Nathan a făcut un schimb de priviri cu Duffy, care părea foarte 
încântată de simplul fapt că se afla acolo. Apoi a întors maşina şi a 
luat-o înapoi. A încercat din nou şi, de data asta, aproape că le-a 
ratat, întorcând capul la timp ca să le vadă cum dispăreau din raza 
vizuală. A treia oară, atent, le-a văzut foarte clar încă o dată. În timp 
ce trecea pe lângă ele, a numărat. Steagurile fuseseră vizibile timp 
de patru secunde aproape. Şi era vorba doar de nişte steaguri, şi-a 
zis el. Land Cruiserul alb al lui Cam ar fi fost mai vizibil. 

Nathan a încetinit când s-a apropiat de trecerea ascunsă şi a 
trecut înapoi prin ea. A parcat pe colină, gândindu-se din nou la 
poziţia scaunului lui Cameron în timp ce cobora din maşină. 
Fanioanele erau cu mult mai uşor de smuls din pământ decât 
fuseseră de înfipt, aşa că în mai puţin de un minut Nathan se afla 
din nou la volan. 

— Am avut dreptate, amice, se gândea el că ar fi putut să îi spună 
lui Xander odată întors acasă. 

Însă nu era sigur că asta avea să îi spună. Xander nu fusese prea 
impresionat dimineaţă de teoria lui Nathan, pe când stătea în pat şi 
îl asculta. 

— Ascultă, îi şoptise Nathan atunci, nevrând să trezească toată 
casa. Dacă Dave a mers către Atherton joi dimineaţă, ar fi trebuit să 
observe maşina lui Cam sus pe stânci. 

Xander se frecase la ochi ca să înlăture urma de somn, şi nu 

spusese nimic. 

— Însă Dave nu a văzut maşina, continuase Nathan. 

— A spus că nua văzut-o. 

— Dar de ce ar minţi un contractor în legătură cu asta? Nici 
măcar nu e de prin partea locului. Singura legătură pe care a avut-o 
cu Cam a fost că s-au salutat ori de câte ori a avut o treabă prin 
zonă. Dacă ar fi văzut maşina când a trecut pe lângă ea, ar fi spus. 

— Te cred, însă... 

Xander se sprijinise mai bine în perne, cu pieptul gol şi părul 
ciufulit. 

— Ce, amice? 

— Poate chiar nu a observat-o. 

— Cum să nu o observe? Glenn a văzut maşina, de pe drum. Ne- 
a spus asta. 

— Glenn e poliţist. Este antrenat să se uite după astfel de lucruri. 
Şi venea ca să se întâlnească cu noi, deci ştia că maşina lui Cam era 
undeva pe aici. 

— Tocmai de aceea trebuie să mergem acolo şi să verificăm, 
spusese Nathan. Să vedem cât de vizibilă era dinspre drum. 

— Şi ce se întâmplă dacă era vizibilă? a întrebat Xander pe un ton 
îngrijorat. Dacă se vedea atât de clar pentru a fi ratată şi totuşi 
contractorul a spus că el nu a văzut-o, ce o să zici? Că maşina nu se 
afla acolo joi dimineaţă? 

— Nu ştiu. Poate. Cred. 

— Dar Steve a spus că unchiul Cam era deja mort atunci, sau 
oricum aproape mort. Deci, dacă maşina nu era acolo unde am 
găsit-o, ce înseamnă asta? Că a mutat-o cineva? 

Nathan nu spusese nimic. 

— Cine să fi făcut aşa ceva? Jenna? 

Nathan tot nu răspunsese. 

— Altcineva? întrebase Xander. Cineva dintre noi, de la ferma 
noastră? Cineva din familie? 

— Fii serios, amice! 

— Atunci, ce? începuse Xander să ridice tonul. 

— Ascultă, chiar nu ştiu, se pomenise Nathan că se răsteşte şi el. 
De aceea şi vreau să verific înainte să trag nişte concluzii. 

— Nu o face, tata! Sună cumva... 

Xander se uitase la el. 

— Sună a nebunie. 

Nathan a clipit şi s-a uitat pentru prima dată cum trebuie la 
drumul din faţa sa. A pus piciorul pe frână. 

— La naiba! 

O luase pe un drum greşit. Începuse să conducă fără să-şi dea 
seama spre mormântul păstorului în loc să se întoarcă pe drum. Nu 
îşi dăduse seama de ceea ce făcea, iar o parte din el îşi punea 
întrebarea dacă nu ar trebui să se îngrijoreze din cauza asta. Acum 
asculta motorul mergând la ralanti şi încerca să îşi adune gândurile. 
Erau vagi şi răzlețe, de parcă îi alunecau printre degete. 

Duffy a început să zgârie nerăbdătoare scaunul, iar Nathan a 
apăsat pe acceleraţie. Se apropia de o creastă modestă, suficient de 
ridicată cât să ascundă drumul din spatele său. A ambalat motorul 
maşinii ca să urce panta, apoi a rotit volanul ca să facă o întoarcere 
largă. Din vârf, ar fi trebuit să vadă mormântul undeva în jos. 

Dar, în loc de mormânt, a văzut un nor de praf. 

Nathan s-a oprit cu botul Land Cruiserului în vârful crestei. Valul 
de praf s-a tot rostogolit în depărtare vreo jumătate de minut înainte 
ca el să poată observa prima strălucire metalică. A aşteptat cu 
piciorul pe frână, urmărind mişcarea. Venea dinspre direcţia de 
mers pe drumul de pământ şi nu exista decât un singur loc în care 
se putea duce. 

Nathan a oprit motorul şi a ascultat zgomotul maşinii din 
depărtare. A întins mâna şi a scotocit în torpedou după vechiul său 
binoclu. Duffy a scâncit lângă el. Fără aer condiţionat, maşina 
devenea un cuptor. 

A căutat cu binoclul vehiculul în mişcare. L-a recunoscut imediat. 
ÎI văzuse parcat de ani buni pe proprietatea lui Cameron. Era o 

maşină de teren de uz curent, folosită mai ales de muncitorii 
sezonieri şi, mai recent, de către Simon. 

Maşina a încetinit cu câţiva metri înainte de mormântul 
păstorului. În parbriz i se reflecta numai cerul. Nathan şi-a potrivit 
lentilele binoclului. Vehiculul s-a oprit, într-un unghi din care 
parbrizul îi apărea mai degrabă întunecat decât opac. 

Nathan a continuat să privească fără să clipească. A observat 
mişcare în habitaclu, când şoferul s-a întins să ia ceva de pe scaunul 
pasagerului. De la distanţă, prin geam, Nathan a putut vedea o 
mână şi păr lung căzând peste un umăr. Cu siguranţă, nu Simon se 
afla în spatele volanului. Era o femeie. 

Portiera din dreptul şoferului s-a deschis şi afară s-a zărit un 
picior îmbrăcat în blugi. Femeia era ascunsă de portiera deschisă, iar 
binoclul lui Nathan a alunecat puţin, pierzându-şi focusul. L-a 
stabilizat la timp pentru a vedea portiera trântindu-se şi o figură 
foarte familiară profilându-se pe ţărâna roşiatică din jurul 
mormântului păstorului. 

Ilse. 

Nathan şi-a dat seama că îşi ținuse răsuflarea şi a expirat 
puternic, îndelung. Ocazia să îşi facă cunoscută prezenţa a venit şi a 
trecut aproape imediat. Nu a claxonat şi nici nu a coborât geamul, 
să strige ceva. Când s-a întrebat dacă ar fi trebuit să facă asta, era 
deja prea târziu. 

Ilse stătea cu spatele la el, părând mică şi retrasă. La picioarele ei 
se afla ceva negru. Probabil o geantă, s-a gândit Nathan, care spera 
ca femeia să nu se întoarcă cu faţa spre el. Se afla la o distanţă 
măricică, iar maşina lui era murdară, cam de aceeaşi culoare cu 
solul. Parcase cu botul către marginea crestei, iar felul în care cădea 
lumina soarelui îl avantaja. Măcar nu l-ar fi văzut cu totul dacă se 
întorcea. Însă, dacă s-ar fi uitat direct către el, i-ar fi văzut probabil 
maşina. Sau poate că terenul, distanţa şi atmosfera inertă erau 
suficiente ca să îl camufleze. 

Nathan a lăsat jos binoclul, jenat. Abia putea să-o mai vadă pe 
Ilse, îngenuncheată şi cu mâna pe geantă. Duffy a scheunat din nou, 
iar Nathan i-a pus nişte apă într-un pahar de plastic şi i l-a întins. O 
picătură de sudoare i s-a scurs de pe tâmplă în ochi. Se făcea rapid 
cald în maşină, fără aerul condiţionat. Nathan s-a foit iar în scaun, 
cu spatele ud de transpiraţie. A vrut să pună mâna pe chei. Dar nu 
putea porni motorul acum. Existau toate şansele ca Ilse să îl audă. A 
ridicat din nou binoclul. 

Ilse a luat ceva din geantă, însă, din unghiul în care privea, 

Nathan nu îşi putea da seama ce anume. Era aplecată în faţă, 
aproape de bucata de pământ pe care fusese găsit soţul ei, şi 
ascunsă pe jumătate vederii de piatra de mormânt. Nathan a tras 
puternic în plămâni o gură de aer cald, apoi a scurs ultimele picături 
din sticla de apă în paharul lui Duffy. Restul de apă nu se afla la 
îndemâna lui, era într-un bax în spate. În maşină era înăbuşitor. A 
deschis puţin geamul. Nu era nicio diferenţă. 

Acum câţiva ani, Glenn îi spusese o poveste despre James 
Buchanan din oraş, care se certase cu nevastă-sa. De fapt, fusese 
ceva mai mult decât o ceartă, iar când lucrurile luaseră o întorsătură 
urâtă, femeia reuşise să se încuie în casă, lăsându-l afară pe John. 
Acesta bătuse la uşă şi, când văzuse că ea nu îi răspundea, se dusese 
în spatele casei şi cu o bâtă de crichet făcuse ţăndări aparatul de aer 
condiţionat. Apoi se aşezase şi aşteptase, cu bâta în mână. Nevastă- 
sa era prea speriată ca să deschidă uşile sau geamurile, povestea 
Glenn. Până la urmă, leşinase din cauza căldurii. Aproape că murise 
acolo, pe podeaua din bucătărie. Nathan s-a gândit că Glenn 
încercase să îl facă să se simtă mai bine. Vezi? Și alți oameni fac lucruri 
nasoale. Însă la vremea respectivă nu îl făcuse să se simtă mai bine, 
deloc chiar, iar acum, cu pielea lipită de scaun, nu se putea 
împiedica să se gândească la asta. S-a uitat la Duffy şi a mai lăsat 
puţin geamul în jos. 

S-a întrebat cât intenţiona Ilse să rămână acolo. Probabil că îi era 
şi ei foarte cald, acolo jos. Când s-a uitat din nou, a avut impresia că 
îi vedea umerii cutremurându-se. Plângea, oare? 

A rămas îngenuncheată încă un minut, timp în care el a continuat 
să asude, apoi, într-un final, s-a ridicat în picioare. Nathan a răsuflat 
uşurat. Ilse a mângâiat piatra funerară, apoi şi-a luat geanta de pe 
jos şi, aruncând o ultimă privire către mormânt, a deschis portiera. 

Nathan a dat să-şi şteargă fața cu mâna, însă a înlemnit brusc, 
pentru că Ilse se oprise deodată. Se uita de jur-împrejur, întorcând 
încet capul. Atunci când privirea ei s-a îndreptat exact în direcţia lui 
Nathan, a părut să zăbovească o clipă. El şi-a ţinut respiraţia. Prin 

lentilele binoclului, era ca şi cum s-ar fi uitat direct unul la altul. 

Poţi simţi pe cineva acum? 

Doar noi. 

Nathan nu a îndrăznit să se mişte. Îşi ținea binoclul la ochi şi se 
uita la ea, simțind bubuiturile inimii în urechi. Îl văzuse oare? Nu 
era sigur, însă expresia uşor confuză de pe faţa ei îl făcea să creadă 
că nu. Într-un final, Ilse şi-a coborât privirea. A urcat în maşină şi s- 
a auzit motorul pornind. 

Nathan a rămas să se uite în urma ei, la dâra de praf ridicată de 
maşina care se îndrepta înapoi în direcţia din care venise. A aşteptat 
să dispară complet din vedere înainte să pornească şi el motorul. 

La început, aerul care a intrat în maşină a fost călduţ, însă el l-a 
respirat uşurat, trăgându-l cu poftă pe nas. A coborât şi a luat nişte 
sticle cu apă din spate, iar în timp ce şi el, şi Duffy beau, s-a uitat la 
ceas. Cu totul, Ilse petrecuse mai puţin de cincisprezece minute la 
mormânt. Păruse că a stat mai mult, dar nu. S-a încruntat. Tot acel 
drum pentru cincisprezece minute. În cap a auzit vocea lui Sophie. 
Nu am făcut nimic la mormânt. Ne-am dat jos din maşină, apoi ne-am 
întors acasă. 

Nathan a mai luat o gură de apă, s-a uitat către orizont şi a 
ascultat. Nici praf, nici zgomot. Ilse plecase. A băgat maşina în 
viteză şi a coborât încet dinspre creastă către mormânt. A parcat în 
apropiere şi a ieşit din maşină. Cercul din ţărâna din jurul 
mormântului dispăruse de mult, însă acum fusese înlocuit de 
urmele de paşi ale lui Ilse. Se puteau vedea în țărână adânciturile 
mici din locul în care îngenunchease. Poate că se rugase, s-a gândit 
Nathan. Nu păruse niciodată genul, însă moartea le face lucruri 
ciudate oamenilor. Nathan a pus mâna pe piatra de mormânt, 
fierbinte în bătaia soarelui. Ceva nu era în regulă, însă n-ar fi ştiut să 
spună ce anume. Apoi a îngenuncheat şi el şi, deodată, a văzut. 

Groapa descoperită sub trupul lui Cameron era deranjată acum. 
Ultima dată când fusese aici, cu Bub şi cu Harry, se umpluse 
aproape cu totul, la loc. Însă acum, arăta din nou diferit. Nathan a 

întins mâna şi a atins ţărâna. Era proaspăt răscolită. A scormonit 
puţin, să vadă dacă Ilse lăsase ceva acolo, însă nu a găsit decât sol 
nisipos. Mai erau şi câteva boabe mici, ca nişte seminţe, iar Nathan 
s-a gândit la mormântul tatălui său. El şi fraţii lui nici măcar nu îl 
iubiseră, şi tot îi plantaseră un copac. Poate că Ilse făcuse acelaşi 
lucru pentru Cameron? 

Soarele îl ardea pe spate, iar Nathan s-a târât în genunchi până la 
umbra pietrei funerare. Urmele lăsate de el în țărână i s-au părut 
atât de familiare, încât i s-a făcut greață. S-a ridicat atât de repede, 
încât a ametit. 

Înapoi la adăpostul maşinii, Nathan a pornit din nou aerul 
condiţionat. S-a lăsat pe spate, în confortul aerului rece, simțind 
cum fiecare fibră din corpul său reacţionează la revenirea treptată la 
o temperatură normală. 

Cameron ar fi luptat să supraviețuiască rămânând în maşină. 

Gândul îi apăruse de nicăieri. Nathan a întins mâna după sticla 
cu apă şi a luat o înghiţitură lungă. Cameron ştia ce înseamnă să fii 
afară, acolo, fără adăpost şi fără provizii. Era o condamnare la 
moarte. Dacă ar fi fost forţat să se despartă de maşina lui, s-ar fi 
luptat. Nathan s-a uitat la mormânt. Şi-a adus aminte de imaginea 
fratelui său atunci când prelata alunecase într-o parte. Nu văzuse 
nicio rană pe mâini sau pe faţă. 

Nathan a mai luat o gură de apă şi a continuat să rumege acest 
gând. După o oră, tot nu ştia ce să creadă. Dar ştia că trebuie să se 
întoarcă acasă. A doua zi urma să fie înmormântarea lui Cameron. 
Încă unul care intra la doi metri sub pământ. Nathan trebuia să se 
întoarcă acasă şi să vorbească cu fiul său. Să vorbească cu Ilse. Dar 
Nathan a rămas în maşină, lângă mormânt, până când soarele şi-a 
mutat umbra înconjurând aproape complet piatra funerară. 

Nu a mai apărut nimeni. 

Nathan a plecat aproape prea târziu ca să mai poată ajunge acasă 
înainte de căderea serii. Când a oprit în faţa casei, în interior era 
lumina aprinsă. A trântit portiera şi privirea i-a fost atrasă de 
eucaliptul mare din spatele curţii. Sub el, greu de văzut în întuneric, 
dar imposibil de ratat, se căsca o groapă neagră. 

Nathan s-a dus până acolo şi a stat la marginea ei. Mormântul lui 
Cameron, adânc şi gol, pregătit pentru următoarea zi. Urletele 
câinilor dingo nu se mai auzeau în seara aceea, iar în timp ce îşi târa 
picioarele către casă, Nathan simţea căldura apăsătoare. Când a 
închis uşa de plasă în spatele lui, din bucătărie s-au auzit voci 
înăbuşite, dar stăruitoare. 

— Ai spus... Nu, nu-mi spune prostia asta acum... Ai spus că am 
putea încerca... 

— Pentru numele lui Dumnezeu, ştiu, Bub, dar am o mie de alte 
lucruri de fă... 

Trei perechi de ochi s-au întors către el când Nathan a intrat în 
bucătărie. 

— Minunat. [i-au venit întăririle, s-a răstit Bub către Ilse, care 
stătea aşezată la masă. 

Era îmbrăcată în aceleaşi haine cu care o văzuse Nathan mai 
devreme la mormântul păstorului şi se uita fix într-un pahar cu vin. 
Bub părea să se agite de colo-colo, în timp ce Liz oscila într-un fel de 
no man's land între ei. 

— Bub, calmează-te. Te rog, a spus Liz, apoi i-a aruncat o privire 
lui Nathan: Ai fost plecat foarte multă vreme. 

— Am verificat ceva la gard. Ce se întâmplă aici? 

— Nimic, a spus Ilse. 

— Nimic pe dracu’! a spus Bub cu o voce de parcă ar fi fost băut. 
Nu ascult de niciun nenorocit de ordin... 

— Dar nimeni nu ţi-a cerut asta, Bub! 

Bub s-a uitat către Nathan: 

— Spune-i şi tu. Ţi s-a părut o idee bună planul meu cu adunarea 
cirezilor, nu-i aşa? 

— Stai puţin, a spus Nathan dezorientat. Despre asta e vorba? 

— Spune-i, a repetat Bub, pe un ton ridicat. Spune-i că am 
dreptate. 

Nathan s-a încruntat. 

— Dar nici măcar nu am apucat să... 

— Nu. Sigur că nu. Isuse, chiar ştiam că aşa va fi! a închis Bub 
ochii. Ce rahat! 

— De ce faci asta acum, frate? a întrebat Nathan. Hai să vorbim 
mai târziu. Mâine îl îngropăm. 

— Da, a deschis Bub ochii, şi s-a uitat la Ilse. Unii trag foloase din 
orice, nu-i aşa? 

— Bub! a spus Liz. Destul! 

Ilse a rămas complet nemişcată, în timp ce Bub a ieşit din 
bucătărie, trântind uşa în urma lui, cu ecou. S-au uitat cu toţii după 
el. 

— Care e problema [...? a început Nathan înainte ca Liz să se 
întoarcă spre el. 

— Nici tu nu eşti mai breaz. Ai vorbit cu fiul tău? Şi-a făcut griji 
toată ziua pentru tine. I-a cerut lui Harry să plece amândoi să te 
caute. 

Nathan a reacționat: 

— l-am spus unde mă duceam. 

— Ai lipsit mai multe ore. 

— Păi... 

— Staţia ta radio a fost închisă. Din nou. 

— Rahat. Da, în regulă. Îmi pare rău că... 

— Nu mie trebuie să îţi ceri scuze. 

Nathan nu a apucat să răspundă, pentru că Liz s-a uitat către Ilse: 

— Eşti bine, măcar? 

Ilse stătea încă la masă. Nu a făcut nicio mişcare, nu a ridicat 

privirea. 

— Da. 

— Bine, a spus Liz pe un ton resemnat. Mă duc să discut cu Bub. 

Uşa s-a închis singură în urma ei. Ilse încă se holba la paharul pe 
care îl avea în faţă. Nathan a deschis frigiderul şi a luat o bere, apoi 
s-a sprijinit de blat şi a luat o înghiţitură. În pliurile cămăşii şi ale 
blugilor lui Ilse putea vedea urme de nisip roşiatic. Avea şi el unele 
la fel. Doar întreab-o. Însă în loc să facă asta, a arătat din cap spre 
uşă: 

— Nu ştiam că pentru Bub e atât de serioasă treaba cu adunatul 
vitelor. 

— Cred că are mai degrabă legătură cu cine ia deciziile pe aici de- 
acum încolo. 

Nathan nu a răspuns. 

— L-a sunat pe avocatul lui Cameron, a spus Ilse. 

— Bub? 

— A întrebat despre împărţirea proprietăţii şi despre ce se 
întâmplă acum. 

— Şi avocatul ce a zis? 

— Că fetele primesc partea lui Cam. 

— Nu tu? 

— Practic, nu. Sunt doar tutorele lor până când ajung la 
maturitate. Însă ideea e că nu o primeşte Bub. Sau tu. 

Ilse l-a privit în sfârşit în ochi. 

— Spune-mi, te rog, că deja ştiai asta. 

— Da. EOK. 

Ilse a părut uşurată. A ridicat un picior pe sub masă şi a împins 
puţin un scaun în afară. Nathan a ezitat, apoi l-a tras spre el şi s-a 
aşezat. 

— Mă surprinde faptul că Bub ştie cine era avocatul lui Cam, a 
spus el. Nu mai vorbesc despre faptul că s-a gândit să îl sune. 

— Şi mama ta a spus asta. Dar ţi-am zis, Bub e mult mai 
preocupat de treaba asta decât vă închipuiţi voi toţi. Mai ales de 

treburile care ţin de proprietate. Oricum, a oftat ea, presupun că era 
foarte dornic să afle. 

— Oare îi promisese Cameron altceva? 

— Nu ştiu. Dar aşa cum sunt lucrurile împărțite acum între tine, 
şi mine, şi el, cred că Bub se simte... 

Ilse a ezitat în căutarea cuvântului potrivit. A luat o gură din 
paharul ei. 

— Lăsat pe dinafară, cumva. 

— Poate că e îngrijorat din cauza a ceea ce intenţionezi tu să faci 
aici. 

— Doamne! Nici măcar nu m-am gândit la asta. Adică e clar că 
nu mi-am dorit să ajungem aici. Probabil că i-aş vinde tot lui, dacă 
m-ar lăsa măcar să scot un cuvânt. 

— Mă îndoiesc că îşi permite să cumpere, a spus Nathan. 

— Sau ţie, atunci. 

— Eu clar nu îmi pot permite. 

— Nici măcar la un preţ pentru prieteni? 

— Ar trebui să fim nişte prieteni al naibii de apropiaţi. 

Tăcerea ascundea lucruri nespuse. Erau amândoi prea bătrâni ca 
să se simtă jenaţi, iar lui Nathan i s-a părut că îi vede chiar colţul 
gurii ridicându-se uşor. Ilse s-a uitat la sticla de bere goală din mâna 
lui Nathan, apoi la el: 

— Mai vrei una? 

A ezitat. Încerca să evite să bea prea mult în preajma ei, 
preferând să îşi ţină mintea trează. Şi totuşi. Stătea în faţa lui şi se 
uita la el. Putea să-şi ţină mintea trează. 

Avea să plătească preţul pentru toate astea peste câteva zile, era 
sigur, când avea să se întoarcă în casa lui cea goală şi tăcută. De-a 
lungul anilor, Nathan descoperise că, într-un mod bizar, izolarea 
aceasta a lui era mai uşor de suportat dacă petrecea singur perioade 
mai lungi odată. Aşa, singurătatea devenea rutină şi ajungea uneori 
să o simtă doar ca pe o durere surdă şi vagă, undeva în plan secund. 
Dorinţa lui disperată de la început, după contacte umane, suferise şi 

ea transformări. Compania altor oameni ar fi trebuit să îi aducă 
alinare, însă acum doar stârnea sentimente complicate pe care 
trebuia să le gestioneze ulterior, după ce rămânea singur, cu mult 
după ce oamenii plecaseră deja. Îi era din ce în ce mai greu să se 
refacă de fiecare dată şi îi lua mult mai mult să revină la normal — 
dacă putea să îi spună aşa. lar dacă timpul petrecut cu alți oameni îi 
făcea rău, cel petrecut cu Ilse era îngrozitor. Oricât de mult şi-ar fi 
dorit să petreacă timp cu ea — iar cea mai mare şi mai profundă 
parte a lui Nathan chiar şi-o dorea —, pur şi simplu nu se putea 
supune singur la aşa ceva. 

S-a uitat la ea, în timp ce ceasul din bucătărie ticăia zgomotos. A 
tras adânc aer în piept. 

— Nu. Dar mersi. 

Ilse l-a urmărit ridicându-se de la masă şi, din senin, femeia i-a 
părut foarte singură. Şi-a împins la loc scaunul. 

— Trebuie să mă duc să vorbesc cu Xander. 

Şi chiar acesta era adevărul. 

Ilse a lăsat ochii în jos spre masă, pentru o clipă, şi a încuviinţat. 

— Părea îngrijorat. 

— Ţi-a spus ceva? 

— Nu. Dar nici nu am prea fost azi acasă. L-am văzut doar puţin. 

— A, da? a întrebat Nathan făcând eforturi să păstreze un ton 
nonşalant. Ce ai făcut azi? 

Ilse a ridicat din umeri, în timp ce praful roşiatic se insinua şi mai 
profund în cutele şi țesătura hainelor sale. 

— Simțeam nevoia să plec de aici, aşa că am luat maşina 
muncitorilor şi am făcut o plimbare. 

Nathan s-a încruntat: 

— Dar maşina ta ce a păţit? 

Într-un mod ciudat, Ilse a părut aproape amuzată: 

— Nu mă simt deloc în siguranţă cu ea. M-am împotmolit de 
două ori. 

— Cam şi Harry nu au putut-o repara? 


e 246 > 


— Ba da, însă acum cred că are altceva. 

— Vrei să arunc şi eu o privire? Deşi, dacă ei nu au putut-o 
repara, nu promit că eu o să reuşesc. 

Lui Nathan i s-a părut că aude mişcare în hol şi amândoi au 
întors capetele către uşă. Însă nu venise nimeni. Ilse s-a uitat înapoi 
la el, cu o expresie uşor ciudată pe faţă: 

— De ce nu? a spus ea. Se află în garajul cel mic. 

— Nicio problemă, a răspuns Nathan, şi s-a îndepărtat puţin de 
masă. Întreab-o. 

— Pe unde te-ai plimbat azi? 

Privirea lui Ilse a fugit din nou către uşa tot goală: 

— Să nu spui nimănui. 

— Bine. 

— M-am dus la mormântul păstorului. Voiam să petrec puţin 
timp singură, să mă pot gândi la Cameron. Cu înmormântarea de 
mâine şi cu toată lumea care va vorbi despre el... 

A lăsat ochii în jos, apoi a continuat: 

— Simt cum Cam, acel Cameron pe care îl ştiu eu, s-ar putea irosi 
printre toate astea. Întelegi ce vreau să spun? 

Nathan a încuviinţat. Deşi urmau să îl înmormânteze a doua zi, 
şi-a dat seama că o parte din el încă se aştepta ca fratele său să apară 
de undeva de după un colț. Era aproape de necrezut că omul 
împreună cu care crescuse şi cu care se luptase, şi pe care îl iubise în 
felul său nu mai era printre ei. Că groapa aceea adâncă de afară era 
pentru Cameron. 

— Da, a spus el într-un sfârşit uitându-se la Ilse, la ochii ei 
îngreunaţi de lacrimi şi la gulerul ei murdar de ţărână. Înţeleg ce 
vrei să spui. 

Capitolul 27 


Uşa de la dormitorul lui Xander era închisă. Nathan a bătut în ea. 

— Pot să intru? 

Niciun răspuns. A aşteptat, apoi a deschis totuşi uşa. Fiul său era 
întins pe pat şi citea. Xander abia dacă i-a aruncat o privire. 

— Te-ai întors. 

Nathan s-a aşezat la capătul patului. 

— Scuze că am stat atât de mult. 

Xander a rămas o vreme cu ochii în carte, însă nemişcaţi. Apoi și- 
a pus cartea pe piept. 

— Ai făcut testul? 

Vocea sa nu era prietenoasă. 

— Da. 

— Şi ai putut vedea steagurile de pe drum? 

Două din trei. 

— Nu de fiecare dată. 

— Deci, ce înseamnă asta? 

— Nu ştiu. 

Xander s-a lăsat pe spate şi şi-a luat din nou cartea. 

— Bunica spune că ţi-ai făcut griji. 

Niciun răspuns. 

— Chiar îmi pare rău, prietene. 

Xander se uita în gol pe pagină. Nathan a aşteptat cât de mult a 
putut, însă de data asta el a fost cel care a spart tăcerea: 

— Nu am vrut să... 

— E în regulă, a spus Xander şi a dat pagina. 

— Şi totuşi, nu este, nu-i aşa? Nu este dacă eşti nefericit. 

Niciun răspuns. 

— Xand... 

Xander a scos un sunet iritat. 

— Ce vrei să îți spun? Încerc să citesc. 

— Aş vrea să... 

— Să ce? 

— Nu ştiu. Să repar lucrurile. 

Xander a mai dat o pagină. 

— Nu-ţi face griji. Nu se poate discuta cu tine. Mama avea 
dreptate. Mereu ai fost aşa. 

— Aşa cum? 

Xander a clătinat din cap: 

— Las-o baltă. 

— Prietene, mie chiar poţi să îmi spui... 

— Nu, a răspuns Xander, cu faţa ascunsă în spatele cărţii. Fă ce 
vrei. Nu-mi mai pasă. 

Nathan a aşteptat. Au trecut minute lungi. Într-un sfârşit, când 
Xander a mai dat o pagină, Nathan s-a ridicat şi a ieşit din cameră. 


Maşina de teren a lui Ilse era acoperită de un strat de praf 
justificat de timpul petrecut în garajul cel mic. Era singura maşină 
de acolo şi cineva descărcase o grămadă de cutii goale în faţa ei. 
Păreau să se fi aflat de ceva vreme acolo. Cât timp fusese scoasă din 
circuit maşina aceea? Nathan şi-a pus întrebarea în timp ce pescuia 
cheile din spațiul pentru picioare de sub volan. 

După ce a urcat, a trebuit să potrivească distanţa pentru scaunul 
şoferului şi şi-a amintit din nou că făcuse acelaşi lucru în maşina 
abandonată a lui Cameron. Încă nehotărât la ce-i folosea gândul 
acela, a renunţat la el şi a încercat să pornească motorul. S-a înecat 
puţin la început, pentru că nu mai fusese folosită de mult, însă până 
la urmă a pornit cum trebuie. Nathan i-a ascultat zgomotul: era clar 
şi uniform. 

A aprins o lampă ca să poată vedea mai bine în lumina serii şi a 
ridicat capota. S-a aplecat înăuntru şi a început să verifice tot, de la 
locurile în care apar de obicei probleme la cele mai puţin 
problematice în mod normal. O oră mai târziu, se găsea culcat pe 
spate sub caroserie, cu o lanternă în mână şi la fel de nelămurit ca la 

început. 

În timp ce lucra, gândurile îi alunecaseră către Xander. Şi în mod 
special către o amintire veche de câţiva ani, pe când fiul său trebuie 
să fi avut vreo opt ani. Făcuseră o excursie peste noapte, într-una 
dintre primele sale vizite singur, iar Nathan se trezise în spatele 
maşinii Land Cruiser a sa, lângă sacul de dormit gol al lui Xander. 
Rămăsese întins, cu urechea ciulită să audă ori sunetul urinei pe 
pământul tare de afară, ori foşnetul vreunui pachet de cereale. Când 
nu a auzit nici una, nici alta — nu a auzit nimic, de fapt —, l-a strigat. 
Nu primise niciun răspuns. 

Nathan se ridicase atunci în şezut, în aerul deja înăbuşitor şi cu 
hainele transpirate lipindu-i-se de piele. L-a mai strigat o dată, 
dându-şi seama că vocea lui suna deja alarmată. Niciun răspuns. 

Imediat i se făcuse foarte frică. Nathan se ridicase în picioare şi 
rămăsese lângă maşină, scrutând împrejurimile cu pulsul ridicat, 
aproape orbit de spaimă. La prânz, temperatura putea depăşi 
patruzeci de grade. Un copil de talia lui Xander ar fi putut rezista o 
jumătate de zi, în funcţie de câtă apă şi cât noroc avea. De când 
plecase oare? Nathan habar nu avea. Auzise de copii mult mai mici 
decât Xander, chiar şi de doi ani, care merseseră kilometri întregi. 
Unii fuseseră găsiţi la mare distanţă de casele lor. Unii avuseseră 
noroc, pentru alţii fusese prea târziu. 

Nathan simţea cum arde deja soarele. Când fusese sigur că nu se 
vedea nicicum urmă de fiul său, trebuise să se împotrivească 
impulsului copleşitor de a alege o direcţie la întâmplare în care să 
fugă. În schimb, însă, se urcase în maşină şi condusese în cercuri din 
ce în ce mai mari. 

ÎI găsise pe Xander în mai puţin de cincisprezece minute, pe o 
movilă de pământ, părând debusolat după ce urmărise, prea 
departe, o vacă şi vițelul ei. Era bine, şi s-a mirat de panica evidentă 
de pe faţa roşie a tatălui său. Însă fuseseră cele mai rele 
cincisprezece minute din viaţa lui Nathan. Îl îmbrăţişase cu putere 
pe Xander, apoi — tremurând de uşurare — ţipase la el într-un fel în 

care nu o mai făcuse niciodată, nici înainte, nici după. 

Acum, Nathan se holba sub podeaua maşinii de teren a lui Ilse. A 
ridicat din sprâncene, apoi şi-a stins lanterna. S-a târât în afară şi a 
auzit zgomotul uşor al unor paşi la ieşirea din garaj. S-a ridicat în 
şezut şi s-a uitat către uşă, clipind ca să se obişnuiască cu noaptea. 
Era Harry. 

— Aici erai. Te căuta mama ta, a spus el, apoi s-a uitat la 
vehiculul prăfuit: Ce faci aici? 

— Ilse mi-a spus că maşina ei face figuri. 

— lar? 

— Aşa se pare. 

Nathan s-a ridicat în picioare şi şi-a şters grăsimea de pe mâini. 

Harry a făcut un pas mai la lumină. În mână avea o sârmă de care 
atârnau două scalpuri însângerate de dingo. S-a uitat atât de mult 
timp sub capota ridicată, încât Nathan a început să se enerveze. Era 
târziu şi începuse să se simtă obosit. 

— Ce voia mama? a întrebat el. 

— Voia să ştie dacă erai OK. 

Harry se oprise într-un unghi ciudat, aproape că blocase ieşirea. 

— Cum te simţi înainte de ziua de mâine? 

— Cred că în regulă, a răspuns Nathan. 

Afară, mormântul proaspăt săpat era bine ascuns vederii. 

— Cine i-a săpat groapa lui Cam? 

— Eu şi cu Bub, mai mult. Dar au ajutat şi Xander, şi Simon. 

Gândul că un nomad i-a luat locul lui Nathan la o astfel de treabă 
l-a făcut pe acesta să se înfurie. 

— Ar fi trebuit să fiu şi eu aici, să ajut. 

— Da, ar fi trebuit. 

Dârele subțiri de sânge de pe scalpuri păreau negre în lumina 
slabă. 

— Era totuşi fratele tău, indiferent de problemele pe care le-aţi 
avut. 

Cuvintele lui Harry, prin care s-a simţit judecat, l-au făcut pe 

Nathan să se aprindă: 

— Eu? Dar tu? Am auzit că te certai cu Cam nu cu mult timp 
înainte să moară. 

Harry i-a aruncat o privire pătrunzătoare: 

— Despre ce vorbeşti? 

— V-a auzit Simon. Într-o seară în care opreaţi generatorul. 

Ridurile lui Harry s-au adâncit şi mai tare, din cauza încruntării. 

— Nu aş putea spune că ne-am certat, a răspuns el, mângâind cu 
degetul capătul cârligului metalic. Mai aveam câte un schimb de 
vorbe uneori, Cam şi cu mine. Aşa cum făceaţi şi voi doi. Ştii asta. 

— Despre ce a fost vorba? 

— Despre ce era mereu vorba. Despre lucrurile care trebuie 
făcute pe-aici. 

Harry a lăsat capul în jos. În umbră, nu i se mai putea citi 
expresia de pe faţă. 

— Ţi-am spus că se întâmpla ceva cu Cam, iar asta îi afectase 
munca. Nu se mai concentra deloc, trebuia să mă ţin după el şi să 
verific totul. 

— Simon spunea că păreai furios. 

— E cam mult spus. Era târziu. Probabil că eram doar puţin 
nervos. 

— Şi că spuneai ceva cum că ai şti ce se întâmplă pe-aici. 

— Mda, a rânjit deloc amuzat Harry. Dar cred că aveam dreptate, 
nu-i aşa? Presupun că nimeni nu poate afirma contrariul. 

Nathan ştia că aşa era. Harry probabil că înţelegea proprietatea 
aceasta mai bine decât el sau fraţii lui o făcuseră vreodată. Însă, în 
ciuda acestui fapt şi indiferent dacă lucrurile mergeau bine sau rău, 
numele de pe actele de proprietate erau ale lor. Harry avea o 
existenţă ciudat de nesigură, şi-a dat seama Nathan. Chiar dacă asta 
era casa lui şi chiar dacă era considerat ca un membru al familiei, 
sergentul Ludlow avusese dreptate, Harry era doar un angajat. Şi 
era suficient să spună doar o vorbă Cameron - sau Ilse acum — 
pentru ca angajatul să dispară. 

— Harry, l-a întrebat Nathan, te-a ameninţat cumva Cam că voia 
să scape de tine? 

— Nu, prietene. 

Deşi întrebarea fusese aruncată la noroc, răspunsul venise uşor 
disprețuitor, încât i-a sădit în minte lui Nathan sâmburii unei mici 
îndoieli. S-a gândit la felul în care Cameron administra acest loc, 
atât de eficient. Şi cu o mână de fier, după cum însuşi Harry 
spusese. Oare s-ar fi putut lăsa Cameron înfruntat de un angajat, 
chiar dacă acela era Harry? 

Nathan s-a uitat la el: 

— Eşti sigur? 

— Sunt sigur, a răspuns Harry. Ştii ce, îmi amintea că el era şeful 
de fiecare dacă când era nevoie de asta. Şi îi plăcea să îmi văd de 
treburile mele. Însă când nu mai era atent la ce făcea, ceea ce a 
însemnat mai multă muncă pe aici, a devenit şi problema mea, chiar 
dacă asta nu mi-a convenit. Şi nu puteam face nimic altceva decât să 
deschid discuţia, ceea ce am şi făcut. 

— De aceea nu ne-ai spus nimic? 

— Nu am spus nimic pentru că mi-a părut rău, şi încă îmi pare. 
Am crezut că el voia să audă ce aveam eu de zis, însă acum nu mai 
sunt aşa sigur. Poate că ar fi trebuit să ascult mai mult. Nu ştiam că 
femeia aia, Jenna, încerca să ia legătura cu el, nici cât de tare îl stresa 
lucrul ăsta. Aş fi vrut să ne fi spus. 

Nathan a tăcut câteva clipe. 

— De ce crezi că era atât de îngrijorat din cauza ei? 

— Nu ştiu. La vremea respectivă, Cam spusese că nu făcuse 
nimic greşit, iar eu l-am crezut, a răspuns Harry, apoi s-a uitat la 
Nathan: Te-am crezut şi pe tine când ai spus acelaşi lucru. 

— Jenna nu e în Anglia. A fost plecată vreo două săptămâni. Se 
pare că în Bali. 

Harry a rămas nemişcat: 

— Chiar aşa? 

Tăcere. 

— Ascultă, a spus Harry, cu vocea îmblânzită acum. Toată 
povestea asta cu Cam pare complicată, însă, dacă o analizezi puţin, 
este de fapt al naibii de simplă. 

— Cum aşa? 

— Cam nu era un om fericit, prietene. Deloc. Şi încep să cred că 
nu mai era aşa de multă vreme, a oftat Harry. Trebuie să scăpăm 
odată de înmormântarea asta. Va fi mai bine apoi. 

— Cred că da. 

— Aşa va fi. Întotdeauna se întâmplă aşa. Crede-mă. 

Harry a ridicat din sprâncene în direcţia maşinii lui Ilse: 

— Mai stai mult? Aş putea lăsa generatorul pornit dacă ai nevoie. 

Nathan a clătinat din cap. 

— Mă opresc chiar acum. 

— Te-ai prins care e problema? 

— Nu. 

Nathan făcuse tot ce putea face. După părerea lui, maşina 
funcţiona bine. 

— Mda, nici eu nu am reuşit niciodată să îi găsesc problema, a 
spus Harry cu privirea încă fixată pe motorul descoperit. Însă am o 
idee. 

— Sunt numai ochi şi urechi, prietene. 

Harry a ezitat. S-au auzit paşi pe verandă şi vocea lui Liz care-l 
striga: 

— Harry? 

— Nu are importanţă. 

Harry a lovit uşor maşina cu vârful pantofului. 

— O să mai arunc şi eu o privire. Dar nu e nicio grabă acum. Lui 
Ilse nu-i place deloc să conducă chestia asta, aşa că nu va pleca 
nicăieri cu ea. 

— Harry! 

Vocea lui Liz, din nou. 

— O să-i spun că eşti bine, a spus Harry, apoi a dat din cap către 
scalpurile însângerate înfipte în cârligul din mâna sa: Trebuie să fac 

ceva şi cu astea acum. 

— l-ai prins, deci. 

— Da. Am vrut să rezolv înainte să înceapă să vină oamenii 
mâine. Începuseră să se instaleze prea confortabil pe-aici. 

— Credeam că Bub trebuia să se ocupe de asta. 

Expresia trecătoare de pe fața lui Harry părea să sugereze că şi 
Bub începuse să se instaleze puţin prea confortabil pe-aici. 

— Dacă am putut să o fac eu, am făcut-o, a spus el. Dacă ai 
terminat aici, să ştii că generatorul se opreşte în zece minute. 
Trebuie să mă duc la culcare. 

A clătinat uşurel cârligul. Încâlceala de piele şi blană începuse 
deja să se încreţească pe margini. 

— Mâine e o zi mare. 

Capitolul 28 


Nathan s-a trezit cu tâmplele pulsând de durere din cauza 
deshidratării. A mijit ochii în lumina zorilor şi a întins mâna după 
paharul cu apă de lângă canapea. Era gol. Probabil că îl băuse peste 
noapte, însă nu îşi amintea. Se simţea ca o mahmureală, dar după 
ceva ce nu fusese la fel de distractiv ca o beţie. A încercat să îşi 
aducă aminte câtă apă băuse cu o zi înainte. În mod evident, nu 
destulă. 

S-a ridicat prea brusc în picioare şi a simţit că i se învârte capul. 
S-a sprijinit puţin de perete şi a aşteptat, clipind încet, până când 
senzaţia a dispărut. S-a uitat în jur. Ceva părea în neregulă. 

Privirea i-a fost atrasă încă o dată de tabloul lui Cameron, iar 
Nathan s-a încruntat. Atârna în faţa sa şi arăta la fel ca de obicei. Şi 
totuşi, nu chiar la fel. A făcut un pas înspre el şi a simţit cum inima 
îi bătea cu putere. Scena îi era complet familiară, cu aceleaşi culori şi 
forme. Mormântul întunecat şi cerul strălucitor i se desfăşurau în 
faţa ochilor. Pata translucidă era şi ea acolo, la fel de neclară ca 
întotdeauna. Şi totuşi, ce era diferit? Orizontul uşor înclinat? Nu era 
sigur, însă a întins o mână să încerce să-l îndrepte. Dar n-a făcut 
decât să înrăutățească lucrurile, făcând rama să alunece într-un 
unghi îngrijorător în partea cealaltă acum. L-a corectat grăbit, 
căutând linia dreaptă perfectă. 

— Ai grijă! 

În pragul uşii apăruse Liz. Era toată în negru, doar ochii îi erau 
roşii ca sângele. 

— Cameron iubea tabloul ăsta. 

— Poate că azi ar trebui să îl dăm jos. Pot să îl pun undeva. 

— Ce? Nu. De ce am face asta? 

S-a apropiat şi ea de tablou şi a întins mâna să îi aranjeze cu grijă 
rama. Era mult mai bine acum, a observat Nathan. 

— Ca să îl protejez, să nu fie deteriorat. 


e 256 + 


— Dar toată lumea va dori să îl vadă. Locul lui e aici, pe perete. 
Asta ar fi fost şi dorinţa lui Cameron. 

— Probabil. Mă gândisem, ştii, că e un subiect delicat acum. 

— Dar tot este un tablou minunat. 

Liz şi-a şters obrazul cu dosul palmei. Nathan nici măcar nu îşi 
dăduse seama că plângea. 

— Şi, indiferent de ceea ce s-a întâmplat cu Cameron, rămâne un 
pictor minunat. Tabloul îmi aminteşte de lucrurile bune legate de el. 
Nu vreau să îl ascund. 

— Bine, în regulă, a ridicat Nathan din umeri. Era doar o idee. 

Liz s-a uitat către el. 

— Cum este Xander? 

— Nu am vorbit cu el de ieri-seară. E încă supărat pe mine 
pentru că am lipsit atât de mult ieri. 

— Şi te surprinde? 

Nathan s-a gândit înainte să răspundă. Chiar îl surprindea puţin. 
Dacă se gândea bine, nu era stilul lui Xander să ţină la supărare. Sau 
chiar să se supere aşa din capul locului. 

— Nu avea niciun motiv să intre în panică. La mine acasă, sunt 
singur în pustiu cam tot timpul. 

— lar asta este exact o parte a problemei, Nathan, s-a întors Liz 
către el. Ascultă, vreau să vorbeşti azi cu Steve. Să îţi facă o 
programare la clinică. 

— De ce? Pentru ce anume? 

— Poate îţi dă ceva ca să îţi limpezeşti minţile. 

— Dar nu am nevoie de... 

— Ba ai. Dacă ţie ţi se pare normal să dispari aşa şi să îţi sperii 
copilul care crede că ţi s-a întâmplat ceva, atunci înseamnă că e ceva 
complet în neregulă în mintea ta. 

Liz şi-a ridicat capul ca să îl poată privi mai bine. 

— Te rog, Nathan. E destul că l-am pierdut pe unul dintre voi. 
Azi va fi cea mai urâtă zi din viaţa mea. Nu pot să trec de două ori 
prin aşa ceva. 

Nu a putut-o privi în ochi. A dat doar din cap. 

— Bine. 

În hol s-a auzit un zgomot şi amândoi au întors capul. În uşă 
stătea Bub, uşor instabil, ceea ce l-a făcut pe Nathan să îl suspecteze 
că deja se apucase de băut. Sau că nu trecuse prea multă vreme de 
când se oprise, de cu o seară înainte. 

— Ce faceţi? a întrebat el sprijinindu-se cu o mână de cadrul uşii. 
Îi admiraţi capodopera lui Cam? 

Liz a tresărit la auzul sarcasmului evident. Băuse, asta era clar, s- 
a gândit Nathan. 

— Vorbeam dacă să îl dăm jos sau nu, a spus el. 

— La dracu”, nu! Nu trebuie să ne jucăm cu tabloul lui Cam. 
Poate vine naibii înapoi şi te bântuie pentru asta. 

Bub aproape că râdea, iar Nathan a simţit-o pe Liz încordându- 
se. 

— Ce vrei, Bub? a întrebat el. 

— A, da. A sunat tipul de la pompe funebre. 

— Şi? 

— Corpul e pe drum. 

K 

Nathan a fost nevoit să îmbrace vechiul costum al tatălui său. Liz 
scormonise după el pe undeva şi i-l întinsese fără o vorbă. Avea 
douăzeci şi cinci de ani, însă îşi păstra încă perfect forma, ca orice 
țesătură de o calitate deosebită. Era negru şi îi venea bine. Nathan a 
băgat mâna în buzunar şi a găsit o listă de cumpărături cu scrisul de 
mână, decolorat, al tatălui său. A mototolit hârtia fără să o citească 
şi a simţit nevoia să facă şi vestonul bucăţi. 

Bub a intrat în sufragerie şi şi-a scăpat sticla de bere din mână 
când l-a văzut pe Nathan. 

— Rahat! Pentru o clipă am crezut că... 

Bub a făcut un pas înapoi, încercând să-şi revină. S-a aplecat şi a 
luat sticla de pe jos, apoi a şters podeaua cu un şerveţel murdar, 
evitând să se mai uite la Nathan. 

— Ai văzut cum arăţi, frate? Zici că eşti el! 

Nathan s-a întors să îşi privească reflexia întunecată şi 
distorsionată în ecranul televizorului. Nu s-a recunoscut. A simţit 
deodată cum haina lui Carl Bright îl strânge, împiedicându-l să 
respire cum trebuie. Şi-a scos-o şi a îndesat-o cu piciorul sub 
canapea. 

A apărut şi Xander, îmbrăcat în unicul costum al lui Cameron. 
Nathan şi Bub l-au privit miraţi, căci i se potrivea atât de bine, de 
parcă era făcut la comandă pentru el. Xander arăta mai înalt şi mai 
lat în umeri, şi mai matur decât îl văzuse Nathan vreodată. 

— Bunica mi-a spus să îl îmbrac, a spus Xander cu ochii în 
pământ. Dar poate că... 

— E în regulă, a spus Nathan. Arăţi bine. 

Xander l-a ajutat mai întâi pe Bub, apoi pe Nathan, să îşi aranjeze 
cravatele. Faţă în faţă cu fiul său, în timp ce acestea răsucea bucata 
de pânză, Nathan îi putea auzi respiraţia şi putea vedea cei câţiva 
perişori pe care acesta îi ratase la bărbierit. Putea vedea şi mica 
cicatrice de pe scalp, făcută când căzuse de pe cal, la cinci ani. l-a 
privit ochii, uşor mijiţi, care erau albaştri ca ai lui Jacqui, când s-a 
născut, dar se făcuseră căprui ca ai lui Nathan în mai puţin de un 
an. A simţit brusc dorința ca Xander să fie din nou mic cât să îl 
poată ridica în braţe. Însă el stătea acum acolo, în faţa lui, stingherit 
în costumul său împrumutat. 

— Xander, ascultă, în legătură cu ieri... 

— Am terminat. E mai bine acum, a spus Xander strângând 
nodul cravatei şi făcând un pas în spate. 

S-a uitat apoi către Bub, care încă privea ţintă la tabloul lui 
Cameron: 

— Crezi că tabloul acesta ar putea să facă nişte oameni să sufere 
astăzi? Cu toată povestea aceea a păstorului rătăcitor? 

— Nimeni nu crede prostia aia, a spus Bub, fără să se întoarcă. 

A luat o gură de bere şi a arătat cu gâtul sticlei înspre mormânt: 

— Toată lumea ştie că a violat o fată aborigenă şi s-a sinucis din 

cauza asta. Nu pricep de ce este atât de ridicat în slăvi. 

— Aşa este? l-a întrebat Xander pe Nathan. 

Acesta a clătinat din cap. Era adevărat că mulţi albi făcuseră aşa 
ceva, ba chiar mai rău, dar nu şi în cazul acesta. Când să spună 
ceva, a fost întrerupt de un zgomot venit de afară. 

Bub s-a întors către geam. 

— A sosit, a spus el. 

Nathan şi Xander s-au dus lângă el în faţa ferestrei. Afară, pe 
potecă, se vedea maşina neagră cu tracţiune integrală a directorului 
de la pompe funebre. Fusese modificată astfel încât să poată încăpea 
un trup de peste un metru optzeci în spate. Probabil că maşina 
sclipise de curăţenie când pornise din St Helens, însă călătoria o 
marcase cu acelaşi strat gros de praf care acoperea totul. Ilse stătea 
lângă gardul casei şi o urmărea cum vine, flancată în stânga şi 
dreapta de siluetele micuţe ale fetelor sale. Aşa împreună, semănau 
cu un stol de păsări, în negru complet şi cu marginile fustelor 
fluturând ca nişte pene în vânt. 

În depărtare, Nathan a zărit un val mare de praf. Soseau vecinii. 

x 

Ceremonia a fost rapidă şi concisă, oficiată de un preot din St 
Helens care părea cel puțin să înțeleagă că, oricât de tare l-ar fi 
regretat oamenii pe Cameron Bright, asta nu făcea ca soarele să fie 
mai puțin arzător. Pământul proaspăt săpat din jurul mormântului 
era deja uscat şi sfărâmicios, iar umbra eucaliptului nu era 
suficientă ca să-i adăpostească pe toți cei care asudau din greu în 
costumele lor sobre. Nathan, îmbrăcat în cămaşa cu mânecă lungă şi 
cu cravata elegantă, frumos înnodată la gât, privea mulţimea cu un 
interes ciudat de absent, aproape detaşat. 

A numărat vreo patruzeci de persoane acolo, toate agitându-se în 
hainele lor de oraş şi cu pălăriile cele mai bune. O prezenţă bună. 
Excelentă, chiar. Pe cei mai mulți dintre ei nu îi văzuse de ani buni, 
însă a recunoscut cam două treimi. Bătrânul Tom, tânărul Tom, 
Kylie de la benzinărie — cu doi copii după ea acum - şi Geoff, care 

fusese iubitul ei cândva şi părea să fie soţul ei acum. Tâmpitul ăla 
de inginer care se stabilise de nişte ani la Atherton — Nathan nu îşi 
putea aminti numele lui, erau prea mulţi tâmpiţi la Atherton. Steve 
de la clinică, bineînţeles. Glenn nu venise, dar se aşteptau să nu 
vină. 

Nathan sunase la secţie în aceeaşi dimineaţă şi fusese din nou 
redirecționat. Sergentul McKenna încă lucra la rezolvarea cazului 
aceluia cu autocarul din nord. Dorea Nathan să-i mai lase un mesaj? 

— Doar spuneţi-i să mă sune, spusese el într-un final şi închisese. 

Nathan nu îl cunoştea pe preot şi, judecând după frazele pe care 
le spunea la modul general, era sigur că tipul nu îl cunoscuse pe 
Cameron. A preferat să ignore slujba şi mai mult a stat cu ochii pe 
cei din jurul său, toţi cu părul ceva mai cărunt şi cu ceva kilograme 
în plus. Mulţi l-au privit înapoi, curioşi şi uşor confuzi, de parcă 
aproape uitaseră că el încă exista. 

Liz abia rezista. Pe când preotul se apropia de sfârşit, din gâtul ei 
s-a pornit un bocet cumplit, într-un crescendo devenit sinistru când 
Sophie şi Lo au fost invitate să iasă în faţă şi să planteze un lăstar la 
căpătâiul mormântului. Umerii lui Liz s-au prăbuşit şi femeia a 
încercat să îşi înăbuşe tipetele îngropându-şi faţa în mâneci. Harry i- 
a şoptit ceva, apoi a luat-o de braţ şi a încercat să o ducă puţin mai 
departe de mormânt, însă ea l-a respins cu violenţă. 

Lo, cu ochii mari şi lopata tremurându-i în mână, a aruncat o 
privire, apoi a început să plângă şi ea, urmată imediat de Sophie. 
Ilse s-a dus către ele şi le-a tras protector înspre ea, apoi le-a 
îndrumat în direcţia casei. 

— Şi ce facem cu copacul? s-a auzit vocea stinsă, sacadată, printre 
hohote, a lui Lo. Trebuie să plantăm copacul. 

Fără să spună o vorbă, Liz a apucat lopata căzută şi s-a lăsat în 
genunchi. A săpat cu râvnă şi în viteză, şi înfigând tăişul în 
pământul afânat s-a ridicat un nor de praf ce s-a lipit apoi de 
materialul negru al rochiei ei. Suferința sa era pură şi răvăşitoare, 
iar Nathan i-a observat pe ceilalți întorcându-şi privirile de la ea, 

stânjeniţi. Ceremonia luase o întorsătură neaşteptată şi până la 
urmă nici el nu a mai putut suporta să privească. A făcut un pas, a 
apucat cealaltă lopată şi a început să sape alături de mama lui. Când 
groapa s-a făcut suficient de mare, Liz a luat copăcelul şi l-a înfipt în 
ea, acoperindu-l superficial cu pământul grăunțos. Nu va 
supravieţui, şi-a spus Nathan - nu era suficient de adânc —, însă cel 
puţin terminaseră. S-a ridicat în picioare şi a ajutat-o pe Liz să se 
îndrepte spre casă, fără să bage în seamă privirile insistente ale 
vecinilor care îi urmăreau plecând. 

Capitolul 29 


O oră mai târziu şi cu ajutorul unui sedativ uşor pe care i l-a dat 
Steve, Liz se instalase în patul ei din dormitorul cu perdelele trase. 
Nathan stătea singur în uşa salonului. Camera era mai plină ca 
niciodată şi, în ciuda căldurii, mulțimea ocupase şi holul, până pe 
verandă. Nathan a observat că în jurul tabloului lui Cameron 
păstraseră totuşi o zonă liberă. 

— Măcar aşa nu îl atinge nimeni, a auzit Nathan o voce de lângă 
el. 

Ilse privea peste umărul lui către tablou. 

— Credeam că ar fi trebuit să îl scoatem de pe perete. 

Ea a ridicat din sprâncene: 

— Nu, nu la înmormântarea lui. Oamenii ar fi întrebat despre el. 
Este moştenirea lui Cam. Şi-ar fi dorit să îl vadă toată lumea. 

Nathan a perceput o anumită nuanţă în vocea ei, însă, din cauza 
gălăgiei, nu şi-a putut da seama despre ce era vorba exact. 

— Asta a spus şi Bub. 

— Serios? 

— Da, cam aşa ceva. Şi mama la fel. 

— Au dreptate. 

Probabil că aveau, şi-a zis Nathan. Oaspeţii păstrau, într-adevăr, 
distanţa, însă cu toţii aruncau priviri pe furiş tabloului. Curioşi, dar 
fără să dorească a părea macabri. A văzut-o pe Kathy strecurându- 
se pe uşă şi apoi prin mulţime, cu o tavă plină cu sendvişuri. În loc 
să îi servească pe cei din jur, doar a lăsat tava pe o masă şi a ieşit 
imediat. 

Ilse o privea şi ea printre gene. 

— Doamne, nu sunt buni de nimic! Niciunul dintre ei! 

A urmat o pauză, după care a adăugat, cu o voce care îi trăda 
revelaţia: 

— Acum aş putea să-i trimit la plimbare. 

— Sau poate că nu. Cred că oricum intenţionează să plece. 

— Şi totuşi. Aş putea. Dacă aş vrea. 

— Da. Probabil. 

O femeie cu părul blond-roşcat, tuns până la nivelul umerilor, a 
ridicat uşor mâna în semn de salut către Ilse. 

— Cine e? a întrebat Nathan. 

— Nu ştiu. Am crezut că ţie îţi făcea cu mâna. 

— Nu cred. 

Femeia şi-a fluturat din nou mâna, acum ceva mai şovăitoare, iar 
Ilse a oftat: 

— Oricum, mai bine mă duc să vorbesc cu câţiva. Ne vedem mai 
încolo. 

Nathan a sorbit din berea lui şi a urmărit-o pe Ilse cum îşi croia 
drum către femeia din colţ. I-a întins mâna şi au schimbat câteva 
cuvinte, cu capetele aplecate una spre cealaltă, ca să se poată auzi 
mai bine în tot acel vacarm. Apoi Ilse s-a întors şi a arătat cu degetul 
spre Nathan. A mai spus ceva, apoi femeia i-a mulțumit şi s-a 
strecurat prin mulţime către el. 

— Bună, Nathan! De fapt, ţie îţi făcusem cu mâna, a spus femeia 
odată ajunsă în faţa lui, cu un zâmbet jenat. Nu-ţi aminteşti de mine. 
Dar e OK. Sunt Melanie. Birch? De la Atherton? 

— Melanie, a spus el făcând eforturi să îşi amintească. 

— De la Atherton? Sau, în fine, am fost acolo pentru câţiva ani. 
Acum m-am întors. Nu-ţi face griji, a zâmbit ea timid, sunt mai mică 
decât tine cu vreo doi ani, deci probabil că nici nu mă observai pe 
atunci. Însă eram prietenă cu Jacqui în perioada în care aţi început 
să ieşiţi împreună. 

— O, am înţeles. Eu nu... 

Încă făcea eforturi să îşi amintească, dar măcar ea zâmbea acum. 

— Jacqui şi cu mine am divorțat de ceva vreme, aşa că... 

— O, şi eu, a ridicat ea din umeri. Un tip de la oraş. N-a mers, 
ceea ce nu a fost tocmai o surpriză, aşa că după aceea am călătorit o 
vreme. Am fost în vest vreo doi ani, iar acum m-am întors din nou 

aici. Lucrez tot cu caii. 

— Am înţeles. 

În mintea lui Nathan a început să se contureze amintirea unei fete 
pe care o văzuse oarecum la gimcana, în anturajul lărgit al lui 
Jacqui. Coadă de cal blond-roşcată şi pistrui vara. Nu prea erau 
mulţi tineri prin zonă pe atunci, dar veneau şi plecau cu o frecvenţă 
surprinzătoare la şcoli şi servicii, şi prin alte locuri. Nu era sigur nici 
măcar că ştiuse vreodată cum o chema, din moment ce pe atunci nu 
avea ochi decât pentru Jacqui. Şi totuşi, Melanie era frumoasă. Şi 
atunci, şi acum. 

— Îmi pare rău să aflu că tu şi Jacqui aţi divorţat. E păcat, chiar 
am crezut că aveau să meargă lucrurile între voi. Vă stătea foarte 
bine împreună. 

A ezitat o clipă, ca şi cum se gândea cât de multe să spună, apoi a 
zâmbit în colţul gurii, stânjenită: 

— Eram toate teribil de geloase pe ea, pentru că se găseau mulţi 
cretini pe aici, dar niciun băiat bun, iar ea pusese laba pe tine atât de 
repede! Îmi povestea mereu cât de mult vă distraţi împreună şi cum 
o făceai să râdă. 

— Serios? 

Nu prea suna a Jacqui. Mai ales către finalul căsniciei, în orice 
caz. Însă la început — amintiri adânc îngropate — poate că aşa fusese. 
La început, probabil că şi Nathan spusese aceleaşi lucruri despre ea. 
S-a uitat din nou la Melanie, mai atent, de data asta. 

— Şi? Cum ţi se pare acum, că te-ai întors? 

— E foarte multă linişte. Uitasem. 

— Da, aşa este. Foarte liniştit. 

Mintea lui Nathan parcă se golise. Habar nu avea ce ar mai fi 
putut spune. Din colţul celălalt al camerei, a văzut-o pe Ilse cum se 
uita către ei, apoi şi-a mutat repede privirea în altă parte. Vorbea cu 
o femeie mai în vârstă, pe care Nathan nu a recunoscut-o. 

— În fine, a spus Melanie. Îmi pare foarte rău pentru Cameron. 
Ştiu prea bine că nu era deloc momentul potrivit, însă nu ştiam când 

aveam să ne mai întâlnim, aşa că am vrut să te salut. Adică vreau să 
spun că nu ştiu dacă vii vreodată în oraş... 

— Nu vin. Practic, niciodată. 

— O, a clipit ea, apoi şi-a revenit. Oricum, dacă vii vreodată şi 
vrei să mai stăm la un pahar de vorbă sau ceva, dă-mi un semn. 

— Bine. 

— Poţi să mă suni la Atherton. Melanie. 

— Melanie, da, am reţinut. Aşa facem. 

— Bine. M-am dus, atunci. 

Femeia i-a zâmbit, apoi s-a întors ca să plece, atingându-l pe braţ 
într-un fel în care nu îl mai atinsese nimeni pe Nathan de foarte 
mult timp. Căldura degetelor ei i-a rămas întipărită pe piele, atât de 
clară şi de acută, încât era aproape dureroasă. A urmărit-o cum se 
pierde în mulțime, apoi a tresărit uşor când Harry a apărut deodată 
lângă el: 

— Ca să fiu sincer, prietene, nu cred că eşti în situaţia în care să 
faci pe inabordabilul. 

Harry i-a întins o bere rece. 

— Isuse, Harry, nici măcar nu cred că ea asta încerca... 

— E, nu poţi să ştii până nu încerci, nu-i aşa? Ar trebui să o suni. 
Să începi să te mai arăţi prin oraş puţin. 

— A fost plecată. Poate că nu ştie... 

— Despre treaba cu Keith? Va afla. Dacă stă la Atherton, trebuie 
să îi spună cineva, fără niciun dubiu. 

— Şi totuşi. Nu ştiu ce să zic. O să mă gândesc la asta. 

— Fă-o. Pentru că nu aşa faci situaţia mai uşoară, prietene. 

— Pentru cine? 

— Pentru toţi. Pentru ei. Pentru tine. Măcar dă-le o şansă să te 
poată ierta, a adăugat Harry arătând din cap către mulţime. 

— Am implorat suficient acum zece ani. N-a mers prea bine. 

— Nimeni nu îţi cere să faci asta. Doar să vă întâlniți undeva la 
mijlocul drumului. Sau poate un pic mai departe. A trecut multă 
vreme. 

— Sunt aceleaşi feţe. 

— Unele, da. Altele, nu. lar unii dintre ei chiar au întrebat despre 
tine. Tânărul Tom. Geoff. Au întrebat ce mai faci. Uită-te la ei. Ştiu 
că ai fi putut fi tu cel îngropat astăzi. Şi chiar ai putea fi într-o bună 
zi, în curând, dacă nu sunt atenţi. lar ei ar trebui să trăiască apoi cu 
asta pe conştiinţă. Genul ăsta de lucruri te fac să priveşti viaţa din 
altă perspectivă. Şi îi face pe oameni să fie mai iertători. 

— Da? Mă bucur pentru ei, atunci. 

— Ziceam şi eu, prietene... 

Nathan a ridicat din umeri. De partea cealaltă a camerei, îl vedea 
pe Bub vorbind cu nişte tipi cam de vârsta lui. În colţ, Ilse scăpase 
de femeia mai în vârstă şi acum vorbea cu Steve. 

Stăteau separat de ceilalţi participanţi la înmormântare, în acel no 
man’s land din faţa tabloului. Ilse îşi apropiase capul de al lui Steve 
şi încerca să vorbească cât mai încet posibil. Spunea ceva cu o 
expresie neobişnuit de agitată, iar Steve o asculta cu buzele 
țuguiate. Când Ilse s-a oprit, asistentul a clătinat din cap. A încercat 
să răspundă, însă Ilse l-a întrerupt şi a continuat să îi vorbească în 
şoaptă, cu un aer încă şi mai imperativ de data asta. Oamenii au 
început să-şi schimbe poziţiile şi să se mişte în jur, iar Nathan nu i-a 
mai putut observa pe cei doi. 

S-a rezemat cu spatele de perete. În cameră era cald şi deodată i 
s-a părut că era prea multă gălăgie. Şi-a pus berea jos şi a întins 
mâna după o carafă cu apă de pe cea mai apropiată masă. Era goală, 
la fel ca şi celelalte două care erau în raza lui vizuală. 

— Mă duc să le umplu, i-a spus el lui Harry. 

Acesta a ridicat din umeri. 

— Îţi spun, prietene, nu e bine pentru tine să te ascunzi tocmai 
azi. 

Nathan nu i-a răspuns. 

Nici în bucătărie nu era mai răcoare, însă măcar era linişte. Katy 
stătea singură lângă chiuvetă, cu privirea aţintită pe geam. A 
tresărit când a auzit clinchetul carafelor aşezate de Nathan pe zona 

de scurgere. 

— O, scuze, a spus ea. Am crezut că eşti Simon. 

— Nu, dar el unde e, apropo? 

— Nu ştiu. 

Nathan s-a uitat în frigider. Nu era apă rece. S-a întors la 
chiuvetă. Apa care curgea de la ambele robinete era caldă, dar nici 
nu avea altă variantă. 

— Ascultă, a început el în timp ce ţinea carafa sub jet. Poate că 
aveţi de gând să plecaţi de aici în curând, însă azi încă figuraţi ca 
angajaţi. 

— Ştiu. Îmi pare rău. Nu mă simt chiar în formă. 

Katy s-a sprijinit de blat şi Nathan a observat că era, într-adevăr, 
cam palidă la faţă. Poate că nu fusese o idee bună să opună pe ea să 
servească mâncarea, totuşi. 

— Eşti bine? 

— E probabil de la căldură. 

— Asistentul medical e aici. Vrei să îl caut? 

— Nu, mulţumesc. 

Fata s-a dus către masă şi a luat o altă tavă cu sendvişuri. 

Nathan a văzut-o cum o lasă imediat jos la loc, cu o expresie de 
durere pe faţă. 

— Auzi? a spus el. Ne descurcăm şi fără tine. Du-te şi întinde-te, 
dacă ţi-e rău... 

— Cui i-e rău? 

Simon stătea în uşă cu o tavă goală în mână. 

— Nimănui, a răspuns Katy. Doar mi-e puţin cald. Să ne 
întoarcem la treabă. 

A făcut schimb de tăvi cu Simon. 

— Tu iei tava plină şi eu iau astea, a adăugat ea ridicând carafele 
de apă şi chinuindu-se să le arate un zâmbet care a părut aproape 
real. Şi toată lumea e mulțumită acum. 

Katy a ieşit din bucătărie, urmată la o fracțiune de secundă de 
Simon. Nathan s-a uitat în urma lor, apoi a ieşit şi el pe coridor. 

Gălăgia era mai mare acum, pentru că din ce în ce mai mulţi oameni 
părăsiseră sufrageria aglomerată. 

Nathan a recunoscut câteva feţe. Poate că ar trebui să încerce să 
vorbească cu oamenii aceia. Sau chiar să o caute pe Melanie. Să 
încerce să găsească ceva de spus de data asta. Poate că Harry avea 
dreptate. Poate că oamenii aveau să îl ierte. 

Sau poate că — gândurile lui Nathan se înnegreau rapid zilele 
astea — nu trebuia să facă asta. Îi luase mult timp lui Nathan, ani 
întregi, să se obişnuiască cu această viaţă a lui. Rana produsă de 
ascuţita lamă a respingerii îl duruse destul în momentul brutal al 
tăierii, însă ceea ce îl ucisese de-a dreptul fusese felul în care aceasta 
supurase în timp. Abia reuşise să treacă prin asta, o dată. Ştia sigur 
că nu ar mai putea să o facă a doua oară. Un grup de bărbaţi a ieşit 
din sufragerie şi venea spre el, pe hol. Nathan a deschis la repezeală 
cea mai apropiată uşă şi a intrat. Biroul lui Ilse. 

A închis uşa în urma lui şi a expirat puternic. Era linişte aici, abia 
dacă se auzea, înăbuşit, zgomotul din salon şi de pe coridor. A 
rămas nemişcat o vreme, bucurându-se de linişte, apoi s-a dus către 
geam. Pe verandă, Sophie se juca cu copiii lui Kylie, iar Lo se uita la 
ei. Era şi Xander pe aproape, sprijinit de un stâlp şi stătea la taclale 
cu o fată ce părea cam de vârsta lui. Fata zâmbea. 

În cealaltă parte a curţii, lângă morminte era cineva. Bub. Părea 
măcar să aibă şliţul închis de data asta, s-a gândit Nathan, ceea ce 
era important. Fratele lui nici măcar nu privea în pământ. Stătea 
lângă gard, cu spatele către casă şi cu ochii pierduţi în zare. Nathan 
s-a mai uitat la el câteva clipe, apoi s-a întors către calendarul de pe 
perete. Planurile lui Bub de adunare a cirezilor. Scrise, apoi şterse cu 
hotărâre. 

Nathan s-a aşezat pe scaunul de lângă birou şi a întins mâna 
după agenda zilnică de pe masă. A răsfoit-o până la partea pe care i- 
o arătase Ilse şi a început să citească notițele legate de acele planuri. 
Erau foarte detaliate, descriind toate schimbările de planificare pe 
care le-ar fi presupus toată acţiunea. Argumente pro şi contra, 

riscuri şi beneficii. A citit cu atenţie, de două ori, după care s-a lăsat 
pe spătarul scaunului, gânditor. Şi Bub, şi Cameron avuseseră 
dreptate, fiecare în felul lui. Era un plan bun, însă implica şi 
potenţiale obstacole ce trebuiau atent înlăturate înainte de orice. 
Faptul că Bub rămăsese singurul care îşi mai putea susţine cauza, 
nu însemna că argumentele lui Cam nu mai trebuiau luate în 
considerare. 

Nathan se pregătea să închidă agenda, dar s-a oprit. Cumva într- 
o doară, a dat paginile până la săptămâna curentă. Nu era aproape 
nimic notat. Activităţile fuseseră stopate şi de Crăciun, dar şi de 
moartea lui Cameron. Coloanele zilelor erau preponderent goale, iar 
ceea ce scria în dreptul lor părea adăugat cu săptămâni înainte. 

A mai dat o pagină înapoi, la ziua în care dispăruse Cameron. 
Ilse notase destul de multe lucruri, în dreptul acelei zile. Câteva 
telefoane de dat şi o mână de facturi neîncasate de amintit rău- 
platnicilor până la sfârşitul anului. Şi săptămânile anterioare arătau 
cam la fel. Ziua în care soţul Ilsei murise fusese doar o altă zi plină 
pentru ea, dintr-o serie de şase luni pline. 

A mai răsfoit câteva pagini înainte şi înapoi. Toate notițele ei 
păreau să fie cam aceleaşi lucruri obişnuite. Şi el dădea astfel de 
telefoane, şi el făcea comenzi, doar că nu şi le nota într-un mod la fel 
de eficient. Deşi nu-şi dorise asta, şi deşi lui Bub nu părea să-i 
convină, Ilse lăsa impresia că s-ar fi priceput de minune să 
gestioneze afacerile astea, dacă ar fi fost nevoită, s-a gândit Nathan. 
lar acum chiar era nevoită, după părerea lui. Şi tocmai pe când se 
pregătea, din nou, să închidă agenda, privirea i-a fost atrasă de ceva 
în josul unei pagini. 

În colţ se afla o singură bifă, cu o oră notată alături. Nathan a dat 
câteva pagini înapoi, încruntat, apoi câteva înainte. Din ceea ce 
putea vedea, bifa aceea fusese făcută în fiecare zi, tot anul. Nu exista 
nicio altă informaţie, doar micul semn şi ora. Timpul diferea de la zi 
la zi, într-un interval de două ore: de la şapte la nouă seara. Nathan 
a rămas cu privirea în agendă. Undeva în adâncul lui, avea un 

sentiment că recunoaşte semnul. 

Încă făcea eforturi să îşi dea seama despre ce era vorba, când de 
afară s-a auzit un zgomot. A ridicat capul şi a văzut-o pe Ilse 
intrând pe uşă, cu Duffy la picior. Câinele a sărit pe el când l-a 
văzut. 

— Doamne! şi-a pus ea o mână pe piept. M-ai speriat. 

— Scuze, a spus el, şi a ridicat agenda. Mă uitam la... 

— A, în regulă. 

Ilse a închis uşa în spatele ei şi s-a sprijinit de ea, roşie la faţă. 

— Ce s-a întâmplat? 

— E înmormântarea soțului meu, a rostit ea sec. 

Nathan a clipit. Nu îi mai auzise tonul acesta înainte. 

— Corect. 

Ilse a făcut câţiva paşi şi s-a prăbuşit în scaunul din spatele 
biroului său. 

— De când te ascunzi aici? 

— Nu de mult. 

Ilse a dat din cap: 

— E ciudat dincolo, nu-i aşa? Să-i asculţi pe toţi oamenii ăia cum 
vorbesc despre cât de minunat era Cameron şi cât de mult le va lipsi 
de acum înainte... Pe unii dintre ei nu îi recunosc, iar pe alţii, mulți, 
nu i-am văzut de ani. Nu trec niciodată pe aici, nu sună niciodată. 
Abia dacă îl cunoşteau, pe bune. 

— Aşa cred şi eu. 

Duffy, care adulmecase până atunci prin jurul biroului, a fugit 
din nou la Nathan, iar el s-a aplecat către ea. Simţea privirea lui Ilse 
aţintită asupra lui. Era încă uşor ameţit şi deshidratat. Câte beri 
băuse? Nu multe, dar clar mai multe decât ar fi trebuit ca să se 
poată simţi confortabil acum, când era singur cu Ilse. 

— Scuze, a dat el să se ridice în picioare. Nu te mai deranjez. 

— Mda. Bine faci. 

Tonul ascuţit al vocii ei l-a făcut pentru a doua oară să se 
oprească. S-a holbat la ea, iar Ilse i-a întors privirea. 

— Du-te! Nu vreau să te rețin, a spus ea arătându-i cu o mişcare 
scurtă din cap în direcţia uşii. Cred că au trecut... câte? Două minute 
întregi, de când eşti cu mine aici?! O, mai mult decât de obicei. 

Nathan a rămas în picioare. 

— Vrei să rămân? a întrebat el într-un final. 

A aşteptat un răspuns, dar Ilse a tăcut o vreme. Apoi a tras adânc 
aer în piept: 

— Am vorbit cu Steve. Despre Cameron şi... 

Ilse a lăsat ochii în jos. 

— Şi despre Jenna. 

— A spus ceva care te-a supărat? 

Ilse a scos un oftat amar: 

— Nu. Chiar din contră. Nu a spus nimic. L-am întrebat ce crede 
el că s-a întâmplat atunci, demult, dar nu a vrut să îmi spună nimic. 
Tu ziceai că a luat-o în serios atunci, s-a uitat Ilse direct la Nathan. 
Deci de ce este atât de secretos acum? 

— Păi, ai spus-o şi tu, a ridicat Nathan din umeri. E 
înmormântarea soţului tău. Poate că încearcă să te protejeze. 

— Pe mine? a spus Ilse, cu furia crescândă roşindu-se şi mai tare 
în obraji. Nu pe mine mă protejează, ci pe Cameron. Întotdeauna a 
fost aşa. E mort acum şi încă mai mergem în vârful picioarelor. Nu-i 
atinge tabloul. Nu urma planul lui Bub. Nu vorbi despre... 

S-a oprit brusc. 

— Îmi pare rău. E o zi foarte grea pentru mine. 

— Ştiu. Totul a fost foarte greu. 

Ilse a respirat profund. 

— Ascultă, nu mă lua în seamă. Bineînţeles că poţi să pleci dacă 
asta vrei. 

— Ilse, eu... 

— Nu, ştiu. Am înţeles. E în regulă, a spus ea, şi a fluturat o 
mână. Oricum, probabil că ar trebui să stai pe acolo. E o bună ocazie 
să te vadă lumea. 

— Asta a spus şi Harry. 

— Şi ar trebui să îl asculţi. Cine ştie? a adăugat ea după o pauză. 
Poate te caută prietena ta. 

— Melanie? 

— Aşa o cheamă? 

— Cică. Nu-mi prea amintesc de ea. 

— Dar ea îşi aminteşte de tine. 

— Păi, a zâmbit el ridicând din umeri, mi se pare şi normal. 

De data asta, Ilse i-a răspuns cu un zâmbet. 

Nathan şi-a dat scaunul la o parte. 

— Cred că ar trebui să mă duc înapoi, totuşi, a spus el. Altfel o 
să-mi observe lipsa Harry şi Xander şi cine ştie cum o să mai 
interpreteze. 

— Mult noroc, atunci! a spus ea. Deşi poate că nu vei avea atât de 
multă nevoie de el pe cât crezi. 

— Poate. Dar... 

Auzea rumoarea de dincolo de uşă. 

— E cum ai spus şi tu. Nu i-am văzut de ani întregi pe cei mai 
mulţi dintre oamenii ăştia. Şi poate că ei pot uita ce am făcut, însă 
acum trebuie să uit şi eu ce au făcut ei? Vorbim despre zece ani aici. 
Xander a suferit, vitele mele au suferit, cineva mi-a otrăvit câinele... 

Ilse l-a întrerupt. 

— Serios? Aşa a murit Kelly? Nu am ştiut asta. 

— Da, a răspuns Nathan. Nu că m-ar crede cineva. 

— De ce să nu te creadă? 

— Pentru că nu s-au raportat şi alte cazuri de ademeniri cu 
otravă. Glenn şi Xander mă cred paranoic. 

Ilse s-a legănat puţin cu scaunul, încruntată. 

— Stai. Adu-mi aminte, când s-a întâmplat asta? 

— Acum vreun an şi jumătate. 

— Bub a trecut printr-o fază în care momea dingo anul trecut. 

Nathan a încremenit. 

— Chiar aşa? 

— Pentru recompense. Îşi făcea planuri să plece de-aici şi încerca 

să strângă bani. Cam i-a spus să nu facă asta prin preajma 
animalelor noastre, bineînţeles. Însă Bub aducea acasă o groază de 
scalpuri, deci evident că o făcea pe undeva. Am crezut că... 

S-a oprit pentru o clipă. 

— Cam spunea că o să te prevină şi pe tine. 

— Ei bine, nu a făcut-o. 

S-a aşternut tăcerea. Nathan simţea cum îi creşte presiunea din 
tâmple, iar muşchii gâtului şi ai umerilor i se încordaseră. 

— Am crezut că îmi pierdeam minţile, a spus el. Am crezut că 
totul a fost în imaginaţia mea. 

— Nu, a clătinat uşor din cap Ilse, şi s-a uitat către el. Nu cred că 
a fost. Îmi pare rău, Nathan. 

— Şi înainte să încerci să îmi spui că în niciun caz Cam nu a uitat 
intenţionat... 

— Dar nu asta voiam să spun. 

— Oh... 

— Nu. De fapt, chiar mă aştept ca el să fi făcut asta intenţionat. 

Ilse privea hotărâtă şi sigură. 

— Uneori avea un comportament ciudat când era vorba despre 
tine. Şi nu avea cum să omită din greşeală aşa ceva. 

Nathan nu ştia ce ar fi putut să răspundă la asta. 

— Dar, ascultă, şi-a îndreptat Ilse spatele în scaun. Încearcă să nu 
te superi pe Bub, OK? Nu ştiu dacă mai contează, dar cred că s-a 
simţit vinovat din cauza asta, deoarece a încetat peste noapte să mai 
ademenească animalele. Nu a spus de ce, însă părea că nu mai vrea 
să facă în veci asta. 

Nathan a simţit cum încordarea din umeri i se răspândeşte în tot 
pieptul. Nu-l mai vedea pe Bub, pe fereastră. La gardul de lângă 
morminte nu mai era nimeni. Nu a avut încredere în el însuşi să mai 
spună ceva. 

— E mai bine să plec. 

— Stai, a spus ea. Dacă vrei. 

— Nu, e în regulă. Mulţumesc. 

— Doar că... 

— Ce? 

— Indiferent ce ai de gând să faci, te rog să nu faci acum. Nu 
când sunt toţi oamenii aceştia aici. 

Nathan a rămas lângă uşă. 

— Te rog, Nathan. Nu acum. Pentru mine. 

Bărbatul a ieşit din cameră. Pe hol era linişte. A închis uşa în 
urma lui şi s-a aplecat. În timp ce Duffy îl lingea pe faţă, şi-a amintit 
de ziua în care murise Kelly. Simţise că era începutul sfârşitului, din 
mai multe puncte vedere. După aceea aşteptase ca permisul de 
portarmă să-i expire şi îşi închisese complet staţia radio, şi 
renunţase să mai răspundă la telefon. L-a făcut astfel pe Harry să-i 
pună în mâini dispozitivul de urmărire prin satelit, obligându-l să 
dea raportul zilnic: Sunt OK sau Nu sunt OK. 

În mod clar, Nathan nu se simţise deloc OK atunci. După ce 
murise Kelly, simţise că degetele începeau să-i alunece. Se ţinuse 
strâns de tot până atunci, şi fusese greu, iar el obosise. Simţise 
pentru prima dată că era pe punctul de a renunţa. Nu la tot 
deodată, şi nu chiar de bunăvoie, dar puţin câte puţin, lăsându-se 
uşor să alunece, zi după zi. 

Şi în timp ce el trecea prin asta, fraţii ăia nenorociţi ai lui ştiuseră 
de la bun început ce se întâmplase. Nathan s-a uitat în stânga, către 
sufrageria aglomerată, şi în dreapta, spre curte. Cu Cam nu mai 
avea nicio şansă să îşi rezolve problemele acum, însă Bub oare unde 
era? A tras adânc aer în piept şi s-a forţat să se gândească la ceea ce 
îi spusese Ilse. Pentru mine. 

Şi-a imaginat-o stând în continuare la biroul ei şi clopoţelul din 
capul lui Nathan a sunat din nou, brusc, atât de aproape şi de clar, 
că l-a luat prin surprindere. Ilse la biroul ei, lucrând târziu în 
noapte, după zilele acelea lungi şi aglomerate descrise în agendă. Şi 
deodată, Nathan a ştiut ce erau acele bife zilnice din colţul 
paginilor. 

Nathan presupusese dintotdeauna că aceea care îl trimisese pe 

Harry cu dispozitivul de urmărire prin satelit fusese Liz. Două 
butoane: Sunt OK sau Nu sunt OK. În fiecare seară, îl apăsa pe 
acelaşi, indiferent cât de tare ar fi simţit nevoia să îl apese pe 
celălalt. Nici măcar nu îşi închipuia că îl mai monitoriza cineva, 
pentru că nimeni nu mai menţionase vreodată acest lucru. Însă el 
apăsase oricum acelaşi buton în fiecare seară, chiar dacă o făcea 
doar pentru el însuşi. Sunt OK. Acelaşi mesaj, transmis către cerul 
nopții printr-o undă fragilă. Ţintind un satelit, apoi aterizând la loc 
pe Pământ. O conexiune la mii de kilometri prin spaţiu. A rămas 
lângă uşa biroului, ştiind că Ilse era de cealaltă parte, şi, pentru 
prima dată, de nici nu mai ştia când, nu s-a mai simţit atât de 
singur. 

Capitolul 30 


Nathan a rămas o vreme în faţa uşii de la birou, cu mâna pe 
clanţă, neputându-se hotărî dacă să intre sau nu înapoi. Nu ştia ce i- 
ar fi putut spune lui Ilse, dar simţea că ar fi vrut să îi spună ceva. 
Multumesc, poate. 

Încă ezita, când a auzit o tuse familiară în obscuritate. S-a uitat în 
lungul coridorului. Liz stătea în faţa dormitorului ei. Era în 
picioarele goale şi se sprijinea de tocul uşii, iar când a observat că 
Nathan se uita la ea, a spus: 

— Pentru o clipă, am crezut că eşti tatăl tău. 

Apoi a făcut câţiva paşi, cu privirea confuză. 

— Încă e toată lumea aici, a părut ea surprinsă. 

— N-ai dormit mult. 

— O, am crezut că s-a terminat. 

— Nu. Nu încă, a spus el, întrebându-se vag oare ce medicament 
îi dăduse Steve mamei sale. Poate că ar trebui să te întinzi la loc. 

— Nu pot. Închid ochii şi mă gândesc la Cameron. Mă trezesc şi 
mă gândesc la Cameron. Mi-e indiferent dacă sunt trează, deci. 

În capătul celălalt al holului s-a văzut umbra lungă a cuiva care 
trecea pe acolo. Bătrânul Tom. A văzut-o pe Liz şi i-a făcut cu mâna. 

— Ar trebui să mă duc să îi salut pe oameni, a spus ea, dar nu s-a 
mişcat din loc. 

— Nu cred că se va supăra cineva dacă nu te duci. 

— Cameron s-ar supăra, s-a întors Liz către el, cu ochii deodată 
mai limpezi. Ai vorbit deja cu Steve? Ai făcut o programare? 

— Nu încă. 

— Mi-ai promis, Nathan. 

Liz l-a apucat de braţ. ÎI strângea surprinzător de puternic. 

— Ştiu. O să vorbesc cu el. 

— Hai acum să... 

— Bunico? 

Era Xander, în capătul holului, împreună cu fata cu care îl văzuse 
Nathan mai devreme vorbind afară. A atins-o uşor pe braţ. 

— Vin şi eu într-un minut. 

Fata a părut puţin dezamăgită, însă a încuviinţat. După ce a 
plecat, Xander s-a întors către ei. 

— Eşti bine, bunico? 

— ÎI căutăm pe Steve. 

— E afară. 

— E şi Bub afară? a întrebat Nathan, simțind cum anumite 
cuvinte despre un anumit câine fierbeau în sufletul lui. 

— Nu, a răspuns Xander, cu o uşoară ezitare. Era puţin beat. 
Unchiul Harry l-a băgat în casă, să se odihnească. 

— Hai să îl căutăm pe Steve, Nathan. 

— Bunico, dar nici măcar nu eşti încălțată! a spus Xander uşor 
acuzator, Nathan simțind că el era cel vizat. 

— O, a făcut Liz, şi s-a uitat în jos. Nu ştiu unde... 

S-a uitat pe jos în jurul ei, tulburată, sperând că pantofii aveau să 
apară de undeva. 

— Probabil că sunt la tine în dormitor, a spus Nathan. Xander, 
ajut-o pe bunica. Eu mă duc să discut ceva cu Steve. 

— Chiar ai de gând să vorbeşti cu el? a întrebat Xander după ce 
Liz s-a întors poticnindu-se în camera ei. Sau spui doar aşa, ca să te 
lase bunica în pace? 

— Nu, chiar o să vorbesc cu el. Eşti mulţumit? 

— Nu prea. 

Xander privea undeva peste umărul lui. Nathan a oftat. 

— Intenţionezi să continui aşa până pleci? Pentru că nu sunt 
sigur că pot suporta încă trei zile de aşa ceva. 

— O să te gândeşti la ce ţi-am spus? 

— În legătură cu ce? Cu mutatul? Fiule, am mai discutat treaba 
asta şi... 

— Nu, nu am discutat. Nici măcar nu te-ai gândit. Dar, în fine, 
cum zici şi tu: o să plec peste trei zile şi rămâi din nou singur şi poţi 

să faci orice doreşti. Toate lucrurile vor fi din nou exact aşa cum vrei 
tu. 

— Dar nu vreau eu să fie aşa. 

— Rahat. Tu... 

S-a auzit o pufnitură dinspre dormitor, ca şi cum ar fi căzut nişte 
pantofi, şi amândoi s-au uitat într-acolo. Nathan a luat-o către uşă. 

— Mă duc eu, l-a oprit Xander. Tu ai nevoie să îţi limpezeşti 
mintea. 

A dispărut în dormitor, iar Nathan a rămas singur în hol, pentru 
o vreme. 

Avusese noroc, s-a gândit el după ce s-a îndepărtat. Ani întregi, 
Xander nu îl supărase niciodată. Mersese la şcoală, era politicos cu 
bătrânii, nu bea şi nici nu se droga, cel puţin din câte ştia Nathan. 
Avea un suflet atât de bun, că Nathan chiar se mira cum de putuse 
ieşi din el şi din Jacqui un asemenea copil. lar faptul că, acum, 
puştiul începuse să riposteze era normal pentru vârsta lui. 

Şi totuşi, fusese mai uşor când era mai mic. Încă îşi amintea foarte 
clar ziua aceea de acum mai bine de şaisprezece ani când Jacqui îi 
spusese că era însărcinată. Ochii îi străluceau de bucurie şi au reuşit 
amândoi să se prefacă, pentru o vreme, că mariajul lor nu se afla 
deja pe nisipuri mişcătoare. 

Nathan a auzit pe cineva trăgând apa în mica baie din capătul 
holului. Murmurul care venea dinspre sufragerie căpătase un ton 
uşor schimbat. Părea că oamenii se pregăteau de plecare. O tavă cu 
sendvişuri pe jumătate mâncate fusese abandonată într-un mod 
neglijent pe măsuţa telefonului, aproape să se răstoarne. A luat-o şi 
s-a îndreptat spre bucătărie. 

Jacqui nu zâmbise prea multă vreme, totuşi. Avusese o sarcină 
dificilă. Greţurile de dimineaţă erau severe, îi venea să vomite când 
vedea orice altceva în afară de orez simplu. Durau aproape toată 
ziua şi au ţinut cu mult mai mult peste săptămâna în care cărţile 
promiseseră că aveau să se sfârşească. Zăcea pe canapea, pe căldură, 
cu o găleată alături, refuzând cu un gest al mâinii orice îi trecea prin 

minte lui Nathan să îi ofere. 

Când a ajuns în dreptul toaletei, a auzit încuietoarea şi a văzut-o 
ieşind pe Katy, palidă la faţă şi strângând în mână un şervețel făcut 
mototol. 

— Cum te simţ...? a început el, dar s-a oprit văzând-o cum se uită 
la tava cu sendvişuri din mâna lui şi are aceeaşi senzaţie de vomă pe 
care o cunoştea prea bine de acum mai mult de şaisprezece ani. 
Ooo. 

A expirat puternic şi s-au privit un moment mai lung. După 
privirea din ochii ei, Nathan şi-a dat seama că ghicise corect. 

— Felicitări? 

Fata nu a spus nimic, doar şi-a apăsat şerveţelul pe buze. 

— Du-te şi te aşază, i-a spus el. Mă duc să îl caut pe Simon. 

— Stai. Nu. 

A întins repede mâna şi l-a apucat de braţ, aproape dureros de 
puternic. 

— Nu îl chema pe Simon. 

— De ce nu? 

Katy şi-a şters colţurile gurii cu dosul palmei. 

— Pentru numele lui Dumnezeu! De ce crezi? 

Pentru o clipă, Nathan a încercat să se convingă singur că ar fi 
putut fi Bub sau chiar Harry, cu puţină bunăvoință. 

— Cameron? a întrebat el într-un sfârşit. 

Katy a încuviinţat. 

— Sigur? 

— Da. 

— Nu e absolut nicio şansă să fie Simon? 

O zvâcnire a buzelor. 

— Simon şi cu mine nu am mai fost împreună de ceva vreme. 

O picătură proaspătă de sudoare îi sclipea pe frunte. 

— Cameron ştia? 

— Da. 

Prin uşa de la sufragerie, în mijlocul mulţimii de oameni care se 

mişcau, Nathan a zărit creştetul capului cu păr închis la culoare al 
nomadului. Zgomotul provocat de râsete şi discuţii ajungea în 
valuri până la ei. 

— Vrei să vorbeşti cu asistentul? a întrebat el până la urmă. 

Katy a clătinat din cap. 

— Cu altcineva? 

Fata a râs amar: 

— Cum ar fi? Cu cine de aici aş putea să vorbesc? Nu e nimeni. 

Nathan a ezitat, apoi a luat-o de mână şi a dus-o repede în 
capătul holului. 

— Vino aici, a spus el deschizând uşa dormitorului lui Xander. 
Poţi să vorbeşti cu mine. 

Katy s-a aşezat pe pat, iar el a rămas în picioare, sprijinit de 
perete. A aşteptat cât timp fata s-a jucat cu mâna prin lenjeria de pat 
cu motive florale, decolorate. 

— Simon are datorii, a spus ea într-un sfârşit. Acasă are o afacere 
cu instalaţii şi ştiam că îi merge rău, dar se pare că îi merge cu mult 
mai rău decât mă gândeam. Sau mai rău decât mi-a spus mie, în 
orice caz. Datorează o groază de bani la foarte mulţi oameni, şi nu 
ştiu cum va putea ieşi din situaţia asta, a clătinat ea din cap cu 
frustrare. Ideea e că avem cu adevărat nevoie de bani. Sau cel puţin 
el are nevoie. 

— Am înţeles. 

— Eu nu am vrut să venim să muncim aici, a continuat Katy, încă 
jucându-se cu pătura. Îmi pare rău, dar e foarte multă singurătate 
pe aici şi mă săturasem de asta deja în vest. Am vrut să mergem 
acasă, însă Simon a spus că e nevoie să strângem cât de mulţi bani 
putem, altfel la întoarcere nu vom mai avea nimic. 

A făcut o pauză. 

— Nu ştiu dacă este adevărat sau nu. Nu ştiu ce mai pot crede 
din tot ce îmi spune. 

— Deci Simon a vrut să muncească aici? 

— Da. Ne-am întâlnit cu Cameron la barul din oraş, aşa cum am 

zis, însă... 

Katy s-a uitat la mâinile ei. Continua să se joace cu lenjeria. 

— Îmi pare rău, ştiu că e fratele tău. Însă nu am avut o presimţire 
bună. 

— În ce sens? 

— A fost doar... a început Katy încruntându-se. Am ştiut că nu pe 
Simon îl angaja. S-a uitat într-un anume fel la mine. Nici măcar nu 
sunt profesoară, a ridicat ea ochii către Nathan. Şi i-am spus asta lui 
Cameron. Simon a fost supărat pe mine după aceea, mi-a spus că ar 
fi trebuit să mint ca să obţinem slujba. Însă lui Cameron nu i-a 
păsat. A spus că munca era uşoară, că era greu să găsească oameni 
şi că aveau nevoie de ajutor cu fetele, aşa că, dacă ar fi întrebat 
cineva... nevastă-sa, adică... ar fi spus că aveam calificările necesare. 

Şi-a încleştat pumnii pentru că îi tremurau mâinile. 

— Aşa că îi eram deja datoare chiar dinainte să încep. 

Nathan s-a gândit la fratele său şi la ce însemna să ai nevoie de 
ceva de la el. 

— Deci pe Simon nu l-a deranjat lucrul acesta? a spus el. 

— Simon chiar are mare nevoie de bani. lar salariile oferite de 
Cam erau bune. Mai mult decât câştigasem înainte, şi erau cash, în 
mână. Aşa că am bătut palma şi m-am gândit că, poate, lucrurile 
aveau să meargă bine. Adică m-am gândit că urma să venim pe o 
proprietate care aparţinea unei familii, că o să fie tot timpul prin jur 
nevastă-sa şi copiii. Şi chiar a fost bine, vreo trei săptămâni. Ceea ce 
a fost mai mult decât mă aşteptasem, ca să fiu sinceră. 

— Şi apoi? s-a încruntat Nathan. Cam s-a dat la tine? 

— Nu. Nu chiar. Trebuie să recunosc că a fost foarte isteţ. Era 
mereu prietenos. Mă întreba tot felul de lucruri şi chiar mă asculta 
când îi răspundeam. M-am gândit că poate îi interpretasem greşit 
intenţiile, însă s-a dovedit că astfel doar a ajuns să ştie tot felul de 
lucruri despre mine. Ce îmi place, ce mă amuză. Care-mi sunt 
slăbiciunile, cum ar fi dorul de casă. Rămâneam multă vreme 
singură cu el. Întotdeauna din motive întemeiate, şi niciodată nu se 

petrecea ceva concret. Doar simţeam eu ceva ciudat în legătură cu 
el. 

— L-ai spus cuiva? 

— Lui Simon, evident. Însă Simon... 

— Chiar are nevoie de bani, am reținut. 

— Mi-a spus să încerc să nu mai rămân singură cu Cameron. Să 
mă limitez la o relaţie profesională. Că nu vor mai fi probleme aşa. 
În vest s-a întâmplat ceva... Ceva mai rău decât asta, cred, a spus 
Katy după o pauză. Un tip de acolo era cam prea insistent. M-am 
plâns de asta, şi am fost concediaţi amândoi, şi eu, şi Simon. Aşa că 
acum voia să îmi ţin gura. Nu înţelegea pe deplin care era 
problema, iar eu nu m-am priceput să îi explic cum trebuie. Am 
încetat să îi mai povestesc, iar el nu m-a mai întrebat niciodată. 

— Am înţeles. 

— Cameron a început să flirteze. Să facă diverse comentarii. Cu 
uşoară tentă sexuală, înţelegi? Dacă mă simţeam stânjenită, se 
prefăcea surprins, după cum îmi imaginasem. Sau poate că vedeam 
ceea ce voiam să văd. Însă nu mi-am imaginat asta, a clătinat ea din 
cap. Şi nici nu am vrut. 

Degetele lui Katy ciupeau din nou aşternutul de pe pat. Era 
foarte departe de casă, s-a gândit Nathan. Foarte puţine legături 
locale, în caz că avea aşa ceva. O fi fost plăcută flexibilitatea 
posturilor ocazionale pentru nomazi, însă acest mod de viaţă îi şi 
vulnerabiliza într-un fel. Toată lumea ştia asta. Cameron ştia asta. 
lar Nathan şi-a amintit de acea nomadă, de acum mai bine de 
douăzeci de ani, cu coada ei împletită neglijent şi strălucind 
portocalie în lumina pâlpâitoare a focului de tabără. Marginile teşite 
ale memoriei sale deveniseră dintr-odată ascuţite brici, iar el se 
simţea în pericol de a fi tăiat în bucăţi, dacă nu era suficient de atent 
şi le lăsa să alunece. 

— Când i-am spus lui Cameron că nu eram interesată de el, a râs, 
a continuat Katy. Ca şi cum aş fi exagerat şi nu ştiam de glumă. Însă 
amândoi jucam un joc atunci, şi ştiam cum putea să se sfârşească. 

Marginile ascuţite au alunecat acum, doar puţin. Ai mai văzut asta 
înainte. Un foc de tabără. Un flirt. O atmosferă plină de posibilități. 

— l-am spus lui Simon să plecăm, a continuat Katy. Dar nu a 
vrut. M-am gândit atunci să plec singură, însă maşina şi rulota erau 
ale lui. Nu îl puteam lăsa blocat aici. Suntem împreună de trei ani. 
Şi mă iubeşte, doar că nu putea să înţeleagă ce mare chestie era asta 
pentru mine. Cam i se părea un şef minunat. Era un lucru bun 
faptul că era prietenos. De ce nu o puteam lua drept un 
compliment? 

Katy a clătinat din cap şi a continuat: 

— Nu ştia cum era, de fapt. Era extenuant. Cameron era toată 
ziua prin preajmă. Şi nu i se mai părea amuzant. Încă mai făcea 
glume, însă îmi puteam da seama că începea să devină frustrat. Ca 
şi cum el ne adusese aici, iar eu nu îmi mai respectam acum partea 
mea de promisiune. 

Ai mai văzut asta înainte. Nu exact la fel, şi-a spus Nathan. S-a 
oprit. Nu exact la fel, însă o versiune asemănătoare. Mai imatură, cu 
mult mai puţin rafinată, însă cu elementele de bază. Un flirt intens, 
lângă un foc de tabără. O insistență răbdătoare. O nomadă 
recunoscătoare că are cu cine vorbi dintr-o gloată de străini. 
Manipularea delicată şi atenţia concentrată care au făcut ca, după 
câteva ore, când şi-a ridicat privirea, ea şi-a dat seama că nu vorbise 
cu nimeni altcineva şi realizase o singură conexiune toată noaptea. 
O aşteptare grea care durea. Ai mai văzut asta înainte. 

— Îmi pare rău, a spus Nathan, fără să ştie precis cui i se adresa. 

Katy şi-a plecat privirea, iar el şi-a dat seama că avea lacrimi în 
ochi. 

— Mi-era foarte dor de casă şi eram foarte singură, la atâţia 
kilometri distanță de orice. Simţeam cum mă sfărâm. Toată lumea 
voia câte ceva de la mine. Simon voia să-i fac pe plac lui Cameron, 
Cameron voia acelaşi lucru. Mă săturasem de tot şi, până la urmă... 

Şi-a trecut dosul palmei peste faţă. 

— Până la urmă mi s-a părut mai uşor să spun da decât nu. Aşa 

că asta am făcut. L-am lăsat să mi-o tragă pe beanbagul din sala de 
clasă a fiicelor sale. De şase ori. 

În cameră s-a lăsat liniştea pentru multă vreme. Nathan auzea 
voci înăbuşite pe coridor. 

— Îmi pare rău, a spus el din nou, de data asta adresându-i-se cu 
siguranţă lui Katy. 

— Nu eşti tu de vină. Eu sunt. Eu sunt cea care a cedat, a răspuns 
ea cu umerii gârboviţi deodată. Şi, pe deasupra, nici măcar nu am 
reuşit să îmbunătăţesc situaţia aşa. Mi s-a părut că îl dezgustam pe 
Cameron. Sau poate că era dezgustat de el însuşi. Asta nu l-a 
împiedicat să revină şi să mai vrea, însă cred că se simţea vinovat 
pentru cinci minute, şi că mă învinovăţea pe mine pentru asta. Şi 
apoi... 

A făcut un gest în jos, spre abdomenul ei plat, şi a dat din cap: 

— Dacă înainte nu era chiar fericit, în mod clar după asta n-a mai 
fost deloc. 

— Când i-ai spus? 

— Imediat cum mi-am dat seama. Cam cu două săptămâni 
înainte de... 

A înghiţit în sec. 

— Înainte să moară. S-a înfuriat. Mi-a spus că trebuie să scap de 
copil. Lucru cu care am fost de acord, pentru că nici eu nu mi-l 
doream, în niciun caz. Despre asta vorbeam în dimineaţa în care a 
dispărut. Îmi făcuse o programare la clinica mare, săptămâna 
viitoare. 

Ochii lui Katy se limpeziseră. 

— Şi de aceea sunt sigură că avea de gând să se întoarcă, totuşi. 
Îmi spunea că trebuie neapărat să mă duc la acea programare. 
Oricum mă duceam, dar dacă el intenţiona să dispară, de ce i-ar mai 
fi păsat atât de mult? 

Era o întrebare foarte bună, s-a gândit Nathan. Şi, cel puţin, îi 
oferea răspunsul la o alta. 

— E vorba despre centrul medical din St Helens? 

— Da. 

— Şi aveai unde să stai acolo? 

— Două nopţi la un hotel. 

— Şi Cameron a fost cel care a sunat să rezerve? 

Katy a încuviinţat şi Nathan şi-a amintit factura de telefon: două 
apeluri către St Helens, cu o săptămână înainte să moară. 

— Şi Simon cu siguranţă nu ştie nimic? a întrebat el. 

— Nu încă, a răspuns ea, muşcându-şi buzele. Nimic, sper. 

— Ce îi vei spune când va trebui să pleci? 

— Nimic. Găsesc eu ceva. E mândru. Nu va cere amănunte. E clar 
că trebuie să o fac. Însă nu e nici complet idiot. Dacă află, a 
terminat-o cu mine. 

Nathan a vrut să spună ceva, dar a renunţat. Disperarea de pe 
fața lui Katy l-a făcut totuşi să se răzgândească din nou: 

— Şi asta ar fi un lucru atât de rău? 

Katy a părut surprinsă, iar el a ridicat din umeri. 

— Faci cum vrei, însă mie nu mi se pare că îi datorezi ceva lui 
Simon. 

— Suntem de trei ani împreună. Suntem logodiţi, a spus ea şi a 
ridicat mâna stângă. 

— Şi ce-i cu asta? Oamenii se mai răzgândesc. Eram căsătorit de 
mai multă vreme de-atât când ea m-a părăsit. Şi e foarte bine acum, 
din toate punctele de vedere, i-a zâmbit el uşor. Mai bine ca 
niciodată. 

Katy a ezitat. 

— Nu ştiu. O să mă gândesc la asta. 

Nathan s-a îndepărtat de perete. 

— În fine, orice-ar fi, las-o mai moale de acum înainte. Ne putem 
descurca şi fără tine. 

— Mulţumesc. Serios. Chiar nu ştiu cum s-a ajuns aici, sincer. 
Eram atât de confuză şi atât de singură... 

Katy a expirat uşurată. 

— Îţi mulțumesc că mă crezi. 

Poate că nu ar fi făcut-o, a recunoscut sincer Nathan, în sinea lui, 
în timp ce deschidea uşa. Poate că nu ar fi făcut-o dacă nu i s-ar fi 
părut enervant de familiară povestea. Poate că ar fi trebuit să fie mai 
atent la semne în trecut, când avusese ocazia. Nu mai putea face 
nimic acum în privinţa trecutului, însă de acum înainte avea să ţină 
cont de ele. 

Venise momentul să îl caute pe Steve. 

Capitolul 31 


— Prietene, ce încerci să îmi spui? Că fratele tău, Cameron, ar fi 
atacat o nomadă la dunele de nisip după ce s-au îmbătat amândoi la 
o petrecere? 

Privirea lui Steve era fixă şi hotărâtă, iar lui Nathan i se părea 
dificil să o susţină. 

— Nu. Isuse! Nu ştiu. 

Nathan şi-a trecut o mână prin păr şi a respirat adânc. Aerul era 
clocit. ÎI găsise pe asistent în sufragerie şi îl prinsese de braţ. Văzuse 
că Liz observase gestul şi îl urmărise pe Nathan din priviri, cu o 
umbră de speranţă, în timp ce, fără să spună o vorbă, îl conducea, 
pe Steve către verandă şi apoi înspre o latură a casei unde puteau să 
vorbească în linişte. Însă acum, conversaţia aceasta i se părea teribil 
de dificilă. 

— Doar vreau să ştiu ce s-a întâmplat cu adevărat, a spus 
Nathan. 

— Nu pot să-ţi spun, prietene. Nu, ascultă, a ridicat Steve un 
deget ca să îl facă să se oprească. O să-ţi spun exact ce i-am spus şi 
lui Ilse mai devreme. Şi nu cred că e o coincidenţă faptul că mă 
întrebaţi amândoi acelaşi lucru. Nu ştiu mai mult decât voi ce s-a 
întâmplat în acea noapte. 

Nathan a scos un sunet uşor frustrat. 

— Dar la vremea respecti... 

— Da, la vremea respectivă mi-am dat şi eu cu părerea, ca oricine 
altcineva. 

— Asta întrebam. 

— Dar e important să înţelegi că... 

— Am înţeles. Treci la subiect. 

Steve a mijit ochii în lumina necruțătoare a amiezii. Ceva mai 
încolo se vedeau mormintele. Unul vechi, unul nou-nouţ. Şi-a 
umezit buzele cu limba. 

— Jenna avea o vânătaie uşoară între picioare. Şi o urmă pe 
partea de sus a braţului. Aici. 

Steve a atins carnea moale mai jos de subsuoară. 

— Pielea nu era sfâşiată, fata nu avea sângerări, dar asta nu 
înseamnă neapărat ceva, în niciun sens. 

— Putea să fi fost, cum să zicem... a început Nathan simţindu-şi 
gura deodată uscată şi grunjoasă. Dur? 

— Poate. Sau poate doar neîndemânatic. Lipsit de experienţă, 
chiar. Unii oameni se învineţesc în situaţii în care alţii nu păţesc 
nimic. Dar nu asta încercam să îţi spun, a adăugat Steve apăsându- 
şi buzele. Din punct de vedere medical, aş zice că era imposibil de 
tras o concluzie. lar Cameron a beneficiat de prezumția de 
nevinovăție. 

Nathan se aştepta să simtă măcar o undă firavă de uşurare, însă 
nu s-a întâmplat. Şi-a mutat greutatea de pe un picior pe altul. Se 
vedea ceva mişcare în fața casei. Lumea începuse să plece. S-a întors 
către Steve. 

— Deci ce altceva a mai fost atunci? 

— Nimic, sincer. Totul s-a redus la ce a povestit ea. 

Steve se uita cum alți câțiva oameni ieşiseră afară, cu mâinile 
pavăză la ochi, pentru a-i feri de soare. 

— Prietenul ei, băiatul acela blând, englez, a fost cel care a 
convins-o să vină la mine. Ştiu că mare parte din oameni au crezut 
că făcuse asta pentru că era furios, însă din ce am putut vedea eu, 
nu era cazul. Era îngrijorat pentru ea, chiar puţin speriat. Se purta 
de parcă nu avea nicio idee de ce trebuia să facă. Şi probabil că nici 
nu avea, cred că studia botanica, sau aşa ceva. Îmi aduc aminte cum 
se uita la mine din spatele ochelarilor, ca şi cum aş fi avut puterea să 
repar eu totul. Nu cred că au mai rămas împreună multă vreme, a 
clătinat Steve din cap. În orice caz, cât timp am vorbit cu Jenna, el a 
aşteptat afară, deci indiferent ce mi-a spus ea, nu era în folosul lui. 

— Şi ce ţi-a spus ea? 

— Ştii deja, a răspuns Steve. Ai auzit povestea. Că băuse, că a 

început să flirteze cu puştiul ăla pentru că era plictisită şi nu 
cunoştea pe nimeni, şi o enerva faptul că prietenul ei rămăsese la 
fermă în loc să vină la petrecere. Cameron era tânăr, a continuat 
Steve, încruntat de ce-şi amintea. Fata mi-a spus că şi-a închipuit că 
el era inofensiv. Voia doar să se distreze puţin, să treacă timpul. Şi 
în jurul lor erau mulţi oameni, aşa că şi-a spus că se poate simţi în 
siguranţă. Îmi aduc aminte că a spus asta. 

Mulțimea din faţa casei se mărea. Nathan auzea portiere trântite 
şi motoare pornite, dar nu s-a uitat într-acolo. A rămas atent la 
Steve. 

— Apoi Cameron s-a oferit să o conducă înapoi în oraş, a spus 
asistentul cu o voce mai apăsată. Ea băuse, mi-a spus. Şi se simţea 
puțin nesigură pe picioare. Cumva a crezut că mergeau către 
maşina lui, dar s-a trezit singură cu el pe dune. A început să o 
sărute, ca o continuare a ceea ce începuseră lângă focul de tabără. 
Jenna i-a spus că nu mai voia şi l-a rugat să se oprească. 

Steve s-a uitat la Nathan. 

— Cameron nu a vrut să se oprească. Şi ştiu că avea doar 
şaptesprezece ani, însă nu era un copil, cel puţin nu din punct de 
vedere fizic. 

Nathan s-a gândit la viţelul care se zbătuse sub el. Un genunchi la 
locul potrivit, un cot. Puţină presiune. Zbaterea poate fi stăpânită. 

— Jenna nu a putut să scape de el? 

— Sincer, se poate să nici nu fi încercat. Mi-a spus că încremenise. 
Cred că se simțea puţin stânjenită de asta, însă este o reacţie foarte 
des întâlnită. Şi oricum, se afla acolo, în întuneric, singură cu tipul 
ăsta voinic şi insistent. 

Steve s-a uitat din nou la Nathan. 

— Poţi să hotărăşti dacă e bine pentru tine să fii de acord cu ceva. 
Însă o alegere poate fi numită aşa doar dacă există alternativă reală 
la ea. Altfel, se numeşte manipulare şi înseamnă să profiţi de cineva. 
Este viol, a spus el, şi a ridicat din umeri. 

Nathan s-a gândit la Katy. Fusese mai uşor să spună da decât nu. 

Steve încă îl privea. 

— Îmi pare rău. Ştiu că e greu să auzi asta. 

O adiere de vânt a adus până la ei sunetul răguşit şi profund al 
unui râset. De data aceasta, Nathan s-a uitat în direcţia lui. Plecau 
toţi oaspeţii. A văzut-o pe Melanie, cu părul strălucind în nuanţe de 
roşu-auriu în lumina soarelui. Ea i-a surprins privirea şi i-a făcut 
semn cu mâna. 

— Plec, a strigat ea, arătând cu degetul înspre un Land Cruiser, 
în care se urcaseră deja vreo doi din grupul de la Atherton. Mi-a 
făcut plăcere să te văd. 

— Da. Şi mie. 

Ea i-a zâmbit, iar lui i-a apărut în memorie deodată imaginea ei 
mai tânără, zâmbind exact la fel, în timp ce sorbea dintr-o băutură 
sub cerul nopţii. Nathan s-a întrebat dacă fusese la petrecerea de la 
dunele de nisip din noaptea aceea. Chiar nu reuşea să îşi aducă 
aminte. Şi-a dat seama că femeia încă aştepta şi şi-a dres vocea: 

— Poate ne mai vedem. 

— Aşa sper. 

A părut încântată şi, după ce i-a mai făcut o dată cu mâna, s-a 
îndreptat spre vehiculul care o aştepta. 

Nathan şi-a întors din nou atenţia asupra lui Steve, care o 
urmărea şi el pe femeie îndepărtându-se. 

— Ar trebui să o suni, a spus Steve. i-ar putea face mult mai 
bine decât orice medicament pe care ţi l-aş putea eu prescrie. 

— Mi se tot spune asta, a dat Nathan din mână plictisit. Auzi, dar 
dacă Jennei îi era atât de frică, de ce l-a lăsat pe Cameron să o 
conducă în oraş după aia? 

— Câţi kilometri sunt de la dune până în oraş? 

— Doisprezece. 

— E un drum cam lung de făcut noaptea, când eşti tulburată şi 
singură. 

— Putea să roage pe altcineva. 

— Cred că nu mai cunoştea pe nimeni pe-acolo. 

Nathan nu a mai spus nimic. Nu cunoştea pe nimeni, într-adevăr. 
Doar pe Jacqui, dar aceasta plecase mai devreme, împreună cu el. Şi 
i-a închipuit pe Cam şi pe Jenna în drum spre oraş. Oprindu-se în 
fața barului, unde fuseseră văzuţi de Rob, proprietarul acestuia. 

— Rob a văzut-o pe Jenna sărutându-l pe Cam în maşină, la 
întoarcere, a spus el după o vreme. 

— Aşa să fi fost? a spus Steve cu ochii încă ţintă la el. Sau poate 
că l-a văzut pe Cameron sărutând-o pe Jenna, iar ea permițându-i să 
facă asta doar pentru a fi lăsată să iasă din maşină? 

— Isuse, Steve, eu de unde aş putea şti cum a fost? 

— Nu poți. La fel cum nici eu nu pot. Şi nici Rob nu poate, aşa 
cum s-a uitat el atunci, de la fereastra barului său. După cum 
spuneam, cel mult îmi pot da cu părerea. 

Nathan s-a încruntat. Îl vedea pe Harry acum, în mulţime, alături 
de Liz. Se agăța de el ca de o barcă de salvare, în timp ce oamenii 
veneau către ea ca să îi strângă mâna şi să o îmbrăţişeze. Lumea îşi 
făcea cu mâna şi se auzeau strigăte de la revedere. Harry i-a 
surprins privirea lui Nathan şi i-a făcut semn să se apropie. Nathan 
l-a ignorat. 

— Jenna nu a povestit imediat tuturor. 

Nathan s-a întors către Steve, surprins de nuanţa defensivă din 
vocea lui. 

— Chiar nu putea pretinde la nesfârşit că lucrurile erau în regulă. 

Steve aproape că a zâmbit, dar s-a abținut. 

— Ce este? a întrebat Nathan. 

— E interesant ca tocmai tu să spui asta, a răspuns Steve. Nathan, 
oamenii pretind tot timpul că sunt în regulă. În fiecare zi, ani la rând. 

A făcut semn cu mâna spre cei care plecau şi care transpirau în 
costumele lor de înmormântare. Îi aşteptau câteva ore de condus. 

— Aici, viaţa e grea. Facem toţi tot posibilul să rezistăm. Dar, 
crede-mă, nu există nici măcar un singur om pe aici care să nu se 
mintă pe el însuşi în legătură cu ceva. 

Din mijlocul mulţimii s-a ivit capul lui Ilse; şuviţe răzlețe de păr i 

se lipiseră de faţa transpirată. Steve a zărit-o şi a tras aer în piept ca 
şi cum intenţiona să spună ceva, apoi a părut că se răzgândeşte şi a 
expirat. S-a întors către Nathan. 

— lar situaţia ta este de departe cea mai rea. Eşti atât de departe 
de a fi în regulă, încât eşti absolut îngrozit să admiţi, faţă de tine 
însuţi, cât de rău îţi merge. Nu mai vorbesc să recunoşti asta în faţa 
mamei sau a fiului tău. Amândoi m-au rugat să te chem la o discuţie 
şi un consult, apropo. 

— Ştiu. Bine. 

— Serios? Chiar o să vii? Fără să protestezi? 

Nathan a clătinat din cap. Ştia că depăşise o limită cândva — poate 
în ultimele ore, poate în ultimii ani — şi deodată i s-a părut că acea 
limită rămăsese mult în urmă. Nu mai voia să fie singur de partea 
asta. Doar spera că va şti să îşi găsească drumul înapoi. 

Din casă au mai ieşit nişte oameni, printre care şi Simon, urmat 
de Katy, la câţiva paşi. Au rămas cumva deoparte, şi față de 
mulţime, şi unul faţă de celălalt, iar Katy îi arunca câte o privire 
uşor confuză lui Simon, ca şi cum ar fi încercat să se prindă de ceva. 
Nu s-a întors către Ilse nici măcar o dată. Femeia trecea de la un 
grup la altul, părând copleşită. 

— Dacă toate astea ar fi fost clarificate la timpul lor, a spus 
Nathan, ar fi fost mai bine pentru toată lumea. 

În spatele curţii, se vedeau mormintele, zăcând în tăcere, singure. 
Nu era nimeni pe lângă ele acum. Toată atenţia se îndreptase către 
cei vii. 

— Inclusiv pentru Cam. 

Steve a încuviinţat. 

— Mă gândesc uneori că ar fi trebuit să o încurajez pe Jenna să 
facă imediat o plângere oficială. Dar era prima mea slujbă aici. Eram 
tânăr, abia îmi obţinusem calificarea. Acum aş face cu totul altfel 
lucrurile, însă la vremea respectivă am făcut ceea ce am crezut că 
era cel mai bine. Jenna a spus că avea nevoie de timp să se 
gândească ce să facă, iar eu am simţit că trebuia să îi respect dorinţa. 

Apoi, desigur, a plecat din oraş, după vreo două zile, aşa că a luat şi 
problema odată cu ea, a ridicat Steve din umeri. Însă oricum ştii mai 
bine decât mine motivele pentru care a făcut asta. 

Nathan a ridicat din sprâncene. 

— Despre ce vorbeşti? Nu ştiu de ce s-a hotărât să plece. 

A fost rândul lui Steve să se mire. 

— Chiar nu ştii? 

— Bineînţeles că nu. De unde să ştiu? 

Ultimii oaspeţi urcau în maşinile lor. Întâlnirea pentru a-şi lua 
adio de la Cameron se apropia de sfârşit. 

— Poate că nu îţi dai seama că ştii, Nathan, a spus Steve arătând 
din ochi către mormintele de sub eucalipt. Dar nici măcar nu poţi 
să-ți închipui? 

Nathan a intenţionat să protesteze, dar s-a oprit. Din curte s-a 
auzit zgomotul îndepărtat al unei portiere. Apoi încă una. A 
renunţat să mai spună ceva. 

Se afla în aceeaşi curte, cu douăzeci şi trei de ani în urmă, nu 
departe de locul la care se uita Steve acum. Nathan şi Bub, care avea 
pe atunci doar şapte ani, se jucau cu o bâtă de crichet pe lângă gard, 
pe când pământul de acolo era încă curat şi nederanjat. Bub îşi 
perfecționa aruncările, iar Nathan îi lovea mingea să i-o trimită 
înapoi. 

Trecuse o zi întreagă de la telefonul acela teribil venit de la 
sergentul din oraş, de când el şi cu Cameron stătuseră în hol, cu 
capul plecat, în timp ce tatăl lor le cerea răspunsuri. O zi de când 
Nathan ezitase o fracțiune de secundă să-i sară în ajutor fratelui său, 
şi de când Cam îi vorbise pentru ultima dată. 

Nathan a lăsat mingea de crichet să treacă pe lângă el când a 
auzit pe drum zgomotul maşinii de teren a lui Carl Bright şi apoi 
zgomotul scurt al motorului oprit în faţa casei. A devenit şovăitor, 
ţinându-se la distanţă deocamdată, aşa cum făcea mereu dacă avea 
de ales în situaţii similare. Carl fusese plecat aproape toată ziua. 

Ceea ce nu era neobişnuit. Nici faptul că omisese să noteze în 

agendă unde se ducea. Părea în toane rele când a trântit portiera cu 
o forţă care a zguduit vehiculul. 

Cameron ieşise din casă. 

Nathan simţise impulsul de a fluiera scurt, aşa cum făceau 
dintotdeauna când era cazul să se avertizeze unul pe altul. Ai grijă, 
vine tata. Însă nu a făcut-o. Nu era sigur ce urma să se întâmple şi, 
dacă era posibil, prefera ca Bub să nu vadă. A aruncat mingea de 
crichet sus în aer şi a lovit-o cu boltă, trimițând-o departe, în direcţia 
cealaltă. Bub a început să alerge după ea, bombănind. 

Oricum, era prea târziu pentru un avertisment, şi-a dat seama 
Nathan când s-a întors. Cameron îl văzuse pe tatăl lor, care acum se 
îndrepta către el cu paşi mari şi grăbiţi. lar tatăl lor îl văzuse şi el, cu 
siguranţă, pe Cam. Acesta s-a oprit. Şi în loc să facă jur-împrejur şi 
să dispară într-una dintre camerele din casă, a coborât cele câteva 
trepte din lemn şi l-a aşteptat acolo. Carl Bright abia dacă a încetinit 
puţin pasul când a trecut pe lângă fiul său mijlociu. L-a atins în 
trecere şi a întors capul doar o dată, înainte să dispară în casă, când 
a dat scurt din cap către Cameron. 

S-a rezolvat 

Capitolul 32 


S-a rezolvat. 

Bineînţeles că se rezolvase. 

Carl Bright nu îşi pleca niciodată capul în faţa fiilor săi. Nu când 
îi saluta, nici atât a încuviinţare. Dispăruse câteva ore de pe 
proprietate şi, chiar a doua zi dimineaţă, Jenna şi prietenul ei se 
duseseră la angajatorul lor să îi spună că plecau. Fără motiv şi fără 
preaviz, pur şi simplu voiau doar să îşi ia tălpăşiţa. 

Keith încercase să discute cu ei, după cum îi spusese Jacqui lui 
Nathan mai târziu. Keith auzise, bineînţeles, de cele întâmplate la 
petrecere şi întrebase dacă exista vreo legătură între decizia de a 
pleca şi situaţia creată. Nu, răspunsese Jenna. Fusese stânjenită şi 
umflase puţin lucrurile. 

Nathan şedea acum pe canapea în camera de zi, cu ochii la 
strălucirea slabă a globurilor din pomul de Crăciun în lumina 
muribundă a amiezii. Resturile rămase de la priveghi erau 
împrăştiate peste tot: farfurii şi pahare goale prin toate colțurile. 
Steve plecase printre ultimii, lăsându-i în palmă lui Nathan un 
cartonaş cu o programare. La acel moment, restul familiei se 
separase deja, fiecare luând-o într-o direcţie diferită şi făcându-şi de 
lucru cu zgomot prin jurul unei case care deodată a părut să fie prea 
mare şi prea goală. 

Atitudinea lui Keith faţă de Nathan se schimbase substanţial 
după plecarea în grabă a Jennei. Nathan nu îl vedea prea des pe 
Keith, deci i-a luat ceva timp ca să observe. Dar de unde înainte era 
politicos, chiar dacă puţin rece, Keith devenise dintr-odată dur şi 
dezagreabil. Vizitele lui Nathan erau întâmpinate cu o ostilitate din 
ce în ce mai mare, până când el şi cu Jacqui au renunţat să se mai 
întâlnească la ea acasă. Dar au continuat să se întâlnească şi chiar să 
râdă împreună de dezaprobarea lui Keith, cu acea poftă pe care ţi-o 
poate da doar intimitatea interzisă. 

Nathan încă îşi amintea faţa lui Keith de atunci, cu ani în urmă, la 
benzinărie. 

Ştiu eu ce fac bărbaţii ca tine. 

Poate că avea dreptate, s-a gândit Nathan acum, stând pe 
canapea. lar gândul acesta l-a întristat profund. 

S-a auzit un zgomot pe hol şi în pragul uşii a apărut Bub. Cămaşa 
îi era boţită şi mijea ochii în lumina slabă. 

— Unde e toată lumea? 

— Au plecat. S-a terminat. 

— Deja? 

— Ai dormit ceva. 

Bub s-a lăsat să cadă pe canapea şi Nathan l-a simţit duhnind a 
alcool. Bub şi-a trecut o mână peste faţă şi apoi s-a holbat la Nathan 
cu ochii injectați. 

— Ce ai păţit? 

Nathan, care nu ştia cu ce să înceapă, s-a uitat la fratele său şi 
imediat şi-a amintit de câinele său, Kelly, moartă în braţele sale. 
Amintirea asta alunecase undeva în spatele minţii sale în ultimele 
două ore, însă acum îşi croise din nou drum în faţă. A deschis gura 
şi apoi, cu un efort, a tras aer adânc. 

— Nimic. 

— Nu aşa pare. 

Nathan a ridicat din umeri. 

Bub a căscat şi a privit de jur-împrejur prin cameră. 

— Au venit mulţi oameni, nu-i aşa? 

— Da. 

— Crezi că şi la noi ar veni atât de mulţi? 

— Nu. 

— Nici eu, a spus Bub cu o voce mai mult resemnată. Al naibii 
Cam. Nu ştiu cum a reuşit asta. Era la fel de nemernic ca noi toţi, 
doar că se pricepea mai bine să o ascundă. 

— Chiar crezi asta? 

— Sigur că da. 

Bub a rămas o vreme cu ochii pironiţi în perete. Avea încă vocea 
aspră şi limba i se cam împleticea. 

— Ăsta e adevărul, nu-i aşa? Adică tata era un nemernic, Cam 
era un nemernic. Eu sunt unul. Şi tu eşti. 

Lui Nathan i-a venit să râdă. 

— Nu te contrazic, frate. Dar unele lucruri sunt mai rele decât 
altele. 

— Dacă zici tu, a răspuns Bub reprimându-şi o mică râgâială. 

— Zic. 

— În fine, tu ştii mai bine, a spus Bub târându-se de pe canapea 
către televizor. Adică vreau să zic că o fi fost Cam un măgar, însă tu 
ai lăsat un tip să moară. 

— Asta a fost acum zece ani. Şi nici măcar nu a murit, de fapt. 

— Dar nu datorită ţie. Poate că e nu e vina ta, totuşi. Cum ziceam: 
familie de nemernici. Nu prea ai ce să faci în acest sens. 

Bub s-a aplecat peste televizor, încercând să descurce firele 
pentru jocul său pe calculator. 

— Oamenii se pot schimba, frate. 

— OK. 

— Nu, ascultă. Nu sunt nici pe departe atât de rău pe cât era 
Cam. 

— Am înțeles, da, a spus Bub fără să se uite la el. Încearcă să ţii 
minte ce ai spus acum când tu şi cu Ilse o să vreţi să îmi trageţi 
ţeapă cu locul ăsta. 

— Isuse, Bub! Nimeni nu încearcă să îţi tragă nicio ţeapă. 

— Mai vedem. 

— Hei, a zis Nathan coborându-şi vocea. Care e problema ta, mai 
exact? 

— Păi, hai să vedem. Mai întâi ar fi că nu ştiu ce se va întâmpla 
cu proprietatea mea. Apoi mai e faptul că nu am niciodată un 
cuvânt de spus. În al treilea rând, că tu şi Cam sunteţi fraţii mei. 

— În fine, acum doar eu am mai rămas fratele tău, deci iată că ai 
şi o veste bună, totuşi. 

Nathan simţea cum îi creşte furia. S-a ridicat să plece. 

— Şi apropo, ai ceva să îmi spui despre câinele meu? 

— Care câine? 

— Ştii prea bine despre ce câine vorbesc, la dracu’. Kelly. 

Bub încă descurca firele computerului. 

— Nu. Habar n-am despre ce vorbeşti. 

— Nu? 

— Nu. 

— N-ai nimic de zis despre o anume momeală pusă pe lângă casa 
mea? Nici acum nu-ţi sună nimic cunoscut? a spus Nathan şi a 
întins o mână să îl bată pe creştet pe Bub. 

— Du-te dracu’, i-a răspuns Bub, şi i-a împins mâna la o parte. 

— Nu, tu du-te dracu’! Kelly a sfârşit în nişte dureri crunte. Şi a 
trebuit să privesc asta. Nu am putut face nimic să o ajut. 

Nathan simţea cum îl înţeapă lacrimile adunate în ochi şi a clipit 
de câteva ori. 

— Era doar un câine. 

— O iubeam. Era prietenul meu cel mai bun. 

— Atunci înseamnă că ai nevoie să ieşi mai mult în lume. 

Nathan s-a forţat să tragă o gură mare de aer. Simţea cum îi 
creşte furia şi ştia că nu era doar Bub vinovat pentru asta. Însă 
acum, în faţa lui, se afla doar Bub. 

— Bine, a spus Nathan. E în regulă. Însă când o să ne întâlnim 
toţi trei la discuţii despre locul ăsta, tu cu mine şi cu Ilse, o să mă uit 
la tine şi o să-mi amintesc ce i-ai făcut lui Kelly, şi apoi o să mă 
gândesc foarte bine cum pot să te fac să plăteşti pentru asta. 

Nathan a făcut un pas spre fratele său. 

— Te întrebi de ce naibii nu avea încredere Cam în tine, nici în 
privinţa locului ăstuia, nici a banilor, nici cu nimic altceva? Uită-te 
bine la tine. O fi fost el un măgar sau chiar mai rău de atât, dar 
măcar nu avea tărâţe în cap. 

Nu a văzut lovitura venind până când a fost aproape prea târziu. 
A reuşit să-l atingă pe o parte a capului şi să îl trimită câţiva paşi în 

spate. A simţit apoi un croşeu sub coaste şi deodată braţul lui Bub 
strâns în jurul gâtului său. 

— Du-te dracu’, frate! Şi Cam la fel! i-a strigat Bub în faţă 
mirosind a alcool. Chiar crezi că poţi să te înfiinţezi aici, să mă dai la 
o parte şi să te porţi de parcă ştii tu ce e cel mai bine pentru toată 
lumea? 

Lovitura lui Bub i-a făcut să se lovească de perete şi să îşi piardă 
echilibrul, prăbuşindu-se cu zgomot pe podea. Un pumn nu foarte 
bine strâns s-a lipit de obrazul lui şi Nathan a ridicat mâna prea 
târziu ca să mai împiedice o nouă lovitură. 

— Tu şi Cam tot timpul v-aţi crezut mai buni decât mine, la 
dracu’. Dar nu sunteţi, nu-i aşa? Acum el e mort, iar tu eşti un ratat 
nenorocit. 

Bub i-a mai tras un pumn lui Nathan, direct în ochi. Pe faţa 
transpirată i se citea furia. Cu o sclipire nesăbuită în ochi, şi-a retras 
din nou pumnul, pregătindu-se de o nouă lovitură. 

— Crezi că, dacă îi iei locul lui Cam şi începi să te porţi ca el, 
oamenii o să te respecte? a întrebat el. 

— Nu. 

Nathan a încercat să îl dea la o parte de pe el, lovindu-l cu capul 
de podea. La uşă se vedea mişcare. 

— Crezi că cei de la oraş vor începe brusc să vorbească din nou 
cu tine? 

— Dispari! 

Nathan l-a împins cu forţă şi s-au rostogolit amândoi, lovindu-se 
de canapea şi de măsuţa de cafea. S-a auzit ceva căzând şi 
spărgându-se pe podea. 

— Hei! a tipat Harry, în acelaşi timp în care s-a auzit şi vocea lui 
Liz strigând de pe undeva. 

— Nu te ignoră pentru că nu eşti Cam, frate. 

Cuvintele ajungeau ca un foc în urechea lui Nathan. 

— Nici măcar pentru că l-ai lăsat pe cum-naiba-îl-chema să 
moară, a continuat Bub. Nu vorbesc cu tine pentru că ai devenit cam 

ciudat, frate. Eşti un ratat ciudat şi singur, şi nimeni nu vrea să stea 
cut... 

De data asta, Nathan a primit un pumn zdravăn şi s-au rostogolit 
din nou amândoi, lovindu-se de ceva. Nathan a simtit tremurul în 
aceeaşi clipă în care dinspre uşă s-a auzit un geamăt. Pomul de 
Crăciun s-a dezechilibrat, apoi s-a prăbuşit cu zornăitul 
decorațiunilor sclipitoare şi cu ace de brad artificial şi beteală 
împrăştiate. În cădere, a agăţat şi tabloul lui Cameron, pe care l-a 
făcut să se rotească îngrijorător pe agăţătoarea lui. 

— O, rahat! a spus Bub cu vocea aproape înecată în momentul în 
care Liz a ţipat şi a ţâşnit în partea cealaltă a camerei. 

Harry a ajuns primul la tablou, prinzându-l la timp şi fixându-i 
cu hotărâre rama cu palma de perete. 

— Hristoase! a spus el. A fost cât pe ce! 

Liz era deja lângă el şi verifica rama cu ambele mâini, căutând 
eventuale pagube. Nathan îi vedea umerii mişcându-se în ritmul 
respirației greoaie şi îşi dădea seama că făcea eforturi să nu 
izbucnească în plâns. Într-un sfârşit, a reuşit să fixeze bine tabloul, 
înapoi pe perete. 

— Isuse, tocmai azi v-aţi găsit? a urlat Harry. Vă daţi seama că 
fratele vostru nu mai e, da? Chiar nu-i puteţi respecta memoria nici 
măcar cinci amărâte de minute? 

— Îmi pare rău, a spus Nathan, împingându-l pe Bub de pe el şi 
ridicându-se în picioare. E totul în regulă? a întrebat el întinzând 
mâna către tablou. 

Harry i-a dat o palmă peste mână. 

— Să nu îndrăzneşti să-l atingi! 

— Hei, doar încercam să... 

— Nu încerci nimic! Ai făcut deja suficient rău. 

— Opriţi-vă! a strigat Liz întorcându-se către ei. 

Avea lacrimi în ochi. S-a uitat la Nathan şi apoi la Bub, care era 
încă prăbuşit pe podea, sclipind uşor de la praful fin de beteală 
depus peste el. 

— Nu a fost suficient de rea ziua asta pentru voi doi? a zis ea. Ce 
aveţi? Nu e destulă suferinţă aici? Acum trebuie să vă şi bateti între 
voi? 

— Scuze, mamă, a spus Nathan. 

Ea nu a răspuns. Îşi ştergea ochii. 

— Îmi pare rău, a încercat el din nou, ignorându-l pe Bub, care 
încerca să se ridice de jos agățându-se de piciorul lui. ÎI îndrept eu. 

Liz a tras aer în piept. 

— Nu vreau să îndrepţi tu nimic. Mi-a ajuns, Nathan. Nu vreau 
să-l mai văd pe niciunul dintre voi în seara asta. 

— Dar... 

— Nathan, Bub, vă rog. Plecaţi şi lăsaţi-mă în pace! 

S-a întors din nou către tablou şi nu s-a mai mişcat de acolo până 
ce fiii ei nu au ieşit din cameră. 

Capitolul 33 


Se întunecase deja când Nathan a ieşit pe verandă şi a început să 
cânte la chitara lui Sophie. Nu ştia unde se dusese Bub şi nici nu-i 
păsa. Xander dormea răpus în patul său, când Nathan intrase să 
vadă ce făcea. În rulota nomazilor încă se vedea lumină. Nathan se 
uita la umbrele care se mişcau în dreptul ferestrelor în timp ce 
mângâia corzile, aşezat pe trepte. 

— Drăguţ. 

S-a uitat în sus, în spatele lui, şi degetele i s-au oprit: 

— Mersi. 

Ilse avea două beri în mână. 

— Pot să mă aşez? 

— Sigur, a răspuns Nathan. Oricând, a adăugat el după o pauză. 

A pus o bere lângă el. Broboane de condens se formaseră deja pe 
sticlă când Ilse s-a aşezat în faţa lui şi a dat noroc cu el. 

— Crăciun fericit, cred! 

— Mda. Şi ţie. 

Ilse s-a sprijinit de stâlpul verandei şi şi-a dat capul pe spate, 
continuând să se uite la el. Făcuse un duş şi se îmbrăcase cu un 
tricou şi nişte pantaloni scurţi în locul rochiei negre. Becul de pe 
verandă îi făcea părul ud să lucească în întuneric. Şi Nathan se 
schimbase în blugi mai devreme, şi se simţise imediat plin de praf şi 
pietricele. 

— Nu am vrut să te deranjez, a arătat ea din cap către chitară. Nu 
te opri. 

S-a trezit lipsit de orice inspiraţie, chinuindu-se să găsească ceva 
de cântat. Până la urmă, a interpretat un vechi cântec australian” pe 
care li-l cânta mama lor când erau mici. Îi amintea de Cameron în 
copilărie. Cum jucau crichet în soarele amiezii până când Liz striga 

la ei să treacă la umbră. Îi amintea de acel Cameron pe care îl ştiuse 
odată, demult. 

Ilse şi-a întins picioarele pe treaptă. Era desculţă. A luat o gură de 
bere. 

— Cum te simţi? a întrebat el. 

— A fost o zi îngrozitoare. Însă acum s-a terminat. Mă simt... 

Şi-a căutat cuvintele. 

— Puțin mai bine, cred. Dar tu? 

— Da, a răspuns Nathan dându-şi seama că ăsta era adevărul. Şi 
eu la fel. Fetele dorm? 

— În camera mamei tale. Toată lumea se culcă devreme azi. 

— Da, aşa este. 

A continuat să cânte încet. Într-adevăr, ea părea mai bine, s-a 
gândit Nathan, însă n-ar fi ştiut să spună exact în ce fel. Pe faţa ei 
era o lumină pe care nu o mai văzuse înainte. 

Ilse s-a uitat la vânătaia care începuse să se formeze în jurul 
ochiului lui Nathan: 

— Deci până la urmă ai vorbit cu Bub? 

— Oh. 

Şi-a atins locul unde primise lovitura. ÎI cam durea. 

— Să zicem că el a vorbit cu mine, mai degrabă. 

— V-aţi clarificat problemele? 

— Nu prea. O să îl abordez mâine. 

— Fiind Crăciunul, poate că o să-şi dorească să vă împăcaţi. 

— Aşa cred. Însă câinele meu tot mort va rămâne. 

— Ştiu, a spus ea întinzându-se şi atingându-i uşor gheata cu 
degetele de la picioare. Dar tot aşa va fi indiferent dacă decizi să îţi 
ierţi sau nu fratele. 

— Da, poate. 

— Cu siguranţă, Nathan. Din păcate, a adăugat Ilse, şi el a 
realizat că zâmbeşte. 

Ilse s-a foit puţin şi lemnul a scârţâit. 

— Cât mai staţi aici? 

— Până poimâine. Xander are avion pe 27. 

— Înainte să pleci acasă trebuie să discutăm ce facem cu locul 
ăsta. Împreună cu Bub, bineînţeles. 

— Bineînţeles. 

Ilse s-a lăsat pe spate, cu ochii pe jumătate închişi. 

— Dar nu acum. 

— Nu, a spus el. Nu trebuie să o facem acum. 

— Acum vreau doar să stau aici şi să ascult muzică. 

— Sună bine. 

În rulota nomazilor s-a stins lumina şi amândoi au întors privirea 
într-acolo. Era întuneric beznă acum, se puteau vedea stelele. 

— Deci se gândesc să plece? a întrebat Ilse. 

— Da. Cel puţin Katy, în fine. Dar, ascultă... 

A şovăit. Chiar nu voia să poarte discuţia asta. Nu acum. 

— Am vorbit cu ea şi... 

— Cred că e însărcinată, a spus brusc Ilse. Aşa lasă impresia. 

Nathan s-a holbat la ea, apoi a încuviinţat. 

S-a lăsat o tăcere lungă. Ilse privea departe în noapte. 

— Este al altcuiva decât al lui Simon? 

— Aşa se pare. 

— Ah. 

Cuvântul fusese mai mult o expiraţie, iar Ilse a făcut o grimasă. 
Poate că bănuise ceva până acum, însă nu ştiuse precis. 

— Nu cred că are de gând să îl păstreze, a spus el. Dacă asta 
contează. De aceea sunase atunci Cam la St Helens. 

— Despre asta a fost vorba? 

— Aşa cred. 

Ilse a rămas multă vreme cu ochii aţintiţi spre rulotă. 

— Sunt destul de sigură că nici măcar nu a fost prima, a spus ea 
într-un sfârşit. 

— Serios? 

— Adică nu despre sarcină vorbesc, a clătinat ea din cap. Însă ce 
ştiu eu? O mai ţii minte pe Magda? 

Nathan chiar o ţinea minte. O poloneză drăguță cu un uşor 
accent care era aici de Crăciun acum câţiva ani. Nu la multă vreme 
după aceea, auzise că a plecat, cu două luni înainte să i se termine 
contractul. 

— Şi a mai fost o fată de la Perth. Cred că şi ea. O perioadă. Poate 
şi altele. 

— Cam a fost... 

Nathan făcea eforturi să găsească cuvintele potrivite. 

— N-a fost suficient de bun. Din multe puncte de vedere. 

Nu-şi putea da seama ce însemna expresia nouă de pe faţa lui 
Ilse. Ea a răsucit în mână sticla de bere, lăsând cu degetele urme în 
condens. 

— Crezi că avea legătură cu Katy felicitarea de pe cadoul tău? a 
întrebat el. 

lartă-mă. 

— Sincer, nu ştiu. Poate că da, a răspuns Ilse privindu-şi mâinile. 
Poate că nu. Puteau să însemne destule lucruri, fiind vorba de 
Cameron. 

— Da, încep să îmi dau seama de asta. 

Simţea întunericul serii ca pe o apăsare. 

— Am vorbit cu Steve mai devreme. Despre Jenna. 

— A, da? şi-a întors Ilse privirea spre el. 

— Zicea că ţi-a spus şi ție ce mi-a spus şi mie. 

Ilse s-a lăsat pe spate, dezamăgită. 

— Deci nimic clar. Nicio urmă fizică, asta mi-a spus. 

— Nu ştiu ce să zic. Mie mi s-a părut destul de clar. 

— Chiar aşa? 

— Da. Mai ales privind în urmă, în caz că mai contează. Ar fi 
trebuit, nu ştiu, la vremea respectivă... 

Nathan a tăcut. 

— Dar Cam era fratele meu. L-am crezut pe el. 

— Ştiu, a spus ea privindu-l fix. Dar acum ce crezi? 

Nathan s-a uitat spre cerul nopții. O imensitate de stele. 

— Cred că fratele meu a forţat-o. 

— Şi eu la fel. 

S-au uitat o vreme unul la altul. 

Apoi Nathan a vrut să spună ceva, însă chiar atunci s-au auzit 
paşi în partea cealaltă a curţii. 

— Pare că Harry închide generatorul. Vrei să intri în casă înainte 
să se oprească lumina? 

Ilse a luat o gură de bere. 

— Tu vrei? l-a întrebat ea fără să-l mai privească direct de data 
asta. 

— Nu. 

Şi-a întors privirea către el chiar înainte ca familiarul zgomot 
electric să îi cufunde în beznă. Generatorul a tăcut şi s-a mai auzit 
doar zgomotul paşilor lui Harry care urca treptele înspre bungalow- 
ul său. 

Nathan a lăsat jos chitara. Acum nu mai auzea nimic în afară de 
adierea îndepărtată a vântului şi respiraţia lui Ilse. Sub cerul de 
cerneală al nopţii, i-a putut vedea umbra când şi-a dat capul pe 
spate şi a privit către stele. 

— Plănuiam să îl părăsesc. 

Cuvintele l-au tulburat. 

— Într-adevăr? 

— Plănuiam asta de ceva vreme. Să plec împreună cu Sophie şi 
cu Lo. Însă n-ar fi prea uşor prin părţile astea. Concret, adică. Nu 
poţi pur şi simplu să te ridici şi să pleci. În fine, fizic vorbind, poți să 
o faci, dar... 

Ilse a ridicat o mână şi a făcut un semn larg către sutele de 
kilometri din jurul lor: 

— Unde să te duci? 

La mine, ar fi vrut să spună Nathan. Poţi să vii la mine. Dar nu a 
spus-o. 

— Voiai să pleci din cauza lui Katy şi a celorlalte? 

— Culmea e că nu. Deşi, în mod clar, au avut şi ele contribuţia 

lor. Dar au existat alte motive, a spus ea, apoi a tăcut câteva clipe. E 
greu să fii căsătorit cu cineva care de fapt nu te iubeşte. 

Nathan s-a gândit la Jacqui şi a simţit brusc simpatie faţă de ea. 
Căsătoria lor nu fusese uşoară pentru el, dar nu fusese uşoară nici 
pentru ea. S-a uitat la Ilse: 

— Îmi pare rău că erai nefericită. 

Ea a zâmbit uşor, iar Nathan a văzut-o luând o altă gură de bere. 

— Nue vina ta, Nathan. Doar că mi-ar fi plăcut să... 

S-a oprit. 

— Ce? 

Stăteau față în față în noapte, cu constelațiile sclipind deasupra 
lor, cu berea care se încălzea şi chitara aşezată pe trepte. 

— Chiar nu am ştiut că era fratele tău când Cameron a început să 
vorbească cu mine, a spus ea într-un sfârşit. 

— Ilse, e în regulă. Nu contează acum. 

— Nu, ascultă-mă. Aş fi putut să ghicesc, totuşi. Nu era atât de 
greu să îmi dau seama. Dar eram complet singură în oraşul acela 
ciudat. Nu aveam niciun prieten. Nu ştiu exact la ce să mă aştept de 
la relaţia cu tine, însă când ai dispărut... 

A făcut o pauză, iar Nathan s-a simţit iar răscolit, ca de obicei, 
pentru că ocazia complet ratată îl durea. Ilse a oftat: 

— Cameron a apărut fix când sufeream. Şi arăta bine, şi era atât 
de fermecător, a pronunţat ea cuvântul ca şi cum ar fi fost o greşeală. 
Râdea la glumele mele. Cred că m-am simţit flatată. Nu mai fusese 
niciodată interesat de mine cineva ca el. lar eu eram foarte tânără şi 
proastă. 

— Eh, a spus Nathan. Ştiu şi eu cum e. lar eu nici măcar nu eram 
atât de tânăr când am dat-o în bară, deci nici măcar scuza asta nu o 
am. 

Prin întuneric, Nathan a putut vedea sclipirea fugară a unui 
zâmbet — rapidă, dar reală. Treapta a scârţâit uşor. Nu a văzut-o 
mişcându-se, însă deodată a simţit-o ceva mai aproape. 

— Cameron spunea că mă iubeşte. Şi apoi am rămas gravidă şi 

ne-am căsătorit, şi apoi, după zece ani, iată-ne aici. Stau uneori pe 
veranda asta, a continuat ea cu vocea mai joasă, şi mă uit în gol şi 
mă întreb oare ce s-ar fi întâmplat dacă nu aş fi fost atât de tânără şi 
de idioată. Dacă aş fi făcut diferit un lucru sau două. 

— Şi eu mă întreb mereu asta. 

— Serios? 

— În fiecare zi. 

Mâna ei se afla la doar câţiva centimetri de a lui, în întuneric. 
Simţea cum bate uşor cu vârfurile degetelor în podeaua prăfuită a 
verandei. 

— Ilse, i-a rostit el numele încetişor. 

Treapta a scârţâit iar. În mod clar, ceva mai aproape. Părul ei 
proaspăt spălat mirosea a ocean. 

— Ilse, voiam să-ţi spun... 

— Nu. Te rog... 

— E în regulă, pe bune. 

— Îmi pare foarte rău. 

— Ştiu. 

Degetele ei le-au mângâiat uşor pe ale lui. 

— Am încercat să mă întorc la tine, de multe ori. Îmi era ruşine 
de ceea ce făcusem. Şi îmi făceam griji de ceea ce ai fi putut spune. 
Însă ar fi trebuit să fac eforturi mai mari. Chiar voiam să vorbesc cu 
tine. 

Cuvintele se rostogoleau în noapte, unul peste celălalt, cu 
uşurarea de a fi fost, în sfârşit, rostite. 

— Regret asta mai mult decât... 

— Nu e nevoie. 

— Ba da. Îmi pare rău că nu ţi-am spus-o când ar fi trebuit. Şi 
dacă te-am rănit. 

Ochii ei luminau în întuneric, iar Nathan îi simţea degetele calde 
lipite de ale lui. 

— Îmi pare enorm de rău. Pentru tot. Şi îmi pare rău şi pentru 
mine. Pentru că am avut totul pe tavă şi totuşi te-am lăsat să pleci 

aşa de uşor. Pentru că mi-am ratat şansa. 
Vocea ei s-a auzit aproape: 
— A trecut multă vreme de atunci. 
— Ştiu. Însă de atunci tot am vrut să-ţi spun asta. 
— Ai aşteptat zece ani ca să mi-o spui? 
— Da. 
— Nathan... 
Acum îi simţea respiraţia caldă pe buze. 
— Şi acum ce mai aştepţi? 
S-a aplecat înspre ea. 

Capitolul 34 


S-au dezlipit unul de altul ca să poată respira. Pe jumătate în 
picioare, pe jumătate împiedicându-se pe treptele întunecate, cu 
pielea ei fierbinte lipită de pielea lui, Nathan a simţit cum Ilse îl 
trăgea către casa adormită. Mâinile ei o strângeau pe a lui, iar 
mintea lui Nathan a luat-o înaintea sa pe scări, a trecut peste sacul 
lui de dormit de pe canapea, până în camera ei — camera lui 
Cameron —, iar Nathan a simţit că ezită. 

— Stai. Nu acolo, a spus el cu gura în părul ei. 

— Dar unde? a şoptit ea. 

— Pe aici. 

A luat-o de mână şi, mergând cât de repede le permitea 
întunericul, au luat-o pe lângă casă, către drum, şi deodată erau cu 
zece ani în urmă, iar el o lipise cu spatele de maşina lui, şi gura ei 
era caldă şi dulce peste a lui, şi mâinile ei îi căutau orbeşte catarama 
de la centură. Nathan a deschis uşa din spate, a dat la o parte în 
grabă unelte şi provizii, şi a întins o pătură pe podea. 

S-au întins acolo în scârţâit de suspensii, iar el îi putea auzi 
respiraţia acum, în timp ce vedea luna strălucind prin geamuri. Ea 
s-a apropiat de el şi atunci Nathan a simţit cum se şterg cu buretele 
anii şi cum, pentru prima dată de nici nu mai ştia când, a putut 
respira cum trebuie. Ea era caldă şi hotărâtă, şi deodată l-au năpădit 
toate: felul în care se simţise în acea primă noapte, când stătea lungit 
alături de ea şi avea toată viaţa înainte şi toate acele alegeri de făcut. 
Şi a simţit cum în momentul acesta, în sfârşit, se afla exact unde 
trebuia să se afle, cu Ilse în braţele lui, şi cu stelele Crăciunului 
luminând aprins cerul nopţii de deasupra lor. Se simţea cum merita 
să se simtă. Se simţea ca o a doua şansă. 

K 

Ceva mai târziu, în lumina albastru-închis de dinainte de 

răsăritul soarelui, în ziua de Crăciun, stăteau întinşi unul lângă 

altul. Se uitau la uriaşul cer şi rotația lui de noapte, în adierea caldă 
ce pătrundea pe uşile deschise ale maşinii. Niciunul dintre ei nu 
spusese nimic, de ceva vreme. 

— Nu cred că Sophie şi-a rupt mâna pe cal, a şoptit Ilse, privind 
în continuare către stele. 

— Nu? 

— Cameron a făcut-o. Sunt sigură. 

Nu s-au privit. 

— Era speriat şi el. Se vedea pe faţa lui. 

Nathan a continuat să se uite spre cer. 

— Era singur cu Sophie la staul când s-a întâmplat, a spus Ilse, şi 
s-a ridicat într-un cot, uitându-se acum la el. Ea este uneori mai 
leneşă, probabil că nu făcuse bine curăţenie acolo. lar Cam fusese 
într-o dispoziţie oribilă toată ziua. Mai rea decât de obicei. Nu mi- 
am dat seama că era singură cu el, altfel aş fi... Nu ştiu ce aş fi făcut, 
a continuat Ilse după o pauză. În fine. S-au întors acasă, Sophie 
plângea din toţi rărunchii, iar Cameron povestea cum o aruncase 
calul din şa. Presupun că se putea întâmpla şi asta. Însă ea chiar 
călăreşte bine, şi ştie ce e de făcut atunci când cazi de pe cal. lar 
Cameron s-a dat de gol atunci, puteam vedea că minte. Era speriat 
de cât de departe ajunsese. 

Nathan tot nu zicea nimic, doar se uita către stelele infinite. 

— E adevărat, a spus ea. Jur. 

— Te cred. Doar că acum sunt... 

Se gândea la fraţii lui, şi la el, şi la tatăl lor, şi la anii în care 
crescuseră în umbra lui, şi la ceea ce ajunseseră cu toţii. 

— Sunt foarte trist. 

Când au vorbit din nou, cerul se mai luminase cu o nuanţă. 
Nathan şi-a trecut degetul peste braţul ei, oprindu-se la vânătaia 
violetă de lângă cot. 

— Nu e de la el, a spus Ilse. E de la vițelul de alaltăieri. 

Degetul lui a continuat să alunece înspre dosul palmei ei, unde se 
vedea o arsură veche, ca un vârf de fier de călcat. S-au uitat unul la 

altul multă vreme, apoi, prin semiîntunericul prăfos al dimineţii, ea 
a dat din cap în semn că da. S-a întors încet şi i-a arătat umărul, cu 
altă cicatrice, mai veche şi cu o formă diferită. S-a întors iar. Şi iar. 
Secrete scrise pe petice de piele. 

Nathan şi-a amintit sticla mare cu paracetamol de pe noptiera ei. 

— Îmi pare rău. 

— Nu o făcea tot timpul. Nu în fiecare zi. Nicidecum. Uneori 
treceau luni întregi. Uneori nu era... 

— Nu era cum? 

— Nu era aşa rău. 

Nathan a făcut un efort să întrebe: 

— A mai observat cineva? 

— Nu cred. 

— Serios? 

S-a uitat la el: 

— Tu ai observat? 

Ceva îl împingea să ignore întrebarea. Era o reacţie aproape 
fizică. Însă a rămas întins şi s-a uitat la ea. Şi-a amintit de felul în 
care ieşea din cameră când intra ea, de cum evita orice depăşea 
nivelul celei mai superficiale conversații. Cum se uita la ea doar 
prin vălul regretelor sale, al unei autocompătimiri sufocante. Într-un 
sfârşit, a clătinat din cap: 

— Nu, a răspuns el cinstit. Nu am observat. 

— Nu eşti singurul. Mă întreb dacă nu a bănuit ceva Harry, însă 
el e mereu ocupat, la câte lucruri sunt de făcut pe aici. Bub... 

Ilse a ridicat din umeri. 

— Era şi el victima bullyingului lui Cameron. Cred că Bub nici 
măcar nu îşi mai dădea seama de asta. E atât de obişnuit să fie dat la 
o parte şi călcat în picioare, încât a ajuns să creadă că aşa e normal. 

— Şi mama? 

Trăsăturile lui Ilse s-au asprit. 

— Ce? a întrebat el. 


— Am încercat o dată să vorbesc cu ea. Nu a ieşit bine. 

— Ce a spus? 

— La început, nimic. Credea că vorbesc despre neînţelegeri 
conjugale obişnuite. Nu ştiu dacă nu a înţeles pe bune sau dacă nu a 
vrut să înţeleagă. Aşa că am încercat din nou. Şi atunci... 

Ilse s-a oprit. 

— Atunci s-a enervat. Mi-a spus că şi-aşa era destul de greu de 
administrat proprietatea asta, şi că ar trebui să îl sprijin pe 
Cameron, nu să stârnesc alte conflicte. M-am temut că avea să îi 
povestească şi lui ce îi spusesem, şi că asta avea să înrăutăţească 
situația. Nu am mai adus niciodată vorba despre asta. 

Nathan a tăcut din nou, pentru o perioadă mai lungă de data 
aceasta, iar mintea lui s-a întors înapoi prin ani, retrăind diverse 
amintiri. Într-un sfârşit, a tras aer în piept. 

— Tatăl nostru... a început el, dar s-a oprit, neştiind cum să spună 
asta. 

Ilse a aşteptat. 

— Ştiu, a spus ea când a văzut că el nu poate continua. Mi-a 
povestit Cameron cât de rău era. 

— Da? 

Nathan era sincer surprins. El nu povestise nimănui. Nici lui 
Jacqui, nici lui Xander. Nici cu Bub sau cu Cameron nu vorbise 
niciodată, şi nici ei nu spuseseră nimic despre asta, nici măcar o 
dată în toată viaţa lor de adulţi. 

— Cameron a crezut că el ar fi putut fi altfel, a spus Ilse. Chiar 
cred că a vrut să fie un tată şi un soţ bun. Şi chiar putea fi unul 
minunat, cu adevărat, dar apoi, deodată, se transforma. Uneori se 
întâmpla dintr-un nimic. Devenea cu totul altcineva. Am fost 
îngrijorată pentru el multă vreme, apoi mi-am dat seama, într-o 
bună zi, că de fapt mi-era frică de el. 

Nathan s-a uitat la ea. 

— lar ceea ce e interesant e că am impresia că el şi-a dat seama de 
asta înaintea mea, a clătinat ea din cap. Când am realizat eu, era 
deja prea târziu. A luat câte puţin, treptat, de-a lungul vremii. Nu 

am nimic al meu aici. Ştii că nici măcar contul bancar nu e şi pe 
numele meu? El verifica toate extrasele, trebuia să semneze toate 
tranzacţiile... 

Ilse a aruncat o privire către garaj: 

— Ai găsit ceva în neregulă la maşina mea? 

— Nu. Nimic. 

— Cred că fratele tău o sabota. 

— Serios? 

— Nu des, dar pe aici e suficient să rămâi blocat o dată sau de 
două ori. Ştia cum să o facă astfel încât să apuc să conduc câţiva 
kilometri înainte să mi se întâmple. Cum a fost anul trecut, când am 
rămas blocată aproape cinci ore, aşteptându-l să vină şi să mă 
tracteze înapoi acasă ca pe un animal. Nu puteam avea încredere în 
maşina mea şi, dacă nu aveam încredere, el ştia că nu puteam să o 
conduc. Şi în niciun caz nu puteam pleca împreună cu fetele în 
maşina asta. 

Ilse s-a lungit din nou pe spate. Stelele începeau deja să îşi piardă 
lumina. 

— Nu că am fi putut ajunge prea departe oricum, a spus ea. 
Paşaportul meu expirase. Fetele nu au aşa ceva. Cameron mi-a luat 
permisul de conducere şi actele de rezidenţă, chipurile să le pună 
bine, însă când le-am căutat nu le-am putut găsi. Nu am mai avut o 
slujbă plătită de când lucram la bar. Nu am rude în ţara asta, nici 
prieteni adevăraţi. lar oamenii de pe-aici îl plăceau pe Cameron. 
Dacă ar fi trebuit să aleagă pe unul dintre noi, nu pe mine m-ar fi 
ales. 

Ilse a întors capul şi a adăugat: 

— Întreab-o pe Jenna Moore. 

— Şi Glenn? E un om bun. Te-ar fi putut proteja. 

— Cum? 

Privirea lui Ilse era serioasă şi Nathan şi-a dat seama că pusese şi 
întrebarea serios. 

— Cum mă putea proteja de soţul meu, care se afla în camera de 

alături? Într-o zi bună, faci trei ore de la secţia de poliţie până aici. 
Ştii ce poate să facă un om furios în trei ore? 

Nathan nu a spus nimic. Chiar ştia. 

— Se pot întâmpla oricând accidente pe aici, a continuat ea. Poate 
că data viitoare o să fiu eu cea care cade de pe cal şi, în loc să îmi 
rup braţul, o să-mi rup gâtul. Sau o să-mi sfâşii mâna în vreun 
aparat. Sau dă vreo maşină peste mine. Sau peste Sophie, sau peste 
Lo. 

Nathan s-a gândit la asta. Apoi şi-a impus să-şi scoată din minte 
gândul. 

— Lucrurile s-au înrăutățit în ultimele luni, a spus Ilse. Privind în 
urmă, îmi dau seama că asta s-a întâmplat după ce a aflat că sunase 
Jenna. Am făcut un plan de urgenţă, în caz că aş fi fost nevoită să 
plec în grabă. Am început să adun bani cash, orice mărunţiş pe care 
puteam pune mâna. Am pus deoparte şi câteva lucruri pentru fete, 
haine şi jucării. Nu multe, ca să nu observe Cameron, însă într-o zi a 
făcut tărăboi Lo şi a trebuit să le pun la loc pe aproape toate. Atunci 
m-am străduit să găsesc actele cele mai importante, certificatele de 
naştere ale fetelor, dovada mea de rezidenţă, lucruri dintr-astea. 
Când am adunat câteva lucruri, m-am urcat în maşină şi m-am dus 
să le ascund. 

Nathan şi-a amintit-o îngenuncheată în soarele arzător, lângă 
piatra funerară de la mormântul păstorului, săpând în pământ. 

— Le-ai ascuns la mormânt? 

— E în drum spre oraş, dar suficient de departe de-aici cât să le 
simt puţin mai în siguranţă. Dacă ar fi aflat Cameron... 

S-a oprit. 

— În fine. Am băgat totul într-un plic din plastic şi l-am îngropat. 

— Şi ce s-a întâmplat? 

— Cameron a rănit-o pe Sophie. Era picătura care a umplut 
paharul. Sau cel puţin aşa am crezut atunci că era. Mereu mi-am 
spus că una era ceea ce se întâmpla între noi şi cu totul alta când 
venea vorba despre fete. 

Ilse s-a ridicat în șezut. 

— În dimineaţa următoare, le-am pus pe Sophie şi pe Lo în 
maşina muncitorilor. Nu am spus nimănui că plecăm, nu am luat 
niciun bagaj. Dar ne-am lovit de cruda realitate. Nu adunasem 
suficienţi bani. Doar benzina necesară să mergi oriunde pe aici e 
destul de scumpă, iar noi aveam nevoie şi de cazare, de mâncare, de 
haine pentru fete, să înlocuim ceea ce lăsaserăm în urmă. Poate că şi 
pentru taxele legale urma să am nevoie. Nu aveam nici pe departe 
cât îmi trebuia pentru o supravieţuire pe termen lung. 

A privit către orizontul îndepărtat, care începea să se zărească 
acum, în razele începutului de răsărit. 

— Deci te-ai întors? 

— A fost îngrozitor. M-am urât pentru asta. Am stat ca proasta în 
fața mormântului ăluia idiot. Nici măcar nu m-am mai obosit să sap 
după plicul acela. Am băgat fetele înapoi în maşină. A fost cel mai 
lung drum din viaţa mea. Fetele erau confuze. Nici nu am ştiut ce să 
le spun. După asta, am început să adun tot ce aveam nevoie, pe cât 
de repede puteam. 

A clătinat din cap. 

— Cameron a observat. Sunt sigură de asta. Era peste tot, nu mă 
scăpa o clipă din ochi. Harry a fost nevoit practic să îl oblige să se 
ducă să repare releul de la Lehmann's Hill, Cam amâna de prea 
multă vreme. lar în acea ultimă dimineaţă, când Cam a tras maşina 
la marginea drumului, înainte să plece... 

Ilse s-a încruntat amintindu-şi momentul. 

— Era foarte încordat, ca şi cum ceva urma să se întâmple. L-am 
întrebat dacă se ducea la releu împreună cu Bub şi mi-a răspuns că 
da. Dar se uita la mine într-un fel ciudat şi am ştiut că mintea. 

S-a întins la loc pe spate. 

— Cu o seară înainte, se uitase prin caietul cu schiţe al lui Lo. 
Cred că văzuse din nou desenul acela, cu mine şi cu fetele la 
mormânt, şi pusese lucrurile cap la cap. Când am auzit că fusese 
găsit mort acolo, m-am tot aşteptat să mă întrebe cineva de plic. 

Nathan şi-a amintit imaginea corpului lui Cameron sub prelată şi 
mica groapă din pământ. 

— Nu avea nimic asupra lui când a fost găsit. 

În niciun caz un plic din plastic plin cu cash şi cu documente. 

— Ştiu. M-am gândit că trebuia să fie încă îngropat acolo. M-am 
speriat la gândul că ar fi putut să dea cineva de el. Nu voiam să se 
creadă că... 

— Ce anume? 

— Că aş fi putut avea vreo legătură cu ceea ce i se întâmplase. 

În lumina crudă a dimineţii i se vedeau pistruii şi liniile feţei mai 
accentuate. Cerul era aproape complet luminat acum. Casa urma să 
se trezească. 

— Alaltăieri-dimineaţă am avut prima ocazie să mă duc până 
acolo şi să sap, în acelaşi loc. 

Nathan şi-a amintit-o cum îngenunchease la mormânt, aplecată 
sub razele soarelui, şi cum i se mişcau uşor umerii. 

— Deci l-ai luat înapoi? 

Ilse a clătinat din cap. 

— Nu. Asta e problema. Plicul nu mai era acolo. 

Nathan s-a holbat la ea. 

— Eşti sigură? 

— Absolut. 

— Dar dacă nu era acolo, şi nici Cameron nu îl avea asupra lui, 
atunci unde poate fi? 

Umbrele răsăritului se întindeau peste faţa ei. 

— Nu ştiu. 

Capitolul 35 


Nathan privea tabloul lui Cameron. Era încă linişte în casă, dar 
ştia că nu pentru multă vreme. Stătuse îmbrăţişat cu Ilse, pe pătura 
din spatele maşinii, cât de mult putuseră, vorbindu-şi în şoaptă în 
lumina din ce în ce mai puternică a dimineţii. Până la urmă, 
trebuiseră să se smulgă unul de lângă celălalt. Era dimineaţa 
Crăciunului. Fetele urmau să se agite curând. 

— Poate că a fost un dingo, a spus Nathan încet, în timp ce se 
încheia la blugi. 

Chiar şi după toate cele întâmplate, încă a simţit un zbucium 
fierbinte când s-a uitat la ea. 

— Ştiu, a spus Ilse trecându-şi o mână prin păr. M-am gândit şi 
eu la asta. Mi-am făcut şi eu multe griji legate de ceea ce s-a 
întâmplat. Probabil că un dingo ar fi putut săpa groapa aceea, nu-i 
aşa? Să ia plicul? 

— Da. 

Şi să-l fi abandonat undeva când îşi pierduse interesul pentru el. 
Poate că se afla acum sub o movilă de nisip. 

— lar Bub zicea că pe acolo dau târcoale dingo. 

— Am înţeles. Poate că aşa a fost, atunci. 

Au tăcut amândoi în acelaşi timp. 

— Ştiu că Bub a fost şi el singur acolo pentru o vreme, dar... 

Nathan şi-a adus aminte de prelata mototolită şi de faţa lui Bub 
după ce fusese mutat trupul lui Cameron. 

— A fost la fel de surprins ca toată lumea să vadă acea groapă. 

Deşi asta nu însemna neapărat că nu putuse şi să ia ceva din 
buzunarele lui Cameron, totuşi, s-a gândit Nathan. Dar nu a spus 
asta cu voce tare. 

— Cred că Bub mi-ar fi spus ceva până acum dacă ar fi găsit 
plicul, a zis Ilse în şoaptă, pentru că deja se apropiau de casă. Mai 
ales că e atât de nervos legat de proprietatea asta. 

S-au oprit amândoi, şovăitori, la baza treptelor spre verandă. 
Nathan a luat o gură de aer. 

— Crezi că e posibil ca Jenna să fi... 

— Realistic vorbind, nu ar fi putut să... 

Au început şi s-au oprit amândoi deodată. Niciunul nu a mai 
spus nimic. 

— Chiar nu cred că... a revenit Nathan. 

— Nu, a clătinat Ilse hotărât din cap. Nici eu nu cred. Nu se 
poate. 

Au mai rămas câteva clipe acolo, doar uitându-se unul la altul, 
apoi s-au întors ca să intre în casă. Fl i-a ţinut uşa, iar Ilse i-a atins 
degetele în trecere. 

— Mulţumesc, Nathan, a spus ea politicos. 

— Cu plăcere, Ilse. 

Ea a zâmbit, mai mult pentru sine, apoi a dispărut pe hol. 

Nathan s-a aşezat pe canapea, cu ochii la lucrarea lui Cameron. 
Putea localiza cu precizie locul în care pământul fusese săpat, în 
realitate, lângă piatra funerară. În tablou, pământul de acolo era 
neted şi neatins. S-a simţit un curent de aer, iar pomul de Crăciun 
din colţul camerei a tremurat uşor. Cineva îl pusese la loc de ieri 
până azi. 

Tropăiala unor paşi mici a umplut holul şi fetele s-au îngrămădit 
în cameră. Duceau daruri în braţe şi de data aceasta până şi Lo 
părea interesată. Le-a urmat Liz, cu o tavă de ceşti cu cafea. Din hol 
s-a auzit zgomotul apei la toaletă şi, după câteva clipe, şi-a făcut 
apariţia şi Bub. S-a oprit nesigur la intrare, sprijinindu-se de uşă. În 
mână ţinea o bere. 

— Ce? E Crăciunul! a spus el văzând-o pe Liz încruntându-se. 

Aceasta s-a întors către Nathan: 

— Unde e Xander? 

— Mă duc să îl aduc. 

— Noi nu aşteptăm, unchiule Nathan, s-a auzit în spatele lui 
vocea lui Sophie în momentul în care s-a ridicat. Ne apucăm de 

desfăcut cadourile! 

— Nicio clipă nu mi-a trecut prin minte să vă cer aşa ceva. 

Xander dormea dus în patul său, cu părul lui negru răsfirat pe 
pernă, iar Nathan a simţit o înțepătură nostalgică. O dată la doi ani, 
Xander era cel care îl trezea în dimineaţa de Crăciun. S-a gândit că 
acesta ar fi putut să fie, realistic vorbind, ultimul Crăciun pe care ei 
doi îl petreceau împreună. Şi, oricum, data viitoare, fiul său avea să 
fie un adult în toată regula. Camera părea un pic cam goală, iar 
Nathan şi-a dat seama că Xander începuse deja să îşi strângă 
lucrurile. S-a uitat la rucsacul lui şi a oftat. 

— Ce faci? 

Nathan a întors capul şi a văzut că Xander se trezise. 

— Te păzesc în timp ce dormi, fiul şi moştenitorul meu! 

Xander a zâmbit. 

— Cam ciudat. 

— Atunci ar fi trebuit să te trezeşti mai devreme. Crăciun fericit! 

— Şi ţie. 

Xander părea măcar să fie în toane mai bune decât ieri. A arătat 
din cap către vânătaia lui Nathan: 

— Ochiul tău nu arată bine. 

— E în regulă. Să-l vezi pe celălalt tip. 

— Chiar l-am văzut. Aseară. Bub era bine, a spus Xander 
uitându-se la Nathan cu o privire amuzată. Ce s-a întâmplat cu tine, 
apropo? 

— Ce vrei să spui? 

— Nu ştiu. Pari cumva mai... fericit. 

— A, păi... E Crăciunul, nu-i aşa? 

— Aşa cred, da. 

— Vezi? Fetele îşi deschid deja cadourile. 

Xander s-a ridicat în capul oaselor şi s-a sprijinit de pernă. 

— Deci chiar facem asta? Crăciunul ca şi cum nimic nu s-ar fi 
întâmplat? 

— Sunt copii, fiule. Şi tu erai entuziasmat la vârsta lor, a spus 

Nathan, şi s-a îndreptat spre uşă. Îmbracă-te şi vino şi tu când eşti 
gata. 

— Tata... a început Xander, apoi a luat o gură mare de aer. Nu 
cred că Sophie şi-a rupt mâna la călărie. 

Nathan s-a aşezat la loc. 

— Vorbeam ieri cu ea şi, când am adus vorba despre asta, părea 
că... uitase. Apoi faţa ei a căpătat o expresie ciudată, ca şi cum 
spusese ceva ce nu trebuia să spună. 

Înmormântarea dărâmase stăvilarele, s-a gândit Nathan. Ştiindu-l 
pe Cam sub pământ, toată lumea părea să se simtă mai în siguranţă 
acum, să spună tot ce nu putuse fi spus când era el prin preajmă. 
Nathan s-a uitat la fiul său. Era aproape un adult, din multe puncte 
de vedere. Nu mai era un copil. lar în casa asta se ţinuseră mult 
prea multă vreme unele secrete. 

— Cameron a rănit-o, a spus Nathan. Mi-a povestit Ilse azi- 
noapte. 

Xander nu a răspuns multă vreme. 

— Sophie e doar un copil, a rostit el într-un sfârşit. Cum a putut 
să facă aşa ceva? 

— Nu ştiu, prietene. 

— Crezi că i-a părut rău lui Cameron după ce a făcut-o? 

— Aşa sper. 

— Poate că asta explică de ce şi-a abandonat maşina. 

— Da. Poate. 

— Fetele sunt bine? 

Nathan auzea voci pe hol şi s-a gândit la Cameron, cum era el 
îngropat acum afară. 

— Cred că da. Cel puţin pentru moment. Hai, vii cu noi? 

S-a ridicat în picioare. 

— Tata? 

— Da. 

— Îmi pare rău pentru ultimele zile. 

Xander freca între degete pătura de pe pat, la fel cum obişnuia să 

facă atunci când era mic. 

— Doar că mi-am făcut griji. 

— Ştiu. Şi mie îmi pare rău, a spus Nathan. Şi ai dreptate, să ştii. 
Mi-am făcut programare la Steve. Şi mă gândesc, serios mă gândesc, 
să fac ceva schimbări. Nu-ţi pot promite că am să mă mut, însă... 

Xander părea dezamăgit, însă Nathan a preferat să fie cinstit faţă 
de el. Acesta era adevărul. Nu putea să plece pur şi simplu, dintr-o 
mie de motive. Financiare. Practice. Şi chiar faptul că, nu de puţine 
ori, se simţea legat, cumva conectat cu pustiul, într-un fel pe care îl 
iubea. Era ceva legat de căldura brutală a soarelui, când se afla sus, 
la amiază, iar el privea şerpuirea înceată a turmelor. Ceva din 
nemărginirea câmpiei şi culorile schimbătoare ale ţărânei. Era 
singura dată când simţise ceva apropiat de fericire. Dacă Xander nu 
putea simţi asta — iar Nathan ştia că nu toată lumea putea —, atunci 
nici nu ar fi ştiut să i-o explice. Era un loc aspru şi necruţător, însă 
pentru el era acasă. 

— O să fie mai bine, însă. Asta îţi pot promite. 

Nathan a întins braţele şi i-a înconjurat umerii fiului său. Xander 
i-a răspuns la îmbrăţişare. 

— Ai încredere în mine. 

— Da. Ştiu. 

S-au desprins din îmbrăţişare, iar Nathan l-a lăsat pe Xander să 
se ridice de pe pat şi să se îmbrace. În hol se auzea încă zgomot 
venind dinspre sufragerie. Era un zgomot plăcut. Se pregătea să se 
îndrepte într-acolo, când s-a oprit la vederea telefonului fix. A 
aruncat o privire înapoi, către camera lui Xander, apoi s-a dus către 
telefon şi, fără să stea prea mult pe gânduri, a format un număr. 
Trecuse multă vreme şi prima dată l-a format greşit. A încercat din 
nou. 

— Alo? 

O voce familiară şi străină deopotrivă. 

— Jacqui? Nathan sunt. 

O pauză confuză, apoi: 

— S-a întâmplat ceva cu Xander? 

— Nu, e bine, a spus el, şi i-a auzit răsuflarea uşurată. Voiam să 
vorbesc ceva cu tine. 

— Ah, a spus ea, şi a făcut din nou o pauză. OK. 

Părea surprinsă, însă nici pe departe atât de ostilă pe cât şi-o 
amintea. Suna diferit faţă de felul în care comunicase prin e-mail 
sau prin avocatul ei. 

— Ascultă, Jacqui, aş vrea să îţi spun că îmi pare rău de faptul că 
l-am abandonat pe tatăl tău. Indiferent de ceea ce se întâmplase 
între noi, între mine şi tine, ceea ce am făcut a fost îngrozitor şi, dacă 
m-aş putea întoarce în timp, aş schimba totul, jur că aş schimba. 

— Oh... 

O pauză şi mai lungă. 

— Mulţumesc. 

— Şi îmi pare rău că nu am fost ceea ce ai avut tu nevoie, pentru 
tine sau pentru Xander. 

De data asta, ştia că va urma o tăcere şi a aşteptat-o. 

— Lui Xander i-ai dăruit mereu ceea ce a avut nevoie, a spus 
Jacqui într-un sfârşit, apoi s-a auzit cum a respirat adânc. Îmi cer 
scuze că întreb, Nathan, dar e cancer de piele? Ţi-au ieşit prost 
analizele? 

— Ce? Nu. 

— Atunci de unde şi până unde? 

— Eu doar... 

S-a oprit. 

— Am simţit că era momentul să fac asta. 

Şi şi-a dat seama că acesta era adevărul. Fusese treabă grea să 
stea furios zece ani. Şi Jacqui părea obosită. Au mai vorbit puţin. Era 
ciudat şi suna cumva ruginit, dar ca o piesă veche de la un angrenaj. 
Nathan şi-o putea închipui redevenind funcţională. Jacqui i-a 
transmis condoleanţe pentru Cameron. Nathan a strâns din dinţi şi 
a întrebat politicos ce mai făcea Martin. Făcea foarte bine, se pare, 
steaua lui continua să urce pe firmamentul arhitecturii metalice. În 

timp ce Jacqui a început să spună lucruri ciudat de familiare, despre 
ceva renovări pe care le plănuiau pentru camera lui Xander, 
privirea lui Nathan a început să hoinărească prin jur şi s-a oprit 
asupra suportului pentru chei de deasupra agendei familiei. Cheile 
maşinii lui Cameron atârnau pe şnurul lor exact în locul în care le 
pusese Nathan cu două zile în urmă. 

Când la capătul celălalt al firului s-a lăsat tăcerea, a ştiut că ratase 
ceva. 

— Scuze, ce spuneai? 

Un oftat scurt, de dezamăgire. Asta i-a adus aminte de chestiuni 
din trecut, dar le-a dat la o parte. 

— Îți mulțumeam pentru înţelegerea pe care ai avut-o faţă de 
examenele lui Xander şi faptul că are nevoie să stea mai mult acasă, 
a spus Jacqui, apoi a făcut o pauză. Ştiu că îţi este dor de el. 

— Da. 

— Şi lui îi este dor de tine. 

— Oare? 

— Sigur. Eşti tatăl lui. 

Nathan a simţit o mică undă de căldură între ei şi, pentru o clipă, 
şi-a amintit ceea ce iubise odată la fata asta cu părul de aur de 
dincolo de gard. 

— Perioada în care îl văd pe Xander este cea mai fericită din tot 
anul pentru mine. E cu adevărat minunat, ar trebui să fii mândră. 

— Aşa cum ar trebui să fii şi tu, Nathan. 

S-a auzit un zgomot şi Nathan l-a văzut în hol pe fiul său. I-a 
făcut semn cu mâna să se apropie. 

— E lângă mine acum. Ţi-l dau. Crăciun fericit, Jacqui! 

Xander a luat uluit receptorul, reacţia sa făcându-l pe Nathan să 
se simtă în acelaşi timp şi bine, şi puţin vinovat. Ar fi trebuit să 
încerce să facă asta cu ani în urmă. 

S-a întors şi a dat iar cu ochii de suportul de chei. Le-a luat de 
acolo pe cele ale lui Cameron şi a pornit-o în josul holului, jucându- 
se printre degete cu şnurul. Aveau încă puţin praf roşiatic pe ele şi 

şi le-a amintit aruncate pe scaunul din faţă al maşinii lui Cam, în 
acea zi teribilă în care fusese găsit. Nu aruncate, i-a şoptit o voce 
firavă în ureche. Înfăşurate atent, într-un fel pe care nu îl văzuse 
vreodată la fratele său. 

Ţipetele lui Sophie şi ale lui Lo năpustindu-se afară din 
sufragerie şi trecând în mare viteză pe lângă el i-au tulburat 
gândurile. Ilse le-a urmat zâmbind, în timp ce ducea în mână un sac 
de gunoi plin cu hârtie de împachetat mototolită. Nathan a băgat 
cheile în buzunar şi a răspuns şi el cu un zâmbet. A ieşit şi Liz, care 
arăta mai bine decât cu o zi în urmă, iar Nathan a simţit o uşurare 
când a văzut-o aşa. Ea a luat-o înspre bucătărie şi l-a strâns de braţ 
în trecere. Părea, cel puţin, să îl fi iertat. 

— Cred că aş face bine să mă apuc să pregătesc prânzul. Le-am 
dat liber azi nomazilor, deci nu aş refuza puţin ajutor. 

Apoi s-a întors şi a strigat: 

— Sophie? 

— Da? s-a auzit o voce strigând înapoi. 

— Poţi te rog să dai o fugă până afară şi să le spui lui Simon şi lui 
Katy că prânzul va fi la ora douăsprezece? 

— Bine. 

Din nou paşi grăbiţi. Sophie şi-a făcut apariţia, oprindu-se doar 
pentru o clipă: 

— Pot să bat eu frişca pentru pavlova? 

— Nu! Eu vreau să fac asta! a strigat Lo. 

— Puteţi să o bateţi amândouă, şi-a dat Liz ochii peste cap. Dar 
mai avem până atunci. 

S-a dus către bucătărie în timp ce Sophie ieşea în fugă din casă. 
După câteva clipe de linişte, podeaua verandei a bubuit din nou. 
Sophie a apărut din nou în uşă, iar Nathan putea citi pe faţa ei că 
era ceva în neregulă. 

— Nu mai e, a spus ea cu voce confuză. 

Harry a apărut şi el lângă Nathan. 

— Ce nu mai e? a întrebat el. 

— Maşina nomazilor. 

— Au plecat? 

— Rulota e încă aici. Însă maşina lor nu mai este! 

Harry a ridicat din sprâncene, iar Nathan a ieşit în urma lui afară. 

Într-adevăr, maşina cea uzată a nomazilor — maşina lor 
personală, cea cu care veniseră în oraş — nu mai era acolo. Era 
parcată fix lângă rulotă noaptea trecută, şi în fiecare noapte înainte 
de asta. Acum, în locul ei mai era doar o bucată goală de pământ. 
Sophie a alergat într-acolo şi şi-a deschis braţele larg: 

— Vedeţi? a strigat ea. V-am zis eu! 

Uşa rulotei s-a deschis şi Simon a scos capul afară, surprins să-i 
vadă pe Nathan, Harry şi pe fete holbându-se la el. Nathan i-a zărit 
cu coada ochiului şi pe Ilse şi Bub ieşind afară pe verandă, să vadă 
ce naiba se întâmplă. 

Simon a clipit supărat de lumina soarelui. Părea că abia se trezise. 

— Katy e deja în casă? a întrebat el. 

l-a mai luat câteva clipe bune să îşi dea seama la ce se uitau cu 
toţii. A făcut ochii mari şi orice urmă de somn a dispărut cu 
desăvârşire de pe faţa lui. 

— Unde dracu' e maşina? 

A fugit afară, trăgându-şi mai bine pe el şortul. S-a învârtit în jur 
pe locul gol, mai întâi într-o direcţie, apoi în cealaltă. Maşina nu a 
reapărut. 

— Unde erau cheile, prietene? a întrebat Harry. 

Simon s-a oprit din agitaţie şi s-a năpustit înapoi în rulotă. A ieşit 
din nou încă şi mai perplex, dacă aşa ceva era posibil. 

— Erau acolo, în dulap, dar au dispărut! 

A alergat din nou către spaţiul gol. 

— Şi Katy? E vreo urmă de ea? a întrebat Harry repede, înainte ca 
Simon să se mai apuce o dată de învârtit în cerc. 

— Nu! Şi ea a dispărut! Şi geanta ei! 

Simon a înlemnit dintr-odată şi s-a uitat către ei: 

— Staţi! Katy mi-a luat maşina? 


e 327 > 


— Eu aşa aş zice că pare să fie, prietene. 

— Dar... de ce? a făcut Simon ochii mari, după care s-a întunecat 
la faţă cu o viteză care l-a uimit pe Nathan. Era maşina mea. Cum a 
putut să-mi facă una ca asta? 

Nathan şi-a dres vocea. 

— A pomenit că-şi dorea mult să plece de-aici, a spus el cu un ton 
neutru. 

— Şi ce-i cu asta? la o hotărâre şi gata? 

Simon a început să tropăie de colo-colo, cu scântei de mânie în 
ochi. 

— Rahat. Rahat! Nu pot să cred! 

— Nu ai auzit-o când a plecat? a întrebat Harry, care arăta uşor 
amuzat. 

— lau somnifere, i-a răspuns Simon uşor răstit. Am fost foarte 
stresat în ultima vreme. Rahat. 

Alţi paşi, dus-întors. 

— Nimeni altcineva nu a auzit-o plecând? 

Nathan a reuşit să se abţină să se uite la Ilse. Acum, că Simon 
întrebase, şi-a dat seama că auzise la un moment dat un zgomot 
vag, de motor. Aţipise şi visase că era generatorul. Când a deschis 
ochii, a văzut-o pe Ilse dormind alături de el şi instantaneu a uitat 
orice altceva. 

ÎI privea pe Simon cum tropăia în continuare şi bombănea ceva ce 
suna suspect de asemănător cu „curvă proastă”. A simţit o oarecare 
căldură în suflet la gândul că Katy se cărase de-aici la adăpostul 
întunericului. Merita mai mult, ţinând cont de toate lucrurile prin 
care trecuse, însă acesta era măcar un început. 

— Cum o să pot pleca eu acum din haznaua asta fără maşină? l-a 
auzit acum pe Simon cu tonul ridicat, aproape ţipând. 

Nathan l-a auzit pe Bub de pe verandă cum nu reuşise să îşi 
stăpânească un hohot de râs. Apoi şi-a intersectat privirea cu a lui 
Harry, care a schiţat un zâmbet, îmblânzindu-şi astfel cu un 
milimetru trăsăturile aspre ale feţei. 

— Te pot tracta eu mâine până în oraş, amice, a spus Harry, fără 
nicio răutate. 

— Şi după aia ce dracu’ fac? s-a răstit Simon. 

— Habar n-am. Presupun că acolo vei putea să îţi aranjezi ceva, 
totuşi. 

Simon s-a mai uitat o dată la ei, la spațiul gol din nou, apoi s-a 
urcat înapoi în rulota goală, unde nu se mai afla prietena lui, şi a 
trântit uşa în urma sa, cu putere. 

Bub a intrat cu Ilse şi fetele înapoi în casă. Nathan îl putea auzi 
încă râzând. A schimbat şi el o privire amuzată cu Harry. 

— Acestea fiind spuse, a zis Harry luând-o şi el înspre casă, 
intrăm şi noi? 

Nathan simţea greutatea cheilor lui Cameron în buzunar. 

— Harry, a spus el simțind cum îi dispare zâmbetul. Nu era 
nimic în neregulă cu maşina lui Ilse. 

Harry s-a întors către el. 

— Nu? 

— Ilse bănuieşte că îi făcea Cam ceva, ca să nu aibă ea încredere 
să o folosească, a continuat Nathan, uitându-se atent la el. Asta 
bănuiai şi tu? 

Harry nu a spus nimic câteva clipe, apoi a încuviinţat: 

— Da. M-am gândit şi la asta, la un moment dat. Nu prea sunt 
multe lucruri care să mă dovedească la maşinile astea, însă 
nenorocita aia... 

A clătinat din cap. 

— Zice că el făcea şi alte lucruri. 

— Cum ar fi? a întrebat Harry. 

— Cam ce făcea şi tata, a spus Nathan, şi a aşteptat. Nu pari 
surprins. 

— Nu e asta, a răspuns Harry aruncând o privire către casă. 
Ascultă, Cameron era un băiat deştept. Cu mult mai deştept decât 
Carl, ceea ce ştii deja. Carl era un nemernic agresiv şi violent căruia 
nu îi păsa dacă află şi alţii asta. Însă Cam nu a fost niciodată aşa. El 

îşi dorea ca oamenii să îl placă şi să îl respecte. Şi chiar aşa a fost, 
nu? Pe sub straturile astea însă... 

Harry a tăcut atât de mult timp, încât Nathan s-a întrebat dacă 
mai putea să continue. 

— Începusem să mă întreb dacă nu cumva Cam semăna cu tatăl 
tău mai mult decât lăsa să se vadă. Poate era chiar mai rău, pentru 
că era mai deştept. Putea să o ascundă mai bine. 

— Nu l-ai văzut făcând nimic niciodată? 

— Nu, dar mi s-a părut că văd nişte semne uneori. Desenele alea 
ale naibii de triste ale lui Lo. Mâna lui Sophie, care clar mi-a sunat a 
abureală, însă fata a jurat că aşa se întâmplase. 

— Isuse, Harry, ar fi trebuit să faci ceva! 

— Hei, a îndreptat Harry un deget către Nathan. Tu nu ţi-ai 
arătat mutra pe aici un an întreg, prietene. Nu-mi spune mie ce ar fi 
trebuit şi ce n-ar fi trebuit să fac. Am încuiat undeva cheia de la 
dulapul cu arme, în caz că i-ar fi venit vreo idee. L-am trimis pe 
Cam cât mai departe cu orice însărcinare mi-a putut trece prin cap. 
Am încercat să vorbesc cu el. Când asta nu a dat roade, m-am certat 
cu el, ca atunci când ne-a surprins nenorocitul ăla de nomad al tău. 

— Ai fi putut chema poliţia. 

— Şi tu la fel, i-a replicat Harry, apoi s-a uitat fix la Nathan. În 
toate acele dăţi când cu tatăl tău, şi tu, fraţii şi mama ta. Erai 
suficient de mare cât să pui mâna pe telefon şi să suni pe cineva. De 
ce nu ai făcut-o? 

Nathan a vrut să spună ceva, dar a renunţat. 

— Nu ştiu, a spus el într-un sfârşit. 

Dar şi-a dat seama că ştia. Nu a chemat pe nimeni în ajutor pur şi 
simplu pentru că nu i-a trecut prin cap că ar fi putut face asta. 
Cunoştea regulile nescrise: nu spune nimănui, nici măcar între voi 
să nu discutaţi. Şi chiar dacă s-ar fi gândit să ceară ajutor, părea 
lipsit de sens să ceri ceva ce pur şi simplu nu se găsea acolo. 
Indiferent cât de puţine ştia Nathan, măcar un lucru era adânc 
înrădăcinat în mintea lui: acolo, în pustiu, era pe cont propriu. 

— Am sunat o dată la poliţie, a spus Harry, a cărui expresie de pe 
chip redevenise imposibil de citit. Când lucrurile se agravaseră 
foarte tare între mama şi tatăl tău. Tu şi cu Cam eraţi plecaţi la 
internat. Însă poţi să-l întrebi pe Bub, bag mâna-n foc că îşi aduce 
aminte. Până la urmă, mama ta m-a pus să-i promit că n-aveam să 
mai fac niciodată aşa ceva. Am provocat o groază de probleme pe 
care vizita sergentului nu le-a putut opri şi povestea nu s-a terminat 
cu bine. 

— Pentru mama? 

— Pentru Bub. 

S-au uitat amândoi o vreme înspre mormintele din cealaltă parte 
a curţii. 

— Ştiu că Bub poate fi foarte dificil dacă îşi pune asta în minte, a 
spus Harry. Însă a dus-o şi mai rău decât tine şi Cam în copilărie. Să 
nu uiţi asta, da? Tu şi Cam nu aţi fost singurii care ați dus-o greu. 

Nathan a tăcut o clipă. 

— Da, ştiu. 

Nathan i-a urmărit privirea lui Harry care se uita acum înspre 
casă; în fereastra de la bucătărie, a zărit-o pe Liz. Zâmbea şi se uita 
în jos, vorbind probabil cu una dintre fete. Uitându-se la ea, 
trăsăturile lui Harry s-au relaxat şi pentru prima dată Nathan i-a 
putut vedea o deschidere în privire, ceva necenzurat. Şi în timp ce 
se uita la Harry cum o priveşte pe mama lui, Nathan şi-a pus 
întrebarea, tot pentru prima dată, dacă nu era şi alt motiv în afară 
de pământ şi de stilul de viaţă pentru care stătea Harry aici de atâţia 
ani. Apoi Liz a plecat din dreptul ferestrei, iar obloanele de pe ochii 
lui Harry au căzut la loc imediat, mai rapid decât şi-ar fi putut 
imagina Nathan vreodată. 

Eucaliptul s-a zbârlit în aerul cald şi s-au întors amândoi către 
morminte. 

— Am vorbit cu Steve la înmormântare, a spus Nathan. El crede 
că, într-adevăr, Cameron a atacat-o pe Jenna în noaptea aceea. 

Harry doar a încuviinţat. 

Nathan simţea în buzunar cheile maşinii, ascuţite şi cu zimţi. 

— Ce crezi că voia să îi spună când a sunat? 

— Habar n-am. Putea fi orice. 

— Dar crezi că... 

— Ascultă, prietene, o să-ţi zic ce cred eu, l-a întrerupt Harry. 
Uneori, în mod accidental sau nu, lucrurile se aranjează cum e mai 
bine. lar când ajungi unde ţi-ai dorit, oare mai are sens să răscoleşti 
drumul care te-a dus până acolo, înţelegi ce zic? 

A aruncat o ultimă privire spre morminte, în timp ce vântul 
ridica un nor de praf în jurul lor. 

— Bun, s-a întors Harry cu hotărâre spre casă. Acum vii şi tu? 

Metalul cheilor a muşcat din pielea lui Nathan. 

Plicul lui Ilse fusese luat de un dingo. 

Jenna Moore nu era prin preajmă. 

Şnurul, desfăcut acum, i se simţea grunjos printre degete. 

Maşina lui Cameron stătea singuratică pe alee. 

Nathan a clătinat din cap. 

— Nu încă. 

Capitolul 36 


Land Cruiserul lui Cameron era încă parcat acolo unde îl lăsaseră 
Nathan şi Xander cu câteva zile în urmă. 

Duffy l-a urmat la picior pe Nathan, foarte bucuroasă că se poate 
urca din nou în maşina pe care o cunoştea atât de bine. Nathan s-a 
aşezat pe scaunul şoferului, simțind conturul format de corpul 
fratelui său. Acum se afla la distanţa corectă până la pedale. Şi-a 
pescuit cheile din buzunar. Motorul a pornit imediat, aşa cum o 
făcuse de fiecare dată. Maşina lui Cameron să pare că nu avea nicio 
problemă, s-a gândit Nathan uşor acid amintindu-şi de maşina 
neglijată a lui Ilse. A aşteptat ca aerul condiţionat să funcţioneze la 
capacitatea maximă, apoi s-a dat jos şi a început cu partea din spate, 
sub ochii atenţi ai câinelui. 

Nathan a scos afară sticlele cu apă, conservele cu mâncare, 
răcitorul. A luat trusa de prim ajutor şi i-a golit conţinutul, pipăind 
laturile genţii în căutarea a orice ar fi putut avea forma unui plic. A 
desprins cauciucurile de rezervă şi a băgat mâna în interiorul lor. 
Maşina fusese verificată, de două ori, de către poliţişti. Dar ei nu 
ştiau ce să caute, s-a gândit Nathan în timp ce o lua şi el metodic la 
verificat. 

Şi-a trecut mâna peste covoraşele de la picioare, pipăind fiecare 
crăpătură, să nu se fi strecurat ceva înăuntru. A verificat materialul 
textil de pe plafon şi fiecare scaun, încercând să găsească vreo 
cusătură ascunsă. S-a uitat în trusa de scule, apoi s-a lungit sub 
maşină şi i-a examinat şasiul la lumina unei lanterne. A ridicat 
capota şi s-a uitat după ceva ce ar fi putut fi lipit pe margini sau pe 
dedesubt. 

După o oră, îi mai rămăsese doar să deschidă pachetele cu 
mâncare şi să se uite în interiorul sticlelor cu apă. După alte treizeci 
de minute, a deschis una dintre berile lui Cam, s-a aşezat pe scaunul 
şoferului, cu faţa în bătaia aerului condiţionat, şi a început să îi dea 

lui Duffy biscuiţi din rezerva lui Cam. 

Nathan s-a uitat la dezastrul pe care îl făcuse în jur. Nimic. Dacă 
fusese vreodată dezgropat vreun plic de la mormântul păstorului şi 
aruncat în maşina asta, era peste puterile lui să îl găsească. lar dacă 
se aflase altcineva în maşina lui Cameron la acel moment, până 
acum Nathan încă nu descoperise. Poate că... Nathan a luat o gură 
de bere şi s-a strâmbat: era la fel de caldă ca o cafea. Poate că nu 
fusese niciodată nimic de găsit aici. 

Pe când stătea acolo, gânditor şi bând din bere, a auzit zgomot de 
paşi şi prin geamul prăfuit s-a văzut o faţă. Bub. 

— Am auzit motorul, a zis el, şi s-a urcat pe scaunul pasagerului. 
Te căutam. 

— Da? 

Nathan i-a oferit una dintre cele cinci beri rămase din baxul de 
şase al fratelui lor. 

— Am fost obligat, a răspuns Bub, şi a luat o bere, uitându-se la 
ceea ce era în maşină. Ce faci aici? 

— Chiar nu ştiu, sincer. 

— Am înţeles. În fine... a început el, şi a luat o gură de bere caldă, 
care abia dacă l-a făcut să se strâmbe un pic. Auzi, frate, voiam să-ţi 
spun că-mi pare rău. 

Nathan l-a privit surprins. 

— O, da? 

— De Kelly. Ştiu că eu sunt de vină, dar îţi jur că a fost un 
accident. Trebuie să mă crezi. Nu am vrut niciodată să se întâmple 
aşa ceva, serios! Kelly era un câine extraordinar. Am fost sfâşiat 
când am auzit că a murit. Nu i-aş fi făcut niciodată aşa ceva în mod 
intenționat. 

— Ştiu, a spus Nathan cu sinceritate. 

Bub s-a uitat în jos, la cutia din mâna sa. 

— M-am simţit al dracului de îngrozitor. N-ar fi trebuit să pun 
momeala aia, dar nu ştiam că aveaţi să fiţi prin zonă. Şi am crezut că 
o strânsesem pe toată. Când am aflat ce a păţit Kelly, am vrut să îţi 

explic, însă Cam mi-a zis că avea să o facă el. Să clarifice lucrurile. 
Mi-a spus că vorbise cu tine şi că fuseseşi foarte supărat. Şi mi-a mai 
zis şi că ştiai că fusese un accident, iar cunoscându-te cât eşti de... 

Bub s-a lovit cu palma în cap. 

— „ştii tu, m-am gândit că era mai bine să te las să îţi treacă şi să 
nu mai aduc vorba despre asta. 

Nathan a luat o înghiţitură mare şi caldă din berea sa. 

— Nu mi-a spus niciodată nimic. 

— Nu. Păi, da. Îmi puneam şi eu întrebări. Iar apoi, când ai zis 
toate alea ieri, am intrat pur şi simplu în panică. Îmi pare rău, frate. 
Nu ştiu ce să-ţi spun. Am făcut un rahat şi m-am simţit ca un rahat 
de atunci încoace. Ar fi trebuit să vin eu la tine şi să vorbim în loc să 
am încredere în nenorocitul de Cam. 

Nathan şi-a adus aminte de ce îi spusese Ilse: indiferent dacă îl 
ierta sau nu pe fratele lui, pe Kelly tot nu o putea aduce înapoi. 

— Îți mulţumesc că mi-ai spus, Bub, a oftat Nathan. Şi să ştii că 
totuşi eu ar trebui să îmi cer iertare. Ar fi trebuit să spun asta cu ani 
în urmă, dar îmi pare sincer rău, frate, că nu am făcut mai mult ca să 
te ajut cu tata... 

— Nu. Hristoase! Nathan, nu e vina ta. Ai încercat. Ca să fiu 
cinstit, şi Cam a făcut-o. 

— Şi totuşi, ar fi trebuit să... 

— Să ce? Ce putea face cineva, oricine, în fața unui tip ca el? 

Bub s-a uitat către el. 

— Şi oricum, nici ţie nu ţi-a fost mai bine. 

— Ba mi-a fost, cumva, a răspuns Nathan. Cam şi cu mine ne-am 
avut mereu unul pe altul. 

Au mai rămas o vreme împreună, bând şi privind prin parbriz. 
Era atât de prăfuit acum, încât era dificil să vezi prin el. 

— Nu-mi place să trăiesc aici, a spus Bub într-un târziu. Am prea 
multe amintiri. De aceea am şi pus momeala pentru dingo. 
Încercam să câştig ceva bani ca să mă duc la Dulsterville, după ce 
Cam a refuzat să mă ajute. De aceea am şi fost atât de nemernic 

când am vorbit despre locul ăsta, a oftat el. Nu am nimic cu tine 
personal, frate, însă numai la gândul că ar trebui să rămân aici şi să 
îi dau naibii raportul altui frate de-ai mei, pentru următorii zece ani, 
îmi vine să mă urc pe pereţi. Pur şi simplu trebuie să plec în altă 
parte. 

— La împuşcat de canguri în Dulsterville, deci? 

— Da, a răspuns Bub cu privirea absentă. Ar fi extraordinar 
acolo. Să am casa mea, să mă văd cu oameni. La Dulsterville 
locuiesc şi gagici, ştii? Infinit mai multe decât aici. 

— Da, a schiţat Nathan un zâmbet, am auzit. 

— Şi atunci când a murit Cam, am crezut că asta avea să fie şansa 
mea. Poate că nu ar fi fost chiar atât de rău să conduc eu locul ăsta, 
dacă tot nu puteam pleca. Aş fi putut face nişte schimbări, însă... 

Bub a smuls inelul de pe capacul cutiei sale de bere: 

— Mi-a fost clar că nu se gândea nici naiba că aş putea fi în stare 
să fac asta. Sunt toţi disperaţi să te întorci tu aici să o ajuţi pe Ilse, iar 
asta m-a enervat al naibii de tare. 

Nathan s-a încruntat. 

— Nu cred că asta îşi doresc. Ilse o să găsească un administrator 
sau ceva. 

— Frate, a spus Bub, este exact ce îşi doresc. L-am auzit pe Harry 
spunând asta. Am auzit-o şi pe mama. Cred că şi Ilse tot asta vrea. 
Toţi aşteaptă ca tu să le spui că eşti interesat. 

— Serios? Nu mi-a spus nimeni nimic. 

— Ştiu, pentru că toţi se cacă pe ei să nu pună prea multă 
presiune pe tine după, ştii tu, ce s-a întâmplat cu Cam. lar faptul că 
poţi fi un pic... 

— Cum? 

— Cum ziceam, a spus Bub, şi s-a lovit iar cu palma în cap. 

— Nu sunt, a spus Nathan, după care şi-a dat deodată seama în 
ce hal era maşina în care stăteau. Nu mereu. În fine, ideea e că eu 
abia mă pot ocupa de proprietatea mea. 

— Da, dą’ din cauză că e un rahat absolut. Nimeni nu ar putea 


e 336 > 


scoate bani de acolo. Harry spune mereu asta. Până şi Cam obişnuia 
să spună asta. Deja ai făcut un lucru extraordinar că ai dus-o şi până 
acum. 

Nathan nu a spus nimic o vreme. A întins mâna după o altă bere. 
Era ceva mai rece de data asta, mulțumită aerului condiţionat. Puțin 
peste temperatura camerei. 

— Dar tu? a întrebat el într-un târziu. 

— Nate, eu nu administrez chestii. Prea multă hârţogăraie. Nu 
mă înțelege greşit, nu m-ar deranja să-mi fi propus cineva asta, aşa 
mi s-ar fi părut politicos, dar nu contează. Eu vreau doar să fac rost 
de nişte cash şi să mă duc la Dulsterville. 

— Canguri şi gagici, da? 

— Exact, frate. Exact! 

Nathan a zâmbit. 

— Păi, e bine să avem cu toţii visuri. 

— Da. Deci o să vorbeşti cu Ilse despre mine? Să vezi dacă nu 
cumva vrea să îmi cumpere partea? Măcar o bucată din ea? 

— Dar poţi să vorbeşti şi tu cu ea. Chiar vrea să ştie ce ai de gând. 

— Da, ştiu. Însă când am trecut pe lângă sufragerie la trei 
dimineaţă, mi s-a părut că sacul ăla al tău de dormit nu prea este 
folosit, a spus Bub, şi l-a privit cu coada ochiului pe Nathan, 
rânjind. Deci presupun că nu greşesc dacă spun că tu te pricepi mai 
bine decât mine cum să vorbeşti cu Ilse. 

Nathan şi-a reţinut un zâmbet şi nu a spus nimic. 

— Sau, stai aşa, a continuat Bub. Poate că poţi chiar tu să îmi 
cumperi partea? Şi încetul cu încetul ar fi OK, nu am nevoie de aşa 
mulţi bani din prima. Dacă îţi vei mişca fundul ăla vreodată şi te vei 
hotărî ce naiba îţi doreşti de la viaţă. 

Nathan privea prin parbrizul prăfuit. Abia se vedea ce se afla în 
faţa lor. 

— Da, a spus el, poate. Ascultă, în orice caz, găsim noi ceva 
pentru tine. 

— Grozav! Mulţumesc, frate, i-a aruncat Bub o privire. Şi apropo, 

îmi pare rău şi pentru faţa ta. 

— Nicio problemă. Tu eşti bine? 

— Da, a râs Bub. Nici măcar nu m-ai zgâriat. Şi eram destul de 
matolit. 

— Mă bucur să aud asta. 

— Deci ne-am rezolvat toate problemele? 

— Da, suntem OK acum. 

— Minunat. Mulţumesc, frate, a spus Bub, şi a deschis portiera ca 
să iasă. Mă duc înapoi. Ai terminat aici? 

Nathan s-a uitat în jur, la interiorul maşinii. Nu avea ce să 
găsească acolo. 

— Da, a spus, şi a deschis şi el uşa. Am terminat. 


e 338 > 


Capitolul 37 


— Nu pot. 

— Uite aşa. 

Nathan i-a repoziţionat mâna lui Sophie pe gâtul chitarei şi i-a 
mutat unul dintre degete pe o coardă. Fetiţa a încercat din nou 
acordul şi a sunat tot puţin dizarmonic, însă mai aproape de ceea ce 
trebuia. Orteza lui Sophie era aşezată lângă ea, pe treapta verandei. 
Steve îi dăduse permisiunea de a o scoate câteva ore pe zi, spunea 
ea, aşa că acum profita cât putea. Nathan şi-a schimbat poziţia, cu 
soarele cald al dimineţii târzii în spate, şi i-a aranjat încă o dată 
mâna pe corzi. 

— Încearcă din nou. Da, mai bine de data asta. 

A văzut-o pe Lo strâmbându-se la auzul sunetului, însă nu a zis 
nimic, fiindcă era concentrată la desenul ei. Judecând după aromele 
care veneau dinspre bucătărie, pregătirile pentru prânz decurgeau 
bine şi Nathan o putea auzi pe Liz zdrăngănind oalele şi tigăile 
înăuntru. Se dusese împreună cu Bub s-o ajute, însă fuseseră goniţi, 
douăzeci de minute mai târziu, exasperată că îi stăteau numai în 
picioare. Lui Bub îi convenise aşa; primise de Crăciun o bâtă nouă 
de crichet şi îl convinsese pe Harry să îi arunce mingi prin faţa casei. 
De unde stătea aşezat, Nathan nu îi putea vedea, însă auzea 
loviturile şi exclamaţiile de bucurie. 

Uşa de plasă s-a trântit cu zgomot şi Xander şi-a făcut apariţia. S- 
a aşezat lângă Nathan, cu o foaie de hârtie împăturită în mână. 

— Sună bine, Sophie. 

— Mersi. 

Fata a zâmbit, concentrată la corzile chitarei. Nu era doar absenţa 
ortezei. Era ca şi cum, după înmormântare, se ridicase un nor de 
deasupra ei. 

— Uite, i-a întins Xander foaia de hârtie lui Nathan. Nu e chiar 
un cadou de Crăciun, însă aş vrea să îţi dau asta. 

— Ce este? 

Nathan a despăturit foaia. Înăuntru era o listă de date scrisă de 
mână. 

— Astea sunt termenele-limită şi săptămânile de examene de 
anul acesta, i-a arătat Xander cu degetul. lar astea sunt toate 
vacanţele posibile, aici şi aici. Şi aici, uite. Poate planificăm ceva. 

— O, a spus Nathan observând cum scrisul devine deodată uşor 
încețoşat. Mulţumesc, prietene. Dar, pe bune, ar trebui să stai în 
Brisbane şi să te concentrezi la învăţătură, dacă asta trebuie. Cine 
ştie? a zâmbit el. Dacă iei note suficient de bune, poate că vei putea 
să îi calci pe urme lui Martin, în lumea clădirilor metalice orbitoare. 

— Mda, nu am de gând să fac asta, i-a răspuns Xander cu un 
zâmbet. Însă cel mai probabil voi sta acasă în cea mai mare parte a 
timpului, aşa că ar trebui să vii tu să mă vizitezi la Brisbane. 

Nathan a şovăit. 

— A fost ideea mamei, a adăugat Xander, citindu-i gândurile. 

— Serios? 

— Da. Aş putea chiar să o întreb dacă ai putea să stai la noi. 
Martin a construit o casă de oaspeţi în grădină. 

— Serios? 

— În fine, el a schiţat-o şi apoi a plătit pe cineva să o construiască, 
a râs Xander. Nu e la fel de bun ca tine când vine vorba despre 
lucruri practice. Oricum, ar trebui să vii. Mi-ar plăcea mult. 

— Atunci, ce să zic, mulţumesc. Şi mie mi-ar plăcea. 

— Bine, a spus Xander, şi s-a ridicat în picioare. Dacă ai nevoie de 
ajutor la împachetat şi cărat la maşină, strigi. 

— Eşti nerăbdător, însă plecarea e abia mâine. 

— Ştiu, a zâmbit Xander. Doar că nu vreau să pierd avionul. 
Parcă aş prefera să fac revelionul la Brisbane, nu aici. 

Nathan a zărit-o pe Ilse trecând prin faţa ferestrei de la biroul 
său. I-a făcut un semn uşor cu mâna. 

— Mi-e greu să cred aşa ceva. 

— Ba să crezi, a spus Xander, iar Nathan a rămas să privească în 


e 340 > 


urma lui, cum se trânteşte uşa. 

S-a întors către fete şi a auzit din nou zgomotele mingii de 
crichet. Sophie încă zdrăngănea corzile chitarei, iar Lo era aplecată 
deasupra ultimelor ei desene. 

— Vrei să încerci şi tu la chitară, Lo? a întrebat-o el. 

— Am treabă. 

Nathan s-a dus să se uite la desenele ei. Le întinsese peste tot pe 
verandă şi le fixase cu pietre. Vedea acum că pictase aceeaşi şi 
aceeaşi scenă, mereu. Toate desenele ei erau variaţiuni ale tabloului 
tatălui. 

— Încerci să pictezi mormântul? a întrebat el. 

— Nu-mi iese cum trebuie. 

— Mie îmi place cum ai desenat. 

Lo i-a aruncat o privire care încerca să-i sugereze că părerea lui 
artistică avea o valoare discutabilă, însă Nathan îşi putea da seama 
că era încântată. În plus, nici măcar nu minţise. Toate desenele erau 
cu imitații ale temei lui Cameron şi clar erau copilăreşti, însă aveau 
o expresivitate stranie. lar acolo unde pe Cameron îl încurcaseră 
umbrele, ea reuşise să capteze colţuri de lumină. 

— Ţi-e dor de tati? a întrebat el, iar Lo a făcut un schimb rapid de 
priviri cu sora ei. 

— Crezi că lui tati i-a fost frică acolo, la mormânt, singur? a 
întrebat Lo într-un sfârşit. 

— Nu, a minţit Nathan, după care s-a gândit puţin şi a adăugat: Îi 
plăcea să se ducă departe, pe pământurile lui. 

Părea o minciună mai mică aşa. 

— Dar cred că au fost unele lucruri în viaţa lui care i s-au părut 
prea dificile. 

Fetele au părut să mediteze la asta. 

— Nu-mi place mormântul păstorului, a spus Sophie într-un 
târziu. E înspăimântător. 

Nathan a dat din cap: 

— N-ar trebui să fie aşa. Există multe poveşti idioate despre 

păstor, dar niciuna nu este adevărată. 

— De unde ştii? 

— M-am documentat odată la Biblioteca de Stat. 

Chiar petrecuse câteva ore acolo odată, cu ani în urmă, la 
Brisbane, când Xander era încă mic şi lui Nathan îi venea teribil de 
greu să îl returneze în braţele mamei sale. Fusese atât de dificil 
transferul, încât Nathan pierduse avionul către casă. O luase aiurea 
la pas pe străzile oraşului şi se trezise în fața bibliotecii, cu dorinţa 
subită de a afla mai multe despre singura persoană din lumea asta 
care credea că fusese mai singură decât el însuşi. Un bibliotecar îl 
ajutase să caute şi apoi, în timp ce citea articolul vechi de ziar, în 
răcoarea aerului condiţionat şi în zumzetul discret al celor din jur, s- 
a simţit mai liniştit şi împăcat decât se simţise de foarte multă 
vreme. 

— Deci ce s-a întâmplat cu omul acela? a întrebat Sophie. 

— Era un tip pe care îl chema William Carlisle şi care locuia chiar 
aici, pe proprietatea aceasta, cu soţia şi copiii săi. Cred că erau doi 
băieţi, de şapte şi de zece ani. 

— Locuiau în casa asta? a întrebat Lo. 

— Nu, nici nu era construită pe atunci. Stăteau ceva mai aproape 
de locul în care este acum mormântul. În fine, au plecat într-o zi 
împreună, călare, şi s-au dat jos de pe cai să mănânce de prânz sau 
aşa ceva, apoi şi-au dat seama că se apropia o furtună de nisip. 

— O, nu! a spus Sophie. Urăsc furtunile de nisip! 

— Şi eu, a spus Nathan. Cerul s-a făcut deodată roşu, ca un zid 
mare de praf care cobora pe pământ. Furtuna înghiţea totul în 
drumul ei, sugând oxigenul şi umplând aerul cu proiectile. Vitele au 
luat-o razna, înnebunite, iar în jur vizibilitatea se redusese la zero. 
Ştiţi cât de repede vin furtunile astea. Aşa că păstorul şi-a urcat 
nevasta şi copilul mai mic înapoi pe caii lor şi le-a spus să se ducă 
acasă. Însă băiatul mai mare plecase să hoinărească pe creste sau pe 
undeva. În orice caz, nu se vedea prin apropiere. Păstorul s-a dus 
să-l caute, cel mai probabil strigându-l pe nume, în timp ce furtuna 

se apropia. 

Nathan s-a oprit. Şi-a amintit de el însuşi cum condusese în 
cercuri disperate, căutându-l pe Xander pe când avea opt ani, şi de 
felul în care îi bătea inima tare în urechi, şi de cum se simţea frica — 
rece şi limpede. Te rog, să fie bine! Probabil că păstorului îi fusese şi 
mai rău, călărind singur în pragul unui coşmar al naturii. 

— Şi-a găsit băieţelul? a întrebat Sophie. 

— Da, l-a găsit până la urmă, a şovăit Nathan. Însă calul copilului 
era speriat şi l-a aruncat la pământ. Copilul era bine, dar nu mai 
avea cal. 

— Şi atunci ce a făcut bărbatul? 

— Probabil s-a gândit că un singur cal nu ar fi fost în stare să 
învingă furtuna cu amândoi în spate, aşa că i-a dat băieţelului calul 
său. 

Nathan şi-l imagina pe bărbat spunându-i, ordonându-i, fiului său 
să plece fără el. Promiţându-i că avea să găsească celălalt cal şi să îl 
ajungă din urmă. Spunându-i toate astea deşi ştia că nu era nimic 
adevărat. 

— Şi băieţelul a ajuns cu bine acasă? a întrebat Sophie. 

— A ajuns. 

— Dar nu şi păstorul. 

— Nu. Probabil ştia că acest lucru nu avea cum să se întâmple. 

— Ce trist! 

— Da, aşa este. Deşi... 

Nathan a făcut o pauză. 

— Îmi place să cred că, poate, el nu era chiar atât de trist la 
sfârşit. Măcar ştia că îi erau în siguranţă copiii. 

— A făcut asta ca să îşi salveze familia, a spus Sophie. 

— Exact, a răspuns Nathan, şi s-a întors către Lo. Deci ştiu că este 
cam înspăimântător acolo, însă nu trebuie să fie neapărat aşa. Nu 
trebuie să vă fie frică de el. 

Lo, cu fața murdară de pete de vopsea, a reflectat o vreme la cele 
auzite, apoi a părut să ia o decizie. Nathan i-a simţit respiraţia pe 


e 343 > 


obraz când i-a şoptit: 

— Nu mi-era frică de păstor. Mi-era frică de tati. 

— O, i-a luat Nathan mâna într-a lui. 

— Nu-i aşa că nu se mai întoarce? 

— Nu. Nu se mai întoarce, Lo. 

A întins braţele către ea şi fetiţa l-a îmbrăţişat. Era mică şi caldă. 

— O să fie totul bine. Aici sunteţi în siguranţă şi noi toţi vă iubim. 

Apoi a arătat cu degetul către desenele ei: 

— Şi mai ştii ceva? Cred că ai mai mult talent la desen decât tatăl 
tău. 

Fetiţa a zâmbit uşor. 

— Nu, a spus ea cu o voce care suna suspect, a falsă modestie. 
Tabloul lui tati a câştigat un premiu. 

— Asta nu înseamnă nimic. Ale tale sunt la fel de bune. 

— Nu sunt. Nu mai fi prostuţ! 

— Dar e adevărat, a spus el, şi s-a ridicat. Stai puţin. 

Nathan a intrat în casă, puţin orb până când ochii i s-au 
acomodat cu lumina slabă. Când a trecut prin faţa bucătăriei, a 
adulmecat mirosul îmbietor al prânzului. Pe fereastra din hol se 
puteau vedea Bub şi Harry afară, pe iarbă. Acum, Bub era cel care 
arunca mingea, iar Harry testa bâta lui. Uşa de la biroul lui Ilse era 
întredeschisă, iar Nathan a cochetat puţin cu ideea de a intra să o 
vadă. Să o salute. Să îi spună că i-a fost dor de ea. A ezitat, apoi şi-a 
continuat drumul. ÎI aşteptau fetele. 

În camera de zi, Nathan s-a oprit în faţa tabloului lui Cameron. A 
întins mâinile ca să-l ridice de pe perete, simțind un uşor ghimpe în 
inimă, de parcă ar comite o infracţiune. Era surprinzător de uşor 
pentru ceva care păruse să ocupe un spaţiu atât de mare în casă. 
Nathan a aşteptat o clipă, dar nu s-a întâmplat nimic. Spiritul lui 
Cameron nu s-a trezit din somnul lui de veci de pe altă lume ca să-l 
amenințe că vor exista consecinţe dacă lasă urme de degete pe 
lucrarea lui în pensulă. 

Nathan a zâmbit în sinea lui în timp ce ducea tabloul pe hol şi se 

uita la culorile pământului şi ale cerului, şi la mormânt. Şi-a dat 
seama că tot ceea ce îi spusese lui Lo fusese perfect adevărat. Nu 
avea nimic special tabloul acesta. Nu era deloc viaţă în el. Era opera 
plată şi lipsită de inspiraţie a unui om care fusese prea orb ca să 
vadă câte lucruri minunate avea în viaţă. 

Când a păşit pe verandă, cu uşa de plasă trântindu-se în urma sa, 
a fost întâmpinat de o tăcere mormântală. Lo era, de altfel, cu gura 
căscată. Nimeni nu a zis nimic pentru o vreme, iar Nathan a avut 
impresia că până şi sunetele jocului de crichet încetaseră. 

— O, Doamne! a exclamat Sophie cu uimire. Ce ai făcut? 

Însă dincolo de groază, ochii ei străluceau de încântare 
anticipând scandalul de pomină care avea să urmeze. 

— Da, a încuviinţat Nathan. Am atins tabloul. 

— Să vezi ce-o să pățeşti acum! a şoptit copilul. 

Lo chicotea cu mâinile peste gură. 

— N-o să păţesc nimic. Pentru că este doar un tablou, Soph. Atâta 
tot. Şi da, cred că e bunicel. Însă întrebarea mea este dacă e mai bun 
decât ale lui Lo. 

Lo ţopăia de pe un picior pe altul, pe jumătate extaziată, pe 
jumătate îngrozită. 

— OK, a spus Nathan. Lo, ridică-ţi cel mai bun desen. Hai să le 
comparăm! 

Fetiţa a ales un desen, zâmbind. 

— Sophie, tu eşti juriul. Care este mai bun? 

Nathan a ridicat şi el tabloul lui Cameron, la nivelul ochilor, şi l-a 
întors către fete. Şi deodată, lumea s-a cutremurat. Râsul lui Sophie 
a fost acoperit de bătăile inimii pe care le auzea în urechi. 

— Consider că tabloul lui Lo este mai bun, spunea Sophie. Zece 
puncte din zece! 

Vocea ei părea foarte îndepărtată, iar uralele de bucurie ale lui Lo 
care au urmat se auzeau ca şi cum ar fi venit de undeva de sub apă. 
Nathan a încercat să încuviinţeze, însă inima îl apăsa tare şi îi bătea 
neregulat. Şi-a dat seama că fetele se uitau la el. 

— Sunt de acord, a spus el simţindu-şi limba grea în gură. 

A văzut-o pe Lo zâmbind, dar doar cu coada ochiului. Privirea îi 
era clar atrasă de ceva din spatele tabloului. Mai precis, de ceva lipit 
acolo. Ceva uzat şi opac, cu praf roşiatic adunat în pliuri de plastic. 
Nathan simţea că îi fuge pământul de sub picioare. 

— E cald afară, fetelor, a reuşit el să spună. Duceţi-vă înăuntru şi 
beţi nişte apă. 

— Bine. 

Le-a auzit paşii şi uşa trântindu-se în urma lor. 

Nathan a pus tabloul jos pe verandă, cu mâinile tremurând. 
Plicul din plastic fusese lipit cu atenţie în mijlocul tabloului. L-a 
dezlipit la întâmplare, fără să se preocupe că ar putea strica ceva pe 
partea din faţă a tabloului. A smuls plicul de acolo şi s-a ridicat în 
picioare. 

Sub stratul de praf se zăreau marginile colorate ale bancnotelor, 
inscripţia de pe husa unui paşaport şi mai multe certificate 
împăturite, ce păreau documente oficiale. Nathan îşi simţea inima 
sărindu-i din pieptul deodată cumva gol. Nu se aşteptase deloc să 
găsească plicul, şi-a dat el seama în acel moment. Nu cu adevărat. 

Nu atinge tabloul! 

Nathan a aruncat o privire spre curtea pustie. Nu se mai auzea 
mingea de crichet lovindu-se de bâtă în partea cealaltă a casei. Nici 
Bub ovaţionând. 

La dracu’, nu! Nu trebuie să ne jucăm cu capodopera lui Cam. 

În depărtare se vedea bungalow-ul lui Harry, retras şi în 
întuneric, cu uşile bine închise. 

Să nu îndrăzneşti să-l atingi! Ai făcut deja suficient rău. 

Nathan simţea cum casa îl copleşea, cumva prăbuşindu-se peste 
el din spate, ca şi cum şi-ar fi ţinut răsuflarea. Nu le auzea pe Liz ori 
pe Ilse prin apropiere, iar în dreptul ferestrelor de la bucătărie şi 
birou nu era nimeni. 

Locul lui e pe perete. 

Undeva în spatele lui, Nathan mai mult a simţit decât a auzit 


e 346 > 


scârţâitul paşilor pe duşumeaua din hol. După o clipă, s-a adăugat 
şi zgomotul uşor strident al uşii cu plasă. Nu s-a mişcat din loc. Nu 
se putea forţa să se uite în jur. 

Regula de aur în casa asta. 

Cine îl avertizase aşa? 

Nu atinge tabloul! 

Toată lumea. Toţi îl avertizaseră. 

Paşii erau foarte aproape acum. 

— Am încercat să îţi spun, s-a auzit o voce. Nu asculţi niciodată, 
Nathan. 

S-a întors. 

Capitolul 38 


— Am încercat să îţi spun. 

O voce pe care Nathan o cunoştea la fel de bine ca pe a lui. S-a 
întors. La câţiva paşi distanţă, cu fața pe jumătate în umbra 
verandei, se afla mama sa. 

Ochii lui Liz au trecut de la tabloul aflat pe jos la plicul de plastic 
din mâinile lui Nathan. Apoi s-a uitat la el. Avea privirea mai fermă 
decât o văzuse de multe zile încoace. 

— A fost foarte drăguţ, a continuat ea cu vocea joasă. Ceea ce le- 
ai povestit fetelor despre păstor. Auzeam din bucătărie. 

Lui Nathan i-au amorţit mâinile, simţea că i-ar putea aluneca 
oricând plicul printre degete. 

— E o poveste adevărată, a spus el, iar cuvintele i s-au frânt pe 
alocuri. 

Privirea lui Liz a întâlnit-o pe a fiului său. 

— Pot să-ţi spun şi eu una? 

Din hol s-au auzit tropăielile fetelor, iar Liz a făcut repede un pas 
înainte şi i-a smuls lui Nathan din mână plicul de plastic. 

— Nu aici. Vino cu mine, Nathan. 

L-a luat de braţ cu o mână hotărâtă, apoi a sprijinit tabloul de 
zidul casei şi şi-a strecurat plicul în buzunarul şorțului de bucătărie. 

Au ieşit în curte. În bătaia razelor soarelui de amiază, umbra lui 
Liz s-a micşorat până a rămas doar o pată întunecată sub talpa ei. 
Au mers către eucalipt şi s-au aşezat sub legănarea blândă a 
ramurilor acestuia. Mormintele se întindeau la picioarele lor, unul 
lângă altul. 

Nathan se uita în jos, cu sângele pulsându-i în urechi. Ţărână 
veche lângă pământ proaspăt săpat. Avea atât de multe întrebări, 
dar nu reuşea să pună nici măcar una... 

— M-am dus să călăresc, a spus Liz într-un sfârşit. După ce 
Sophie s-a rănit la mână şi ne-a spus tuturor că o aruncase calul de 

pe el. Nu trebuia să se întâmple aşa ceva. În niciun caz când îşi 
dorea să participe la gimcana. Aşa că am vrut să scot eu însămi calul 
la plimbare. 

Dintr-odată, Nathan a simţit că nu dorea să audă asta. Însă a 
închis ochii şi s-a forțat să asculte. Liz i-a povestit cum, în ziua în 
care Cameron nu mai reuşise să se întoarcă acasă, ea îşi terminase 
treburile zilnice. A urcat în şa. Era un obicei pe care îl căpătase în 
timpul căsătoriei. Urcată pe cal, era mai înaltă şi mai rapidă şi, 
pentru câteva ore cel puţin, nimeni nu se putea atinge de ea. 

În ziua aceea, luase calul lui Sophie. Avea nevoie de mişcare până 
se refăcea braţul fetei. Călărise mai mult decât în mod obişnuit, 
încercând să-şi dea seama dacă animalul avea vreo problemă. Calul 
răspundea bine la comenzi, iar călăritul se desfăşurase normal. Liz 
se gândea la mâna lui Sophie şi tot încerca să caute greşelile, 
călărind mult mai departe decât intenţionase, când deodată a lovit-o 
gândul acela alunecos şi întunecat. 

— Calul nu avea nicio problemă, a spus Liz. 

Umbrele frunzelor de eucalipt i se jucau pe faţă. 

— Nu îmi puteam da seama. Nu avea niciun sens. 

Nathan s-a gândit la maşina lui Ilse stând nefolosită în garaj. Nici 
asta nu avea niciun sens, până când a căpătat unul. 

— Aşa că am continuat să călăresc, a continuat Liz. 

A mers drept înainte, simțindu-se mai neliniştită cu fiecare pas. 
Îşi amintea ce palidă era Sophie şi cum tremura când îşi ţinea strâns 
mâna rănită. Plânsese şi fusese speriată. Însă abia aşteptase să sară 
din nou în şa, imediat cum acest lucru îi fusese permis. Toată lumea 
îi lăudase curajul atunci, dar Sophie abia dacă reacţionase în vreun 
fel. 

Liz începuse deja să îi dea o formă familiară sentimentului din 
sufletul ei, când îl văzuse pe bărbatul care stătea lângă mormântul 
păstorului. Îndemnase calul să meargă mai încet. Nu mai vedea aşa 
bine şi, pentru o vreme, sub soarele orbitor, bărbatul i se păruse a fi 
cu totul altcineva. 

Liz se oprise să se uite, apoi se apropiase călare. Recunoscuse 
maşina de teren parcată alături şi respirase uşurată. Bineînţeles că 
nu era bărbatul la care se gândise prima dată, nu avea cum să fie el. 
Era fiul ei, Cameron. 

— Ce făcea acolo? a întrebat Nathan, care deschisese ochii, dar nu 
şi-i ridicase din pământ. 

— Săpa. 

Cameron avea o lopată în mână şi întorcea pământul moale. Liz 
călărise spre el, la pas încet. Cameron nu fusese în regulă în ultima 
vreme, iar felul în care săpa atunci, cu o energie neobosită, o făcuse 
deja să scrâşnească din dinţi. Liz coborâse de pe cal şi îl priponise 
de oglinda laterală a maşinii fiului ei. 

Atunci, Cameron se îndreptase de spate, cu lopata în ambele 
mâini. Metalul sclipise în soare şi ea şi-a amintit, încă o dată, de un 
alt bărbat. Era ceva comun în privirea lui. Nu se bucura să o vadă. 

— Caut nişte apă pentru cal. 

Liz se dusese în spatele maşinii, unde el îşi ținea proviziile. 

Cameron îi făcuse cu mâna, apoi şi-a întors iar atenţia la 
pământul de la picioarele lui, în timp ce Liz găsise o găleată şi o 
umplea cu apă. l-a dat să bea calului şi s-a uitat către el. 

— Ce faci aici? 

Cameron se aplecase spre pământ. 

— Verific ceva. 

— Ce? 

— Motivul pentru care nenorocita de nevastă-mea mi-a târât copiii 
până aici. 

Liz ezitase. 

— Credeam că te duci la releu. 

— Mă duc. 

— ÎI faci pe Bub să te aştepte. 

— Termin aici mai întâi. 

Cameron şi-a mai înfipt o dată lopata în nisip, apoi s-a oprit. A 
scos un sunet de undeva de departe, din gât. 

— Găsise ceva, a spus Liz cu o voce abia auzită. 

Sunetul scos de Cameron nu fusese chiar unul de victorie; 
avusese o nuanţă prea seacă în el. Liz îşi dorise brusc să fi călărit în 
cu totul altă direcţie în dimineaţa aceea. Remarcase uşurată că deja 
calul ei terminase de băut. A pus găleata la loc în spatele maşinii şi 
când se întorsese către Cameron îl văzuse cocoşat, săpând în nisip 
cu mâinile. S-a ridicat apoi în picioare, ţinând în mâini un plic din 
plastic acoperit cu praf roşiatic. 

— Ce e asta? 

Când îi văzuse zâmbetul, Liz simţise cum i se strânge stomacul. 

— O comoară îngropată. 

Liz şi-a trecut o mână peste braţ şi Nathan a putut vedea rana 
recentă lăsată de cancer şi cicatricea cealaltă, cea veche, despre care 
nu vorbea niciodată. Una dintre multele. Toţi aveau astfel de urme: 
Liz, Nathan, Bub. Şi Cameron avea. Urme pe care le ţineau ascunse 
şi nu voiau să le recunoască. 

— Am ştiut imediat ce era, a spus Liz. Am avut şi eu aşa ceva. 

Liz avusese o cutie veche şi subțire de biscuiţi, ascunsă într-o 
găleată cu mâncare pentru cai. Ascunsă până o găsise Carl. Lovitura 
îi spărsese timpanul stâng şi nu îşi mai recuperase niciodată auzul. 
Însă îşi învățase lecţia, şi nu mai încercase niciodată aşa ceva. Băieţii 
erau încă mici şi îi fusese prea teamă de eventualele consecințe. 

Însă atunci, pe când stătea lângă mormântul păstorului şi îl 
privea pe fiul ei mijlociu, se întrebase cât de rele au fost consecinţele 
pentru ea, pentru că nu a încercat. 

— Ar trebui să o laşi în pace. 

Fusese surprinsă şi ea însăşi de faptul că vorbise. La fel şi 
Cameron, iar privirea îi devenise dură. 

— Nici măcar nu ştii ce este. 

— Ba ştiu, Cameron. Ştiu. 

— Atunci ştii şi că nu te priveşte. 

Apoi se îndreptase de spate, ridicându-se cât era de înalt. Lopata 
îi atârna alături, prinsă uşor cu degetele. Nu o ridicase, nici măcar 

puţin. Nici nu o ameninţase, absolut deloc, însă văzându-l acolo, cu 
lama aceea metalică balansând şi scânteind în soare, Liz ştia perfect 
de cine anume îi amintea. Nu mai era băieţelul ei acum. Sau, cel 
puţin, nu mai era doar băiatul ei. Era în egală măsură şi fiul tatălui 
său. 

Şi atunci a ştiut, la fel cum de fapt ştiuse mereu, undeva într-un 
colţ al sufletului ei, ce încercase să îi spună Ilse. Şi ce anume îl 
îngrijorase atât de tare pe Harry. Şi de ce erau atât de triste desenele 
lui Lo. Şi de ce se afla într-o orteză braţul lui Sophie. Şi de ce avea să 
se afle din nou. Sau mai rău de atât. 

Liz tresărise involuntar când Cameron trecuse pe lângă ea, în 
drum spre maşină. Acesta aruncase lopata în spate şi trântise uşa, 
apoi strecurase plicul pe fereastra dinspre locul pasagerului, 
lăsându-l să cadă pe scaun. Calul lui Liz tresărise şi el, zburlit, şi a 
tras de hăţul prins de oglindă, iar ea i-a şoptit ceva ca să îl 
liniştească. 

— Plec, îi spusese Cameron fără să se uite la ea. Am treabă. 

— Te duci la releu? 

Vocea lui Liz sunase ciudat chiar şi în propriile urechi. 

Cameron se întorsese la mormânt şi se apucase să arunce 
pământul înapoi în groapă. 

— Aşa intenționam. Însă acum cred că o să trec pe acasă mai întâi. 
Trebuie să discut cu Ilse. 

Mânia îi sclipea ca o flamă. 

— Cameron. Te rog. 

Frica se adunase într-un torent rapid. 

— Sunt şi fetele acasă. 

El nu spusese nimic, apoi într-un târziu se uitase la ea: 

— Aşa, şi? Poate trebuie să audă şi ele asta. 

lar cu vocea aceasta în urechi şi cu soarele acela în ochi, Liz se 
trezise deodată cu treizeci de ani în urmă şi a ştiut, fără umbră de 
îndoială, ce se întâmplă când astfel de bărbaţi se întorc acasă. 

A simţit că întinde mâna înainte să îşi dea măcar seama către ce 

anume o întindea. Îşi făcuse deja calculele în minte fără să fie 
conştientă de asta. Calcule care deveniseră un instinct înrădăcinat 
cu ani în urmă. Loveşte sau fugi. El era la cinci metri depărtare, 
poate şase. Şi se uita în jos, neatent, bătătorind pământul ca să 
acopere răul pe care îl făcuse. 

Liz a ajuns dintr-o răsuflare pe scaunul şoferului şi a răsucit cheia 
în contact tot dintr-o răsuflare. 

Când Cameron se întorsese spre ea, piciorul ei era deja pe 
acceleraţie. A lăsat geamul în jos şi a eliberat frâiele de pe oglindă. 
Calul a urmat-o ascultător când a pornit-o la drum. Nu prea repede. 
Nici nu era nevoie: un cal în galop e mai rapid decât un om. 

— Cameron a încercat, totuşi, a spus Liz cu vocea înecată de 
groază. Chiar a încercat. 

Şi aşa fusese. O luase la fugă ţipând în urma ei. Avusese nevoie 
de ultima picătură de autocontrol pentru a nu pune piciorul pe 
frână şi a se desprinde de sunetul acela teribil. Continuase într-un 
ritm constant, ignorând strigătele şi privind drept în faţă. Apoi, cu 
mult mai târziu, când într-un sfârşit încetinise şi se uitase în 
oglindă, nu mai era nimeni prin jur. Era complet singură. 

Capitolul 39 


Nathan a rămas privind în gol către morminte o lungă bucată de 
timp înainte să vorbească. 

— Maşina lui Cameron nu era la stânci joi dimineață. 

Liz a părut surprinsă. 

— Ştiai asta? 

— M-am gândit că o mutase cineva. Sau că o luam eu razna. Nu 
eram sigur care dintre cele două. 

— Am făcut o greşeală, a spus Liz. O ascunsesem undeva în 
apropierea casei. Însă în acea noapte mi-am dat seama că era mult 
prea departe. Nu ar fi putut merge pe jos o distanţă atât de mare. 
Când ar fi fost găsită maşina, s-ar fi ştiut că fusese altcineva acolo. 

— Deci ai mutat-o? 

A încuviinţat. 

— A doua zi. M-am trezit devreme, am luat iar calul şi am mers 
până acolo, apoi am condus din nou, cu el de hăţuri, până la stânci. 
M-am gândit că vreo zece kilometri ar fi fost posibil pentru cineva 
precum Cameron. 

— Sunt chiar nouă, de fapt. 

Liz nu l-a contrazis. 

— Doar am vrut să nu fie văzută prea repede. 

Nathan nu a mai spus nimic o vreme. Nu voia să se gândească la 
asta. 

— Nu am ştiut ce să fac cu actele lui Ilse, a spus Liz. Am vrut să i 
le dau înapoi, dar nu am putut găsi o cale prin care să fac asta. 
Fetele sunt mereu peste tot — în dormitorul meu, la staul... Apoi s-a 
apucat şi Xander să răscolească lucrurile din magazie. Însă toată 
lumea ştie că nu trebuie să pună mâna pe nenorocitul ăla de tablou, 
a clătinat ea din cap. 

Nathan a privit în jur. Către maşina lui Cameron, parcată pe alee, 
către casa în care crescuseră. 

— Nu mi s-a părut niciodată în regulă felul în care a murit Cam, 
a spus el. Pentru un timp, chiar am crezut că Jenna Moore avea 
legătură cu asta. 

A tăcut. Soarele se apropia de zenit, iar orizontul era o linie 
îndepărtată, încremenită. 

— Mă întreb ce o fi vrut de la el. 

Când Liz nu a răspuns nimic, s-a uitat la ea: 

— Ce este? 

Liz a ezitat, apoi a băgat o mână în buzunar: 

— Caroline de la poştă a venit cu corespondenţa noastră ieri. Se 
gândise că poate nu vom merge în oraş o vreme, să ne-o luăm 
singuri. 

I-a întins ceva lui Nathan. Acesta a întors între degete scrisoarea 
uşor boţită. Pe partea din faţă a plicului era scris numele lui 
Cameron Bright. Nu era nicio adresă a expeditorului, însă în colţul 
din dreapta sus se afla o ştampilă de Marea Britanie. Fusese deja 
rupt, aşa că Nathan a scos foaia din interior. Scrisoarea fusese pliată 
în trei şi se vedea, după uzura îndoiturilor, că fusese deschisă şi 
citită de mai multe ori. A respirat adânc şi s-a uitat la cuvinte. 

Începea cu „Cameron”. Nathan nu a recunoscut scrisul de mână, 
care era clar şi ferm. 


Te rog să citeşti această scrisoare până la sfârşit. Sunt conştientă de 
faptul că e posibil să nu îți aduci aminte de mine, Cameron, însă trebuie să 
îți spun ceva: 

Te iert. 

Poate că nu doreşti să te iert sau poate că simţi că nu ai făcut nimic care 
să necesite iertarea mea. Însă sper sincer că nu e aşa. Indiferent de ceea ce 
poate că îți spui ție însuți şi de amenințările tatălui tău, care m-a încolțit 
pe când eram singură, tu şi cu mine ştim prea bine ce s-a întâmplat în 
noaptea în care ne-am cunoscut. Ştii ce ai făcut, şi ştiu şi eu. 

Am sperat multă vreme că trăieşti cu acelaşi sentiment de regret şi de 
ruşine ca mine. Dar acum nu mi se mai pare important acest lucru. 

Am pierdut ani întregi simțindu-mă vinovată pentru ceva ce nu se 
întâmplase din vina mea. Şi ţi-am dat o putere asupra mea pe care nu o 
meriți. Cu ajutorul terapeutului meu şi cu dragostea minunatei mele 
familii, sunt mândră să spun că nu mai e cazul. 

Mi-am construit o viață fericită, din foarte multe puncte de vedere. Ceea 
ce îți doresc şi ție, Cameron. Cei aflați în mare suferință le cauzează mare 
suferință şi altora, şi de aceea sper, pentru binele tău şi al celor din jurul 
tău, că ti-ai găsit liniştea. 

Jenna Moore 


Nathan a citit de trei ori scrisoarea, apoi a împăturit-o la loc şi i-a 
dat-o înapoi lui Liz. 

— Ce vei face cu ea? a spus el. 

— Cred că i-o voi arăta lui Glenn. 

— Dar ştii că asta nu va conta drept scuză pentru tine, a spus 
Nathan cu o voce care i-a sunat şi lui însuşi aspră. Nu-ţi 
îmbunătăţeşte cu nimic situaţia. 

— Ştiu. 

— Am văzut cum arăta Cameron la sfârşit, când l-a urcat Steve în 
ambulanţă. Toată distrugerea. 

Nathan a văzut-o pe Liz tresărind la auzul celor spuse de el, însă 
a continuat. Ea chiar avea nevoie să audă totul. 

— Nu s-a dus uşor. A suferit mult. 

Liz nu a răspuns, iar el şi-a dat seama că plângea. Nu s-a mişcat. 
Într-un final, ea a tras adânc aer în piept: 

— Nu îţi cer să mă ierţi... 

— Bine. 

Liz a rămas nemişcată multă vreme. 

— Nathan, aveam optsprezece ani când am plecat de acasă, a 
spus ea într-un târziu. lar când am făcut asta, mi-am promis că voi 
duce o altfel de viaţă. 

Călătorise în nord, a povestit ea, apoi în vest, mergând oriunde 
dorea şi simțindu-se liberă pentru prima oară în viaţa ei. Se oprise 

în Balamara doar când devenise evident că acolo se termina drumul 
şi începea deşertul. În vreo două zile îşi găsise o slujbă la poştă şi îşi 
câştiga singură banii, pentru prima dată. Munca era plăcută şi 
localnicii, prietenoşi. Toată lumea avea mereu timp pentru un 
zâmbet şi o vorbă, iar când Carl Bright îi zâmbise pe deasupra 
corespondenţei primite şi insistase să îi ofere ceva de băut, ea 
acceptase. 

— Şi pentru o vreme, a fost minunat. Ştiu că pare greu de crezut, 
dar era foarte amuzant. Şi mi se părea şi foarte arătos. Şi era drăguţ 
cu mine. Şi pentru o vreme viaţa mea chiar a fost altfel. Apoi ne-am 
căsătorit — şi aici, faţa lui Liz s-a întunecat — şi lucrurile au început 
să se schimbe, iar într-o bună zi am realizat brusc că viaţa mea nu 
mai era atât de diferită. Tatăl tău îmi spusese că şi el avusese o viaţă 
grea în copilărie, şi voiam amândoi ceva mai bun. Dar nu era nimic 
mai bun. Era acelaşi lucru pe care îl lăsasem în urmă. Şi eram atât de 
dezamăgită, Nathan, şi atât de obosită... Făcusem tot acel drum doar 
ca să ajung exact de unde plecasem. Nu aveam energia să mă lupt 
cu asta. Care ar fi fost rostul? 

A clătinat din cap. 

— Apoi am rămas gravidă şi mi-am spus că, indiferent ce era 
între mine şi el, aveam să vă apăr pe voi, copiii mei. 

Liz şi-a şters ochii. Nu se putea uita la fiul ei acum. 

— Şi chiar am făcut tot posibilul, Nathan. Te rog să mă crezi. Am 
făcut planuri, mă gândeam în fiecare zi la ele. Însă eram speriată şi 
mă simţeam foarte singură, ca prinsă într-o capcană. Îmi pare foarte 
rău. Nu am fost suficient de bună, ştiu. Nu am fost deloc bună. Dar 
a fost tot ce am putut eu să fac. 

Liz a tăcut pentru câteva clipe lungi. 

— Apoi, tatăl tău a avut accidentul acela. Şi cred că asta mi-a 
salvat viaţa. Poate că şi pe a lui Bub. 

Şi Nathan s-a trezit deodată cu ani în urmă, în noaptea aceea 
fierbinte, privindu-l, printre bucăţile de metal contorsionat, pe Carl 
Bright, prins între plafonul maşinii şi volan. Şi acel comentariu al 

asistentului: nu fusese o moarte rapidă. 

Faţa lui Liz fusese de gheaţă cât stătuse în spatele ambulanţei, cu 
sângele coagulându-i-se în jurul rănii. La vremea respectivă, Nathan 
crezuse că era din cauza şocului. Acum însă, un gând urât îi ieşea la 
suprafaţă. Poate fusese altceva. S-a uitat îndelung la cele două 
morminte de la picioarele lui. Ţărână veche şi ţărână nouă. Poate că 
unele linii sunt mai uşor de depăşit a doua oară, şi-a zis el. 

— Cât timp...? 

A început, însă s-a oprit. Cât timp ai rămas inconştientă după 
accident? Cât timp l-ai lăsat acolo înainte să suni după ajutoare? 

A vrut să întrebe, dar nu a făcut-o, pentru că îşi dădea seama, 
după chipul ei, că i-ar fi putut spune adevărul. 

Liz îl privea cu atenţie. 

— Îmi pare rău pentru o groază de lucruri, a spus ea într-un 
târziu. Dar nu-mi pare rău că s-a dus. 

Nathan nu a întrebat-o la cine se referea. Frunzele eucaliptului au 
foşnit şi Nathan a simţit nisip în aer, aşezându-i-se pe faţă. În 
depărtare s-a auzit uşa de plasă trântindu-se şi amândoi au întors 
capul către casă. Ilse venea către ei, cu mâna pavăză la ochi. 

— Te caută cineva la telefon, Nathan, a strigat ea. 

— Pe mine? a întrebat el. 

Şi-a dat seama că vocea îi suna ciudat, aşa că şi-a dres-o. 

— E Glenn. Zice că i-ai lăsat un mesaj la dispecerat. 

— Ah, da. 

Dar nu s-a mişcat. Apoi, deodată, Liz l-a îmbrăţişat şi l-a tras 
înspre ea. Îi putea simţi mâinile blânde pe spate, cum îl ţineau 
strâns, şi putea simţi parfumul familiar al părului ei. Liz avea 
lacrimi în ochi. 

— Nu am vrut niciodată să ai de-a face cu toate astea, a spus ea 
încet. Am făcut ceea ce am simţit în inima mea că e corect. Dar tu 
eşti un om bun, Nathan. Şi va trebui să faci şi tu ceea ce crezi că este 
corect. 

S-a dat înapoi şi s-a uitat către el: 

— Dar indiferent ce o să faci, trebuie să te întorci acasă. 

Liz l-a mai strâns în braţe câteva clipe, apoi i-a dat drumul şi s-a 
întors către casă. 

— Bub a scos pe toată lumea în faţa casei, să jucăm crichet, în caz 
că vrei să vii şi tu, a spus Ilse. 

Liz i-a zâmbit în timp ce trecea pe lângă ea: 

— Mulţumesc, cred că vin şi eu. Prânzul e gata în curând. 

Ilse a privit-o cum se îndepărtează, apoi s-a întors către Nathan. 
S-a încruntat când i-a văzut faţa. 

— E totul în regulă? Aşteaptă Glenn. 

— Da. 

— Eşti sigur? 

El a întors spatele ambelor morminte şi deodată s-a simţit ceva 
mai bine. 

— Da. 

— Haide, atunci. 

Ilse a aşteptat ca Liz să dispară în casă şi şi-a strecurat mâna într- 
a lui. Palma ei era caldă şi uscată, şi au mers aşa împreună. 

— Ascultă, a spus ea. Zicea Harry că are de gând să vină pe la 
tine, să te ajute cu pregătirile pentru inundație, dar... Mă gândeam 
că ar putea rămâne aici, să ia toate măsurile de siguranţă, şi că aş 
putea veni eu să te ajut, vreo două zile, a spus ea dintr-o răsuflare. 
Dacă vrei. 

Nathan s-a oprit din mers şi s-a uitat la ea. 

— Mi-ar plăcea la nebunie. 

— Eşti sigur? Pentru că, dacă ai de fapt nevoie de ajutorul lui 
Harry, sau al lui Bub... 

— Nu. O, Doamne, nu! 

— Sunt multe de făcut? 

— Nu. 

— Dar tot pot să vin? 

— Absolut. 

— Bine, a zâmbit ea. Deci rămâne pe joia sau pe vinerea viitoare, 

atunci? 

— E Anul Nou. 

— Da, a zâmbit ea. Aşa cred. 

Au ajuns pe verandă. Desenele lui Lo erau încă fixate cu pietre, 
iar marginile le fluturau în vânt. Tabloul lui Cameron era încă 
sprijinit de zid, acolo unde îl lăsase Liz. 

— O, Doamne, ce caută aici? a întrebat Ilse în timp ce urca scările. 

— Eu l-am adus afară. 

— Oh! 

Ilse a ridicat tabloul şi s-a uitat la el. Culorile îi erau deja 
estompate de un strat subţire de praf. Ilse l-a privit încruntată 
câteva clipe, după care, din senin, şi-a lins degetul mare şi a şters cu 
el o pată mai lungă, pornind dintr-un colţ de sus. Pata a dispărut, 
însă tabloul a rămas mânjit de amprenta umedă. Ilse a zâmbit în 
colţul gurii: 

— E mai bine acum. 

A pus tabloul la loc, cu zgomot, pe podeaua verandei. 

— În fine, ne vedem afară după ce termini de vorbit. 

— Ilse... 

— Da? 

— Vreau doar să... 

Nathan i-a luat mâna şi i-a simţit degetele uşoare lipite de ale lui. 

— Eşti fericită? Acum, adică. 

Chipul lui Ilse s-a întunecat în timp ce se gândea ce să răspundă. 

— Nu ştiu, a spus ea până la urmă. A fost o săptămână urâtă. Un 
an urât, de fapt. Dar dacă mă întrebi dacă mă simt mai bine decât 
săptămâna trecută sau decât anul trecut, atunci răspunsul este da. 

S-au uitat unul la altul şi ea a făcut încet un pas în faţă, s-a 
înclinat şi l-a sărutat. Nathan a închis ochii şi o căldură care nu avea 
nicio legătură cu soarele i s-a răspândit prin tot corpul. Şi-a dat 
seama că zâmbea. 

— Mi se pare că acum mă pot imagina din nou fericită în viitor, a 
spus ea după ce s-au desprins. Şi nu m-am mai simţit aşa de multă 

vreme. Înţelegi ce spun? 

— Da, a spus el. Înţeleg. 

A deschis uşa şi a arătat către telefon, care stătea cu receptorul 
scos din furcă: 

— Ne vedem după. 

Nathan s-a uitat după ea până a cotit după casă, apoi a lăsat uşa 
să se închidă în urma lui. A înaintat pe holul întunecat şi a ridicat 
telefonul. 

— Alo, a spus el. 

Vedea pe fereastră cum jocul de crichet era în toi. Fetele aruncau 
cu rândul, iar Bub le dădea instrucţiuni. 

— Nathan, s-a auzit vocea lui Glenn de la celălalt capăt al firului. 
Îmi pare rău, prietene, dar m-am întors abia aseară târziu şi ţi-am 
găsit mesajele. Am verificat, iar femeia asta, Jenna, a fost în Bali 
aproape trei săptămâni. Se confirmă toate zborurile şi tot traseul 
paşaportului ei. În plus, am sunat unde era cazată şi am vorbit puţin 
cu ea. A spus că îi pare rău să audă ce a păţit Cameron. Se pare că 
dorea doar să îi trimită nu ştiu ce scrisoare. 

Xander l-a zărit pe geam pe Nathan şi i-a făcut cu mâna exact în 
momentul în care Lo a reuşit cumva să îl învingă pe Bub cu 
aruncarea ei. Bub a căzut în genunchi mimând umilinţa, iar fetele 
au sărbătorit reuşita cu un cor de râsete la unison. Bub a arătat cu 
degetul către Nathan, prin geam, şi i-a făcut semne. Vino să mă ajuţi. 

— Nathan? Mai eşti acolo, prietene? s-a auzit vocea lui Glenn de 
foarte departe. 

— Da. 

— Voiai să mai vorbim despre ceva? 

— Scuze, a spus Nathan. Era... 

Ilse râdea acum, în timp ce fetele făceau un dans al victoriei. 

Nathan a respirat adânc. 

— Ştii ce, prietene? Nu era nimic. 

— Eşti sigur? Am avut impresia din mesajul tău că era urgent. 

Acum era Lo la bătaie, luptându-se cu o bâtă aproape la fel de 

mare ca ea. Harry a aruncat pe sub braţ şi fata a reuşit contactul, în 
uralele tuturor. 

— Nu, doar voiam să îţi spun... 

Nathan a făcut o pauză. 

— Voiam să îţi spun că o să vin mai des în oraş de acum înainte. 
Nu caut necazuri, doar că o să vin de câte ori o să vreau. Deci spune 
asta cui trebuie să îi spui, dar să ştii că aşa vor sta lucrurile. 

— Am înţeles, a spus Glenn. N-aş zice că era ceva urgent, însă nu 
mi se pare deloc o idee rea, dacă mă întrebi pe mine. 

— Mulţumesc, Glenn. 

— Pentru nimic, a spus polițistul, apoi a tuşit politicos: Mai e 
ceva? 

Nathan o vedea pe geam pe Liz cum stătea deoparte, puţin în 
umbră, puţin neobservată, supraveghindu-şi familia. Părea 
împăcată. Harry le învăţa pe fete şmecherii legate de felul în care să 
bată mingea, iar Bub îi spunea ceva lui Xander care l-a făcut să 
izbucnească în râs. Ilse zâmbea, cu părul strălucind în lumina 
soarelui. 

— Nu, asta e tot, a spus Nathan. 

— Crăciun fericit, atunci! 

— Şi ţie. 

A închis telefonul. 

A ieşit afară, în lumina orbitoare a soarelui, şi s-a dus la familia 
lui. 

Multumiri 


Mi-a plăcut la nebunie să scriu această carte şi sunt foarte 
recunoscătoare tuturor celor care m-au ajutat să dau viață acestei 
povestiri. 

Încă o dată mă simt profund îndatorată excepționalilor mei 
editori Cate Paterson şi Mathilda Imlah de la Pan Macmillan, 
Christine Kopprasch şi Amy Einhorn de la Flatiron Books, Clare 
Smith de la Little, Brown. Vă mulțumesc foarte mult pentru 
sfaturile şi ideile voastre înțelepte, precum şi pentru încurajările 
permanente. 

Sunt ca de obicei recunoscătoare minunaţilor mei agenți care 
muncesc neobosit: Clare Foster de la Curtis Brown Australia, Alice 
Lutyens şi Kate Cooper de la Curtis Brown UK, Daniel Lazar de la 
Writers House şi Jerry Kalajian de la Intellectual Property Group. 

Nu aş fi fost în veci capabilă să scriu această carte fără 
bunăvoința atâtor oameni care şi-au dăruit din timpul lor pentru a 
vorbi cu mine, pentru a-mi împărtăşi viețile şi poveştile lor. 

Un mulțumesc din inimă ofițerului de poliție pensionat Neale 
McShane şi soției sale, Sandra, care m-au invitat la ei acasă. Nu 
oricine ar putea accepta să conducă un străin nouă sute de kilometri 
prin deşert şi să îi răspundă tot drumul la întrebări, şi mă simt 
foarte norocoasă că Neale s-a numărat printre cei puţini dispuşi. A 
fost o călătorie unică în viaţă şi nu o voi uita niciodată. 

M-am simţit onorată să pot petrece un timp în Birdsville 
împreună cu Don Rowlands, bătrân aborigen” şi ranger al Parcului 
Naţional Munga-Thirri, şi cu soţia lui. Viziunea şi experienţele lor 
mi-au deschis ochii asupra multor lucruri la care nu mă gândisem 
înainte şi le sunt sincer recunoscătoare pentru că mi-au împărtăşit 


10 Aboriginal elder, în original, o persoană care şi-a câștigat respectul celorlalți 
aborigeni pentru cunoașterea şi înțelepciunea sa. Nu toți vârstnicii devin automat 
și elder (N. t.). 

gândurile lor. 

Multe mulţumiri lui Andrew Cameron, asistent medical la 
Birdsville, pentru toate conversațiile şi călătoriile prin regiune, atât 
de amuzante şi fascinante. Am învăţat enorm de la el, iar ajutorul 
său în documentarea pentru această carte este de nepreţuit. 

Îi sunt de asemenea recunoscătoare lui David Brook pentru 
amabilitatea de a-şi împărţi cu mine extinsa cunoaştere şi expertiza 
din domeniul administrării de proprietăţi, şi pentru răbdarea cu 
care mi-a răspuns la un lung şir de întrebări despre subiecte dintre 
cele mai diferite, de la vite până la transmisiuni radio. 

Mulţumiri lui Sue Cudmore, fermiera care mi-a povestit despre 
viței, şi scriitorului Evan McHugh, care m-a pus în legătură cu 
prietenii şi cunoştinţele lui şi care mi-a povestit despre propria 
experienţă cu deşertul. Cărţile sale Birdsville şi Outback Cop (scrise în 
colaborare cu Neale McShane) mi-au fost de mare ajutor în 
cercetările mele. 

Sunt recunoscătoare tuturor celor care m-au ajutat de-a lungul 
drumului şi îmi asum orice greşeală sau libertate artistică. 

În cele din urmă, dar nu în ultimul rând, îi mulțumesc tatălui 
meu, Mike Harper, pentru acea idee care a devenit, într-un final, The 
Lost Man, plus, ca de obicei, lui Helen Harper, Ellie Harper, Michael 
Harper, Susan Davenport, Ivy şi Ava Harper, Peter şi Annette 
Strachan. 

Şi, bineînțeles, cel mai mare mulțumesc dintre toate se îndreaptă 
către adorabilul meu soţ, Peter Strachan, şi minunata noastră fiică, 
Charlotte Strachan. Îmi oferiţi atât de multe şi nu aş putea scrie 
cărțile acestea fără voi. 


HARPER 


CRIME 
O poveste cu suspans, intensă și 23085 
dură, care se desfășoară într-un peisaj ai 
copleșitor 


Nathan și Bub Bright se întâlnesc după luni 
intregi, în arșița dogoritoare din Queensland, 
pentru a încerca să elucideze moartea fratelui 
lor Cameron. 

Toţi locuiesc într-o zonă izolată, iar casele 
lor se află la distanţă de trei ore de mers cu 
mașina. Oare ce il determinase pe Cameron, cel 
care administra proprietatea familiei, să plece 
pe un drum fără întoarcere? 

Curând, încep să apară bănuielile, iar 
Nathan e nevoit să scotocească printre secrete 
pe care familia le-ar vrea uitate. Dacă fratele 
lui a fost ucis, suspecții sunt puţini în această 
pustietate. 


Proza viguroasă a lui Harper şi personajele 


dure sunt convingătoare. Un final care te 
lasă cu gura căscată. 

